
(Nopțile 130-228) 


Text integral 
Traducere şi note de Haralambie Grămescu 
OErc Press 


Textul actualei versiuni reproduce ediţia Le livre des Mille nuits et une nuit, traduction littérale et 
complete du texte arabe par le dr. J. C. Mardrus, Editions de la Revue Blanche, Paris, 1899, versiune 
coroborată cu traducerea în limba rusă Kniga tâsiaci i odnoi noci, perevod s arabskogo M. A. Salie, 
Gosudarstvennoe Izdatelstvo Hudojestvennoi Literaturi, Moskva, 1959, şi cu traducerea în limba 
germană Tausend und eine Nacht, aus dem Arabischen übertragen von Max Henning, Druck und 
Verlag von Philipp Reclam Jun, Leipzig, 1895. 


Dar când fu cea de a o sută treizecea noapte 


Spuse: 


Mi s-a izvodit, o, norocitule sultan, că vizirul cel mare Dandan, care îi 
povestea aceasta sultanului  Daul'makan, în vremea  împresurării 
Constantiniei, încheind păţania tânărului Aziz, îşi urmă mai departe 
povestea, în care Aziz nu conteneşte a fi îndeaproape amestecat în toate 
minunăţiile pe care avem să le vedem: 


Povestea cu domniţa Donia şi cu şahzade Diadem 


După ce crăişorul Diadem ascultă istorisirea aceea minunată şi auzi cât era 
de ispititoare domniţa Donia cea atâta de plină de taine, şi cât era ea de 
încărcată de harurile frumuseţii, şi ce iscusită era la meşteşugul 
închipuiturilor pe mătase şi al chindiselilor, fu cuprins, pe clipă pe dată, de 
o patimă care începu să-i muncească inima până peste fire. Şi hotărî să facă 
totul ca să ajungă la ea. 

Aşa că îl luă cu el pe tânărul Aziz, de care nu mai vroia să se despartă, 
încălecă iarăşi pe cal şi porni îndărăt către cetatea părintelui său, sultanul 
Soleiman-Şah, stăpânul de la Cetatea- Verde şi de la munţii Ispahanului. 

Cel dintâi lucru pe care îl făcu fu acela de a pune la îndemâna prietenului 
său Aziz o casă tare frumoasă, din care nimica să nu lipsească. Şi după ce se 
încredinţă astfel că Aziz are tot ce putea să-i fie pe plac, se întoarse la 
saraiul sultanului, tătâne-său, şi dete fuga să se încuie în iatacul său, 
nemaivrând să vadă pe nimeni şi plângând pătimaş. Că lucrurile pe care le 
auzim ne tulbură tot atâta cât şi cele pe care le vedem ori le trăim. 

Când sultanul Soleiman-Şah, tătâne-său, îl văzu în starea aceea, atâta de 
schimbat la chip, pricepu că şahzade Diadem avea supărare în suflet, şi 
necazuri. Aşa că îl întrebă: 

— Ce ai, o, copilul meu, de te-ai schimbat aşa la chip şi eşti atâta de 
mâhnit? 

Atunci beizade Diadem îi povesti că este îndrăgostit de Sett-Donia, cu 
patimă îndrăgostit de ea, fără s-o fi văzut-o vreodată, doar numai auzindu-l 


pe Aziz cum i-a zugrăvit umbletul vrăjitor, ochii, desăvârşirile-i şi iscusinţa- 
i minunată de a închipui flori şi jivine. 

La spusele acestea, sultanul Soleiman-Şah rămase până peste poate de 
năuc şi îi spuse fiului său: 

— Copilul meu, Insulele acelea ale Camforului şi Cleştarului sunt o ţară 
tare depărtată; şi, măcar că Sett-Donia o fi o domniţă minunată, aici, în 
cetatea noastră, şi în saraiul mamei tale, nu ducem lipsă de fete falnice şi 
nici de roabe nurlii de pe tot pământul. Aşa că intră la iatacurile femeilor, o, 
copilul meu, şi alege-le pe toate câte ţi-or plăcea dintre cele cinci sute de 
roabe frumoase ca nişte lune. Şi dacă, după toată alegerea, niciuna dintre 
femeile de acolo nu va izbuti să-ţi placă, am să-ţi aduc de soţie o fată dintre 
fetele sultanilor din ţările megieşe; şi îţi făgăduiesc că are să fie cu mult mai 
frumoasă şi mai măiastră decât chiar Sett-Donia! 

El răspunse: 

— Tată, nu-mi doresc s-o am de soţie decât pe domniţa Donia, chiar pe 
aceea care ştie atâta de bine să zugrăvească gazele pe atlazuri. Ea îmi 
trebuie, neabătut; de nu, las şi ţară, şi prieteni, şi casă, şi am să mă omor din 
pricina ei! 

Atunci tătâne-său văzu că era primejdios să-i stea împotrivă şi îi spuse: 

— Dacă-i aşa, fiul meu, aibi oleacă de răbdare, să am vreme să trimit o 
solie la sultanul din Insulele Camforului şi Cleştarului, ca să-i cer, după 
cădenie şi după datina pe care şi eu am urmat-o odinioară când m-am 
însurat cu mama ta, să ţi-o dea pe fiică-sa de soţie. Şi de n-o vrea, răstorn 
sub el pământul şi îi năruiesc pe cap împărăţia roată, după ce îi pustiesc 
toate olaturile cu o oaste atâta de mare cât, desfaşurându-se, să ajungă cu 
fruntea la Insulele Camforului şi Cleştarului, pe când coada încă să-i mai fie 
dincoace de munţii Ispahanului, hotarele împărăției mele! 

Rostind acestea, sultanul trimise să fie adus prietenul lui Diadem, tânărul 
negustor Aziz, şi îi spuse: 

— Cunoşti drumul care duce la Insulele Camforului şi Cleştarului? 

El răspunse: 

— Îl cunosc! 

Sultanul spuse: 

— Tare aş dori să-l însoţeşti până acolo pe vizirul meu cel mare, pe care 
am să-l trimit la sultanul de pe acele meleaguri. 

Aziz răspunse: 

— Ascult şi mă supun, o, sultane al vremilor! 


Atunci sultanul Soleiman-Şah chemă să vină vizirul său cel mare şi îi 
spuse: 

— Descurcă treaba fiului meu precum vei socoti tu potrivit; da pentru 
aceasta va trebui să te duci la Insulele Camforului şi Cleştarului s-o ceri pe 
fata sultanului de soţie pentru Diadem. 

lar vizirul răspunse cu ascultare şi cu supunere, în vreme ce beizade 
Diadem, ros de nerăbdare, se închise în iatacul lui, procitind stihurile 
poetului despre chinurile dragostei: 


Ah, întrebaţi şi noaptea! Să vă spună 
Ea chinul meu şi-al sufletului dor 
Aleanul murmurând încet pe strună, 
Tristeţea care plânge-ncetişor! 


Ah, întrebaţi şi noaptea! Vă va spune 
Că sunt păstoru-ai cărui ochi cu greu 
Tot numără-n cer stelele nebune, 

Iar pe obrajii-i lacrimi curg mereu. 


Sunt singur pe pământ, deşi-i fierbinte, 
Ah, inima-mi, şi plină de dorinţi! 

Ca o femeie-s, ce nu poate prinde 
Lumina unei rodnice seminţi. 


Şi rămase pe gânduri toată noaptea, nevrând nici să mănânce, nici să 
doarmă. 

Ci, de cum se lumină de ziuă, sultanul, părintele său, se grăbi a veni să-l 
vadă, şi găsi că era încă şi mai galben la chip decât în ajun şi că era şi mai 
schimbat; atunci, ca să-l aline şi să-l facă să aibă răbdare, porunci să se 
zorească pregătirile de plecare ale lui Aziz şi ale vizirului, şi nu uită să-i 
încarce cu daruri bogate pentru sultanul de la Insulele Camforului şi 
Cleştarului şi pentru toţi cei din preajma lui. Şi numaidecât porniră la drum. 

Şi drumeţiră ei, şi drumeţiră, zile şi nopţi, până ce ajunseră în faţa 
Insulelor Camforului şi Cleştarului. Atunci îşi aşezară corturile pe țărmurile 
unei ape mari; iar vizirul trimise un olăcar să-l vestească pe sultan de 
sosirea lor. Şi nici nu ajunse încă ziua la amurgul ei, că îi şi văzură venind 
în întâmpinarea lor pe dregătorii şi emirii sultanului, care numaidecât se 


puseră la poruncile lor, după salamalecuri şi după urările de bun venit, şi îi 
însoţiră până la saraiul sultanului. 

Atunci Aziz şi vizirul intrară în sarai şi se înfaţişară între mâinile 
sultanului şi îi înmânară darurile de la stăpânul lor Soleiman-Şah; iar el le 
mulţumi, spunându-le: 

— Le primesc cu toată inima, prieteneşte, pe capul şi în ochii mei! 

Şi numaidecât Aziz şi vizirul, cumu-i datina, se temeniră şi rămaseră cinci 
zile în sarai, să se odihnească de ostenelile călătoriei. 

Ci în dimineaţa celei de a cincea zile, vizirul se înveşmântă cu caftanul de 
fală şi se duse, numai el de data aceasta, să se înfăţişeze dinaintea jeţului 
sultanului. Şi îi supuse cererea stăpânului său şi tăcu apoi cuviincios, 
aşteptând răspunsul. 

Când auzi vorbele vizirului, sultanul rămase dintr-odată tare îngrijorat şi 
îşi lăsă fruntea în jos, şi, încurcat cu totul şi îngândurat, şezu aşa îndelung, 
neştiind cum să întorlocheze un răspuns pentru trimisul preaputernicului 
sultan de la Cetatea-Verde şi munţii Ispahanului. 

Întrucât el ştia, din alte împrejurări, cât de silă îi era fiică-sii de căsătorie, 
şi că cererea sultanului avea să fie înfruntată cu mare supărare, ca şi toate 
cele ce-i mai fuseseră făcute de către emirii cei mai de frunte de prin crăiile 
învecinate şi din toate părţile pământului de jur împrejur. 

Până la urmă sultanul sfârşi ridicându-şi capul şi, făcând semn căpeteniei 
de hadâmbi să se apropie îi spuse: 

— Du-te numaidecât la stăpâna ta Sett-Donia, du-i temenelile vizirului şi 
peşcheşurile pe care ni le-a adus, şi spune-i întocmai tot ce ai auzit acuma 
din gura lui. 

Şi hadâmbul sărută pământul dintre mâinile sultanului şi pieri. 

Peste un ceas, se întoarse, şi avea nasul alungit până la picioare; şi îi spuse 
sultanului: 

— O, doamne al veacurilor şi al vremurilor, m-am înfaţişat dinaintea 
stăpânei mele Sett-Donia; da nici nu am apucat bine să-i îngân cererea 
domniei sale vizirului, că ochii i s-au şi umplut de mânie, şi s-a şi sculat din 
jilţul ei, şi a şi înşfacat un buzdugan, şi s-a repezit la mine să-mi sfarme 
capul. Şi atunci zorii să fug cât mai sprinten; ci ea se ţinu după mine pe 
toate uşile, ţipând: 

— Dacă tatăl meu vrea, peste capul meu, să mă silească să mă mărit, să 
ştie bine că soţul meu nu are să aibă vreme să-mi vadă chipul dezvelit: îl 
omor cu chiar mâna mea, şi mă omor şi eu pe urmă! 


La vorbele acestea ale căpeteniei de hadâmbi... 


În clipita aceasta a istorisirii sale, Şeherezada văzu că se luminează de ziuă şi, cum era sfioasă, nu 
vroi să lungească mai mult istorisitul în noaptea accea. 


Dar când fu cea de a o sută treizeci şi una noapte 


Spuse: 


Mi s-a izvodit, o, norocitule sultan, că, la vorbele acestea ale căpeteniei de 
hadâmbi, sultanul, părintele domniţei Donia, spuse către vizir şi către Aziz: 

— Aţi auzit şi voi cu urechile voastre. Duceţi-i, aşadar, temenelile mele 
sultanului Soleiman-Şah şi povestiţi-i cum a fost, arătându-i ce silă 
dovedeşte fata mea faţă de măritiş. Şi Allah ajute-vă să răzbateţi la ţara 
voastră în tihnă deplină! 

Atunci vizirul şi Aziz, văzând urmarea păguboasă a soliei lor, grăbiră a se 
întoarce la Cetatea- Verde, să-i povestească sultanului Soleiman-Şah ceea ce 
auziseră. 

La ştirea aceea, sultanul fu cuprins de o mânie mare şi vroi să dea pe dată 
poruncă emirilor şi ajutoarelor sale să strângă oştile şi să plece să 
năpădească pământurile din Insulele Camforului şi Cleştarului. 

Ci vizirul ceru îngăduinţă să vorbească şi zise: 

— O, Măria Ta, nu se cade să faci aşa, întrucât chiar că vina nu este a 
tatălui, ci a fetei, şi împotrivirea nu vine decât numai de la ea. Şi tătâne-său 
însuşi este tot atâta de necăjit ca noi toţi. Şi de altminteri ţi-am arătat ce 
vorbe năprasnice i-a spus ea ceauşului de hadâmbi înfricoşat! 

După ce îl ascultă pe vizirul său, sultanul Soleiman-Şah îi dete dreptate şi 
rămase tare rău speriat pentru fiul său de răzbunarea domniţei. Şi îşi zise în 
sineşi: „Chiar de le-aş năpădi ţara şi aş lua-o pe fată în robie, tot nu ne-ar 
sluji la nimic, de vreme ce ea a jurat că se omoară!” 

Porunci atunci să urce la el şahzade Diadem şi, mâhnit de mai înainte de 
necazul ce avea să i-l pricinuiască, îi arătă adevărul adevărat. Ci crăişorul 
Diadem, departe de a se deznădăjdui, îi spuse cu un glas hotărât părintelui 
său: 

— O, părinte al meu, nu cumva să crezi că am să las lucrurile aşa: jur 
dinaintea lui Allah! Sett-Donia va fi soţia mea, sau eu nu voi mai fi 
Diadem, fiul tău! Cu primejdia vieţii, tot am să răzbat până la ea! 

Sultanul spuse: 

— Şi cum vei face? 


El răspunse: 

— Am să mă duc în chip de negustor! 

Sultanul spuse: 

— Dacă-i aşa, ia-i cu tine pe vizir şi pe Aziz! 

Şi numaidecât porunci să se cumpere de o sută de mii de dinari mărfuri 
scumpe, pe care i le dărui, ba porunci să se deşerte şi legăturile cu odoare 
cuprinse prin toate dulapurile sale. Şi îi dete o sută de mii de dinari de aur, 
şi cai, şi cămile, şi catâri, şi corturi falnice căptuşite cu mătase de culori 
minunate. 

Atunci Diadem sărută mâinile părintelui său, şi îşi puse hainele de drum, şi 
se duse la maică-sa, şi îi sărută mâinile; şi maică-sa îi dete o sută de mii de 
dinari şi plânse din belşug şi chemă asupra lui binecuvântarea lui Allah şi 
înălţă urări pentru mulţumita sufletului lui şi pentru întoarcerea lui cu bine 
la ai săi. Şi cele cinci sute de femei din sarai începură şi ele să plângă pe 
ruptele, înconjurând-o pe mama lui Diadem, şi uitându-se la el, tăcute, cu 
jind şi cu alean. Ci Diadem ieşi pe dată din iatacul maică-sii şi luă pe 
prietenul său Aziz şi pe bătrânul vizir şi dete porunca de plecare. Şi cum 
Aziz plângea, îi spuse: 

— Pentru ce plângi, frate Aziz? 

El îi spuse: 

— Fratele meu, simt limpede că nu mai pot să mă despărţesc de tine; da 
este atâta de multă vreme de când am lăsat-o singură pe sărmana de maică- 
mea! lar acuma, când caravana va să ajungă în ţara mea, ce are să se facă 
maică-mea când nu are să mă vadă cu negustorii? 

Diadem spuse: 

— Fii liniştit, Azize! Ai să te întorci în ţara ta de îndată ce va vroi Allah, 
după ce are să ne înlesnească mijloacele de a răzbate la ţinta noastră. 

Şi porniră la drum. 

Nu conteniră, aşadar, a drumeţi, în tovărăşia vizirului cel înțelept care, spre 
a-l veseli şi a-l face pe Diadem să aibă răbdare, le istorisea poveşti 
minunate. lar Aziz, la fel, îi procitea lui Diadem stihuri desăvârşite şi ticluia 
cântece pline de frumuseti despre frigurile dragostei şi despre îndrăgostiţi — 
precum acestea, dintr-o sumedenie de multe altele: 


Iată, prieteni, pe ce căi nebune 
Mă duce dorul, şi cum mă supune, 
Cum mintea toată mi-o copilăreşte 


Şi viaţa mi-o cuprinde ca-ntr-un cleşte! 
Ah, tu, cea după care plâng — te-nvie 
În sufletu-mi a nopţii nesomnie, 

Iar zorii zilei, când pe cer răsar, 

Din dorul meu se-aprind şi ard cu jar. 
Ah, oare când, după atât alean, 
Ajunge-voi la dulcele liman? 


Or, după o lună de călătorit, ajunseră la cetatea de scaun din Insulele 
Camforului şi Cleştarului şi, intrând în sukul cel mare al negustorilor, 
Diadem şi simţi cum i se uşurează povara gândurilor, iar nişte zvâcnete 
vesele îi bucurară inima. Descălecară, după sfatul lui Aziz, la hanul cel 
mare şi închiriară numai pentru ei toate capanele de la catul de jos şi toate 
odăile de sus, până când vizirul avea să le închirieze vreo casă în cetate. Şi 
rânduiră în capane legăturile lor cu mărfuri şi, după ce se odihniră patru zile 
la han, se duseră să le spună bun-întâlniş negustorilor din sukul cel mare de 
mătăsuri. 

Pe drum, vizirul spuse către Diadem şi Aziz: 

— Mă gândesc la un lucru pe care se cere să-l facem înainte de orice şi 
fără de care nu avem să putem niciodată să răzbim la țelul râvnit. 

Ei răspunseră: 

— Suntem gata să te ascultăm, căci bătrânii sunt rodnici la poveţe, mai cu 
seamă când au trecut, ca tine, prin multe daraveli. 

El spuse: 

— Socoata mea este că, în loc să lăsăm mărfurile încuiate la han, unde 
muşteriii nu pot să le vadă, să deschidem pentru tine, şahzade Diadem, ca 
negustor ce te afli, o prăvălie mare chiar în sukul de mătăsuri. Şi vei sta 
chiar tu la intrarea în prăvălie să vinzi şi să deşterni marfă, pe când Aziz va 
rămâne în fundul prăvăliei spre a-ţi aduce vigurile şi a le desface. Şi, în 
felul acesta, cum tu eşti desăvârşit de frumos, şi cum nici Aziz nu este mai 
prejos, în puţină vreme prăvălia are să fie cea mai cu dever din tot sukul. 

Şi Diadem răspunse: 

— Socoata este minunată! 

Şi, îmbrăcat cum era în caftanul lui frumos de negustor bogat, intră în 
sukul cel mare de mătăsuri, urmat de Aziz, de vizir şi de toate slugile sale. 

Când îl văzură pe Diadem trecând, negustorii din suk rămaseră uluiţi cu 
totul de frumuseţea lui şi încetară să mai ia aminte la muşteriii lor; iar cei 


care tăiau la viguri rămaseră cu foarfecele în sus! iar cei care cumpărau îşi 
uitară de cumpărături. Şi toţi deodată se întrebau: „Oare nu cumva, din 


întâmplare, portarul Raduan , cel care ţine cheile de la grădinile cerului, o fi 
uitat deschise porţile, de-o fi coborât astfel pe pământ flăcăul acesta 
ceresc?” 

lar alţii gemeau la trecerea lui: 

— Ya Allah! frumoşi mai sunt îngerii tăi! 

Ajungând în inima sukului, întrebară în ce loc se află şeicul cel mare al 
negustorilor, şi se îndreptară către prăvălia ce le fu grabnic arătată. Când 
ajunseră acolo, toţi cei ce şedeau jos se ridicară în cinstea lor, gândind: 
„Bătrânul acesta preacinstit va să fie tatăl celor doi flăcăi aşa de frumoşi!” 

Iar vizirul, după salamalecuri, întrebă: 

— O, negustorilor, care dintre voi este şeicul cel mare peste suk? 

Ei răspunseră: 

— lacătă-l! 

Şi vizirul se uită la negustorul ce-i fusese arătat, şi văzu că era un bătrân 
voinic, cu barba albă, cu înfăţişarea falnică şi cu chipul zâmbitor, care 
numaidecât zori a le face cinstirile prăvăliei sale, cu urări de bun venit 
prietenești, şi care îi pofti să şadă jos pe chilim lângă el şi le spuse: 

— Stau gata să vă vin în ajutor cu orice veţi dori! 

Atunci vizirul spuse: 

— O, şeicule plin de bună-cuviinţă, iacătă că de ani şi ani eu, cu aceşti doi 
copii, străbat cetăţi şi meleaguri spre a-i duce să vadă neamuri felurite, să-i 
învăţ a vinde şi a cumpăra şi a trage dobândă din obiceiuri şi din datinele 
noroadelor. Şi cu acest rost venim să ne aşezăm aici pentru o bucată de 
vreme; anume pentru ca băieţii mei să-şi bucure privirile de toate lucrurile 
frumoase din cetatea aceasta şi să înveţe de la cei care o locuiesc dulceaţa 
manierelor elegante şi politeţea. Aşa că te-am ruga să ne ajuţi a lua cu chirie 
o prăvălie încăpătoare, cu vad bun, spre a ne deşterne acolo mărfurile din 
ţara noastră îndepărtată. 

La vorbele acestea, starostele sukului răspunse: 

— De bună seamă! sunt tare bucuros să vă mulţumesc. 

Şi se întoarse înspre flăcăi, ca să-i vadă mai bine, şi, dintr-o privire, fu 
cuprins de o înfiorare fără de margini, într-atâta îl tulburase frumuseţea lor. 
Întrucât şeicul acela îndrăgea deschis şi nebunește ochii frumoşi ai flăcăilor, 
iar aleanul lui se abătea mai degrabă către dertul copilandrilor decât către 
cel al codanelor; că-i era cu mult mai la inimă acriul decât zahariul. 


Cugetă, aşadar, în sineşi: „Mărire şi slavă Aceluia carele i-a zămislit şi i-a 
plămădit, şi carele dintr-un lut fără de viaţă a întrupat asemenea frumuseți!” 
Şi se sculă şi îi sluji el însuşi, mai cu sârg decât i-ar fi slujit un rob pe 
stăpânii lui, şi se puse întru totul la poruncile lor. Şi grăbi a-i lua pe tustrei 
şi a-i duce să vadă prăvăliile de închiriat, şi, până la urmă, le alese una chiar 
în dricul sukului. Prăvălia aceea era cea mai frumoasă dintre toate, cea mai 
luminoasă, cea mai largă şi cea mai bine aşezată la vedere; era ispitit zidită, 
împodobită cu tejghele lucrate din lemn meşterit şi cu nişte rafturi frumos 
rânduite, unul de fildeş, altul de abanos, altul de cleştar; iar uliţa dimprejur 
era bine măturată şi bine stropită; şi, noaptea, paznicul sukului şedea mai cu 
drag la uşa ei. lar şeicul, numaidecât după ce se tocmi preţul, îi înmână 
vizirului cheile de la prăvălie, spunându-i: 

— Facă Allah din ea o prăvălie înfloritoare şi binecuvântată, sub semnele 
de noroc ale zilei acesteia de albeaţă, în mâinile copiilor tăi! 

Atunci vizirul puse să fie cărate şi rânduite în prăvălie mărfurile cele 
scumpe, zarpalele cele frumoase şi toate odoarele cele fără de preţ care 
fuseseră scoase din dulapurile sultanului Soleiman-Şah. Şi, odată isprăvită 
treaba, îi duse pe cei doi flăcăi să facă o scaldă la hammamul ce se afla la 
câţiva paşi de acolo, aproape de poarta cea mare a sukului, hammam vestit 
pentru curăţenia lui şi pentru marmurele lui sclipitoare şi unde se intra suind 
cinci trepte pe care se aflau înşiraţi frumos papucii de lemn. 

Cei doi prieteni, isprăvindu-şi repede scăldatul, nu mai vroiră să aştepte 
până să isprăvească şi vizirul, aşa de grăbiţi erau să se ducă să-şi ia locul în 
prăvălie. Aşa că ieşiră veseli şi cel dintâi ins pe care îl văzură fu starostele 
cel bătrân al sukului, care aştepta pe trepte împătimit ieşirea lor de la 
hammam. Or, scăldatul dedese şi mai multă strălucire frumuseţii lor, şi mai 
multă frăgezime chipului lor; şi... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a o sută treizeci şi doua noapte 


Spuse: 


Or, scăldatul dedese încă şi mai multă strălucire frumuseţii lor, şi mai 
multă frăgezime chipului lor; iar bătrânul îi asemuia, în sufletul său, cu doi 
căpriori sprinteni şi jucăuşi. Şi văzu ce rumeni se făcuseră la obraji, şi cum 
li se înneguraseră ochii cei negri, şi cum li se luminase faţa; şi se făcuseră 


ispititori ca două ramuri smălţuite de poamele lor sau ca două lune ca 
laptele şi dulci; şi cugetă la stihurile poetului: 


Când doar de-i ating mâna în treacăt, câteodată, 
Făptura mea întreagă tresare-nfiorată, 

Iar simţurile-mi toate îţi pierd senina pace 

Doar la această scurtă atingere — ce-aş face 

De i-as vedea-ntreg trupul, în care se îmbină 
Dulci limpezimi de ape cu aur de lumină? 


Aşa că se duse dinaintea lor şi le spuse: 

— Copii, fie-vă priincioasă scalda! Şi Allah să nu vă lipsească nicicând de 
ea şi să vi-o împrospăteze în veci! 

lar Diadem răspunse după deprinderea lui cea mai răpitoare şi cu o 
mlădiere desăvârşit de ispitită în glas: 

— Am fi râvnit să împărtăşim cu tine desfătarea aceasta! 

Şi amândoi îl înconjurară cu cinstire şi, din datorinţă faţă de vârsta şi de 
cinul lui de şeic al sukului, merseră înaintea lui, deschizându-i calea, şi 
luară drumul spre prăvălia lor. 

Or, cum mergeau ei aşa înaintea lui, bătrânul şeic luă seama ce nurlie le 
era călcătura şi cum li se legănau şoldurile sub caftane şi cum le zvâcneau 
la fiecare pas. Atunci nu mai izbuti să-şi înfrâne avânturile, şi ochii-i 
scăpărară, şi începu să gâfâie şi să pufnească, şi prociti stihurile acestea cu 
tâlcuri răsucite: 


Nicio mirare nu-i că, dintre forme, 
Cele ce mă vrăjesc ca un descânt 
(Oricât de grele-ar fi, de-ar ft enorme), 
Cele rotunde sunt în primul rând. 

Căci de priveşti, sus, veşnicele sfere 
Ce se-nvârtesc în slăvi, strălucitoare, 
Şi tot ce e rotund: numai mistere 

Şi freamăt sunt, şi vrajă, şi mişcare... 


Când auziră stihurile acestea, cei doi flăcăiandri nici gând să le ghicească 
tâlcul şi să priceapă pârdălnicia bătrânului şeic! Dimpotrivă! socotiră a 
dibăci în ele o laudă subţire adusă lor, şi rămaseră tare mişcaţi, şi îi 
mulţumiră, şi vroiră cu toată străşnicia să se întoarcă la hammam cu el spre 


a-i face o bucurie, de vreme ce aşa ceva era cea mai mare dovadă de 
prietenie. Şi bătrânul sukului, după câteva fandoseli ismenite, se înduplecă, 
scăpărând de chef în sufletul lui, şi luă împreună cu ei drumul îndărăt la 
hammam. 

Când intrară, vizirul, care se ştergea într-o sală lăturalnică, îi zări; şi, 
văzându-l pe şeic, le ieşi înainte şi veni la havuzul din mijloc, unde se 
opriseră, şi îl pofti călduros pe şeic să intre în sala lui; ci bătrânul nu vroi 
nicidecum, spuse el, să întreacă măsura prilejuindu-se de atâta bunătate, mai 
cu seamă că şahzade Diadem şi Aziz îl ţineau fiecare de o mână şi îl duceau 
înspre sala pe care i-o năimiseră. Atunci vizirul nu mai stărui şi se întoarse 
să se şteargă. 

Rămânând singuri, Aziz şi Diadem îl dezbrăcară pe preacinstitul şeic şi se 
dezbrăcară şi ei cu totul şi începură să-l spele cu spor, în vreme ce el îşi 
strecura înspre ei, de dedesubt, priviri hoţeşti; pe urmă Diadem se jură că 
numai lui i se cădea cinstea de a-l săpuni, iar Aziz se jură că lui nu-i mai 
rămânea decât bucuria de a turna apa peste el cu un lighenaş de aramă. Şi, 
între ei doi, bătrânul şeic se socotea mutat în rai. 

Şi nu conteniră să-l tot spele aşa, săpunindu-l şi clătindu-l cu apă, decât 
numai odată cu venirea vizirului peste ei, spre ciuda amarnică a bătrânului 
şeic. Atunci ei îl zvântară cu prosoape calde, pe urmă cu prosoape răcoroase 
şi înmiresmate, şi îl îmbrăcară şi îl poftiră să şadă pe podină, unde îi 
aduseră sorbeturi cu musc şi cu apă de trandafiri. 

Atunci şeicul se prefăcu a lua aminte la tăifasuiala vizirului, da de fapt nu 
avea gând şi privire decât pentru cei doi flăcăi, care alergau încolo şi 
încoace, zarifi, spre a-l sluji. Şi, cum vizirul îi făcea urările îndătinate de 
după scaldă, el răspunse: 

— Ce binecuvântare a intrat odată cu voi în cetatea noastră! Şi ce bucurie-i 
sosirea voastră! 

Şi le prociti stihurile acestea: 


Colnicele, când i-au văzut venind, 
Au înverzit. Iar veşteda câmpie 

A tresărit şi-a înflorit zâmbind. 

Şi oameni şi pământ, cu bucurie, 
Strigară-ntâmpinându-i: „Bun-venit! 
Şi bună pace! Şi prietenie!” 


Şi tustrei îi mulţumiră pentru preaaleasa-i bună-cuviinţă; iar el le răspunse: 


— La toţi hărăzească-vă Allah viaţa cea mai dulce, şi apere-i de deochi, o, 
strălucite negustor, pe frumoşii tăi copii! 

Vizirul spuse: 

— Şi ţie fie-ţi scalda, din mila lui Allah, spor de putere şi de sănătate! Că, 
o, preacinstitule şeic, nu-i aşa că apa este adevăratul bun al vieţii pe lumea 
aceasta, iar hammamu-i un popas al desfătărilor? 

Şeicul sukului spuse: 

— Hotărât, pe Allah! Şi câte stihuri minunate le-a stârnit poeţilor cei mari 
hammamul! Au nu ştiţi cumva asemenea stihuri? 

Diadem, cel dintâi, sări: 

— Dacă ştiu? Ia ascultați la astea: 


O, hammam, tu, viaţă dulce, 
Vis vrăjit, şi dor! 

O, hammam, prin tine curge 
Vremea-n sprinten zbor! 
Ah, că nu pot, în măreaţă 
Vraja ta să mân, 

O, hammam, întreaga viaţă 
Să mă ţii la sân! 

Raiul tot, pe lângă tine, 
Pare-un biet ungher! 

Iad de-ai fi, mi-ar fi mai bine-n 
Iadul tău să pier! 


După ce prociti Diadem stihurile acestea, Aziz strigă: 
— Ştiu şi eu nişte stihuri despre hammam. 

Şeicul sukului spuse: 

— Bucură-ne cu dulceaţa lor! 

Şi Aziz prociti cântat: 


Lăcasu-acesta — care-a prins pe pietre 
A pietrei floare — prin căldura lui 
Părea-ti-ar gură-a iadului, cu vetre 
De flăcări mari, cu aburi alb-verzui, 
De n-ai gusta îndată-n dulcea-i scaldă 
Desfături ce te-nvăluie-n fiori, 

De n-ai vedea-n mijlocu-i laolaltă 


Atâtea lune si atâţia sori! 


După ce îşi isprăvi stihurile, Aziz şezu jos lângă Diadem. Atunci starostele 
sukului rămase minunat până peste poate de gingăşia, de harul lor, şi strigă: 

— Pe Allah! voi aţi izbutit să logodiţi în voi darul graiului cu frumuseţea! 
Îngăduiţi-mi acuma să vă spun şi eu câteva stihuri desfătate, ori mai bine să 
vi le cânt, întrucât numai cântecul poate să le sporească şi mai mult 
frumuseţea hangurilor! 

Şi starostele sukului îşi propti palma în obraz, închise ochii pe jumătate, 
începu să-şi legene capul, şi cântă cu alean: 


Foc de hammam, ni-i viaţă-a ta căldură; 
O, focule, în trup ne torni tării, 

Iar inimile noastre le-nmlădii 

Şi le alini de toate căte-ndură! 
Hammam! O, aburi calzi, havuze-n rouă, 
Lucinde marmuri, susur de izvor, 

Săli adumbrite, musc aromitor, 
Înmiresmate trupuri — mă-nchin vouă! 
Hammam, tu arzi de-un foc ce ni-i balsam, 
Nestins mereu, strălucitor mereu, 

Şi adumbrit mereu de-un abur greu, 

Ca inima şi dorul meu, hammam! 


Pe urmă se uită la cei doi flăcăi, îşi lăsă sufletul să rătăcească o vreme prin 
grădina frumuseţii lor şi, stârnit, prociti stihurile acestea anume pentru ei: 


Mă duc la ei şi, încă de la prag, 
Văd ochiul zâmbitor şi chipul drag. 
Şi mă desfăt cu dulcele huzur 

Al ospeţiei lor fără cusur. 

Ah, inima lor, foc pârjolitor! 

Au cum să nu fiu rob la nurii lor? 


La auzul stihurilor şi al cântecului, rămaseră până peste poate de vrăjiţi şi 
de minunaţi de măiestria şeicului. Încât îi mulţumiră cu prisosinţă şi, cum se 
lăsa seara, îl însoţiră până la uşa hammamului şi, măcar că el stărui 
îndelung pe lângă ei ca să-i facă a primi poftirea la un ospăț în casa lui, ei 


îşi cerură iertăciune şi, luându-şi rămas-bun, plecară, pe când bătrânul şeic 
rămase pironit să se mai uite după ei. 

Se întoarseră aşadar la hanul lor, unde mâncară şi băură şi dormiră cu toţii 
într-o mulţumire deplină, până dimineaţa. Atunci se sculară, îşi făcură 
spălările îndătinate şi îşi îndepliniră datorinţa rugăciunii; pe urmă, când 
porţile sukului se deschiseră, plecară la prăvălia lor, pe care o deschiseră 
întâia oară. 

Or, slujitorii rânduiseră prăvălia precum se cade, că erau pricepuţi, şi o 
îmbrăcaseră cu perdele de atlaz, şi aşternuseră la locul cuvenit două 
chilimuri împărăteşti, care puteau să preţuiască fiecare câte o mie de dinari, 
şi două perne mărginite cu horbote şi chindisite cu aur, care puteau să 
preţuiască fiecare câte o sută de dinari. Iar pe rafturile de fildeş, de abanos 
şi de cleştar erau rânduite frumos mărfurile cele scumpe şi odoarele fără de 
preţ. 

Atunci Diadem şezu jos pe unul dintre chilimuri, Aziz pe celălalt, iar 
vizirul se aşeză la mijloc, între ei, chiar în inima prăvăliei; iar slugile se 
rânduiră împrejur, dându-şi ghes care mai de care să le îndeplinească 
poruncile. 

Încât în curând toţi locuitorii auziră povestindu-se despre prăvălia aceea 
minunată, şi muşteriii începură să curgă din toate părţile, anume spre a-şi 
primi târguielile din mâna flăcăului acela pe care îl chema Diadem, şi a 
cărui faimă de frumuseţe făcea să se sucească toate capetele şi să zboare 
toate minţile. La rândul său, vizirul, încredinţându-se că negustoria merge 
de minune, îi povăţui încă o dată pe Diadem şi pe Aziz să nu-şi dezlege 
limba şi se duse liniştit să se odihnească la han. 

Or, starea aceea ţinu aşa o toană de vreme, după care Diadem, nevăzând să 
se vestească ceva din partea domniţei Donia, începu să-şi piardă răbdarea, 
ba chiar a se lăsa cuprins de deznădejde într-atâta că-şi pierdu şi somnul, 
până ce, într-o zi, pe când sporovăia despre necazurile lui cu prietenul său 
Aziz, pe dinaintea prăvăliei lor... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a o sută treizeci şi treia noapte 


Spuse: 


Intr-o zi, pe când sporovăia în tinda prăvăliei lor despre necazurile lui cu 
prietenul său Aziz, o femeie bătrână, învăluită falnic într-un văl mare de 


mătase neagră, tocmai trecea prin suk; iar luarea-i aminte nu zăbovi a se 
opri asupra prăvăliei minunate şi a frumuseţii tânărului negustor care şedea 
jos pe chilim. 

Şi fu cuprinsă de o atare tulburare, încât se înmuie toată. Pe urmă îşi lipi 
privirile de flăcău şi cugetă în sineşi: „Hotărât că acesta nu e om, ci vreun 
înger ori vreun sultan din vreo ţară de vis.” Atunci păşi spre prăvălie şi se 
temeni dinaintea tânărului negustor, care îi răspunse la temenea şi, la 
semnele pe care i le făcea Aziz din fundul prăvăliei, se ridică în cinstea ei şi 
îi zâmbi cu zâmbetul lui cel mai ispititor. Pe urmă o pofti să şadă jos pe 
chilim, şi şezu şi el lângă ea şi începu să-i facă vânt cu vânturarul lui până 
ce ea se odihni pe deplin în răcoarea prăvăliei. 

Atunci bătrâna îi spuse lui Diadem: 

— Copilul meu, o, tu, care îngemănezi toate desăvârşirile şi toate 
gingăşiile, eşti din ţara aceasta? 

Iar Diadem, cu glăsuirea lui dulce, şi curată, şi plină de ispite, spuse: 

— Pe Allah! o, stăpână a mea, niciodată până astăzi nu am mai pus 
piciorul prin aceste locuri unde am venit cu gândul de a mă desfăta 
privindu-le. Şi, spre a-mi umple o parte din vreme, vând şi cumpăr. 

Bătrâna spuse: 

— Binevenit fie oaspetele cel plin de nuri al cetăţii noastre! Şi ce fel de 
mărfuri ai adus cu tine de prin cele ţări îndepărtate? Arată-mi-le să văd ce ai 
mai frumos, întrucât frumosul cheamă frumuseţea! 

Diadem rămase tare mişcat de vorbele ei alese şi îi zâmbi spre a-i mulţumi 
şi spuse: 

— Nu am în prăvălia mea decât lucruri care pot să-ţi placă, întrucât sunt 
vrednice de fete de sultani şi de hanâme ca tine! 

Bătrâna spuse: 

— Tocmai că vroiam să târguiesc vreo zarpa mai frumoasă, de-o rochie, 
pentru domniţa Donia, fata sultanului nostru Şahraman. 

Când auzi rostindu-se numele celei de care era atâta de îndrăgostit, 
Diadem nu-şi mai putu stăpâni tulburarea şi strigă la Aziz: 

— Aziz, adu-mi repede ce-i mai frumos şi mai scump printre mărfurile 
noastre! 

Atunci Aziz deschise un dulap durat în zid şi în care nu se afla decât 
numai o legătură cu marfă, da ce marfă! [esătura care o înfăşura, 
împodobită cu ciucuri de aur, era dintr-o catifea de Şam pe care jucau, 
uşoare şi colorate, închipuituri de flori şi de păsări, iar în mijlocul lor un 


elefant ce dănţuia beat. Şi din toată legătura aceea se revărsa o mirosnă care 
aiurea sufletul. Aziz i-o aduse lui Diadem, care o desfăcu şi scoase din ea 
zarpaua ce se afla acolo şi care fusese potrivită anume ca să nu se poată 
lucra din ea decât numai o rochie hărăzită vreunei hurii ori vreunei domniţe 
fermecate. Ci a o zugrăvi, ori a înşirui nestematele cu care era împodobită, 
ori chindiselile sub care pierea urzeala, numai poeţii cei luminaţi de Allah 
ar fi putut s-o facă, în stihuri bine rostuite. Trebuie să fi prețuit pe puţin o 
sută de mii de dinari de aur. 

Atunci Diadem deşternu zarpaua încetişor dinaintea bătrânei, care nu mai 
ştia la ce să se uite dintru-ntâi — la frumuseţea ţesăturii ori la chipul răpitor 
cu ochi negri al flăcăului. Şi tot uitându-se aşa la nurii tineri ai negustorului, 
îşi simţi carnea cea bătrână cum se înfierbântă şi armurii-i cum se zbat 
pojarnici, şi o cuprinse o poftă amarmică să se scarpine acolo unde o mânca. 

Aşadar, când izbuti să vorbească, îi spuse lui Diadem, uitându-se la el cu 
nişte ochi uzi de alean: 

— Zarpaua-i cum se cuvine. Cât se cade să-ţi plătesc pe ea? 

El răspunse, temenindu-se: 

— Sunt plătit mai mult decât mi se cade, cu bucuria de a te fi cunoscut! 

Atunci bătrâna se minună: 

— O, copile minunat, fericită femeia care poate să se culce la sânul tău şi 
să-ţi înlănţuie mijlocul cu braţele ei! Da unde sunt femeile care să fie 
vrednice de tine? Din parte-mi, eu nu ştiu decât numai una pe pământ! 
Spune-mi, o, tinere căprior, care îţi este numele? 

EI răspunse: 

— Mă cheamă Diadem! 

Atunci bătrâna spuse: 

— Păi acesta-i un nume care nu se dă decât la fiii de sultani! Cum poate să 
se cheme un negustor Cunună-de-împărat? 

La vorbele acestea, Aziz, care până atunci nu crâcnise o vorbă, sări la 
vreme ca să-l scoată pe prietenul său din încurcătură. Şi-i răspunse bătrânei: 

— Este singurul copil la părinţi, iar părinţii săi îl iubesc atâta de mult, 
încât au ţinut să-i dea un nume cum se dă la fiii de sultani! 

Ea spuse: 

— Hotărât! Dacă frumuseţea ar trebui să-şi aleagă un sultan, pe Diadem şi 
l-ar alege! Ei bine, o, Diadem! să ştii că de acuma înainte bătrâna de mine 
este roaba ta! Şi Allah stă martor pentru credinţa mea faţă de tine! În curând 


ai să vezi ce are să facă ea pentru tine. Şi ocrotească-te Allah şi ferească-te 
de necazuri şi de deochiul păguboşilor! 

Pe urmă luă legătura cu zarpaua cea scumpă şi plecă. 

Şi ajunse, încă tulburată cu totul, la Sett-Donia, pe care o alăptase când era 
copilă şi căreia îi ţinea loc de mamă. Şi, intrând, ţinea sub braţ legătura, cu 
fălnicie. Atunci Donia o întrebă: 

— O, doică, ce îmi mai aduci? la dă să văd! 

Bătrâna răspunse: 

— O, stăpână a mea, Sett-Donia, ia şi te uită! 

Şi desfăcu zarpaua dintr-odată. Atunci Donia, fericită de tot şi cu bucuria 
în ochi, strigă: 

— Neneaca mea a bună, oh, ce rochie frumoasă! Asta nu e zarpa din ţara 
noastră! 

Bătrâna spuse: 

— Hotărât, e frumoasă! Da atunci ce-ai mai spune dacă l-ai vedea pe 
negustorul cel tânăr care mi-a dăruit-o pentru tine? Ya Allah! ce frumos e! 
de vină-i numai portarul Raduan, care a uitat să închidă poarta raiului, de l-a 
lăsat să coboare aşa ca să bucure sufletul muritorilor! O, stăpână, tare mi-aş 
râvni să-l văd pe flăcăul acela luminos cum adoarme pe sânii tăi şi... 

Ci Donia strigă: 

— A, doică, destul! Cum de cutezi să-mi vorbeşti de un bărbat, şi ce 
fumuri ti-au întunecat minţile? A, să taci! Şi dă-mi zarpaua ceea, s-o pipăi şi 
s-o văd mai de aproape! 

Şi luă zarpaua şi începu s-o mângâie şi s-o potrivească pe ea, întorcându- 
se înspre doică-sa, care îi spuse: 

— Stăpână, eşti frumoasă aşa, da cu cât mai de dorit este o pereche de 
frumuseți decât o frumuseţe singură! O, Diadem...! 

Ci Sett-Donia ţipă: 

— A, doică afurisită, mamă vicleană! să nu mai spui nimic! Da să te duci 
la negustorul acela şi să-l întrebi dacă are vreo dorinţă de râvnit ori vreun 
hatâr de cerut; şi numaidecât sultanul, părintele meu, are să-l mulţumească! 

Bătrâna zâmbi a râde şi spuse, făcând cu ochiul: 

— O dorinţă? pe Allah! cred şi eu! Cine n-are o dorinţă? 

Şi se sculă în graba mare şi dete fuga la prăvălia lui Diadem. 

Când o văzu venind, Diadem simţi cum inima lui, de bucurie, îşi ia zborul, 
şi o luă pe bătrână de mână şi o pofti să şadă jos lângă el, şi porunci să i se 
aducă sorbeturi şi zumaricale. Atunci bătrâna îi spuse: 


— Îţi aduc vestea cea bună! Stăpâna mea Donia îţi trimite temeneaua ei şi 
îţi spune: „Cu venirea ta, ne-ai cinstit cetatea şi ne-ai luminat-o. lar dacă ai 
vreun dor de dorit, rosteşte-l!” 

La vorbele acestea, Diadem se bucură până peste poate, şi pieptul i se 
umflă de mulţumire şi de voioşie, şi gândi în sufletul său: „Treaba s-a 
făcut!” 

Şi îi spuse bătrânei: 

— Nu am decât un jind: acela ca tu să faci să ajungă la Sett-Donia o 
scrisoare pe care am să i-o scriu, şi să-mi aduci răspunsul! 

Ea răspunse: 

— Ascult şi mă supun! 

Atunci Diadem strigă către Aziz: 

— Dă-mi călimărul de aramă, hârtia şi calamul! 

Şi, după ce Aziz i le aduse, scrise scrisoarea aceasta, în stihuri frumos 
întocmite: 


Scrisoarea ce-ţi trimit, prea-nalto, 
Ţi-aduce daruri şi comori 
Păstrate-n tainele din suflet 
Şi adunate dor cu dor: 

Întâi e focul din lăuntru-mi, 
Care neîncetat mă arde; 

Al doilea este iubirea, 

Cu chinul de a-ţi fi departe; 
Al treilea mi-e viaţa însăşi. 
Ca şi statornicia ei; 

Al patrulea este aleanul 
Din care mi-am făcut temei; 
Al cincilea este nădejdea 
Că ochii-mi se vor veseli; 
Al şaselea e rugămintea: 

Să mă aştepţi, sau tu să vii! 


Pe urmă, în josul scrisorii, puse, în chip de iscălitură: 


Aceste rânduri au fost scrise 
De robul unui dor-blestem. 
Lăsat durerii la cherem, 


De cel ce-n ochii tăi se-nchise, 
De negustorul Diadem. 


Pe urmă mai citi o dată scrisoarea, o zvântă cu nisip, o strânse, o pecetlui 
şi o înmâna bătrânei, strecurându-i în mână o pungă plină cu o mie de 
dinari, pentru bunătatea ei. Şi bătrâna, după ce înălţă urări pentru izbândă, 
se întoarse în graba mare la stăpână-sa, care o întrebă: 

— Ei bine, neneaca mea cea bună, spune-mi ce a cerut negustorul, ca să 
mă duc numaidecât să-l rog pe tatăl meu să-l mulţumească! 

Bătrâna spuse: 

— Chiar că nu ştiu, o, stăpână, ce cere, întrucât iacătă o scrisoare care 
habar nu am ce cuprinde. 

Şi îi înmâna scrisoarea. 

După ce luă ştire de cele ce cuprindea cartea, domniţa Donia ţipă: 

— A, precupeţ fără de obraz! Cum de cutează el să-şi ridice ochii până la 
mine? 

Şi, de mânie, se bătu cu palmele peste obraji şi zise: 

— Am să pun să fie spânzurat mişelul la chiar uşa prăvăliei lui! 

Atunci bătrâna, cu un chip nevinovat, întrebă: 

— Da ce-o fi atâta de înfricoşător în scrisoarea aceea? Nu cumva 
negustorul o fi cerând vreun preţ nemăsurat pentru zarpaua cu pricina? 

Ea spuse: 

— Păcatele lui! nu e vorba decât de drăgosteală şi de patimă! 

Bătrâna răspunse: 

— Chiar că-i mare îndrăzneală; încât s-ar prea cădea, o, stăpână, să-i dai 
răspuns neobrăzatului, arătându-i ce-l paşte dacă mai cutează ceva! 

Ea spuse: 

— Da! Ci mi-e frică să nu-l fac şi mai îndrăzneţ cu aceasta! 

Bătrâna răspunse: 

— Ba nu l-ai face decât să-şi vină în minţi! 

Atunci Sett-Donia spuse: 

— Dă-mi călimărul şi calamul! 

Şi scrise stihurile acestea ticluite: 


Eşti orb şi-ţi faci năluci! Vrei pân la stele 
S-ajungi, de parcă-ar fi putut vreodată 
Un muritor să suie-n cer la ele 

Şi printre aştrii nopţii să străbată! 


Ci, ca să-ţi deschid ochii iată: jur 

Pe cel ce te-a făcut un vierme-al firii 
Şi-a izvodit şi astrele-n azur, 
Neîntinate-n slava nemuririi: 

De vei mai cuteza să-mi scrii cândva. 
Voi da poruncă să te răstignească 
Pe-un arbor blestemat, iar moartea ta 
Drept pildă ticăloşilor slujească! 


Pe urmă, după ce pecetlui scrisoarea, i-o înmână bătrânei; iar bătrâna dete 
fuga numaidecât să i-o ducă lui Diadem, care scăpăra de nerăbdare. Şi 
Diadem, după ce îi mulţumi bătrânei, deschise scrisoarea şi, de cum o 
străbătu, fu cuprins de o mâhnire nemărginită şi îi spuse cu jale bătrânei: 

— Mă ameninţă cu moartea, Ci eu nu mă tem de moarte, căci viaţa îmi 
este cu mult mai grea. Şi, cu primejdia de a muri, vreau să răspund! 

Bătrâna spuse: 

— Pe viaţa ta, care îmi este scumpă! vreau să te ajut din toate puterile 
mele şi să împart cu tine toate primejdiile! Aşa că scrie-i scrisoarea şi dă- 
mi-o! 

Atunci Diadem strigă la Aziz: 

— Dă-i preabunei noastre maici o mie de dinari! Şi să ne punem credința 
în Allah cel Atotputernic! 

Şi scrise pe hârtie stihurile următoare: 


Deci visul meu din orice seară 
Ea mi-l amenință cu moarte. 
Nu ştie tânăra fecioară 

Că numai moartea face parte 
De-a păcii fără moarte ţară, 
Şi nici că tot ce se-nfioară 
Stă-n mâna nesmintitei Soarte. 
Au mila ei n-ar fi cu cale 
Să-ncline mai ales spre cei 

Al căror dor muiat în jale 

E către astfel de femei 

Ce nu se-ntină-n neagra vale. 
Iar cei de rând nu dau ocoale 
Spre ne-ntinatul lor ştiubei? 


O, biete doruri ale mele, 

Să nu mai năzuiţi nimic! 
Lăsaţi-mi inima-n zăbrele, 

Să se sfârşească pic cu pic! 
Nădejdea-mi să-şi aştearnă grele 
Zăbranicele peste ele 

Şi peste visul meu calic! 

Dar tu, cu inima-ti de piatră, 

Să nu crezi c-am să tac înfrânt 
Ori am s-aştept supus să-mi ardă 
Zadarnic dorul pe pământ! 

Mai bine-n jalea-mi idolatră 
Dintr-un mormânt mi-oi face vatră. 
Să nu mai fiu aşa cum sunt! 


Şi, cu lacrimile în ochi, îi înmână bătrânei scrisoarea, spunându-i: 

— Te sâcâim degeaba, vai! simt limpede că nu îmi mai rămâne decât să 
mor! 

Ea îi spuse: 

— Lasă încolo presimţirile astea mohorâte şi calpe, şi uită-te la tine, o, 
flăcău frumos! Au nu eşti tu chiar soarele? Şi nu este ea luna? Şi cum ai 
vrea ca eu, care mi-am trăit toată viaţa ţesând la itele iubirii, să nu ştiu cum 
să împerechez frumuseţile voastre? Aşa că linişteşte-ţi grijile care te 
bântuie! În curând am să-ţi aduc veşti de bucurie! 

Şi, cu asemenea vorbe, îl lăsă... 


În clipita accasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a o sută treizeci şi patra noapte 


Spuse: 


„„.Şi, cu asemenea vorbe, îl lăsă şi, după ce ascunse scrisoarea în pletele 
ei, se duse la stăpână-sa. Intră la ea şi îi sărută mâna, fără a rosti o vorbă. Da 
pe urmă spuse: 

— Fata mea mult-iubită, părul meu bătrân s-a despletit şi nu mai am putere 
să-l împletesc. Porunceşte, rogu-mă ţie, vreuneia dintre roabele tale să vină 
şi să mă pieptene. 

Sett-Donia se împotrivi: 


— Neneaca mea bună, am să te pieptăn chiar eu, treabă pe care şi tu de 
atâtea ori ai făcut-o cu mine. 

Şi domniţa Donia desfăcu pletele albe ale doicii sale şi se pregăti s-o 
pieptene; şi tot atunci răvaşul lunecă jos pe chilim. 

Atunci Sett-Donia, nedumerită, vroi să-l ridice, da bătrâna strigă: 

— Fata mea, dă-mi hârtia aceea! Pesemne că s-o fi prins în părul meu, la 
tânărul negustor. Dau fuga să i-o dau îndărăt! 

Ci Donia se grăbi s-o desfacă şi să citească cele cuprinse în ea; şi îşi 
încruntă sprâncenele şi ţipă: 

— A, doică ticăloasă, ăsta-i încă unul dintre şiretlicurile tale! Da cine mi l- 
o fi trimis pe pacostea şi pe neobrăzatul cela de negustor, şi de pe ce pământ 
cutează el să vină aşa până la mine? Şi eu, Sett-Donia, cum să mă înduplec 
a mă uita la un astfel de bărbat care nu este nici de cinul, nici de viţa mea? 
A, neneacă, nu ţi-am spus eu că obraznicul are să se obrăznicească şi mai 
tare? 

Bătrâna spuse: 

— Chiar că e cu adevărat un Şeitan! lar cutezanţa lui este o cutezanţă din 
iad! Ci, o, copilă şi stăpâna mea, scrie-i pentru cea din urmă oară, şi mă pun 
chezaşă că are să se supună voinţei tale! De nu, să fie dat morţii, şi eu odată 
cu el! 

Numaidecât domniţa Donia luă calamul şi înşirui vorbele acestea stihuite: 


Smintitule, au tot nu ştii 
Că-n aburul din juru-ți joacă 
Primejdia de-a nu mai fi? 


Nu ştii că-s ape care-neacă, 
De-ncerci să intri-n vadul lor? 
Şi sunt unghere-n care, dacă 


Ar vrea să calce-un muritor, 
El se va fi topi, pe dată? 
Tu cugeţi să te-înalţi, în zbor, 


La stele-n cer, când lumea toată, 
De-ar pune mână lângă mână, 
Tot n-ar răzbate-n slăvi vreodată? 


Cutezi, cu inima-ţi păgână, 
Să-mbrăţişezi, fie şi-n vis, 
Vreo hurie — să-ţi faci cadână? 


Ia bine-aminte ce ţi-am zis! 
Altminteri, croncănind a moarte, 
Asupra-ţi, ca dintr-un abis, 


Cu negre aripi, de departe 
Veni-vor corbu-n stol, mereu, 
Peste mormântul tău să poarte 
Al spaimei duh, rotind din greu! 


Pe urmă, după ce împături şi pecetlui hârtia, i-o înmână bătrânei care, a 
doua zi, dis-de-dimineaţă, zori a da fuga să i-o ducă lui Diadem. 

La citirea acelor vorbe atâta de aspre, Diadem pricepu că niciodată 
nădejdea nu mai avea de ce să-i învioreze inima şi, întorcându-se către 
Aziz, spuse: 

— Frate Aziz, spune-mi, acuma ce să fac? Nu mai am har îndeajuns ca să-i 
mai scriu un răspuns hotărâtor! 

Aziz spuse: 

— Am să încerc eu în locul şi în numele tău! 

Diadem spuse: 

— Bine, Aziz, scrie-i, slujindu-te de toată măiestria ta! 

Atunci Aziz luă hârtia şi aşternu pe ea stihurile: 


Doamne, pe cei cinci drepţi! dă-mi ajutor! 
Un chin mă seacă, zac topit de vlagă. 

Ah, izbăveşte-mi inima de dor, 

Din pulberea mâhnirii mă dezleagă. 


Tu taina mi-o cunoşti, al cărei foc 
Lăuntrurile-mi arde. Ştii prea bine 
Cruzimea celei ce, oricât mă rog, 
Oricât o chem, m-alungă de la sine. 


Vreau fruntea să-mi ridic, ţin ochiu-nchis, 
Dar nu mai scap din valul ce mă soarbe, 
In care mă scufund ca-ntr-un abis 


În sânul deznădejdii mele oarbe. 


Curajul meu, Părinte, s-a sfârşit. 
Râvnesc mereu iubirea ei zadarnic. 
O, nemiloaso, tu, cu păr cernit, 

Crezi tu că ţi-este ceru-atât de darnic, 


Într-al Ursitei oamenilor crug 
Şi-ntru-nfruntarea crâncenei Năpaste, 
De-ţi place să-l tot chinui ca pe rug 
Pe cel ce pururi va să te adaste? 


Pricepe, dar: e-un suflet neînfrânt, 
Ce numai pentru tine-ntâia oară 

A părăsit şi tată, şi pământ 

Şi casă, şi prieteni dragi, şi țară! 


Pe urmă Aziz îi întinse lui Diadem hârtia pe care inşiruise alcătuirea aceea 
de stihuri. lar Diadem, după ce prociti stihurile, spre a le preţui sunetul, se 
mărturisi mulţumit de întocmirea lor şi îi spuse lui Aziz: 

— E desăvârşit! 

Şi îi înmână bătrânei doici scrisoarea, iar doica dete fuga s-o ducă Doniei. 

Când domniţa luă ştire de cele cuprinse în răvaş, mânia ei clocoti 
împotriva bătrânei, şi ţipă: 

— Doică blestemată, mancă a pacostei, numai tu eşti pricina tuturor 
înjosirilor pe care le îndur! A, cotoroanţă a necazurilor! nu vreau să te mai 
văd în ochii mei! leşi iute de aici, ori pun să ţi se facă trupul ferfeniţă sub 
bicele robilor! Şi eu însămi am să-ţi zdrobesc oasele sub călcâiele mele! 

Atunci bătrâna doică ieşi sprinten, întrucât Donia chiar că da să cheme 
robii; şi grăbi a se duce să-şi povestească nenorocul la cei doi prieteni şi să 
se pună sub ocrotirea lor. 

La ştirile acelea, Diadem rămase tare mohorât şi îi spuse bătrânei, 
alintând-o cu gingăşie pe bărbie: 

— Pe Allah! o, maică a noastră, simt că la ceasul de acum mi se îndoiesc 
mâhnirile, când te văd cum înduri aşa urmările greşelii mele! 

Ci ea răspunse: 

— Fii liniştit, fiul meu, că sunt departe de a mă da bătută, întrucât nu are 
să se spună nicicând că aş fi fost, măcar o dată în viaţa mea, neînstare să 


împerechez nişte îndrăgostiţi! Iar greutatea de acuma mă stârneşte şi mai 
mult să mă slujesc de toată isteciunea mea spre a te ajuta să răzbeşti la 
capătul aleanurilor tale! 

Atunci Diadem întrebă: 

— Ci spune-mi, într-un sfârşit, o, maică a noastră, care-i pricina ce-a 
împins-o pe Sett-Donia să capete asemenea silă de toţi bărbaţii? 

Bătrâna spuse: 

— Este un vis pe care l-a avut! 

El se minună: 

— Un vis, numai atât? 

Ea spuse: 

— Atât! lacătă-l! 

Într-o noapte, pe când dormea, domniţa Donia văzu în vis un păsărar care 
îşi întindea mrejele într-un luminiş, şi care, după ce presărase boabe de grâu 
jur împrejur, pe pământ, s-a îndepărtat şi s-a aciuat la pândă, aşteptându-şi 
norocul. 

Or, în curând, din toate colţurile pădurii îşi deteră ghes păsările şi se 
abătură asupra mrejelor. Şi, printre toate păsările care ciuguleau boabele de 
grâu, erau şi doi porumbei, o porumbiţă cu bărbătuşul ei. Şi bărbătuşul, tot 
ciugulind, da din când în când câte o roată împrejurul soţiei lui, fără a lua 
seama la laţurile care îl pândeau; aşa că, la una din rotirile acelea, piciorul i 
se prinse în ochiurile laţului, care se strânseră şi se încâlciră şi îl înhăţară. 
Iar păsările, speriate de bătăile lui de aripi, îşi luară zborul cu larmă. 

Ci porumbiţa lăsă încolo hrana împrăştiată şi, fără teamă, nu avu altă grijă 
decât să-şi slobozească soţul. Şi cu ciocul şi cu capul se trudi aşa de iscusit, 
încât destrămă laţul şi, până la urmă, îl slobozi pe bărbătuşul ei cel 
nechibzuit, mai înainte ca păsărarul să aibă vreme să vină şi să-l înşface. Şi 
porumbiţa îşi luă zborul cu bărbătuşul ei, făcu un ocol prin văzduh, spre a 
se întoarce iarăşi să ciugulească boabele din jurul laturilor. 

Şi iarăşi bărbătuşul începu să se rotească împrejurul porumbiţei, care, 
dându-se îndărăt spre a se feri de giugiulelile lui necurmate, se apropie prea 
tare, din nebăgare de seamă, de laturi, în care se prinse şi ea la rându-i. 
Atunci bărbătuşul, departe de a se îngriji de soarta tovarăşei lui, îşi luă 
zborul cu bătăi de aripi, laolaltă cu toate păsările, şi îl lăsă astfel pe păsărar 
să pună mâna pe prinsă, care fu sugrumată pe loc! 

Din visul acela, care a umplut-o de tulburare, domniţa Donia s-a deşteptat 
scăldată în lacrimi şi m-a chemat ca să-mi povestească, tremurând, vedenia 


ei, şi a încheiat strigând: 

— Toţi bărbaţii sunt la fel, iar oamenii trebuie să fie mai răi decât jivinele: 
o femeie nu are nimic bun de nădăjduit de la nesimtirea lor! Încât mă jur 
dinaintea lui Allah că niciodată nu am să îndur scârba apropierii lor! 

După ce ascultă spusele bătrânei, Diadem îi zise: 

— Ci, o, maică a noastră, tu nu i-ai spus că nu toţi bărbaţii sunt ca 
porumbelul acela mişel, şi că nu toate femeile sunt ca biata şi credincioasa 
lui soţie? 

Ea răspunse: 

— Nimic din toate câte i-am spus nu a mai putut s-o înduplece; şi trăieşte 
singuratică, bucurându-se numai de frumuseţea ei. 

Diadem spuse: 

— O, maică a mea, mă rog ţie, trebuie oricum, cu primejdia de a muri, s-o 
văd, fie măcar numai o dată, şi să-mi umplu sufletul barem cu o privire de-a 
ei! O, bătrână binecuvântată, fă asta pentru mine, izvodind vreun tertip din 
înţelepciunea ta cea rodnică! 

Atunci bătrâna spuse: 

— Află, o, lumină a ochilor mei, că în dosul saraiului în care sălăşluieşte 
domniţa Donia se află o grădină, anume numai pentru preumblările ei, şi 
unde ea vine numai o dată pe lună, însoţită de slujitoarele sale; şi numai cu 
mare grijă, spre a se feri de privirile trecătorilor, intră acolo printr-o poartă 
tainică. Or, chiar peste o săptămână este tocmai ziua de preumblare a 
domniţei. Şi chiar eu am să vin să-ţi slujesc de călăuză şi să te pun faţă cu 
făptura iubită. Şi sunt încredinţată că atunci, cu toate nazurile ei, după ce 
domniţa are să te vadă o dată măcar, nu va putea decât să fie biruită de 
frumuseţea ta: că dragostea este un dar de la Allah şi vine când vrea el! 

Atunci Diadem răsuflă oleacă mai cu uşurare şi îi mulţumi bătrânei şi o 
pofti, de vreme ce nu mai putea să se înfăţişeze dinaintea stăpânesii, să 
primească găzduire în casa lui. Şi închise prăvălia; şi tustrei luară calea 
către casă. 

Pe drum, Diadem se întoarse spre Aziz şi îi spuse: 

— Frate Aziz, cum eu nu voi mai avea răgaz să merg la prăvălie, ţi-o las 
ţie în seamă. Şi vei face precum ţi se va părea mai bine! 

lar Aziz răspunse cu ascultare şi cu supunere. 

Într-acestea, ajunseră la casa lor şi nu zăboviră a-l înştiinţa şi pe vizir de 
toată tărăşenia, şi îi povestiră tot aşa şi despre visul domniţei şi despre 
grădina în care ar urma să încerce a o întâlni. Şi îi ceru sfat asupra faptului. 


Atunci vizirul cugetă o bună bucată de vreme, pe urmă săltă capul şi 
spuse: 

— Am găsit dezlegarea! Să mergem mai întâi la grădină, ca să cercetăm 
bine locurile. 

Şi o lăsă pe bătrână acasă şi porni pe dată, împreună cu Diadem şi cu Aziz, 
către grădina domniţei. Când ajunseră acolo, îl văzură, şezând jos la poartă, 
pe bătrânul paznic, dinaintea căruia se temeniră, şi care le răspunse la 
temenele. Atunci vizirul, înainte de orice, începu cu a-i strecura în mână 
bătrânului o sută de dinari, spunându-i: 

— Cinstite taică, tare am dori să intrăm să ne răcorim sufletul în grădina 
aceasta frumoasă şi să mâncăm oleacă între florile ei, pe malul apei! Că 
suntem nişte străini care căutăm pretutindeni locuri frumoase de care să ne 
desfatăm! 

Atunci bătrânul luă galbenii şi spuse: 

— Intraţi, dară, oaspeţi ai mei, şi simţiţi-vă în voie şi aşteptaţi-mă până ce 
dau fuga să aduc cele de trebuinţă pentru mâncare. 

Şi le dete drumul să intre în grădină, iar el se duse la suk să cumpere de- 
ale gurii, şi se întoarse repede cu un berbec fript şi cu zumaricale. Şi şezură 
toţi roată pe malul unui izvor, şi mâncară pe săturate. Atunci vizirul îi spuse 
paznicului: 

— O, şeicule, saraiul de colea de dinaintea noastră pare a fi într-o stare 
destul de proastă. Pentru ce nu pui să fie dres? 

Atunci paznicul oftă: 

— Pe Allah! saraiul acela este al domniţei Donia, care mai degrabă l-ar 
lăsa să se năruiască de tot, decât să se îngrijească de el: trăieşte prea sihastră 
ca să mai ia aminte la asemenea treburi. 

Vizirul spuse: 

— Mare păcat e, o, cinstite şeic! barem catul de jos s-ar cădea să fie oleacă 
văruit, măcar pentru ochii tăi. Dacă vrei, am să plătesc eu toate cheltuielile 
cerute. 

Paznicul spuse: 

— Allah să te audă! 

Vizirul spuse: 

— la de colea o sută de dinari pentru osteneală, şi du-te de caută nişte 
zidari, precum şi un zugrav priceput la gingăşia zugrăviturii. 

Atunci paznicul zori să se ducă după zidari şi zugrav, cărora vizirul le dete 
poruncile cuvenite. Aşa că, odată sala cea mare de la catul de jos bine 


tencuită şi bine văruită, zugravul se apucă de treabă şi, urmând poruncile 
vizirului, zugrăvi o pădure şi, în inima pădurii, nişte laţuri întinse în care era 
prins un porumbel ce bătea din aripi. Şi după ce isprăvi, vizirul îi spuse: 

— Zugrăveşte acuma de cealaltă parte acelaşi lucru, da închipuind un 
porumbel bărbătuş care vine s-o slobozească pe soţia lui şi care atunci este 
prins de păsărar şi omorât, jertfa a credincioşiei lui. 

Şi zugravul zugrăvi priveliştea cu pricina; pe urmă, răsplătit cu mărinimie, 
plecă. 

Atunci vizirul şi cei doi flăcăi şi paznicul şezură jos o vreme ca să judece 
mai bine măiestria şi culorile zugrăviturii. Ci Diadem, cu toate acestea, era 
trist; şi se uita la zugrăvitură pierdut în gânduri; pe urmă îi spuse lui Aziz: 

— Fratele meu, mai spune-mi câteva stihuri care să-mi abată chinurile din 
gânduri. 

Şi Aziz spuse”: 


Ibn-Sina în scrieri grele 
Despre boli şi despre leacuri 
Spune că-ntre multe cele, 
Încercat de mii de veacuri, 
Leac iubirii, când suspină, 
E doar cântul de lăute 

Pe sub poale de grădină 
Şi-ntre cupele băute. 

Eu urmai ce scrie-n carte. 
Vai, nimica nu se-alese. 


Atunci Diadem îi spuse lui Aziz: 


— Poetul poate că are dreptate. Da tare mai e greu când voinţa ţi s-a dus!” 

Pe urmă se ridicară şi se temeniră dinaintea bătrânului paznic şi se 
întoarseră acasă, unde o găsiră pe bătrâna doică. 

Or, cum săptămâna se scursese, Sett-Donia vroi, după obiceiul ei, să-şi 
facă plimbarea prin grădină. Dar atunci simţi cât de mult îi lipsea bătrâna 
doică, şi se mohori, şi îşi cercetă purtarea, şi îşi dete seama că fusese lipsită 
de omenie faţă de aceea care îi ţinuse loc de mamă; şi pe dată trimise un rob 
la suk şi un alt rob pe la toate prietenele neneacăi, ca s-o caute şi s-o aducă 
îndărăt. Şi taman atunci, după ce îi dedese lui Diadem toate poveţele 
potrivite pentru ziua aceea, care era ziua de întâlnire din grădină, neneaca 


pornise spre sarai, şi unul din robi veni la ea cuviincios şi o rugă, în numele 
stăpânei lui, care o plângea, să se întoarcă spre a se împăca. Ceea ce se şi 
făcu, după câteva fandoseli marghiolite; iar Donia o sărută pe obraji, iar 
neneaca îi sărută mâinile, şi amândouă, urmate de ceata de roabe, trecură pe 
poarta tainică şi intrară în grădină. 

Or, la rându-i, Diadem urmase îndemnurile ocrotitoarei lui. Aşa că, după 
plecarea neneacăi, vizirul şi Aziz se sculară şi îl îmbrăcară cu un caftan 
falnic, cu adevărat împărătesc, şi neîndoielnic că putea să preţuiască vreo 
cinci mii de dinari, şi îl încinseră peste mijloc cu o cingătoare iscusită din 
aur, bătută numai cu nestemate, şi încheiată cu o cataramă de smarald, iar 
împrejurul frunţii îi puseră un turban înflorat ispitit cu zarafir şi împodobit 
cu un surguci de diamante; pe urmă chemară asupra-i binecuvântările lui 
Allah şi, după ce îl însoţiră până în preajma grădinii, se întoarseră ca să-l 
lase să se strecoare mai lesne înlăuntru. 

Diadem, aşadar, ajungând la poartă, îl găsi acolo pe bătrânul paznic 
cumsecade care, când îl văzu, se ridică numaidecât în cinstea lui şi îi 
răspunse la salamalec cu cădenie şi cu dragoste. Şi, întrucât nu ştia că 
domniţa Donia intrase în grădină pe poarta cea tainică, îi spuse lui Diadem: 

— Grădina este grădina ta, iar eu sunt robul tău! 

Şi îi deschise poarta, rugându-l să intre. Pe urmă o închise iarăşi, şi se 
întoarse să şadă jos la locul său obişnuit, preamărindu-l pe Allah întru 
făpturile sale. 

lar Diadem zori să facă precum îl învățase bătrâna: se piti după tufa de 
care îi spusese ea, ca să aştepte acolo trecerea domniţei. lac-aşa cu el! 

Da cât despre Sett-Donia, iacătă! Bătrâna, pe când se tot plimba, îi spuse: 

— O, stăpână a mea, am să-ţi spun ceva ce va ajuta să-ţi facă mai desfătată 
priveliştea acestor pomi frumoşi, a acestor roade şi a acestor flori. 

Donia spuse: 

— Sunt gata să te ascult, neneaca mea cea bună. 

Ea spuse: 

— Ar trebui, zău, să le trimiti îndărăt la sarai pe toate slujitoarele astea 
care nu-ţi dau tihnă să te bucuri în toată voia de seninul ceasului şi de 
reveneala răpitoare. Chiar că ele nu îţi sunt decât o stânjenire. 

Donia spuse: 

— Drept grăieşti, o, doică! 

Şi le trimise numaidecât, cu un semn, pe însoţitoarele ei, îndărăt acasă. Şi 
aşa că, singură, urmată numai de bătrână, domniţa Donia se apropia de tufa 


după care sta pitit Diadem. 

Şi Diadem o văzu pe domniţa Donia; şi, dintr-o privire, putu să-i 
cântărească frumuseţea, şi fu atâta de vrăjit, încât se prăbuşi leşinat pe loc. 
Iar Donia îşi urmă drumul şi se îndreptă spre sala în care vizirul pusese să 
se zugrăvească priveliştea cu păsărarul; şi, la îndemnul neneacăi, intră în 
sală pentru întâia oară în viaţa ei: întrucât niciodată mai înainte nu fusese 
ispitită să treacă prin sala aceea hărăzită slugilor de la sarai. 

La vederea zugrăviturii, Sett-Donia rămase până peste poate de uluită şi se 
minună: 

— O, neneacă, ia te uită! acesta-i visul meu de odinioară, da întocmai pe 
dos! Doamne! Ya rabbi! ce tulburat îmi e sufletul! 

Şi, apăsându-şi inima, şezu jos pe chilim şi spuse: 

— O, neneacă, oare să mă fi înşelat eu? Şi Eblis-procletul să-şi fi râs aşa 
de credulitatea mea în vise? 

Şi doica zise: 

— Biata mea copilă, deh, eu, cu bătrânele-mi păţanii, ţi-am arătat limpede 
ce greşeală faci! Da să ieşim să ne plimbăm mai departe, acuma când 
soarele dă în scapăt şi când răcoarea este mai dulce în văzduhul îmbălsămat. 

Şi ieşiră în gradina. 

Or, Diadem îşi venise în fire din leşinul lui şi, precum îl povăţuise 
neneaca, începuse să se preumble agale, cu o înfaţişare nepăsătoare, parcă 
luător-aminte numai la frumuseţea priveliştilor. 

Încât, la un cot de cărare, Sett-Donia îl zări şi se minună: 

— O, doică! Îl vezi pe tânărul acela? Ia uite ce frumos e, şi ce mijlocel are, 
şi ce umblet! Îl cunoşti cumva? Spune! 

Ea răspunse: 

— Nu îl cunosc deloc, da judecând după înfăţişarea lui trebuie să fie vreun 
fiu de sultan. Ah, stăpână a mea, ce minunat e! ah, cât e de frumos! ah, 
sufletul meu! 

Iar Sett-Donia spuse: 

— E frumos de tot de tot! 

Bătrâna spuse: 

— De tot de tot! Ferice de iubita lui! 

Şi, pe sub ascuns, îi făcu semn lui Diadem să iasă din grădină şi să se 
întoarcă îndărăt acasă. lar Diadem pricepu şi îşi urmă drumul spre ieşire, pe 
când domniţa Donia încă îl mai petrecea cu privirea şi îi spunea doică-sii: 


— Bagi de seamă, o, neneacă, schimbarea ce se săvârşeşte în mine? E oare 
cu putinţă ca eu, Donia, să fiu cuprinsă de atare tulburare la vederea unui 
bărbat? O, doică, simt în mine că m-am îndrăgostit şi că, acuma, eu la 
rându-mi am să-ţi cer ajutorinţă. 

Bătrâna spuse: 

— Prăpădi-l-ar Allah pe afurisitul cel Ispititor! lacătă-te, o, stăpâna mea, 
prinsă în mreje! Da şi ce frumos e bărbătuşul care are să te slobozească! 

Donia spuse: 

— O, neneacă, neneaca mea cea bună, ţi se cade neabătut să mi-l aduci pe 
tânărul acela frumos! Nu îl vreau decât din mâinile tale, doică, doică 
scumpă! Fugi degrabă, mă rog ţie, să mi-l cauţi! Şi iacătă, pentru tine, o mie 
de dinari şi o rochie de o mie de dinari. Şi dacă nu te învoieşti, eu mor! 

Bătrâna spuse: 

— Întoarce-te atunci la sarai şi lasă-mă să purced după felul meu. Îţi 
făgăduiesc împlinirea acestei împerecheri minunate! 

Şi numaidecât o lăsă pe Sett-Donia şi ieşi să-l caute pe frumosul Diadem, 
care o întâmpină cu bucurie şi îi dărui dintru-ntâi o mie de dinari de aur. Şi 
bătrâna îi spuse: 

— S-a petrecut cutare şi cutare lucru. 

Şi îi povesti de tulburarea domniţei Donia şi ce vorbe schimbase cu ea. Şi 
Diadem spuse: 

— Da pe când împreunarea noastră? 

Ea răspunse: 

— Mâine, negreşit! 

El atunci îi mai dărui o rochie şi alte daruri de o mie de dinari de aur, pe 
care ea le primi spunându-i: 

— Am să vin chiar eu să te iau, la ceasul potrivit. 

Şi plecă în grabă mare la stăpână-sa Donia, care o aştepta îndârdorată şi 
care îi spuse: 

— Ce veşti, o, neneacă, îmi aduci de la cel drag? 

Ea răspunse: 

— Am izbutit să dau de urmele lui şi să vorbesc cu el. Mâine, numaidecât, 
ţi-l aduc de mână. 

Atunci Sett-Donia fu până peste poate de fericită şi îi dărui doicii o mie de 
dinari de aur şi daruri de alţi o mie de dinari. Şi, în noaptea aceea, tustrei 
adormiră cu sufletele ticsite de nădejdea cea dulce şi de mulţumire. 


Or, dis-de-dimineaţă, bătrâna se şi afla la locuinţa lui Diadem, care o 
aştepta. Şi bătrâna desfăcu o legătură pe care o adusese şi scoase nişte haine 
muiereşti cu care îl îmbrăcă pe Diadem, iar la urmă îl învălui cu totul într- 
un izar bogat şi îi coperi chipul cu un iaşmac gros; pe urmă îi spuse: 

— Acuma ia caută să calci cu nişte mişcări de femeie, legănându-ţi 
şoldurile la dreapta şi la stânga, şi fă nişte paşi mărunţei, ca fecioarele. Şi 
mai ales să mă laşi numai pe mine să răspund la toate întrebările tuturora, şi 
pentru nimic în lume să nu care cumva să laşi să ţi se audă glasul! 

Şi Diadem răspunse cu ascultare şi cu supunere. 

Apoi plecară amândoi şi purceseră la drum până ce ajunseră la poarta 
saraiului care era străjuită de chiar căpetenia hadâmbilor. Aşa că, la vederea 
noii venite, pe care nu o ştia, căpetenia de hadâmbi o întrebă pe bătrână: 

— Da cine este tinerica asta pe care nu am mai văzut-o până acum? la dă- 
o mai încoace ca s-o cercetez: poruncile sunt neabătute, şi am datoria s-o 
pipăi în toate chipurile, ba, dacă se cere, să le dezbrac cu totul pe roabele 
cele noi, de care răspund! Or, pe aceasta nu o cunosc: aşa că lasă-mă s-o 
pipăi cu mâna mea şi s-o văd cu ochii mei! 

Ci bătrâna se burzului spunând: 

— Ce tot îngaimi tu, o, ceauş de hadâmbi! Au tu nu ştii... 


În clipita aceasta a istorisirii sale, Şeherezada văzu că se luminează de ziuă şi, sfioasă cum era de 
obicei, nu alungi mai mult povestitul în noaptea aceea. 


Dar când fu cea de a o sută treizeci şi cincea noapte 


Spuse: 


...Ce tot îngaimi tu, o, ceauş de hadâmbi! Au tu nu ştii că pe roaba aceasta 
însăşi Sett-Donia o trimite la târguieli, dată fiind priceperea ei de meşteriţă 
la chindiseli pe zarpale? Şi nu ştii că este una dintre acelea care coase pe 
mătase închipuiturile cele minunate ale domniţei? 

Ci hadâmbul se încruntă şi zise: 

— Nu ţine la mine niciun fel de chindiseală! Sunt numaidecât dator s-o 
pipăi peste tot pe noua venită şi s-o cercetez şi pe dinainte, şi pe dindărăt, şi 
pe din sus, şi pe din jos! 

La vorbele acestea, bătrâna doică dete în vileag semnele unei mânii până 
peste poate şi se proţăpi dinaintea hadâmbului şi îi spuse: 

— Şi eu, care te luasem totdeauna drept pildă de izgonit de la sarai? 

Pe urmă se întoarse înspre Diadem cel străvestit şi ţipă la el: 


— Fata mea, iartă-l pe ceauşul nostru! Asta-i o glumă de-a lui! Aşa că 
treci fără de teamă! 

Atunci Diadem trecu pragul, legănându-şi şoldurile şi aruncând un zâmbet 
pe sub iaşmac către căpetenia de hadâmbi, înmărmurit de frumuseţea ce se 
străvezea prin țesătura gingaşă. Şi, călăuzit de bătrână, intră într-o sală 
lungă, pe urmă trecu pe sub nişte bolti, apoi prin alte săli şi pe sub alte bolți, 
până ce ajunse, după cea de a şaptea sală, într-o odaie mare, ce prin şapte 
uşi cu perdelele lăsate da spre o curte largă. Şi bătrâna îi spuse: 

— Numără uşile la rând şi intră prin cea de a şaptea: şi ai să săseşti acolo, 
o, tinere negustor, ceea ce este mai presus de toate bogăţiile pământului, 
floarea-fecioară, pe copila cea scumpă şi dulceaţa care se cheamă Sett- 
Donia! 

Atunci şahzade Diadem, îmbrăcat în haine de femeie, numără uşile şi intră 
prin cea de a şaptea. Şi, lăsând perdelele să cadă la loc, îşi ridică iaşmacul 
care îi ascundea obrazul. Or, Sett-Donia, la ceasul acela, dormea pe divan. 
Şi nu era înveşmântată decât numai cu străvezimea pielei ei de iasomie. Şi 
din ea toată se revărsa chemarea după alintări nemaiîncercate. Atunci, dintr- 
o zvâcnitură, Diadem se descotorosi de hainele care îl stânjeneau şi, 
sprinten, se năpusti la divan şi o cuprinse în braţe pe domniţa adormită. Şi 
ţipătul de spaimă al copilei, trezită deodată, fu înăbuşit de buzele care o 
mistuiau. Şi aşa se petrecu întâlnirea dintâi dintre preafrumosul şahzade 
Diadem şi domniţa Donia, între braţe care se înlănţuiau şi picioare care se 
zbăteau. Şi aşa tinu vreme de o lună, fără ca dintr-o parte ori din cealaltă să 
se fi precurmat sărutările nesăţioase ori râsetele care îl binecuvântau pe 
Orânduitorul tuturor lucrurilor frumoase. Şi, iac-aşa cu ei! 

Da cât despre vizir şi Aziz, aceştia şezură până la miezul nopţii să aştepte, 
îngrijoraţi, întoarcerea lui Diadem. lar când văzură că nu mai sosea, 
începură să se îngrijoreze de-a binelea; când veni şi dimineaţa, fără nicio 
veste de la necugetatul de Diadem, nu mai avură nici o îndoinţă în ce 
priveşte pieirea lui şi rămaseră descumpăniţi cu totul; şi, în durerea şi în 
spaima lor, nu mai ştiură în ce parte s-o ia. lar Aziz spuse, cu glas sugrumat: 

— Porţile de la sarai nu au să se mai deschidă niciodată pentru stăpânul 
nostru! O, ce se cade să facem noi acuma? 

Vizirul spuse: 

— Să-l mai aşteptăm o vreme aici, neclintiţi! 

Şi şezură aşa vreme de o lună întreagă, nemaimâncând şi nemaidormind, şi 
jeluindu-se de nenorocirea fără de leac. Încât, cum după o lună tot nu sosea 


niciun semn de viaţă de la Diadem, vizirul spuse: 

— Copilul meu, ce belea amarnică şi neagră! Eu socot că hotărârea cea 
mai potrivită de luat este tot aceea de a ne întoarce în ţara noastră, să-i dăm 
de ştire sultanului despre nenorocire: altminteri are să ne certe că am 
zăbovit a-l prevesti! 

Şi pe clipă pe dată îşi făcură toate pregătirile de drum şi plecară înspre 
Cetatea-Verde, la scaunul sultanului Soleiman-Şah. 

De cum ajunseră, zoriră să suie la sarai şi să-i dea ştire sultanului de toată 
păţania şi de sfârşitul amarnic al întâmplării. Şi tăcură, spre a izbucni în 
hohote de plâns. 

La ştirea aceea năprasnică, sultanul Soleiman-Şah simţi lumea întreagă 
cum se năruie peste el, şi se prăbuşi fără de simtire. Da la ce mai puteau să 
slujească de-acuma lacrimile şi bocetele de căinţă? Încât sultanul Soleiman- 
Şah, sugrumându-şi jalea care îi rodea inima şi îi înnegura sufletul şi întreg 
pământul dinaintea ochilor, jură că are să se ducă să răzbune moartea fiului 
său Diadem cu o răzbunare cum nu s-a mai pomenit. Şi pe dată porunci să 
fie chemaţi, prin pristavii obşteşti, toţi bărbaţii în stare să ţină o suliță ori o 
spadă în mână, şi toată oastea cu căpeteniile ei; şi puse să fie scoase toate 
rosturile sale de luptă, şi corturile, şi elefanții, şi, urmat astfel de tot norodul 
său, care îl iubea până peste poate pentru sufletul lui drept şi pentru 
mărinimia lui, purcese la drum înspre Insulele Camforului şi Cleştarului. 

Estimp, în saraiul luminat de fericire, cei doi îndrăgostiţi, Diadem şi 
Donia, nu conteneau să se iubească tot mai straşnic şi nu se mai ridicau de 
pe chilimuri, decât ca să mănânce laolaltă şi ca să cânte. Şi lucrul dură aşa 
vreme de şase luni. Or, într-o zi, când dragostea de iubita lui îl bântuia peste 
poate, Diadem îi spuse Doniei: 

— O, icoană a lăuntrurilor mele, mai este un lucru care ne lipseşte pentru 
ca dragostea noastră să fie desăvârşită! 

Ea îi spuse, nedumerită: 

— O, Diadem, lumină a ochilor mei, ce mai poţi să-ţi doreşti? Sau nu ai tu 
buzele şi sânii mei, armurii şi tot trupul meu, şi braţele care te înlănţuiesc, şi 
sufletul meu care te doreşte? Dacă râvneşti şi la alte chipuri de dragoste pe 
care eu nu le ştiu, pentru ce te sfieşti să-mi spui? Şi vei vedea pe dată dacă 
voi şti să le îndeplinesc! 

Diadem spuse: 

— Mieluseaua mea, nu de aşa ceva e vorba! Aşa că lasă-mă să-ţi 
dezvăluiesc cine sunt! Află, o, domniţă, că eu sunt fiu de sultan, şi nu 


precupeţ din suk. Iar părintele meu este sultanul Soleiman-Şah, stăpânul de 
la Cetatea-Verde şi de la munţii Ispahanului. Şi chiar el este acela care, 
acum o vreme, l-a trimis pe vizirul său la sultanul Şahraman, părintele tău, 
ca să te ceară de soţie pentru mine! Mai ţii minte că tu atunci nu ai vrut să 
primeşti căsătoria şi că l-ai ameninţat cu măciuca pe căpetenia de hadâmbi, 
când ţi-a pomenit despre aceasta? Aşa că hai să înfăptuim astăzi ceea ce 
vremea de ieri nu a vrut să îngăduiască, şi să plecăm împreună înspre 
Ispahanul cel verde! 

La vorbele acestea, domniţa Donia se înlănţui cu şi mai mare voioşie de 
gâtul frumosului Diadem, şi cu nişte semne întru totul neîndoielnice îi 
răspunse cu ascultare şi cu supunere. Pe urmă amândoi, în noaptea aceea, 
izbutiră să se lase cuprinşi de somn, după ce vreme de zece luni în şir 
albeaţa zorilor îi găsise tot în îmbrăţişări, în sărutări şi altele asemenea. 

Or, pe când cei doi îndrăgostiţi dormeau astfel, în vreme ce soarele se 
ridicase de mult şi tot saraiul foia, sultanul Şahraman, părintele domniţei, 
şedea pe pernele scaunului său domnesc şi, înconjurat de emirii şi de mai- 
marii din împărăţia lui, îi primea în ziua aceea pe cei din breasla 
giuvaiergiilor cu starostele lor în frunte. Şi starostele giuvaiergiilor îi dărui 
sultanului, ca semn de cinstire, un sipet minunat plin cu diamante şi rubine 
şi smaralde de mai bine de o sută de mii de dinari. Încât sultanul Şahraman 
fu până peste poate de mulţumit de peşcheş şi îl chemă pe capul hadâmbilor 
şi îi spuse: 

— Ține, Kafur, ia şi du sipetul stăpânei tale Sett-Donia! Şi să te întorci să- 
mi spui dacă darul îi este pe plac. 

Şi pe dată hadâmbul Kafur porni înspre iatacurile în care sălăşluia singură 
domniţa Donia. 

Or, când ajunse acolo, hadâmbul Kafur o văzu, întinsă pe un chilim, 
păzind uşa stăpâne-sii, pe neneaca doică; iar uşile de la iatacuri erau toate 
închise şi cu perdelele lăsate. Şi hadâmbul gândi: „Oare cum de dorm până 
la ceasul acesta târziu, când asemenea lucru nu le stă nicidecum în obicei!” 

Pe urmă, întrucât nu vroia să se întoarcă fără răspuns la sultan, păşi peste 
trupul bătrânei întins de-a curmezişul uşii, împinse uşa şi intră în iatac. Şi 
care nu-i fu uluirea şi năucirea când o văzu pe Sett-Donia dormind goală- 
goluţă în braţele flăcăului, cu o grămadă de semne de netăgăduit despre un 
zamparalăc fără de pereche! 

La priveliştea aceea, hadâmbul Kafur îşi aduse aminte de năprăsniciile cu 
care îl ameninţase Sett-Donia, şi cugetă în sufletul lui de hadâmb: „Care va 


să zică aşa îi e scârbă ei de partea bărbătească? La rându-mi, acuma, de-o 
vrea Allah, am să-mi răzbun mişelirea îndurată!” 

Şi ieşi încetişor îndărăt închizând uşa, şi se înfăţişă între mâinile sultanului 
Şahraman. Şi sultanul îl întrebă: 

— Ei, ce-a zis stăpână-ta? 

Hadâmbul spuse: 

— lacătă sipetul! 

Şi sultanul, nedumerit, întrebă: 

— Aşadar fata mea nu vrea nici nestemate, cum nu vrea nici soţ? 

Ci arapul spuse: 

— Cruţă-mă, o, Măria Ta, de a-ţi da răspuns faţă cu toată adunarea! 

Atunci sultanul porunci să iasă toată lumea din sala domnească, oprindu-l 
lângă sine numai pe vizirul său; şi hadâmbul spuse: 

— Stăpâna mea Donia se află în cutare şi cutare împrejurare! Da chiar că 
flăcăul este tare frumos! 

La vorbele acestea, sultanul Şahraman îşi plesni palmele una de alta, holbă 
ochii mari şi strigă: 

— Lucrul este peste putinţă! 

Pe urmă adăugă: 

— I-ai văzut tu, o, Kafur? 

Hadâmbul spuse: 

— Cu ochiul ăsta şi cu ochiul cestălalt! 

Atunci sultanul spuse: 

— Este cu totul şi cu totul peste poate! 

Şi îi porunci hadâmbului să-i aducă dinaintea scaunului domnesc pe cei 
doi culpeşi. Şi hadâmbul împlini porunca pe dată. 

Când cei doi îndrăgostiţi se aflară între mâinile sultanului, acesta le spuse, 
sugrumat: 

— Aşadară-i adevărat! 

Ci nu putu să grăiască mai mult şi, cu amândouă mâinile, înşfacă paloşul 
său cel mare şi dete să se repeadă la Diadem. Ci Sett-Donia îl cuprinse în 
braţe pe iubitul ei şi îşi lipi buzele de buzele lui, pe urmă strigă către tătâne- 
său: 

— Dacă-i aşa, omoară-ne pe amândoi! 

Atunci sultanul se întoarse în jilţul său şi porunci hadâmbului s-o ducă pe 
Sett-Donia în iatacul ei; pe urmă îi zise lui Diadem: 


— Ticăloase amăgitor! cine eşti tu? şi cine este tatăl tău? şi cum de ai 
cutezat să ajungi până la fata mea? 

Atunci Diadem zise: 

— Află, o, Măria Ta, că, dacă moartea mea este ceea ce râvneşti, şi 
moartea ta va urma numaidecât, iar împărăţia ta va fi spulberată! 

Iar sultanul, scos din fire, strigă: 

— Şi cum aşa? 

El spuse: 

— Sunt fiul sultanului Soleiman-Şah; şi mi-am luat, precum fusese scrisa, 
ceea ce nu mi se dăruise! Aşa că deschide ochii, o, Măria Ta, înainte de a 
porunci pieirea mea! 

La vorbele acestea, sultanul fu cuprins de nedumerire şi ceru sfat vizirului 
său despre ce le rămânea de făcut. Ci vizirul spuse: 

— Nu care cumva, o, Măria Ta, să dai crezare spuselor acestui chipeş. 
Numai moartea poate să pedepsească ticăloşia unui plod de târfă ca el, 
trăsni-l-ar şi bătu-l-ar Allah! 

Atunci sultanul îi spuse spătarului: 

— Retează-i gâtul! 


În clipita aceasta a istorisirii sale, Şeherezada văzu că se luminează de ziuă şi, sfioasă după obiceiul 
ei, tăcu. 


Dar când fu cea de a o sută treizeci şi şasea noapte 


Spuse: 

Atunci sultanul îi spuse spătarului: 

— Retează-i gâtul! 

Şi s-ar fi zis cu Diadem, dacă, în chiar clipita când spătarul se pregătea să 
împlinească porunca, nu i s-ar fi adus sultanului vestea despre sosirea a doi 
soli de la sultanul Soleiman-Şah, care cereau îngăduinţa să intre. Or, cei doi 
soli taman că prevesteau sosirea sultanului Soleiman-Şah însuşi, cu toată 
armia lui. Iar cei doi soli nu erau alţii decât vizirul şi tânărul Aziz. Încât, 
atunci când intrarea le fu îngăduită şi când îl văzură pe fiul sultanului, 
şahzade Diadem, erau să-şi piardă minţile de bucurie şi se aruncară la 
picioarele lui şi i le sărutară; iar Diadem îi sili să se ridice şi îi sărută şi, în 
câteva vorbe, le arătă cum stă treaba; iar ei aşijderea îi deteră ştire despre 
ceea ce se petrecuse şi îl vestiră pe sultanul Şahraman de venirea apropiată 
a sultanului Soleiman-Şah şi a tuturor ordiilor lui. 

Atunci şahzade Diadem îi sărută mâna şi îi spuse: 

— Tu, o, Măria Ta, eşti ca şi tatăl meu, şi mai degrabă eu se cuvine să-ţi 
cer iertăciune pentru supărarea ce ţi-am adus! 

Sultanul spuse: 

— Vina este a hadâmbului acela al belelelor, şi am să pun să fie răstignit 
pe o scândură împuţită care să nu preţuiască nici două drahme! 

Atunci Diadem spuse: 

— În ceea ce îl priveşte pe hadâmb, i se prea cuvine! Da în ceea ce îl 
priveşte pe vizir, să-l lăsăm pe data viitoare, dacă o mai face! 

Atunci Aziz şi vizirul stăruiră pe lângă sultan spre a dobândi şi iertarea 
hadâmbului, care de spaimă se fleşcăise tot. Atunci Diadem spuse: 

— Lucrul cel mai de seamă care a mai rămas de făcut este de a potoli cât 
mai grabnic spaima în care pesemne ca se află copila ta Sett-Donia, şi care-i 
tot sufletul meu! 

Sultanul spuse: 

— Acuma pe dată mă duc la ea chiar eu! 

Ci mai întâi porunci vizirului său, şi emirilor, şi dregătorilor să-l însoţească 
pe şahzade Diadem până la hammam şi să-l ajute chiar ei să facă o scaldă 
care să-l învoioşească desfătător. Pe urmă dete fuga la iatacul menit 
domniţei Donia, pe care o găsi pe cale de a-şi înfige în inimă vârful unui 
paloş cu mânerul sprijinit în pământ. La priveliştea aceea, sultanul simţi 
cum îi zboară minţile şi strigă la fiică-sa: 

— Flăcăul este la adăpost de orice! Fie-ţi milă de părintele tău, o, copila 
mea! 

La vorbele acestea, Sett-Donia aruncă paloşul cât colo şi sărută mâna 
părintelui ei, iar părintele ei îi povesti cum stă treaba. Atunci ea îi spuse: 

— Nu am să mă liniştesc decât când am să-l văd pe iubitul meu! 

Atunci sultanul, de îndată ce Diadem se întoarse de la hammam, zori să-l 
ducă la domniţa Donia, care se aruncă de gâtul lui; şi pe când cei doi 
îndrăgostiţi se sărutau, sultanul închise uşa binişor în urma lui. Pe urmă se 
întoarse la saraiul său ca să dea poruncile cuvenite pentru primirea 
sultanului Soleiman-Şah, la care grăbi a-l trimite pe vizir şi pe Aziz spre a-i 
da de ştire despre norocita împrejurare, luând totodată aminte să-i trimită, 
ca peşcheş, o sută de cai minunaţi, o sută de cămile sprintene, o sută de 
băieţi, o sută de copile, o sută de arapi şi o sută de arăpoaice. 

Şi numai atunci sultanul Şahraman, după ce pregătirile acestea fură 
îndeplinite, purcese el însuşi în întâmpinarea sultanului Soleiman-Şah, 
având grijă să fie însoţit de şahzade Diadem; şi, urmaţi de un alai mare, 
ieşiră din cetate. Şi, când îi văzu că se apropiau, sultanul Soleiman-Şah veni 
şi el în calea lor şi strigă: 

— Mărire lui Allah carele l-a ajutat pe fiul meu să răzbată la dorurile sale! 

Pe urmă cei doi sultani se sărutară cu dragoste; iar Diadem se aruncă de 
gâtul tătâne-său, plângând de bucurie, iar tătâne-său la fel. Pe urmă 
purceseră să mănânce, să bea şi să tăifasuiască în fericirea cea mai 


desăvârşită. Şi, la urmă, porunciră să vină cadiii şi martorii şi, acolo pe loc, 
fu scris senetul de căsătorie dintre Diadem şi Sett-Donia. Pe urmă, cu 
prilejul acela, se făcură daruri multe oştenilor şi norodului, şi vreme de 
patruzeci de zile şi patruzeci de nopţi, cetatea fu împodobită şi luminată. Şi 
aşa că, în toiul bucuriei întregi şi al tuturor ospeţelor, Diadem şi Donia 
putură să se drăgostească după pofta lor, până peste marginile marginilor 
drăgostelilor! 

Ci Diadem avu grijă să nu uite nici de cât ajutor îi fusese prietenul său 
Aziz; încât, după ce trimisese un alai întreg cu Aziz după mama lui Aziz, 


care îl plângea de amar de vreme, nu mai vru să se despartă de el. Şi, după 
moartea sultanului Soleiman-Şah, cum ajunse la rându-i sultan peste 
Cetatea-Verde şi peste munţii Ispahanului, îl căftăni pe Aziz în slujba de 
mare vizir; iar apoi îl căftăni pe paznicul cel bătrân în slujba de 
chivermnisitor peste întreaga împărăție, iar pe şeicul sukului în slujba de 
staroste peste toate isnafurile. Şi trăiră toţi în huzur, până la moarte, singura 
pacoste fără de leac. 

Când isprăvi de istorisit povestea aceasta cu Aziz şi cu Aziza şi pe cea cu 
Diadem şi cu Donia, vizirul Dandan ceru îngăduinţă de la sultanul 
Daul'makan să bea un pahar cu sorbet de trandafiri. Şi sultanul Daul'makan 
grăi: 

— O, vizire al meu, oare se mai află pe pământ vreunul la fel ca tine de 
vrednic să ţină tovărăşie emirilor şi sultanilor? Chiar că povestea aceasta m- 
a vrăjit până peste poate, atâta-i de desfătată şi de dulce la ascultat! 

Şi sultanul Daul'makan îi dărui vizirului său cel mai frumos caftan de fală 
dintre odoarele domneşti. 

Da cât despre împresurarea Constantiniei... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a o sută treizeci şi şaptea noapte 


Spuse: 


Da cât despre împresurarea Constantiniei, iacătă că se şi împliniseră patru 
ani de când se tot lungea, fără vreo urmare hotărâtă; iar oştenii şi căpeteniile 
începuseră să pătimească amarnic de dorul de părinţi şi de prieteni; şi 
nemulţumirea colcăia. 

Încât sultanul Daul'makan fu nezăbavnic a lua hotărârile cerute, şi îi 
chemă pe cei trei capi de oşti Bahraman, Rustem şi Turkaş şi, de faţă cu 


vizirul Dandan, le spuse: 

— Sunteţi martori la ceea ce se petrece şi la sila care ne apasă pe toţi de pe 
urma afurisitei acesteia de împresurări, şi a năpastelor de nevindecat pe care 
cotoroanţa de Muma-Prăpădurilor le-a adus să cadă pe capetele noastre, fie 
şi numai moartea fratelui meu, viteazul Şarkan. Cugetaţi dară la ce ne mai 
rămâne de făcut şi răspundeţi-mi precum vi se cuvine să răspundeţi! 

Atunci cei trei capi de oşti îşi plecară fruntea şi chibzuiră îndelung; pe 
urmă spuseră: 

— O, Măria Ta, vizirul Dandan este mai păţit ca noi toţi, şi a îmbătrânit 
întru înţelepciune! 

Iar sultanul Daul”makan se întoarse către vizirul Dandan şi îi spuse: 

— Ne aflăm aici toţi, aşteptând vorbele tale! 

Atunci vizirul Dandan veni între mâinile sultanului şi spuse: 

— Să ştii, o, sultane al vremilor, că de-acuma chiar că ne este spre pagubă 
a mai zăbovi mult sub zidurile Constantiniei. Mai întâi că şi tu, o, Măria Ta, 
pesemne că vei fi fiind cuprins de dorul de a-ţi vedea feciorul, pe 
Kanmakan, precum şi pe nepoata Măriei Tale, Puterea-Ursitei, copila 
răposatului nostru emir Şarkan, cea care se află la Damasc, în sarai, cu 
cadânele. Şi-apoi şi noi toţi cei de aici simţim amarnic durerea de a fi atâta 
de departe de ţara noastră şi de casele noastre. Gândul meu dar este să ne 
întoarcem la Bagdad, chiar de va fi să mai venim cândva îndărăt aici, spre a 
nu mai lăsa din cetatea aceasta păgânească decât numai atât cât să-şi facă în 
ea cuiburi ciorile şi hultanii. 

Şi sultanul spuse: 

— O, vizire al meu, chiar că ai răspuns pe potriva socoatelor mele! 

Şi pe dată puse pristavii obşteşti să dea de veste taberei că peste trei zile 
urma să se purceadă la drum. 

Şi aşa că, în cea dea treia zi, cu steagurile în vânt şi cu surlele răsunând, 
oastea ridică tabia şi luă drumul îndărăt spre Bagdad. Şi după zile şi nopţi 
ajunse la Cetatea-Păcii, unde fu întâmpinată cu revărsări mari de bucurie de 
către toţi locuitorii. 

Da în ceea ce îl priveşte pe sultanul Daul'makan, cel dintâi lucru pe care îl 
făcu fu acela de a se duce să-l vadă şi să-l sărute pe fiul său Kanmakan, care 
taman împlinea cel de al şaptelea an al lui de viaţă; iar cel de al doilea lucru 
pe care îl făcu fu acela de a porunci să fie chemat vechiul său prieten, 
bătrânul hammamgiu. lar când hammamgiul veni, sultanul se ridică în 
cinstea lui şi îl sărută şi îl pofti să şadă jos lângă el şi îl lăudă până peste 


poate dinaintea tuturor emirilor şi a tuturor celor de faţă. Or, în tot acel 
răstimp, hammamgiul ajunsese de să nu-l mai cunoşti, tot mâncând şi bând 
şi trândăvind; şi se îngrăşase până peste marginile îngrăşatului: gâtul i se 
făcuse ca un gât de elefant, pântecele ca un pântec de balenă, iar obrajii tot 
atâta de lucioşi ca o pâine rotundă când e scoasă din cuptor. 

Aşa că începuse cu a se feri să primească poftirea ce-i făcuse sultanul de a 
şedea jos lângă el şi îi spusese: 

— O, stăpâne al meu, ferească-mă Allah să săvârşesc asemenea 
neobrăzare! E mult amar de vreme de când au trecut zilele acelea când îmi 
era îngăduit să şed jos dinaintea ta! 

Ci sultanul Daul'makan îi spusese: 

— Zilele acelea nu au acuma, pentru tine, decât să înceapă iarăşi, o, taică 
al meu! Că tu eşti cel care mi-ai scăpat viaţa! 

Şi-l silise pe hammamgiu să şadă cu el pe jilţul cel larg al scaunului 
domnesc. 

Atunci sultanul îi spuse hammamgiului: 

— Vreau să te aud că îmi ceri un hatâr, întrucât sunt gata să-ţi dăruiesc tot 
ce îţi doreşti, de-ar fi până şi să împărţim domnia între noi! Grăieşte, dară, 
şi Allah are să te asculte! 

Atunci bătrânul hammamgiu spuse: 

— Tare aş vrea să-ţi cer un lucru la care râvnesc de multă vreme, da îmi 
era oarecum sfială să nu par neobrăzat! 

Iar sultanul se zăhăi şi spuse: 

— Trebuie numaidecât să-mi spui ce râvneşti! 

Hammamgiul spuse: 

— Poruncile tale sunt asupra capului meu! lacătă: râvnesc, o, Măria Ia, să 
dobândesc, din mâna ta, un senet cu care să fiu căftănit staroste peste toţi 
hammamgiii de la toate hammamurile din Cetatea-cea-Sfântă, cetatea mea! 

La vorbele acestea, sultanul şi toţi cei de faţă izbucniră într-un râs până 
peste poate, şi hammamgiul gândi că dorul lui va fi fiind prea mare; şi 
rămase peste fire de amărât. Ci sultanul îi spuse: 

— Pe Allah! cere-mi altceva! 

Şi vizirul Dandan, de asemenea, se apropie încetişor de hammamgiu şi îl 
ciupi de picior şi îi făcu semn cu ochiul ca să-i spună: 

— Cere-i altceva! 

Şi hammamgiul spuse: 


— Atunci, o, sultane al vremurilor, tare aş râvni să fiu căftănit staroste 
peste tot isnaful măturătorilor din Cetatea-cea-Sfântă, cetatea mea! 

La vorbele acestea, sultanul şi cei de faţă fură cuprinşi de un râs atâta de 
năprasnic de se răsturnară cu tălpile în sus. Pe urmă sultanul îi spuse 
hammamgiului: 

— Hai, fratele meu, ţi se cade numaidecât să-mi ceri ceva care să fie 
vrednic de tine şi care să merite cu adevărat osteneala! 

Hammamgiul spuse: 

— Mi-e teamă că nu ai să poţi să mi-l împlineşti! 

Sultanul spuse: 

— Nimica nu este peste putinţă la Allah! 

Şi hammamgiul spuse: 

— Atunci căftăneşte-mă sultan al Damascului, în locul răposatului emir 
Şarkan! 

Şi sultanul Daul'makan răspunse: 

— Pe ochii mei! 

Şi pe clipă pe dată puse să se scrie căftănirea hammamgiului ca sultan al 
Damascului, şi îi dete, ca unui sultan nou ce era, numele de Zablakan El- 


Mujahed.” Pe urmă îl însărcină pe vizirul Dandan să-l însoţească pe sultanul 
cel nou, cu un alai falnic, până la Damasc, pe urmă să se întoarcă aducând-o 
cu el de acolo pe copila răposatului emir Şarkan, Puterea-Ursitei. Şi, înainte 
de plecare, îşi luă rămas-bun de la hammamgiu şi îl sărută şi îl povăţui să 
fie bun şi drept faţă de supușii lui; pe urmă le spuse tuturor celor de faţă: 

— "Toţi care au dragoste şi preţuire faţă de mine, să-şi dovedească bucuria 
cu nişte daruri faţă de sultanul El-Zablakan! 

Şi pe dată darurile începură să se reverse împrejurul proaspătului sultan, pe 
care Daul'makan îl îmbrăcă chiar el cu caftanul domnesc; şi când toate 
pregătirile se încheiară, sultanul Daul'makan îi dete, pentru paza lui, cinci 
mii de mameluci tineri şi nişte robi care să poarte pologul domnesc, cel 
smălţuit în roşu şi aur. Şi iac-aşa hammamgiul, ajuns sultanul El-Mujahed 
El-Zablakan, urmat de toată straja lui, de vizirul Dandan, de emirii Rustem, 
Turkaş şi Bahraman, ieşi din Bagdad şi ajunse la Damasc, în împărăţia lui. 

Or, grija dintâi a sultanului cel proaspăt fu aceea de a porunci numaidecât 
să se întocmească un alai strălucit spre a o însoţi la Bagdad pe micuta 
domniţă de opt ani, Puterea-Ursitei, copila răposatului emir Şarkan; şi puse 
în slujba ei zece copile şi zece arăpoaice tinere, şi îi dărui daruri multe şi 
mai cu seamă mirosne de trandafiri şi dulceţuri de caise în chiupuri bine 


cetluite ca să nu se zaharisească, fără a uita nici de cataifurile cele atâta de 
răpitoare, da şi atâta de plăpânde, încât pesemne că nu aveau cum să ajungă 
nevătămate până la Bagdad; şi îi mai dărui douăzeci de gavanoase mari 
pline de curmale fierte în zahăr şi legate cu o zeamă înmiresmată cu praf de 
cuişoare, precum şi douăzeci de cutii cu plăcinte înfoiate, şi douăzeci de 
gavanoase cu fel de fel de dulceţuri poruncite anume la cei mai buni 
neguţători de zumaricale din Damasc. Şi totul fu încărcat pe patruzeci de 
cămile, fără a mai socoti şi legăturile cele mari cu viguri de mătăsuri şi de 
zarpale de zarafir ţesute de ţesătorii cei mai iscusiţi din ţara Şamului, 
precum şi armele cele scumpe şi vasele de aramă şi de aur ispitit, şi 
chindiselile. 

Pe urmă, când pregătirile se încheiară, sultanul El-Zablakan vru de 
asemeni să-i dea un peşcheş bogat, în bani, vizirului Dandan; ci vizirul nu 
vroi să primească nicidecum, spunându-i: 

— O, Măria Ta, eşti nou venit la domnia aceasta şi vei avea trebuinţă să 
dai acestor bani o folosinţă mai bună decât aceea de a mi-i dărui mie! 

Pe urmă caravana purcese la drum, în conace scurte; or, Allah le scrise 
bună pace, şi peste o lună ajunseră cu toţii bine sănătoşi la Bagdad. Atunci 
sultanul Daul'makan o primi pe copila Puterea-Ursitei cu potoape de 
bucurie şi o dete în mâinile mamei sale Nozhatu şi a soţului sultanei 
Nozhatu, cămăraşul cel mare. Şi porunci să i se dea aceiaşi dascăli ca şi lui 
Kanmakan; şi astfel cei doi copii ajunseră nedespărţiţi şi fură cuprinşi unul 
faţă de altul de o dragoste care nu făcu altceva decât să sporească odată cu 
vârsta. Şi starea aceasta de lucruri dură aşa răstimp de opt ani, vreme în care 
sultanul Daul'makan nu dete o clipă uitării întrarmările şi gătirile de război 
împotriva rumilor cei necredincioşi. 

Ci, de pe urma tuturor ostenelilor şi necazurilor îndurate la vremea 
tinereţei sale irosite, sultanul Daul'makan pierdea zi de zi din puteri şi din 
sănătate. Şi starea lui nefăcând alta decât să se înrăutăţească vădit, sultanul 
porunci într-o zi să fie chemat vizirul Dandan şi îi spuse: 

— O, vizire al meu, te-am chemat să vii spre a-ţi spune un gând pe care aş 
vrea să-l înfăptuiesc. Aşa că să-mi răspunzi cu toată chibzuinţă! 

Vizirul spuse: 

— Care-i, aşadar, o, sultane al vremilor? 

El spuse: 

— Am chibzuit să mă lepăd de puterea împărătească de pe acum, cât încă 
mai sunt viu, şi să-l pun în locul meu, în scaunul de domnie, pe feciorul 


meu Kanmakan, si să mă bucur astfel văzându-l cum domneşte cu slavă, 
până să mor! Tu ce socoţi? spune-mi, o, vizire al meu cu sufletul doldora de 
înţelepciune! 

La vorbele acestea, vizirul Dandan sărută pământul dintre mâinile 
sultanului şi, cu glasul tulburat, îi spuse: 

— Gândul pe care mi-l spui, o, norocitule sultan, o, dăruitule cu chibzuinţă 
şi cu dreptate, nu este nici cu putinţă, nici cu priinţă — din două pricini: cea 
dintâi este că fiul tău, şahzade Kanmakan, este încă prea prunc; iar cea de a 
doua-i că este lucru neîndoielnic că un sultan, încă în viaţă, când îl pune pe 
fiul său să domnească, îşi are din chiar ceasul acela zilele numărate în 
cartea îngerului! 

Sultanul spuse: 

— În ceea ce priveşte viaţa mea, într-adevăr simt că s-a sfârşit; da în ceea 
ce îl priveşte pe fiul meu Kanmakan, întrucât este încă atâta de tânăr, am să 
i-l pun chivernisitor la domnie pe cămăraşul cel mare, soţul surorii mele 
Nozhatu! 

Şi numaidecât sultanul porunci să se strângă emirii, vizirii şi toţi mai-marii 
din împărăție şi îl căftăni pe cămăraşul cel mare drept chivernisitor al fiului 
său Kanmakan, şi îl povăţui, ca povaţă din urmă, să-i căsătorească, atunci 
când vor ajunge la anii de însurătoare, pe Puterea-Ursitei cu Kanmakan. Şi 
cămăraşul cel mare răspunse: 

— Sunt potopitul de milele tale şi cufundatul în noianul bunătăţii tale! 

Atunci sultanul Daul'makan se întoarse înspre fiul său Kanmakan şi îi 
spuse, cu ochii scăldaţi în lacrimi: 

— O, fiul meu, să stii că, după moartea mea, cămăraşul cel mare are să-ţi 
fie chivernisitor şi povăţuitor, iar vizirul cel mare Dandan are să-ţi fie 
părinte în locul meu. Că eu iată simt că mă duc din lumea aceasta trecătoare 
la lăcaşul cel de veci. Ci vroiesc mai înainte, o, fiul meu, să-ţi spun că îmi 
rămâne numai un lucru de râvnit pe pământ, până să mor: este răzbunarea 
de împlinit asupra aceleia care a fost pricina morţii bunicului tău, sultanul 
Omar Al-Neman, şi a moşului tău, emirul Şarkan, cotoroanţa nenorocirii şi 
a blestemului, cea care se cheamă Muma-Prăpădurilor! 

Şi tânărul Kanmakan răspunse: 

— Stai cu sufletul împăcat, o, taică al meu, că Allah are să vă răzbune pe 
toţi prin mijlocirea mea! 

Atunci sultanul Daul'makan simţi o înseninare mare cum îi răcoreşte 
sufletul, şi se întinse plin de linişte pe patul de unde nu avea să se mai 


ridice. 

Aşa că, după o vreme, sultanul Daul'makan, ca toată făcătură sub mâinile 
celui care a făcut-o, se întoarse la ceea ce fusese, în nepătrunsul cel de 
dincolo; şi sultanul Daul'makan fu ca şi cum n-ar fi fost niciodată. Că 
vremea seceră totul şi nu îşi mai aduce aminte de nimic! 


În clipita aceasta a istorisirii sale, Şeherezada văzu că se luminează de ziuă şi, sfioasă cum era, nu 
rosti nimic mai mult în noaptea aceea. 


Dar când fu cea de a o sută treizeci şi opta noapte 


Spuse: 


„„.Şi sultanul Daul'makan fu ca şi cum n-ar fi fost niciodată. Că vremea 
seceră totul şi nu îşi mai aduce aminte de nimic! Iar faptul acesta se petrece 
pentru ca acel ce vrea să cunoască soarta numelui său pe lume, să înveţe a 
privi soarta celor ce au trecut în moarte înaintea lui! 

Şi-aceasta-i povestea cu sultanul Daul'makan, fiul sultanului Omar Al- 
Neman şi fratele emirului Şarkan — aibă-i Allah pe toţi întru mila sa 
nemărginită! 

Da totodată, purcedând chiar din ziua aceea, şi anume spre a nu se 
dezminţi zicala care spune: „Cel ce lasă un urmaş, nu moare!”, începură: 


Isprăvile tânărului Kanmakan fiul lui Daul'makan” 


Chiar că, în ceea ce îi priveşte pe tânărul Kanmakan şi pe verişoara lui 
Puterea-Ursitei, ya Allah! ce frumoşi se făcuseră! Pe măsură ce creşteau, 
mândreţea chipurilor lor se vădea tot mai strălucită, iar desăvârşirile li se 
iviră în deplinătate; şi chiar că nu puteai să-i asemuieşti decât cu două 
ramuri încărcate de roadele lor, ori cu două lune de văpaie. Şi, ca să vorbeşti 
de fiecare dintre ei în parte, se cade să spunem că Puterea-Ursitei avea în 
sine tot ce se cerea spre a înnebuni pe cineva: în domnească singurătate, 
departe de orice privire, strălucirea chipului ei se făcuse vrăjitoare, boiu-i se 
subţiase taman cum se cerea şi era drept ca litera alef, şoldurile-i cu totul 
răpitoare în fălnicia lor voinică; iar cât despre gustul gurii ei, o, lapte! o, 
vinuri! o, dulceţuri! ce sunteţi voi? Şi ca să spunem o vorbă şi despre buzele 
ei de culoarea rodiei, vorbiţi voi, o, poame topitoare! Da cât despre obrajii 
ei, ah, obrajii ei! până şi trandafirii o mărturisiseră mai presus! Încât ce 
adevărate sunt spusele poetului spre cinstirea ei: 


Inimă, îmbată-te! 

Ochi ai mei, de bucurie 
Dănţuiţi, că iacăt-o! 

De icoana ei nurlie 

Stă pierit, ca-n grea ispită, 
Cel de care-i zămislită! 


Pleoapele-i nu poate kohlul 
Să le facă mai cărbune, 

Iar privirea-i e pârjolul 
Care sufletu-l răpune, 

Ori un paloş de emir 
Retezând ghiaurii-n şir! 


Buzele-i, ah, sunt la gust, 
Boabe moi de struguri, coapte! 
Iar sărutul lor e must, 

Ori desfăt muiat în lapte, 

Ori sorbet de poame rare 
Stors sub dulci mărgăritare! 


Iată, falnici palmieri, 
Frunzele când vi se-ndoaie 
Fremătănd în adieri 
Strânse foaie lângă foaie, 
Sunt ca părul ei bogat 
Peste umeri revărsat. 


Aşa era domniţa Puterea-Ursitei, fiica sultanei Nozhatu. Da cât despre 
verişorul ei, tânărul Kanmakan, acela era cu totul altceva. Alergările şi 
vânătoarea, călăria şi înfruntările cu sulița şi cu darda, tragerile cu arcul şi 
goanele cailor îi mlădiaseră trupul şi îi oţeliseră sufletul; şi ajunsese 
călăreţul cel mai frumos din ţările musulmane şi luptătorul cel mai viteaz 
din toate cetăţile şi din toate triburile. Şi, cu toate acestea, pielea lui 
rămăsese tot atâta de gingaşă ca a unei fecioare, iar chipu-i mai cu drag de 
privit decât trandafirii şi decât zarnacadelele; precum spune poetul în 
privinţa lui: 


E-abia un flăcăiaş, cu-un puf subţire 
Ca o mătase pe obraji şi-n barbă, 
Dar celor ce li-i dat cu o privire 

Ca pe un vis al cerului să-l soarbă 
Le pare-un sprinten pui de căprior 
Zburdând voios în jurul mamei sale 
Şi sufletele par răpite-n zbor 

Şi parcă-s bete când le iese-n cale 
Cu fragezii-i obraji ca doi bujori 

În care-nflăcăratul sânge arde, 

Cu buzele-i ca un tihnit izvor 

De miere dulce şi fără de moarte. 
Pe mine, cel ce viaţa mi-am legat 
De frumuseţea lui care mă pierde, 
Pe mine-n veci de veci m-au fermecat 
Şalvarii-i de culoare neagră-verde! 


Ci se cuvine a se şti că, încă de o bună bucată de vreme, cămăraşul cel 
mare, chivernisitorul lui Kanmakan, în pofida tuturor mustrărilor soţiei sale 
Nozhatu şi a tuturor binefacerilor cu care îi era îndatorat tatălui lui 
Kanmakan, până la urmă pusese mâna cu totul pe putere, ba chiar urzise să 
fie proslăvit ca urmaş al lui Daul'makan de o parte a norodului şi a oastei. 
Cât despre cealaltă parte a norodului şi a oastei, aceea rămăsese 
credincioasă numelui şi urmaşului lui Omar Al-Neman, şi era călăuzită pe 
calea datoriei sale de către bătrânul vizir Dandan. Ci vizirul Dandan, faţă de 
amenințările cămăraşului, până la urmă se surghiunise din Bagdad, şi se 
trăsese într-o cetate din vecinătate, aşteptând ca soarta să se întoarcă de 
partea orfanului păgubit de drepturile lui. 

Încât cămăraşul cel mare, nemaiavând nimic a se teme de la nimeni, îi 
silise pe Kanmakan şi pe mama lui să se închidă în iatacurile lor, ba o şi 
oprise pe fiică-sa Puterea-Ursitei să mai aibă de aci înainte vreo legătură cu 
fiul lui Daul'makan. Şi, în felul acesta, mama şi fiica trăiau sihăstrite, 
aşteptând ca Allah să binevoiască a da dreptul îndărăt celui de drept. 

Ci cu toate acestea, în ciuda veghilor cămăraşului, Kanmakan putea uneori 
s-o vadă pe verişoara sa Puterea-Ursitei, şi să-i vorbească, da numai pe 
ascuns. Or, într-o zi în care nu putuse s-o vadă, şi când dragostea îi chinuia 


inima mai tare ca de obicei, luă o foaie de hârtie şi îi scrise iubitei stihurile 
acestea pătimaşe: 


Treceai, iubito, -nconjurată 
De toate slujnicele tale, 
Scăldată-n multa-ţi frumusețe, 
Iar trandafirii dintr-odată, 
Zărindu-te cum treci agale, 
Pizmaşi, schimbară feţe-feţe. 
Văzând aprinşii trandafiri 

De pe obrajii tăi subțiri. 


Iar crinii albi băteau din pleoape 
Privindu-ţi albul chip pe căi, 

Şi romanițele pe-aproape 
Zâmbeau mereu, ca dinţii tăi. 


Ah, când voi mai vedea sfârşitul 
Restriştii negre-n care zac, 
Să-mi vindec chinul meu, cumplitul, 


De lipsa ta fără de leac, 

Şi clipa de-a sorbi, vrăjit, 

Pe buze-ţi, limpedea răcoare, 
Să-mi mântui sufletu-n sfârşit? 
Ah, când va fi să am norocul, 

O noapte măcar, ca să ştiu 

În focul tău de-mi stâmpăr focul 
Care mă mistuie de viu? 


Allah ajute-mi să-ndur chinul, 

Ca fierul roşu un bolnav, 

Să-mi vindec, de-aş putea, suspinul 
Şi dorul de-al tău chip, suav. 


Şi, după ce pecetlui scrisoarea, i-o înmână hadâmbului de slujbă, a cărui 
grijă dintâi fu s-o pună în chiar mâinile cămărasului cel mare. Aşa că, la 
citirea acelei mărturisiri, cămăraşul cel mare spumegă, şi tună, şi jură că are 
să-l pedepsească pe tânărul neobrăzat. Da numaidecât chibzui că, pentru ca 


treaba să nu stârnească vâlvă, era mai bine să nu vorbească decât cu soţia sa 
Nozhatu. Aşa că se duse la Nozhatu în iatacul ei şi, după ce o trimise afară 
pe tânăra Puterea-Ursitei, spunându-i să meargă să se revenească prin 
grădină, îi spuse soţiei... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a o sută treizeci şi noua noapte 


Spuse: 


Cămăraşul cel mare îi spuse soţiei sale Nozhatu: 

— Ştii, fireşte, că tânărul Kanmakan a ajuns de mult la vârsta de flăcău şi 
că se simte ispitit a se încerca asupra fiicei tale Puterea-Ursitei. Aşa că se 
cere să-i despărţim de-acuma, fără nădejde de a se vedea, întrucât este tare 
primejdios să apropii ţandăra de flacără. De-aici înainte nu se mai cade ca 
fiica ta să poată ieşi din iatacul femeilor ori să-şi dezvăluiască obrazul: că 
nu mai este la vârsta la care fetele pot ieşi descoperite! Şi mai ales ia bine 
seama să nu îngădui niciunuia dintre ei să-şi dea de ştire, întrucât eu sunt 
gata, pentru cea mai măruntă pricină, să-l opresc pentru totdeauna pe tinerel 
să se lase târât de pornirile stricăciunii din el! 

La vorbele acestea, Nozhatu nu se putu opri să nu plângă şi, de cum plecă 
soţul ei, se duse la nepotul său Kanmakan şi îi dete de ştire despre mânia 
cămăraşului. Pe urmă îi spuse: 

— Da să ştii, o, fiu al fratelui meu, că eu aş putea uneori să-ţi înlesnesc 
câte o întâlnire furişă cu Puterea-Ursitei, da numai din pragul uşii! Aşa că 
să ai răbdare până ce Allah s-o milostivi de tine! 

Ci Kanmakan îşi simţi sufletul cum i se învolburează la ştirea aceea şi 
strigă: 

— Nu voi mai trăi nici măcar o clipită într-un sarai în care numai eu ar 
trebui să poruncesc! Şi nu am să mai îndur de-acum înainte ca pietrele casei 
să-mi adăpostească umilinţele! 

Pe urmă, atunci pe loc, se dezbrăcă de hainele de pe el, îşi puse pe capo 
tichie de saaluk, îşi aruncă pe umeri o mantie veche de beduin şi, fără a-şi 
mai face vreme să-si ia bun-rămas de la maică-sa şi de la mătuşă-sa, se 
îndreptă în graba mare înspre porţile cetăţii, neavând în sacul lui, drept toată 
merindea de drum, decât numai o pâine, veche de trei zile. Iar când porţile 
cetăţii se deschiseră, el fu cel dintâi care ieşi; şi se îndepărtă cu paşi mari, 


procitind stihurile acestea, în chip de rămas-bun de la tot ceea ce lăsa în 
urmă-i: 


Nu te mai iau în seamă, inima mea, o, nu! 

Poţi să baţi mai departe sau să te rupi în piept — 
În ochii mei mâhnirea n-am s-o mai chem de-acu, 
Şi-n sufletul meu milă şi dor nu mai aştept. 


De-aş plânge pentru tine, o, inimă copilă, 
Ce s-ar alege oare de tinereţea mea? 

Cel ce priveşte-n ochii gazelelor cu milă 

Să nu se plângă dacă, rănit, va-ngenunchea. 


Voi colinda pământul şi pulberea străină, 
Pământul fără margini celui plecat pribeag — 
Să-mi mântui tot ce-mi arde în suflet şi suspină, 
Tot ceea ce pe lume mi-a fost vreodată drag. 


Voi înfrunta vitejii şi triburile toate, 

Voi strânge prăzi bogate de la învinşii mei, 

Şi plin de faimă iarăşi mă voi întoarce, poate, 
Să-ngenunchez duşmanii, să-nalţ un nou temei. 


O, inimă copilă, învaţă legea mare: 

Că niciodată fiara nu-şi dăruie oricui 
Bogatele ei coarne, decât când eşti în stare 
Or s-o-ngenunchi, ori s-o răpui! 


Or, pe când tânărul Kanmakan fugea astfel de cetatea şi de rudele lui, 
maică-sa, nemaivăzându-l o zi întreagă, zadarnic îl căută peste tot. Atunci 
şezu jos şi începu să plângă şi să aştepte întoarcerea lui, pradă gândurilor 
cele mai chinuitoare. Da cea de a doua zi, apoi cea de a treia şi cea de a 
patra trecură, fără ca nimenea să aibă vreo ştire despre Kanmakan. Atunci 
maică-sa se închise în iatacul ei să plângă, să se jeluiască şi să ofteze din 
adâncul adâncurilor durerii sale: 

— O, copilul meu, din ce parte să te chem? Înspre ce ţară să alerg ca să te 
caut? Şi ce mai pot acuma lacrimile pe care le vărs după tine, copilul meu? 
Unde eşti? Unde eşti, o, Kanmakan? 


Pe urmă biata mamă nu mai vroi nici să bea, nici să mănânce, iar jalea ei 
se află în toată cetatea şi fu împărtăşită de toţi locuitorii, care îl iubeau pe 
flăcău cum îl iubiseră şi pe răposatul lui părinte. Şi toţi strigau: 

— Unde eşti tu, o, sărmane Daul'makan, o, sultane care ai fost atâta de 
drept şi atâta de bun cu norodul tău? lacătă că fiul tău s-a pierdut şi niciunul 
dintre cei pe care i-ai potopit cu milele tale nu ştie să-i dea de urmă! Ah, 
bieţi urmaşi ai lui Omar Al-Neman, ce aţi ajuns voi? 

Estimp, Kanmakan bătu calea cât fu ziua de lungă şi nu poposi decât odată 
cu noaptea cea neagră. lar a doua zi şi în zilele următoare drumeţi mai 
departe, hrănindu-se cu ierburile pe care le culegea de pe jos şi bând apă din 
izvoare şi din râuri. Şi după patru zile ajunse într-o vale acoperită de păduri 
şi în care cântau păsările şi porumbeii sălbatici. Atunci se opri, săvârşi 
spălările cerute de datină, pe urmă îşi făcu rugăciunea; şi, îndeplinindu-şi 
astfel sfintele datorinţe, cum se lăsa noaptea, se întinse sub un copac mare şi 
adormi. Şi rămase aşa adormit până la miezul nopţii. 

Atunci, în mijlocul tăcerii din valea aceea, izbucni un glas, ieşind din 
stâncile dimprejur, care îl trezi. Glasul acela cânta: 


Viaţă de om, la ce eşti bună 
Fără lumina celei dragi 

Şi fără de surâsul ei? 

O, moarte, ia-mă tu, de vrei, 
Să scap de-al chinului haraci 
Şi de osânda mea nebună! 
Iubiţi ciraci, 

Când voia-bună 

La umbra unui crâng v-adună 
Şi dorul scapără scântei — 
Goliţi pahar după pahar, 

Şi umpleţi-le iar! 

O, primăvară, pune flori 

În pletele iubitei mele 
Şi-nconjur-o ca alte ori 

Cu volburi şi cununi de stele! 
Ah, primăvară, pune iar 

În sufletul ei jar! 

Prietene, când sorbi licoare 


Amară-nmiresmată, când 
Priveşti vrăjit în depărtare 
Un sfânt pământ 

Şi-l vezi în floare, 

Numai livezi, numai izvoare, 
Senin din zare până-n zare, 
Fii fericit de-al vieţii har: 
Nu-i totul în zadar! 


La cântecul acela minunat ce se înălța astfel în noapte, Kanmakan se ridică 
răpit, şi încercă să scruteze negurile către locul de unde venea glasul; dar nu 
izbuti să osebească decât trunchiurile umbroase ale pomilor deasupra râului 
care curgea pe albia văii. Atunci merse oleacă înspre acolo şi cobori astfel 
până chiar pe malul apei. Iar glasul se făcu mai limpede şi mai duios, 
cântând stihurile acestea în noapte: 


Am jurat ca pe vecie 
Nesmintit să ne iubim 
Şi-am lăsat-o în pustie, 
Cu-ntreg tribul lui Taim. 


Fete cu ochi negri, chipuri 
Mai frumoase ca la noi, 
N-ai să afli-n alte triburi, 
Nici cai sprinteni mai de soi. 


Îmi aduce-n suflet vântul, 
Peste-al zărilor chilim, 
Fumul, boarea, dorul, cântul 
Tribului Bani-laim. 


Roabă Saad, hai şi-mi spune: 
Cea cu gingaşi clopoței 

La picior, cu ochi-cărbune. 
N-ai uitat de ochii mei? 


Oare îşi mai aminteşte 
Legământul nostru sfânt? 
Oare mă mai pomeneşte 


Cât de cât din când în când? 


Ah, o scorpie-otrăvită 
Mi-a muşcat rău inima. 
Numai tu, pe veci iubită, 
Să mă vindeci ai putea! 


Leac mi-e jarul buzei tale, 
Gura ta ca un izvor — 

Fie doar, de neagra jale, 
Vindeca-m-ar, şi de dor! 


După ce ascultă şi a doua oară cântecul din nevăzut, Kanmakan încercă 
iarăşi să scruteze beznele; da întrucât nu izbuti, se sui pe vârful unei stânci 
şi, din toate puterile, strigă... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a o sută patruzecea noapte 


Spuse: 


„„„se sui pe vârful unei stânci şi, din toate puterile lui, strigă: 

— O, tu cel care treci prin beznele nopţii, mă rog ţie! vino încoace, să-ţi 
ascult povestea care pesemne că seamănă cu povestea mea. Şi să încercăm 
să ne voioşim împreună! 

Pe urmă tăcu. 

Peste câteva clipite, glasul care cântase răspunse: 

— O, tu, cel care mă chemi, cine eşti? Eşti om de pe pământ ori ginn de 
sub pământ? Dacă eşti ginn, vezi-ţi de drumul tău! Dar dacă eşti om, 
aşteaptă să se facă ziuă! Că noaptea este plină de capcane şi de viclenii! 

La vorbele acestea, Kanmakan îşi zise în sineşi: „Hotărât că stăpânul 
glasului este un om a cărui păţanie seamănă cu a mea!” 

Pe urmă şezu acolo neclintit până la ivirea dimineţii. 

Or, văzu că vine spre el, pe sub copacii pădurii, un om îmbrăcat ca 
beduinii din pustie, mare şi înarmat cu un paloş şi cu o pavăză; şi se ridică 
şi se temeni; iar beduinul îi întoarse temeneaua şi, după vorbele îndătinate, 
beduinul îl întrebă, mirat de vârsta lui fragedă: 

— O, tinere necunoscut, cine eşti? De ce trib ţii? Şi din ce neam de arabi te 
tragi? Chiar că eşti de o vârstă la care nu se prea hălăduieşte de unul singur 


prin noapte şi prin locuri pe unde nu se văd decât cete înarmate. la 
istoriseşte-mi pătărania ta! 

Kanmakan spuse: 

— Bunicul meu a fost sultanul Omar Al-Neman; tatăl meu a fost sultanul 
Daul'makan; iar eu sunt Kanmakan, cel ars de dragoste pentru verişoară-sa, 
Puterea-Ursitei! 

Atunci beduinul îi spuse: 

— Păi cum se brodeşte că tu, sultan şi fecior de sultani, umbli îmbrăcat ca 
un saaluk şi baţi drumurile fără de nicio strajă pe potriva cinului tău? 

El răspunse: 

— Am să-mi întocmesc singur straja, şi încep cu a te ruga să fii cel dintâi 
din rândurile ei! 

La vorbele acestea, beduinul începu să râdă şi îi spuse: 

— Vorbeşti, o, flăcăule, ca şi cum ai şi fi vreun voinic întreg ori vreun 
viteaz vestit în douăzeci de bătălii! Or, ca să-ţi dovedesc cât eşti de 
nevolnic, am să pun gabja pe tine numaidecât, ca să mă slujeşti ca un rob. 
Şi atunci, dacă părinţii tăi sunt cu adevărat sultani, or fi fiind şi atâta de 
bogaţi cât să plătească slobozenia ta! 

lar Kanmakan simţi mânia cum îi ţâşneşte de sub pleoape şi îi spuse 
beduinului: 

— Pe Allah! nimeni nu are să plătească slobozenia mea, decât eu! Ia 
seama, 0, beduinule! Când ţi-am auzit stihurile, te-am crezut dăruit cu 
purtări cuviincioase... 

Şi Kanmakan se şi repezi la beduinul care, gândind că nu are să-şi facă 
decât un joc cu copilul acela, îl aştepta zâmbind. Da ce greşit mai gândea! 
Întrucât Kanmakan, în luptă piept la piept cu beduinul, se înţepeni straşnic 
în pământ, cu picioarele lui mai vârtoase ca nişte munţi şi mai sprintene ca 
nişte minarete. Pe urmă, sprijinindu-se vajnic în călcâie, îl strânse în braţe 
pe beduin de mai să-i sfarme oasele şi să-i golească măruntaiele! Şi deodată 
îl ridică în mâini de pe pământ şi, ducându-l aşa, alergă cu paşi mari înspre 
râu. Atunci beduinul, care nici nu avusese vreme să se dezmeticească din 
spaima de a vedea dintr-odată atâta putere la copilul acela, strigă: 

— Ce vrei să faci de mă duci aşa înspre apa râului? 

Şi Kanmakan răspunse: 

— Am să te arunc în râu, care are să te care până în Tigru; iar Tigrul are să 
te care până în Nahr-Issa; iar Nahr-Issa are să te care până în Eufrat; iar 


Eufratul atunci are să te ducă la tribul tău! Şi atunci cei din trib au să-şi dea 
seama de voinicia şi de vitejia ta! 

Şi beduinul, faţă de primejdia apropiată, în clipita când Kanmakan îl ridica 
mai sus ca să-l arunce în râu, strigă: 

— O, tinere viteaz, te juruiesc pe ochii iubitei tale Puterea-Ursitei să-mi 
cruţi viaţa! Şi de-aci înainte am să-ţi fiu robul cel mai supus! 

Şi pe dată Kanmakan se trase repede îndărăt şi îl puse uşurel jos pe 
pământ, spunându-i: 

— M-ai biruit cu jurământul acesta! 

Şi şezură jos amândoi pe malul râului, şi beduinul scoase din desagă o 
pâine de orez pe care o frânse şi din care îi dete jumătate lui Kanmakan, 
precum şi oleacă de sare: şi din clipita aceea prietenia lor se închegă 
temeinic. 

Atunci Kanmakan îl întrebă: 

— Fârtate, acuma, că ştii cine sunt, vrei să-mi spui numele tău şi pe cel al 
părinţilor tăi? 

Şi beduinul spuse: 

— Sunt Saban ben-Remah ben-Hemam din tribul lui Taim, din pustia 
Şamului. Şi iacătă, în câteva vorbe, povestea mea: 

Eram încă de vârstă tare crudă când tatăl meu a murit. Şi am fost oploşit de 
moşul meu, care m-a crescut în casa lui odată cu fiică-sa, Nejma. Or, m-am 
îndrăgostit de Nejma, şi Nejma tot aşa s-a îndrăgostit de mine. lar când 
ajunsei la anii de însurătoare, vrusei s-o iau de sotie; ci tatăl ei, văzându-mă 
sărman şi fără de nici unele, nu vroi să îngăduiască nicicum căsătoria 
noastră. Da, faţă de mustrările şeicilor de frunte ai tribului, moşul meu 
binevoi să mi-o fagăduiască pe Nejma de soţie, da numai cu înţelegerea să-i 
încherbez o zestre întocmită din cincizeci de cai, cincizeci de cămile de soi 
ales, zece roabe, cincizeci de poveri de grâu şi cincizeci de poveri de orz, şi 
mai degrabă mai mult decât mai puţin. Eu atunci socotii că nu era decât 
numai un chip de a încherba zestrea pentru Nejma: să ies din tribul meu şi 
să mă duc cât mai departe să-i lovesc la drumul mare pe neguţători şi să 
jefuiesc caravanele. Şi-aceasta-i pricina şederii mele de as-noapte în locul 
unde m-ai auzit cântând. Ci, o, frăţâne, ce este cântecul acela, dacă l-ai 
măsura cu frumuseţea Nejmei! Că dacă o vede pe Nejma cineva numai o 
dată în viaţă, îşi şi simte sufletul doldora de binecuvântări şi de bucurie 
pentru toate zilele lui! 

Şi, după ce spuse acestea, beduinul tăcu. 


Atunci Kanmakan îi spuse: 

— Ştiam bine, frăţâne, că povestea ta trebuie să se asemuie cu a mea! Încât 
de-acuma avem să luptăm cot la cot şi să ne dobândim iubitele cu agonisita 
isprăvilor noastre! 

Şi, taman când încheia vorbele acestea, o pulbere se ridică în depărtare 
spre a se apropia iute; şi, odată risipită, dinaintea lor se ivi un călăreț cu 
chipul galben ca al unui om pe moarte, şi cu hainele năclăite de sânge, şi 
care strigă: 

— O, drept-credincioşilor, oleacă de apă ca să-mi spăl rana! Şi sprijiniți- 
mă, că îmi dau sufletul! Ajutaţi-mă şi, dacă voi muri, calul meu să fie al 
vostru! 

Şi, într-adevăr, calul pe care călărea voinicul nu avea pereche printre toţi 
caii triburilor, iar frumuseţea lui îi lăsa năuci pe toţi cei care îl vedeau, că 
împlinea cu desăvârşire toate însuşirile alese cerute la un cal din pustie. Iar 
beduinul, care se pricepea la cai ca toţi cei din neamul lui, se minună: 

— Chiar că, o, călăreţule, calul tău este dintre aceia care nu se mai văd în 
vremurile de acum! 

lar Kanmakan spuse: 

— Ci, o, călăreţule, întinde-mi mâna ca să te ajut să descaleci! 

Şi îl luă pe călăreț, care simţea că se duce, şi îl puse încetişor jos pe iarbă, 
şi îi spuse: 

— Da ce-ai păţit, frătâne, şi ce-i cu această rană? 

lar beduinul îşi desfăcu haina şi îşi dete la iveală spinarea, care nu mai era 
decât o spintecătură amarmică din care sângele ţâşnea şuvoaie. Atunci 
Kanmakan şezu pe vine jos lângă rănit şi îi spălă cu grijă rănile, şi le 
acoperi încetişor cu frunze fragede; pe urmă îi dete celui pe moarte să bea şi 
îi spuse: 

— Da cine te-a adus în starea aceasta, o, frate întru nenorocire! 

Şi insul spuse: 

— Află, o, tu, cel cu mâna gata de ajutor, că acest cal pe care îl vezi aci în 
toată frumuseţea lui, el este pricina ce m-a adus în starea de acum. Calul 
acesta era chiar calul lui Afridun, stăpânul Constantiniei; iar faima lui 
ajunsese până la noi toţi, arabii din pustie. Or, un cal cumu-i acesta nu se 
cade să stea în grajdurile unui domn de necredincioşi şi, ca să fie răpit 
dintre străjile care îl îngrijeau şi îl vegheau zi şi noapte, cei din tribul meu 
m-au ales pe mine. Şi plecai numaidecât şi ajunsei pe noapte la cortul în 
care era străjuit calul, şi legai chelemet cu paznicii lui; pe urmă mă folosii 


de clipita când ei îmi cereau părerea despre desăvârşirile lui şi mă pofteau 
să-l încerc, şi îl încălecai dintr-o săritură şi, cu o plesnitură de bici, şi săltai 
în zbor. Atunci străjerii, scuturându-se de uluială, se luară după mine călări 
pe caii lor, aţintindu-mă cu săgețile şi cu suliţele, şi, precum vezi, cu multe 
mă nimeriră în spinare. Ci calul mă duse tot mai iute, ca o stea căzătoare, şi 
într-un sfârşit mă scoase cu totul din bătaia lor. Şi iacătă-s trei zile de când 
mă aflu călare pe el, fără oprire! Da mi s-a scurs sângele, şi puterile mi s-au 
dus; şi simt moartea că-mi închide pleoapele. Încât, dat fiind că m-ai ajutat, 
calul, la moartea mea, ţi se cuvine ţie. Este cunoscut pe numele de El-Katul 


EI-Majnun, şi este rodul cel mai frumos din soiul El-Ajuz! Da mai întâi, o, 
tinere cu straie atâta de sărace şi cu chip atâta de ales, fă-mi binele de a mă 
lua la spatele tău pe cal şi de a mă duce la tribul meu, ca să mor sub cortul 
în care m-am născut! 

La vorbele acestea, Kanmakan îi spuse: 

— O, frate din pustie, şi eu ţin de un neam în care cinstea şi bunătatea sunt 
îndătinate. Or, chiar dacă va fi să nu-mi fie dat mie calul, stau gata să-ţi fac 
binele cerut! 

Şi se aplecă spre arab ca să-l ridice; si arabul scoase un suspin adânc şi 
spuse: 

— Mai aşteaptă oleacă! Poate că sufletul are să-mi iasă pe dată! Vreau să- 
mi fac mărturisirea de credinţă. 

Atunci închise ochii pe jumătate, întinse mâna, întorcând palma către cer, 
şi spuse: 

— Mărturisesc că nu este alt Dumnezeu decât numai unul Allah. Şi 
mărturisesc că domnul nostru Mahomed este trimisul lui Allah! 

Pe urmă, după ce se pregăti astfel de moarte, murmură cântecul acesta, 
care fu cuvântul lui cel de pe urmă: 

Am rătăcit prin lume pe şoimul meu ca vântul! 

Şi moartea împletind-o cu spaimele la brâu, 

Trecui prin munţi şi ape şi colindai pământul ? 

În jafuri, şi-n omoruri cumplite, şi-n desfrău. 


Mor cum trăii! La margini de drum săpaţi-mi groapă! 
Ucisu-m-au mişeii pe care i-am bătut. 

Iar rodul trudei mele îl las pe-un mal de apă, 
Departe hăt de cerul sub care m-am născut. 


Ci aş muri în tihnă şi fericit, străine, 

Ce moşteneşti comoară de beduin, cum nu-i 

O alta-n lumea-ntreagă, de-aş şti că află-n tine 
Katul stăpânul vrednic de frumusețea lui! 


Şi de-abia îşi isprăvi arabul cântecul, că şi începu să-şi caşte gura 
bulbucind, scoase un horcăit adânc şi închise ochii pe totdeauna. 

Atunci Kanmakan şi fârtatele său, după ce săpară o groapă în care îl 
înmormântară pe cel mort, şi după rugile îndătinate, purceseră împreună să- 
şi caute ursita pe drumul lui Allah. 


În clipita aceasta a istorisirii sale, Şeherezada văzu că se luminează de ziuă şi lăsă pe a doua zi 
urmarea poveștii. 


Dar când fu cea de a o sută patruzeci şi una noapte 


Spuse: 


„„„Să-şi caute ursita pe drumul lui Allah. Şi Kanmakan încalecă pe calul 
său Katul, iar beduinul Sabah se mulţumi să-l urmeze cu credincioşie pe 
jos, întrucât îi juruise prietenie şi supuşenie şi şi-l mărturisise pentru 
totdeauna de stăpân, punând jurământ pe capiştea cea sfântă de la Kaaba, 
casa lui Allah! 

Atunci începu pentru ei o viaţă de năzdrăvănii şi de vitejii, de lupte cu 
fiarele şi de înfruntări cu tâlharii, de vânătorit şi de hoinărit, de nopţi 
petrecute la pândă de jivine sălbatice, şi de zile de războieli cu triburile şi de 
strânsură de prăzi. Şi strânseseră astfel, cu preţul multor primejdii, o 
sumedenie nemăsurată de vite cu paznicii lor cu tot, de cai cu slugile lor, şi 
de corturi cu chilimurile lor. Şi Kanmakan îl însărcinase pe fârtatele său 
Sabah cu toată straja peste toate agoniselile lor, pe care le mânau înainte-le 
peste tot în poghiazurile lor necurmate. lar când şedeau amândoi la vreun 
popas, îşi istoriseau între ei necazurile şi nădejdile dragostei lor, unul 
povestind despre verişoară-sa Puterea-Ursitei, iar celălalt despre verişoară- 
sa Nejma. Şi atare viaţă ţinu aşa răstimp de doi ani. Şi iacătă, dintr-o 
sumedenie, una dintre isprăvile tânărului Kanmakan. 

Într-o zi, Kanmakan, pe calul său Katul, mergea la noroc cu credinciosul 
Sabah înainte-i. Acela îi deschidea drumul, cu un paloş în mână, şi scotea 
din vreme în vreme răcnete cumplite, holbând nişte ochi cât nişte hăuri şi 
urlând, măcar că singurătatea era desăvârşită în pustie: 


— Hăhăi! feriţi calea! La dreapta! La stânga! 

Şi tocmai îşi isprăviseră un prânz la care mâncaseră, numai ei doi, o gazelă 
la proţap şi băuseră apă dintr-un izvor rece şi limpede. După o vreme, 
ajunseră pe un dâmb, sub care se răsfăţa o păşune plină de cămile, de oi, de 
vaci şi de cai; şi mai încolo, lângă un cort, nişte robi înarmaţi şedeau 
ghemuiţi în tihnă. La priveliştea aceea, Kanmakan îi spuse lui Sabah: 

— Stai aici! vreau să pun mâna singur pe toată turma, precum şi pe robi! 

Şi, după ce rosti acestea, ţâşni în goana bidiviului, din vârful colnicului, ca 
tunetul repezit dintr-un nor care trăsneşte, şi se năpusti asupra slugilor şi a 
vitelor, răcnind un cântec de luptă: 


Suntem urmaşi lui Omar Al-Neman, 
Viteazul care nu ştia ce-i teama, 
Şi-al sfinte-năzuinţelor oştean! 
Când triburile-n vâlvoră dau iama, 
Setoase de măceluri şi de plean, 
Noi le supunem în ţărână coama. 
Noi stăm cetate omului sărman, 
Când cei puternici se asmut să-l roadă. 
Din ţeasta de mişel şi de viclean 
Facem în vârful lăncilor podoabă. 
Fereşte-ţi căpăţăna, biet duşman! 
Suntem vitejii care nu ştiu teama, 
Din stepena lui Omar Al-Neman! 


La vederea lui, robii speriaţi începură să scoată nişte ţipete amarmice, 
strigând după ajutor, şi gândind că toţi arabii din pustie îi năpădeau deodată. 
Atunci ieşiră din corturi trei oşteni care erau stăpânii turmelor; săriră pe cai 
şi se repeziră în întâmpinarea lui Kanmakan, strigând: 

— Acesta-i hoţul calului Katul! Am pus mâna pe el, într-un sfârşit! Pe hoţ! 

La vorbele lor, Kanmakan le strigă: 

— Într-adevăr, acesta-i chiar Katul, ci hoţii sunteţi voi, o, pui de lele! 

Şi se plecă spre urechea lui Katul, grăindu-i spre a-l însufleţi; şi Katul ţâşni 
ca o vâlvă asupra prăzii; şi Kanmakan, cu lancea lui, nu îşi făcu din biruinţă 
decât o joacă; întrucât, de la cel dintâi întâlniş, îşi înfipse sâmceaua suliţei 
în pântecele celui dintâi care se înfăţişă, şi o făcu să iasă în cealaltă parte cu 
un rărunchi în vârf. Pe urmă îi făcu şi pe ceilalţi doi călăreţi să paţă acceaşi 
soartă: şi, de cealaltă parte a spinării lor, un rărunchi împodobea sulița cea 


străpungătoare. Pe urmă se întoarse asupra robilor. Dar când văzură soarta 
îndurată de stăpânii lor, robii se aruncară cu fruntea la pământ, cerşind să le 
cruţe viaţa. Şi Kanmakan le spuse: 

— Hai! şi, fără pierdere de vreme, mânaţi dinaintea mea turmele şi duceţi- 
le în cutare loc, unde se află tabia şi robii mei! 

Şi, mânând din urmă vitele şi robii, îşi urmă drumul, ajunse în curând la 
fârtatele său Sabah, care, după poruncile primite, nu se clintise de la locul 
lui cât ţinuse lupta. 

Or, pe când drumeţeau ei aşa, cu turma şi robii dinainte-le, văzură deodată 
că se ridică o trâmbă de praf care, risipindu-se, lăsă să se ivească o sută de 
călăreţi înarmaţi după tipicul rumilor de la Constantinia. Atunci Kanmakan 
îi spuse lui Sabah: 

— Tu păzeşte turmele şi robii, şi pe mine lasă-mă să-i înfrunt singur pe 
necredincioşi! 

Şi beduinul pe dată se trase la o parte, pe după un dâmb, neîngrijindu-se 
decât de paza poruncită. Şi Kanmakan singur se repezi dinaintea călăreţilor 
rumi, care numaidecât îl cuprinseră din toate părţile; atunci căpetenia lor, 
înaintând spre el, îi zise: 

— Da cine eşti tu, o, copilă nurlie, care ştii aşa de bine să ţii frâiele unui 
cal de luptă, pe când ochii îţi sunt atâta de galeşi şi obrajii atâta de fragezi şi 
de înfloriţi? Apropie-te să te sărut pe buze; şi avem să vedem mai apoi. 
Vino! Şi am să te fac domniţă peste toate pământurile călcate de triburi! 

La vorbele lui, Kanmakan simţi o ruşine mare cum îi suie în obraji şi 
strigă: 

— Da cu cine gândeşti tu că vorbeşti, o, javră şi pui de căţea? Dacă obrajii 
mei nu au un fir de păr, braţul meu, pe care va să-l simţi, are să-ţi 
dovedească greşeala mitocăniei tale, o, rum orb şi care nu ştii să osebeşti un 
viteaz de o copilă! 

Atunci căpetenia celor o sută veni mai aproape de Kanmakan şi văzu, într- 
adevăr, că, în pofida gingăşiei, şi a albeţei pielei, şi a catifelimii obrajilor lui 
neprihăniţi de niciun fir de păr mai aspru, era, dacă îl judecai după flacăra 
din ochi, un viteaz nu tocmai lesne de domolit. 

Atunci căpetenia celor o sută răcni la Kanmakan: 

— A cui e dară turma aceea? Şi tu însuţi, unde te duci aşa, plin de ifose şi 
de ţâfnă? Dă-te supus, ori eşti mort! 

Pe urmă îi porunci unuia dintre călăreţii lui să se apropie de flăcău şi să-l 
ia prins. Da de cum ajunse călăreţul aproape de Kanmakan, cu numai o 


lovitură de paloş Kanmakan îi şi despică în două turbanul, şi capul, şi 
trupul, precum şi şaua şi pântecul calului. Pe urmă cel de al doilea călăreț 
care veni, şi cel de al treilea, şi cel de al patrulea pătimiră întocmai aceeaşi 
soartă. 

Văzând aşa, căpetenia celor o sută le porunci călăreţilor să se dea îndărăt şi 
veni mai aproape de Kanmakan şi îi strigă: 

— Tinereţea ta este tare frumoasă, o, voinicule, şi neînfricarea-ţi 
deopotrivă! Or, eu, Kahrudaş, a cărui vitejie este vestită în toate ţările 
rumilor, vroiam, tocmai datorită voiniciei tale, să-ţi crut viaţa! Aşa că du-te 
în pace, întrucât te iert de moartea oamenilor mei, pentru frumuseţea ta! 

Ci Kanmakan îi strigă: 

— Că eşti Kahrudaş, de asta nu are ce să-mi pese mie! Ceea ce îmi pasă 
este să laşi de-o parte toate vorbele celea şi să vii să înfrunţi vârful suliţei 
mele. Şi mai află că, dacă pe tine te cheamă Kahrudaş, eu sunt Kanmakan 
ben Daul'makan ben Omar Al-Neman! 

Atunci creştinul îi spuse: 

— O, fiu al lui Daul'makan, am cunoscut în lupte voinicia părintelui tău! 
Or, tu ai izbutit să îngemănezi puterea părintelui tău cu o gingăşie 
desăvârşită! Aşa că du-te, luându-ţi şi prada toată! Este bunăvoia mea! 

Ci Kanmakan îi strigă: 

— Nu prea am de obicei, o, creştinule, să smucesc îndărăt frâiele calului! 
Apără-te! 

Zise, şi îl mângâie pe Katul, care pricepu dorinţa stăpânului şi, ciulindu-şi 
urechile şi ridicându-şi coada, zvâcni. Şi atunci se înfruntară cei doi voinici, 
şi caii se întreizbiră cum se izbesc doi berbeci în coarne sau cum se 
întrestrăpung doi tauri. Şi câteva întâlnişuri cumplite rămaseră fără de nicio 
urmare. Pe urmă deodată Kahrudaş, din toate puterile lui, îşi zvâcni sulița 
înspre pieptul lui Kanmakan; si acesta, cu un dezghin sprinten al calului, 
izbuti să se ferească la vreme şi, întorcându-se scurt, îşi zvâcni braţul, cu 
sulița înainte. Şi izbitura îi străpunse pântecul creştinului, făcând să-i iasă 
prin spinare fierul sclipitor. Şi Kahrudaş încetă pe totdeauna să se mai 
prenumere printre oştenii necredincioşilor! 

Văzând acestea, călăreţii lui Kahrudaş se lăsară în seama sprintenelii cailor 
lor şi pieriră în depărtare în pulberea care îi învălui. 

Atunci Kanmakan, ştergându-şi sulița de leşurile întinse, îşi urmă drumul 
facându-i semn lui Sabah să mâie înainte turmele şi robii. 


Or, chiar după isprava aceasta, Kanmakan o întâlni pe arăpoaica 
rătăcitoare din pustie, cea care istorisea, din trib în trib, întâmplări sub 
corturi şi poveşti sub stele. Şi Kanmakan, care auzise de atâtea ori 
vorbindu-se de ea, o rugă să poposească şi să se odihnească sub cortul lui şi 
să-i povestească ceva care să-l ajute să-şi treacă vremea şi să-i veselească 
mintea, uşurându-şi inima. Şi bătrâna cea fără de căpătâi răspunse: 

— Cu drag şi cu cinstire! 

Pe urmă şezu jos lângă el, pe rogojină, şi îi istorisi. 


Povestea cu mâncătorul de haşiş 


Află că lucrul cel mai desfătător cu care mi s-a veselit urechea, o, tinere 
doamne al meu, este povestea aceasta, pe care am auzit-o de la un haşaşit 
dintre haşaşiţi! 

A fost odată un ins care era tare împătimit după trupuri de fecioare... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a o sută patruzeci şi doua noapte 


Spuse: 


A fost odată un ins tare împătimit după trupuri de fecioare şi care altă grijă 
nu mai avea. Încât, cum atare trupuri sunt de preţ tare ridicat, mai cu seamă 
când sunt de soi şi pe poruncă, şi cum nicio avere nu poate să dăinuiască la 
nesfârşit atunci când gusturile stăpânului ei sunt atâta de scumpe, insul cu 
pricina, care niciodată nu îşi mai găsea odihnă în privinţa aceasta şi care se 
lăsa dus astfel la necumpărare de dorinţele lui — întrucât în orice lucru 
numai lipsa de măsura este de osândit — ajunse de se lefteri cu totul, până la 
urmă. 

Or, într-o zi, pe când îmbrăcat în haine răpănoase şi cu picioarele goale 
umbla prin suk cerşindu-şi pâinea cu care se hrănea, un cui îi intră în talpa 
piciorului şi făcu sângele să-i curgă din plin. Atunci şezu jos pe pământ, 
încercă să oprească sângele şi până la urmă îşi legă piciorul cu o zdreanţă. 
Ci, cum sângele curgea mai departe, îşi zise: „Să mergem la hammam să ne 
spălăm piciorul şi să-l băgăm în apă: are să-i facă bine.” Şi se duse la 
hammam şi intră în sala cea mare în care vin oamenii săraci, da care era 
destul de curăţică şi strălucea de minune, şi se ghemui în havuzul de la 
mijloc şi începu să-şi spele piciorul. 


Or, lângă el, şedea un ins care îşi isprăvise scăldatul şi care mesteca în 
dinţi ceva. Şi amărâtul nostru fu stârnit straşnic de molfăitul celuilalt, şi îl 
prinse o poftă pojamică să mestece şi el lucrul acela. Şi îl întrebă pe 
celălalt: 

— Ce mesteci aşa, vecine? 

Omul răspunse cu glas scăzut, ca să nu-l audă nimeni: 

— Taci! Nişte haşiş! Dacă vrei, îţi dau o bucăţică. 

El spuse: 

— Hotărât! as vrea să gust, de multă vreme râvnesc! 

Atunci omul care mesteca scoase o bucăţică din gură şi i-o dete rănitului, 
spunându-i: 

— Ajute-ţi să te uşurezi de toate grijile! 

Şi insul nostru luă bucăţica, şi o mestecă, şi o înghiţi pe toată. Şi cum nu 
era dedat cu haşişul, în curând, când puterea haşişului îşi împlini rostul în 
creierul lui, ca urmare a învârtejirii haşişului, fu cuprins dintru-ntâi de o 
veselie până peste poate şi revărsă în toată sala nişte hohote de râs 
nemăsurate! Pe urmă, după o clipită, se prăbuşi pe marmura goală, pradă 
unor năluciri felurite, dintre care iacătă-o pe cea mai desfătată: 

I se păru dintru-ntâi că se află cu totul gol sub puterea mâinilor unui băieş 
năprasnic şi a doi arapi vânjoşi care puseseră stăpânire deplină pe făptură 
lui; şi se vedea ca o jucărie în mâinile lor: îl întorceau şi îl răsuceau în toate 
chipurile, înfigându-i în carne degetele lor noduroase, da până peste poate 
de pricepute; şi el gemea sub greutatea genunchilor lor când i se propteau în 
pântece ca să i-l frământe cu măiestrie. După aceea îl spălară cu mare prisos 
de lighene de aramă şi de buşumări cu mănunchiuri de ierburi; pe urmă 
băieşul cel vajnic vru să-i spele chiar el părţile cele mai gingaşe ale făpturii 
sale, dar, cum îl gâdila tare, spuse: 

— Fac eu treaba asta! 

Pe urmă, când scalda se încheie, băiesul cel mare îi înfăşură capul, umerii 
şi şalele cu trei ştergare albe ca iasomia şi îi spuse: 

— Acuma, domnia ta, este vremea să intri la soţia ta, care te aşteaptă. 

Ci el se minună: 

— Ce soţie, o, băieşule? Că eu sunt burlac! Ori nu care cumva ai mâncat 
din întâmplare haşiş, de aiurezi aşa? 

Ci băieşul îi spuse: 

— Nu mă lua peste picior! Haide la soţia ta, care nu mai poate de 
nerăbdare! 


Şi îi aruncă pe umeri un cearceaf mare de mătase neagră, şi îi deschise 
calea, pe când cei doi arapi îl sprijineau de umeri, mângâindu-l din când în 
când pe fund, numai aşa ca să şuguiască. lar el râdea până peste poate. 

Ajunseră astfel cu el într-o sală pe jumătate întunecată, şi caldă, şi 
înmiresmată cu tămâie; şi, în mijlocul ei, se afla o tabla mare plină cu 
poame, cu plăcinte, cu sorbeturi, şi nişte vase pline cu flori; şi, după ce îl 
poftiră să şadă pe un scăunaş de abanos, băieşul şi cei doi arapi îi cerurâ 
îngăduinţă să plece, şi pieriră. 

Atunci intră un băieţel care şezu smirnă, aşteptându-i poruncile, şi care îi 
spuse: 

— O, sultane al vremilor, sunt robul tău! 

Da el, fără a lua seama la gingăşia băieţandrului, izbucni într-un hohot de 
râs care făcu să răsune sala toată, şi se minună: 

— Pe Allah! ce loc plin de mâncători de haşiş! iacătă că acuma mă fac şi 
sultan! 

Pe urmă îi spuse băieţaşului: 

— Tu, ia vino încoace şi taie-mi o jumătate de lubeniţă cât mai roşie şi cât 
mai zemoasă! Asta-i ceea ce îmi place mie cel mai mult. Nimica nu se poate 
măsura cu lubeniţa ca să-mi răcorească inima. 

Şi băieţelul îi aduse lubeniţa tăiată în felii minunate. Atunci el îi spuse: 

— Poţi să pleci! Nu am treabă cu tine! Dă fuga degrabă să-mi cauţi ceea 
ce îmi place cel mai mult, lângă o lubeniţă bună: un trup de fecioară de cel 
mai bun soi! 

Şi băiatul pieri. 

Şi pe dată intră în sală o fetişcană, tinerică foarte, care veni la el legănând 
din şoldurile care abia se năzăreau, atâta de copile erau încă. lar el, la 
vederea ei, începu să pufnească de bucurie; şi o luă pe copilă în braţe, şi o 
puse pe genunchi, şi o sărută cu patimă; şi o trase peste el; şi scoase 
năsărâmba şi i-o puse în mână; şi urma să facă cine mai ştie ce, când 
deodată, cutremurat de un fior cumplit de rece, se trezi din visul lui. 

Or, tot atunci, şi de îndată ce pricepu că toate acelea nu erau decât urmarea 
haşişului asupra creierilor lui, se văzu înconjurat de toţi cei ce se scăldau la 
hammam, care se uitau la el râzând din toate beregăţile lor şi căscând nişte 
guri cât nişte cuptoare; şi toţi arătau cu degetul înspre zebbul lui gol, care se 
învârtoşise în sus până peste marginile învârtoşirii, şi se înfăţişă voinic cât 
al unui măgar ori al unui elefant; şi toţi aruncau peste el căldări mari pline 


cu apă rece, năpădindu-l cu un potop de glume dintre cele ce se fac de 
obicei la hammam, cu fel de fel de asemuiri, între cei ce se scaldă. 

El atunci se simţi tare fâstâcit şi îşi trase un ştergar peste picioare şi le 
spuse cu jelanie celor ce râdeau: 

— Pentru ce mi-aţi luat copila, o, oameni buni, taman în chiar clipita când 
era să pun lucrurile la locul lor? 

La vorbele acestea, giumbuşliii se zgâlţâiră de veselie, şi începură să bată 
din palme, şi îi strigară: 

— Nu ţi-e ţie ruşine, o, mâncătorule de haşiş, să ne faci asemenea 
mustrări, după ce, sub puterea buruienii pe care ai înfulecat-o, te-ai bucurat 
atâta de straşnic de nălucile văzduhului? 


La vorbele acestea ale arăpoaicei, Kanmakan nu putu să se stăpânească 
mai mult şi se pomi pe un râs de se scutura de veselie. Pe urmă îi spuse 
arăpoaicei: 

— Desfătată poveste! Mă rog ţie, grăbeşte a-mi spune şi urmarea, care 
trebuie să fie minunată pentru urechi şi pilduitoare pentru minte! 

Şi arăpoaica spuse: 

— Hotărât, o, stăpâne al meu, urmarea este aşa de minunată, încât chiar că 
ai să uiţi tot ceea ce ai auzit până acum; şi este aşa de curată şi de ispitită şi 
de ciudată, că până şi surzii s-ar cutremura de haz. 

Şi Kanmakan spuse: 

— Uf! atunci povesteşte mai departe! Sunt până peste poate de vrăjit! 

Or, cum arăpoaica se gătea să istorisească urmarea poveştii, Kanmakan 
văzu cum vine şi se opreşte dinaintea cortului său un olăcar călare, şi care, 
după ce descălecă, îi ură bună pace şi Kanmakan îi răspunse la salamalec. 

Atunci olăcarul îi spuse: 

— Doamne, sunt unul dintre cei o sută de olăcari pe care vizirul cel mare 
Dandan i-a trimis în toate părţile ca să încerce a da de urmele tânărului emir 
Kanmakan, care de trei ani a plecat de la Bagdad. Căci vizirul cel mare 
Dandan a izbutit să ridice toată oştimea şi tot norodul împotriva hrăpitorului 
scaunului de domnie al lui Omar Al-Neman; şi l-a luat prins pe hrăpitor şi l- 
a închis în hruba cea mai adâncă. Încât, la ceasul de acum, foamea, şi setea, 
şi ocara pesemne că i-au şi răpit sufletul! Binevoieşti a-mi spune, o, domnia 
ta, dacă, din întâmplare, nu te-ai întâlnit cumva, în vreo zi, cu emirul 
Kanmakan, căruia îi vine de drept scaunul de domnie al părintelui său? 

Când şahzade Kanmakan... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Când fu cea de a o sută patruzeci şi treia noapte 


Spuse: 


Când şahzade Kanmakan auzi ştirea aceea atâta de neaşteptată, se întoarse 
înspre credinciosul său Sabah şi, cu un glas tare liniştit, îi spuse: 

— Iacătă, o, Sabah, că orice lucru se împlineşte la vremea care i-a fost 
menită. Aşa că ridică-te! şi haidem la Bagdad! 

La vorbele lui, olăcarul pricepu că se află dinaintea noului său sultan şi 
numaidecât se temeni şi sărută pământul între mâinile lui, precum făcură şi 
Sabah şi arăpoaica. 

lar Kanmakan îi spuse arăpoaicei: 

— Vei merge şi tu cu mine la Bagdad, ca să-mi spui până la sfârşit 
povestea aceasta din pustie! 

Iar Sabah spuse: 

— Îngăduie-mi atunci, o, Măria Ta, să dau fuga înainte-ţi ca să duc ştire de 
venirea ta vizirului Dandan şi locuitorilor Bagdadului! 

Şi Kanmakan îi îngădui. Pe urmă, spre a-l răsplăti pe olăcar pentru vestea 
cea bună, îi lăsă, ca dar, toate corturile, toate vitele şi toţi robii pe care îi 
dobândise în luptele lui de trei ani. Apoi, cu beduinul Sabah înainte-i şi 
urmat de arăpoaica încocoţată pe o cămilă, plecă spre Bagdad în pasul zorit 
al calului său Katul. 

Or, cum şahzade Kanmakan avusese grijă să se lase întrecut cu depărtare 
de o zi faţă de credinciosul său Sabah, acela în câteva ceasuri sculase toată 
cetatea Bagdadului în picioare. Şi toţi locuitorii şi toată oştirea, cu vizirul 
Dandan în frunte şi cu cei trei capi Rustem, Turkaş şi Bahraman, ieşiseră 
înaintea porţilor cetăţii să aştepte sosirea acelui Kanmakan pe care ei îl 
aveau drag şi pe care nu mai nădăjduiseră să-l vadă vreodată; şi înălţau urări 
de belşug şi de slavă neamului lui Omar Al-Neman. 

Încât de îndată ce emirul Kanmakan se ivi, venind în goana mare a calului 
său Katul, strigătele de bucurie şi uralele se ridicară de pretutindeni, scoase 
de mii de glasuri de bărbaţi şi de femei care îl slăveau ca pe sultanul lor. Iar 
vizirul Dandan, în pofida bătrâneţii lui adânci, sări sprinten de pe cal şi veni 
să ureze bun-venitul şi să jure credinţă urmaşului atâtor sultani. Pe urmă toţi 
laolaltă intrară în Bagdad, pe când arăpoaica, pe cămila înconjurată de o 
gloată nenumărată, istorisea o poveste din poveştile ei. 


Or, cel dintâi lucru pe care Kanmakan îl făcu, ajungând la sarai, fu de a-l 
săruta pe vizirul cel mare Dandan, cel mai credincios amintirii sultanilor 
săi, pe urmă pe căpeteniile Rustem, Turkaş şi Bahraman; iar cel de al doilea 
lucru pe care îl făcu Kanmakan fu de a se duce să sărute mâinile mamei 
sale, care suspina de bucurie; iar cel de al treilea fu de a-i spune maică-sii: 

— O, mamă a mea, spune-mi, rogu-te, cum o duce mult iubita mea 
verişoară, Puterea-Ursitei? 

lar maică-sa îi răspunse: 

— O, copilul meu, nu ştiu să-ţi răspund nimic în privinţa aceasta, întrucât 
de când te-am pierdut nu m-am mai gândit la altceva decât la jalea pierderii 
tale! 

Iar Kanmakan îi spuse: 

— Mă rog ţie, o, maică a mea, să te duci chiar tu să iei ştiri despre ea şi 
despre mătuşa mea Nozhatu! 

Atunci maică-sa ieşi şi se duse în iatacul în care se aflau acuma Nozhatu şi 
fiică-sa Puterea-Usrsitei, şi se întoarse cu ele în sala în care le aştepta 
Kanmakan. Şi chiar atunci se dezlănţui adevărata bucurie şi se rostiră 
stihurile cele mai frumoase, precum iată câteva dintr-o sumedenie: 


O, zâmbet de mărgăritare 
Pe buzele iubitei mele, 

Sorbit cu vraja ei deodată 
Ce se revarsă printre ele! 


Obraji de-ndrăgostiţi! 

Ah, câte săruturi nu cunoaşteţi voi, 
Şi ce potoape de alinturi 

În foşnet de mătăsuri moi! 


Alintul pletelor desprinse 
Spre zori în valuri rătăcite, 
Alintul degetelor arse 

De jarul dragostei vrăjite! 


Şi tu, o, paloş tras din teacă, 
Otel slăvit, strălucitor, 

Tu, paloş fără de odihnă, 
Ah, tu, al nopţii luptător!... 


Or, cum desfătarea lor fu până peste poate, din mila lui Allah, nu mai este 
nimic de adăugat. Şi de altminteri, chiar de atunci încoace necazurile se 
depărtară de la casa urmaşilor lui Omar Al-Neman, spre a se abate pentru 
totdeauna asupra acelora ce le fuseseră vrăjmaşi! 

Întradevăr, după ce sultanul Kanmakan îşi petrecu luni lungi de bucurie în 
braţele tinerei Puterea-Usrsitei, ajunsă soţia lui, îi strânse într-o zi, de faţă cu 
vizirul cel mare Dandan, pe toţi emirii săi, pe capii de oşti şi pe toţi mai- 
marii din împărăție şi le spuse: 

— Sângele părinţilor mei încă nu a fost răzbunat, şi vremile au venit! Or, 
iacătă că mi s-a izvodit cum că Afridun a murit, şi că a murit şi Hardobiu de 
la Chezareea. Dar bătrâna Muma-Prăpădurilor mai este în viaţă şi ea este 
aceea care, după spusa iscoadelor noastre, domneşte şi ocârmuieşte treburile 
în toate ţările rumilor. lar la Chezareea domnul cel nou se cheamă Rumzan, 
şi nu i se ştie nici tatăl, nici mama. Aşa că, o, vitejii mei, de mâine chiar, 
începe iarăşi războiul asupra necredincioşilor! Şi jur pe viaţa lui Mahomed 
(asupra-i fie pacea şi rugăciunea!) că nu am să mă întorc în Bagdad, cetatea 
noastră, decât după ce îi voi lua zilele cotoroanţei nenorocirilor şi după ce îi 
voi răzbuna pe fraţii noştri morţi în lupte! 

Şi toţi cei de faţă răspunseră cu încuviinţare. Şi de-a doua zi oastea era în 
drum spre Constantinia. 

Or, cum ajunseseră sub zidurile vrăjmaşului şi se găteau de năvală ca să 
scalde totul în foc şi sânge, în cetatea aceea păgână, văzură că vine către 
cortul sultanului un tânăr atâta de frumos, încât nu putea să fie decât vreun 
fiu de sultan, şi o femeie, descoperită la chip şi cu înfăţişarea aleasă, care 
mergea în urma lui. Şi, la ceasul acela, se aflau laolaltă, în cortul sultanului, 
vizirul Dandan şi domniţa Nozhatu, mătuşa lui Kanmakan, care ţinuse să 
însoţească oastea drept-credincioşilor, deprinsă cum era cu ostenelile 
drumeţirilor. 

lar tânărul şi femeia cerură intrare, care li se dărui pe dată. Da deabia 
intrară, că Nozhatu şi scoase un strigăt mare şi căzu leşinată, iar femeia tot 
aşa scoase un strigăt mare şi căzu leşinată. Şi, când îşi veniră în fire din 
leşinul lor, se aruncară una în braţele celeilalte, sărutându-se: căci femeia nu 
era alta decât roaba fostă a domniţei Abriza; credincioasa Boabă-de- 
Mărgean! 

Pe urmă Boabă-de-Mărgean se întoarse înspre sultanul Kanmakan şi îi 
spuse: 


— O, Măria Ta, văd că porţi la gât o gemă de preţ, albă şi rotundă; iar 
domniţa Nozhatu poartă şi ea de asemenea una la gât. Or, ştii că domniţa 
Abriza avea cea de a treia gemă. Şi pe aceea a treia iacăt-o! 

Şi credincioasa Boabă-de-Mărgean, întorcându-se către tânărul care venise 
cu ea, o arătă, agăţată la gâtul lui, pe cea de a treia gemă. Pe urmă, cu ochii 
luminaţi de bucurie, strigă: 

— O, Măria Ta, şi tu, stăpână a mea, Nozhatu, tânărul acesta este fiul 
bietei mele stăpâne Abriza. Şi chiar eu l-am crescut, de când s-a născut. Şi 
chiar el este, o, voi toţi cei care mă ascultați la ceasul de acum, domn la 
Chezareea, Rumzan, fiul lui Omar Al-Neman. Aşa că este fratele tău, o, 
stăpână a mea, Nozhatu, şi moşul tău, o, Măria Ta Kanmakan. 

La vorbele acestea ale Boabei-de-Mărgean, sultanul Kanmakan şi Nozhatu 
se ridicară şi îl sărutară pe domnul Rumzan, plângând de bucurie, iar vizirul 
Dandan aşijderea îl sărută pe fiul stăpânului său, sultanul Omar Al-Neman 
(aibă-l Allah întru mila sa nemărginită!). Pe urmă sultanul Kanmakan îl 
întrebă pe Rumzan, stăpânul Chezarcei: 

— Spune-mi, o, frate al tatălui meu, eşti domnul unei ţări creştineşti şi 
trăieşti între creştini! Eşti şi tu nusram?. 

Ci Rumzan întinse mâna şi, ridicându-şi degetul arătător în sus, rosti: 

— La ilah; ill'Allah, ua Mohammad rassul Allah! 

Atunci bucuria lui Kanmakan, a sultanei Nozhatu şi a vizirului Dandan fu 
până peste marginile marginilor, strigară: 

— Mărire lui Allah, carele şi-i alege pe ai săi şi îi strânge la un loc! 

Pe urmă Nozhatu întrebă: 

— Da cum de ai putut să fii călăuzit pe calea cea dreaptă, o, fratele meu, 
între toţi necredincioşii aceia care nu îl cunosc pe Allah şi habar nu au de 
Trimisul său? 

El răspunse: 

— Boabă-de-Mărgean cea bună, ea mi-a sădit în cuget învăţăturile cele 
limpezi şi minunate ale credinţei noastre! Întrucât şi ea s-a făcut 
musulmană, odată cu mama mea Abriza, când cu şederea lor la Bagdad, în 
saraiul părintelui meu, sultanul Omar Al-Neman. Încât Boabă-de-Mărgean a 
fost pentru mine nu numai aceea care m-a luat de când m-am născut şi m-a 
crescut şi mi-a ţinut loc de mamă întru totul, dar şi cea care a făcut din mine 
un drept-credincios a cărui soartă este în mâinile lui Allah, stăpânul 
sultanilor! 


La vorbele accstea, Nozhatu o pofti pe Boabă-de-Mărgean să şadă jos 
lângă ea pe chilim şi hotărî s-o socotească de aci înainte ca soră a ei. 

Iar Kanmakan îi spuse unchiului său Rumzan: 

— O, unchiule, ţie ţi se cuvine, ca drept de întâi născut, scaunul de domnie 
al împărăției musulmanilor. Şi din clipita de-acum mă socot ca un supus 
credincios al tău. 

Ci domnul de la Chezareea îi spuse: 

— O, nepoate al meu, ceea ce-a făcut Allah este bine făcut! Cum aş cuteza 
eu să tulbur orânduiala statorită de Orânduitor? 

Aici intră în vorbă vizirul Dandan care le spuse: 

— O, Măriile Voastre, cea mai dreaptă judecată este să domniţi pe rând, 
fiecare câte o zi, rămânând amândoi sultani! 

lar ei răspunseră: 

— Judecata ta este minunată, o, preacinstite vizir al părintelui nostru! 


În clipa aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a o sută patruzeci şi patra noapte 


Spuse: 


„„.Lar ei răspunseră: 

— Judecata ta este minunată, o, preacinstite vizir al părintelui nostru! 

Şi hotărâră între ei aşa să facă. Atunci, ca să sărbătorească bucuria, 
Ruzman făcu cale îndărăt şi se întoarse în cetate, unde puse să se deschidă 
porţile pentru oastea musulmanilor. Pe urmă puse să se facă strigare, de 
către pristavii obşteşti, că de aci înainte Islamul avea să fie legea 
locuitorilor, dar că toţi creştinii erau slobozi să rămână întru eresul lor. Da 
niciunul dintre locuitori nu vroi să rămână mai departe necredincios şi, 
numai într-o zi, mărturisirea de credinţă fu rostită de către mii şi mii de noi 
drept-credincioşi! Aşa! Slăvit să fie pururea Acela carele l-a trimis pe 
Prorocul său ca să fie un semn de pace între toate făpturile din Răsărit şi din 
Apus! 

Cu prilejul acela, cei doi sultani deteră petreceri mari şi ospeţe mari, 
domnind pe rând, fiecare câte o zi. Şi zăboviră astfel la Chezareea o bucată 
de vreme, în toi de bucurie şi de mulţumire până peste poate. 

Şi atunci chibzuiră ei să se răzbune într-un sfârşit pe cotoroanţa de Muma- 
Prăpădurilor. Cu asemenea gând, sultanul Rumzan, în înţelegere cu sultanul 
Kanmakan, grăbi să trimită un olăcar la Constantinia, ca să ducă o scrisoare 


pentru Muma-Prăpădurilor, care habar nu avea de noua stare de lucruri şi 
care îşi năzărea că domnul de la Chezareea era tot creştin ca bunicul lui 
dinspre mamă, raposatul Hardobiu, părintele Abrizei. lar scrisoarea era 
ticluită astfel: 


„Prea slăvitei şi preacinstitei chera Sauahi Omm El-Dauahi, temuta, 
cumplita, urgia năprasnică a prăpădurilor peste capetele vrăjmaşilor, 
ochiul care veghează asupra cetăţii crestineşti, înmiresmata cu volnicie şi 
cu înțelepciune, miruita cu sfânta tămâie dumnezeiască şi adevărată a 
patriarhului cel mare, stâlparul lui Cristos din inima Constantiniei: 

Din partea stăpânului Chezareei, Rumzan, urmaşul lui Hardobiu cel Mare 
a cărui faimă se întinde peste întreg pământul. 

Iacătă, o, maică a noastră a tuturora, că stăpânul cerului şi al pământului 
a făcut să izbândească oştile noastre asupra musulmanilor şi le-am nimicit 
oastea şi l-am luat prins pe sultanul lor, în Chezareea, şi i-am adus 
aşijderea în robie pe vizirul Dandan şi pe domniţa Nozhatu, fiica lui Omar 
Al-Neman şi a domniţei Safia, fiica răposatului domn Afridun al 
Constantiniei. 

Aşa că aşteptăm venirea ta între noi ca să sărbătorim laolaltă biruinţa 
noastră şi să punem să se taie, dinaintea ochilor tăi, capul sultanului 
Kanmakan, al vizirului Dandan şi al tuturor capilor musulmani. 

Şi poţi să vii la Chezareea fără strajă mare, întrucât de-acuma toate 
drumurile sunt liniştite şi toate olaturile sunt paşnice, de la Irak până la 
Sudan şi de la Mossul şi Damasc până la marginile marginilor Răsăritului 
şi ale Apusului. 

Şi să nu pregeţi s-o aduci cu tine la Constantinia pe doamna Safia, mama 
sultanei Nozhatu, spre a-i dărui bucuria de a o vedea iarăşi pe fiica ei care 
este cinstită, ca femeie, în palatul nostru. 

Şi Cristos, fiul Mariamei, să te apere şi să te ţie ca pe o mireasmă curată, 
păstrată în aur nestricăcios!” 


Pe urmă iscăli cartea cu numele lui, Rumzan, şi o pecetlui cu pecetea lui 
domnească, şi i-o înmână unui olăcar care plecă numaidecât la 
Constantinia. 

Or, până la ceasul venirii cotoroanţei la pieirea ei rară de izbavă, trecură 
vreo câteva zile în care cei doi sultani avură bucuria de a judeca nişte 
pricini ce rămăseseră nejudecate. lacătă aşadar ce se petrecu: 


Într-o zi, pe când cei doi sultani, vizirul Dandan şi dulcea Nozhatu, care 
niciodată nu îşi acoperea chipul dinaintea vizirului Dandan pe care îl 
socotea ca pe un părinte, şedeau de vorbă despre sosirea apropiată a 
pacostei de babă şi despre soarta ce i se hărăzea, unul dintre musaipi intră şi 
îi vesti pe sultani că se află afară un negustor bătrân care fusese lovit de 
tâlhari şi că şi tâlharii se aflau acolo în lanţuri. Şi musaipul spuse: 

— O, Măriile Voastre, negustorul cere îngăduinţă să vină la Strălucirea 
Voastră, că are să vă înmâneze două scrisori. 

Şi cei doi sultani spuseră: 

— Pofteşte-l să intre! 

Atunci intră un bătrân care purta pe chip tipăritura binecuvântării şi care 
plângea; sărută pământul dinaintea sultanilor şi spuse: 

— O, sultani ai vremilor, oare este cu putinţă ca un musulman să fie cinstit 
la necredincioşi şi să fie jefuit şi năpăstuit la drept-credincioşi, în ţările unde 
domneşte împăcarea şi dreptatea? 

Şi sultanii îi spuseră: 

— Da ce ai păţit, o, preacinstite negustor? 

El răspunse: 

— O, stăpânii mei, aflaţi că am asupra-mi două scrisori care m-au ajutat să 
fiu cinstit totdeauna în toate ţările musulmane; întrucât ele îmi slujesc de 
slobodă trecere şi mă scutesc de a plăti dijmele şi vămile de intrare pentru 
mărfurile mele. Şi una dintre scrisori, o, stăpânii mei, pe lângă această 
volnicie de preţ, îmi mai slujeşte şi de alinare la singurătate şi îmi ţine 
tovărăşie în drumeţiile mele; întrucât este scrisă în stihuri minunate, şi atâta 
de inimoase, într-adevăr, că mai degrabă mi-aş da sufletul decât să mă 
despărţesc de ele. 

Atunci cei doi sultani îi spuseră: 

— Păi, o, negustorule, poţi măcar să ne arăţi scrisoarea aceea, ori numai să 
ne citeşti cuprinsul ei? 

Şi bătrânul negustor, tremurând tot, întinse cele două scrisori sultanilor, 
care le trecură sultanei Nozhatu, spunându-i: 

— Tu, care ştii să citeşti şi scrisurile cele mai încâlcite şi să dai stihurilor 
mlădierea ce se cuvine, rugămu-te să grăbeşti a ne desfăta cu ele! 

Or, de cum desfăcu sulul şi aruncă o privire peste cele două scrisori, 
Nozhatu scoase un strigăt mare, se făcu mai galbenă ca şofranul, şi căzu 
leşinată. Atunci grăbiră s-o stropească cu apă de trandafiri; şi când îşi veni 
în fire din leşinul ei, se ridică pe dată, cu ochii plini de lacrimi, şi se repezi 


la negustor şi, luându-i mâna, i-o sărută. Atunci toţi cei de faţă rămaseră 
până peste poate de uluiţi, dinaintea unei fapte atâta de potrivnice tuturor 
obiceielor sultanilor şi musulmanilor; iar bătrânul negustor, în tulburarea 
lui, se clătină şi era să se prăbuşească pe spate. Ci sultana Nozhatu îl prinse 
şi, sprijinindu-l, îl ajută să şadă jos pe chiar chilimul pe care şedea ea şi îi 
spuse: 

— Chiar nu mă mai cunoşti, o, taică al meu? Oare atâta de tare am 
îmbătrânit de atunci? 

La vorbele acestea, negustorul cel bătrân gândi că visează şi strigă: 

— Cunosc glasul! Ci, o, stăpână a mea, ochii mei sunt bătrâni şi nu mai 
pot să deosebească nimica. 

Iar sultana spuse: 

— O, taică al meu, sunt chiar aceea care ţi-a scris scrisoarea în stihuri, sunt 
Nozhatu'zaman. 

Iar bătrânul negustor, de data aceasta, leşină de tot. Atunci, pe când vizirul 
Dandan arunca apă de trandafiri pe chipul bătrânului negustor, Nozhatu, 
întorcându-se înspre fratele ei Rumzan şi înspre nepotul ei Kanmakan, le 
spuse: 

— El este bătrânul cel cumsecade care m-a scăpat când eram roabă la 
beduinul cel aprig care mă furase pe ulițele din Cetatea cea Sfântă! 

Încât, atunci când negustorul se dezmetici, cei doi sultani se ridicară în 
cinstea lui şi îl sărutară; iar el, la rându-i, sărută mâinile sultanei Nozhatu şi 
întâmplarea aceea, şi înălțară mulţumiri lui Allah că îi adunase pe toţi 
laolaltă; iar negustorul ridică mâinile în sus şi strigă: 

— Binecuvântat să fie şi slăvit Acela carele tipăreşte inimi neuitătoare şi le 
înmiresmează cu tămâia minunată a mulţumitei! 

După care, cei doi sultani îl căftăniră pe bătrânul negustor ca staroste al 
şeicilor de la toate hanurile şi de la toate sukurile din Chezareea şi din 
Bagdad, şi îi deteră slobodă intrare la sarai, şi ziua şi noaptea. Pe urmă îi 
spuseră: 

— Da cum a fost cu jefuirea ta şi a caravanei tale? 

El răspunse: 

— S-a petrecut în pustie! Nişte tâlhari, nişte arabi de soi rău, dintre cei ce 
despoaie neguţătorii neînarmaţi, m-au năpădit deodată. Erau peste o sută! 
Da au trei căpetenii: unul este un arap balcâz, altul este un kurd înfricoşător, 
iar cel de al treilea este un beduin până peste poate de voinic! M-au legat pe 


o cămilă, şi m-au târât după ei, până ce a dat Allah într-o zi să-i împresoare 
nişte oşteni care i-au luat prinşi, şi pe mine odată cu ei. 

La vorbele acestea, sultanii îi spuseră unuia dintre musaipi: 

— Adu-l mai întâi aici pe arap! 

Şi arapul fu adus. Or, era mai hâd ca dosul unei maimute bătrâne, şi ochii-i 
mai răi ca ai tigrului. Şi vizirul Dandan îl întrebă: 

— Cum te cheamă şi de ce eşti tâlhar? 

Da până să aibă vreme arapul să răspundă, Boabă-de-Mărgean, 
însoţitoarea de odinioară a domniţei Abriza, intră ca s-o cheme pe stâpână- 
sa Nozhatu; şi ochii ei întâlniră din întâmplare ochii arapului; şi deodată 
scoase un țipăt cumplit şi se repezi ca o leoaică la arap şi îi înfipse degetele 
în ochi şi i-i smulse pe loc, strigând: 

— Acesta este spurcatul de Moroz, cel care a ucis-o pe biata mea stăpână 
Abriza! 

Pe urmă, aruncând jos cei doi ochi însângeraţi pe care îi făcuse să sară ca 
nişte sâmburi din găvanele arapului, adăugă: 

— Fie lăudat Cel-Drept, Preaînaltul, carele într-un sfârşit îmi îngăduie să- 
mi răzbun stăpâna cu mâna mea! 

Atunci sultanul Rumzan făcu numai un semn; şi numaidecât gealatul se ivi 
şi dintr-o lovitură făcu doi arapi dintr-unul singur! Pe urmă hadâmbii îi 
târâră leşul de picioare şi îl duseră să-l aruncc la câini, pe gunoaiele din 
afara cetăţii. 

După care sultanii spuseră: 

— Să fie adus kurdul! 

Şi kurdul intră. Or, acesta era mai galben ca o lămâie şi mai răpănos ca un 
măgar de moară, şi de bună seamă că mai păduchios ca un bivol neintrat în 
baltă de un an. Şi vizirul Dandan îl întrebă: 

— Cum te cheamă? Şi pentru ce eşti tâlhar? 

El răspunse: 

— Eu, de meserie, sunt cămilar în Cetatea-Sfântă. Or, într-o zi, mi s-a dat 
să duc la bolniţa din Damasc un tânăr bolnav... 

La vorbele acestea, sultanul Kanmakan, şi Nozhatu, şi vizirul Dandan, fără 
a-i da răgaz să urmeze, strigară: 

— Acesta-i cămilarul cel ticălos care l-a aruncat pe Daul'makan pe 
grămada de vreascuri de la uşa hammamului! 

Şi deodată sultanul Kanmakan se ridică şi spuse: 


— Răutatea se cuvine să fie plătită cu îndoită răutate! Altminteri ar tot 
spori numărul răilor şi al mişeilor care îşi râd de pravile! Şi nu încape nicio 
milă în folosul ticăloşilor, într-o răzbunare, întrucât mila, aşa cum o înţeleg 
creştinii, este virtutea hadâmbilor, a bolnavilor şi a nevolnicilor! 

Şi cu chiar mâinile lui, sultanul Kanmakan, dintr-o singură lovitură de 
paloş, făcu doi cămilari dintr-unul! Apoi le porunci robilor să îngroape 
stârvul, după sfintele datini. 

Atunci cei doi sultani îi spuseră musaipului: 

— Acuma să fie adus beduinul! 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a o sută patruzeci şi cincea noapte 


Spuse: 


Atunci cei doi sultani îi spuseră musaipului: 

— Acuma să fie adus beduinul! 

Şi beduinul fu adus înlăuntru. Ci de-abia se ivi căpăţâna tâlharului în 
deschizătura uşii, că sultana Nozhatu şi strigă: 

— Este beduinul care m-a vândut acestui negustor de treabă! 

La vorbele ei, beduinul spuse: 

— Eu sunt Hamad! Şi habar nu am cine eşti tu! 

Atunci Nozhatu începu să râdă şi strigă: 

— Chiar el este! Că niciodată nu are să se mai vadă un nebun asemenea 
lui! Aşa că uită-te la mine, o, beduinule Hamad! Eu sunt aceea pe care ai 
răpit-o pe ulițele din Cetatea cea Sfântă şi pe care ai obidit-o atâta! 

Când auzi vorbele acestea, beduinul strigă: 

— Pe Allah! e chiar ea! Căpăţâna mea tot acuma are să-mi zboare de pe 
gât, hotărât! 

Iar Nozhatu se întoarse către negustor, care şedea jos, şi îl întrebă: 

— Acuma îţi aduci aminte de el, taică al meu bun? 

Negustorul spuse: 

— Este chiar el, afurisitul! Şi e mai nebun decât toţi nebunii de pe pământ 
la un loc! 

Atunci Nozhatu spuse: 

— Da beduinul acesta, cu toate bădărăniile lui, avea şi un har: îi plăceau şi 
stihurile frumoase şi poveştile frumoase. 

Atunci beduinul strigă: 


— O, stăpână a mea, dreptu-i, pe Allah! Şi-apoi ştiu o poveste de tot 
ciudată, care mi s-a întâmplat chiar mie. Or, dacă am s-o povestesc şi dacă 
are să le fie pe plac tuturor celor aici de faţă, ai să mă ierţi şi ai să mă cruţi 
de sângele meu? 

Iar dulcea Nozhatu zâmbi şi spuse: 

— Fie! istoriseşte-ne povestea ta, o, beduinule! 

Atunci beduinul Hamad spuse: Eu chiar că sunt tâlhar mare, şi sunt cunună 
peste capul tâlharilor! Da isprava cea mai de-a mirărilea din toată viaţa mea 
prin cetăţi şi pustiuri este următoarea: Într-o noapte, pe când mă aflam 
singur, întins pe nisip lângă calul meu, îmi simţii sufletul gâfâind sub 
povara descântecelor rele ale vrăjitoarelor, vrăjmaşele mele. Şi fu pentru 
mine noaptea cea mai amarmică dintre toate nopţile; că ba lătram ca un 
şacal, ba răcneam ca un leu, ba mugeam înfundat, molfăind din fălci ca o 
cămilă! Ce noapte! Şi cu ce tremurături i-am mai aşteptat sfârşitul şi ivirea 
dimineţii! Într-un sfârşit, cerul se lumină şi sufletul mi se potoli; şi atunci, 
ca să alung şi cele mai de pe urmă fumuri ale visurilor acelea grele, mă 
sculai repede şi îmi încinsei paloşul şi îmi înşfăcai sulița şi sării pe şoimanul 
meu pe care îl năpustii în zbor mai iute ca gazela. 

Or, pe când zburam aşa, văzui deodată, drept dinaintea mea, un struţ care 
se uita la mine. Şi sta înţepenit chiar înaintea mea, dar parcă nu mă vedea. 
lar eu dam peste el. Da chiar în clipita când să-l lovesc cu sulița, fâlfâi 
năprasnic, dete dosul, îşi încinse în toată lăţimea lor aripile-i cele mari şi 
dese, şi se duse ca o săgeată în pustie. Eu atunci mă luai după el fără de 
odihnă şi o ţinui tot aşa până ce mă ispiti într-o sihăstrie plină de spaime 
unde nu se aflau decât numai sufletul lui Allah şi nişte pietre goale, şi unde 
nu se auzeau decât numai şuierăturile năpârcilor, tipetele ginnilor 
văzduhurilor şi ai pământurilor şi urletele ghulelor în goană după pradă! Şi 
struţul pieri ca într-o groapă de nevăzut pentru ochii mei ori în vreo 
afundătură pe care nu izbuteam s-o dibuiesc; şi tremuram din toată carnea 
mea; iar calul meu sări în două picioare şi se trase îndărăt sforăind! 

Atunci mă cuprinse o năuceală şi o spaimă şi vrusei să smucesc de hăţuri 
şi să iau drumul îndărăt. Dar unde să te mai duci acuma, când năduşeala 
curgea de pe coastele calului şi când arşiţa amiezii se făcuse ucigaşă? Şi, pe 
deasupra, o sete chinuită mă înşfaca de beregată şi făcea calul să gâfâie, cu 
pântecele care se deschidea şi se închidea ca nişte foale de fierărie. Şi 
gândii în cugetul meu: „O, Hamad! aici ai să mori! şi carnea ta are să 


slujească de hrană puilor de ghule şi fiarelor spaimei! Aci-i moartea, o, 
beduinule!” 
Or, în clipita 

lângă un izvor ce curgea pe sub poalele palmierilor, se afla ridicat un cort 
semeţ, pe lângă care două iepe desăvârşite, cu picioarele împiedicate, 
păşteau iarba jilavă şi îmbelşugată. 

Atunci zorii să pun piciorul la pământ şi să-mi adăp calul, care vărsa foc 
pe nări, şi să beau şi eu din apa aceea de izvor, limpede şi bună de să mori. 
Pe urmă luai o funie lungă din desagi şi îmi priponii calul, ca să poată să se 
răcorească tihnit în verdeaţa pajiştii. După care o ispită mă îmboldi să o iau 
către cort ca să văd cam ce treabă putea să fie. Şi iacătă ce văzui. 


Pe un chilim alb şedea în voia lui un flăcău cu obrajii nepângăriţi de niciun 
fir de păr; şi era frumos ca un crai nou; iar la dreapta lui o copilandră 
vrăjitoare, alintată, mărunţică la trup, gingaşă şi mlădie ca un lujer de salcie, 
sta tolănită în strălucirea frumuseţii ei. 

Eu atunci, chiar pe clipă şi pe dată, mă îndrăgostii până peste marginile 
patimii, da nu ştiam bine dacă de copilă ori de flăcău! Că, pe Allah, oare 
luna-i mai frumoasă, ori craiul cel nou? 

La priveliştea aceea, detei glas şi le spusei: 

— Pacea fie cu voi! 

Şi numaidecât copila îşi coperi chipul, iar flăcăul se întoarse către mine, şi 
se ridică, şi răspunse: 

— Şi asupra-ţi fie pacea! 

Eu spusei: 

— Sunt Hamad ben-El-Fezari din tribul cel mai mare de pe Eufrat! Eu 
sunt vestitul, iscusitul războinic, călăreţul neînfricat, cel care este socotit 
printre arabi, ca bărbăţie şi vitejie, deopotrivă cu puterea strânsă laolaltă a 
cinci sute de călăreţi! Cum fugăream un struţ, soarta m-a călăuzit până aici; 
şi vin să-ţi cer o înghiţitură de apă! 

Atunci flăcăul se întoarse spre fată şi îi spuse: 

— Adu-i de băut şi de mâncat. 

Şi copila se ridică! Şi păşi! Şi fiecare pas al ei era îngânat de zăngănitul 
dulce al zurgălăilor de aur de la gleznele ei; iar din spate pletele-i revărsate 
o învăluiau cu totul, şi grele se unduiau, şi într-aşa fel că fetişcana se 
împiedica în ele. Eu atunci, în ciuda privirilor flăcăului, mă uitam ţintă la 
fetişcană, ca să nu-mi mai desprind ochii de pe ea. Şi se întoarse aducând pe 
palma mâinii drepte un vas plin cu apă proaspătă, şi pe palma mâinii stângi 
o sinie plină de curmale, de străchini cu iaurt şi de farfuriuri cu carne de 
gazelă. 

Dar nu putui, aşa mă zăpăcise patima, nici să întind mâna, nici să mă ating 
de nimic din toate lucrurile acelea. Nu eram în stare decât să mă uit la 
copilă şi să procitesc stihurile acestea pe care le ticluii în chiar clipita aceea: 


Zăpada pielii tale, ah, fecioară, 

Sub haina-ntunecată strălucind, 

Şi degetele tale mă-nfioară, 

Şi palmele-ţi ce-n gândul meu le prind. 


Şi-mi pare că uimiţii-mi ochi, deodată, 


Văd mâna-ţi albă cum, ca-ntr-o minune, 
Inchipuie prin aer, legănată, 
O pasăre cu pene de cărbune. 


Când auzi stihurile şi băgă de seamă focul din privirile mele, flăcăul 
începu să râdă, şi atâta de tare de mai să leşine. Pe urmă îmi spuse: 

— Într-adevăr, văd că eşti un viteaz fără de pereche, şi un călăreț 
nemaipomenit! 

Eu răspunsei: 

— Aşa sunt socotit! Dar tu, tu cine eşti? 

Şi îmi îngroşai glasul ca să-l înfricoşez şi să-l fac să mă cinstească. Şi 
flăcăul îmi spuse: 

— Eu sunt Ebad ben-Iamim ben-Thalaba, din tribul Bani-Thalaba. lar 
copila aceasta este sora mea. 

Eu atunci strigai: 

— Grăbeşte-te, dară, să mi-o dai pe soră-ta de soţie, că mi-e dragă pătimaş 
şi sunt din viţă aleasă! 

Da el îmi răspunse: 

— Află că nici sora mea, nici eu nu avem să ne căsătorim niciodată. 
Întrucât ne-am ales pământul acesta mănos din inima pustiei ca să ne trăim 
viaţa aici în linişte deplină, departe de toate necazurile! 

Eu spusei: 

— Îmi trebuie sora ta de soţie, ori într-o clipită ai să te prenumeri printre 
morţi, sub tăişul acestui paloş! 

La vorbele acestea, flăcăul sări spre capătul celălalt al cortului şi îmi 
spuse: 

— Îndărăt, o, nelegiuitule care încalci datorinţele ospeţiei! Lupta dintre noi 
îl va da pe cel biruit la cherem! 

Şi îşi luă, de pe stâlpul pe care atârnau, spada şi pavăza, în vreme ce eu mă 
repezii înspre locul unde păştea calul meu, şi sării în şa, şi mă gătii de 
apărare. lar flăcăul, după ce îşi luă armele, ieşi şi el şi încălecă pe cal şi se şi 
pregătea să se avânte, când copila, soră-sa, veni, cu ochii plini de lacrimi şi 
se agăţă de genunchii lui pe care îi sărută, procitind stihurile acestea: 


O, frate drag al meu, să-ti aperi 
Plăpânda soră de ocară, 
Tu-nfrunţi acum în luptă cruntă 
Vrăjmaşu-acesta ca o fiară, 


Venit asupră-ne năprasnic 
Din cine ştie care ţară. 


Cu ce-aş putea să-ţi fiu de sprijin, 
Decât rugându-mă fierbinte 
Celui ce-mparte biruinţă 

În lumi, cerescului părinte, 

Şi să-ţi rămân pe veci aceeaşi, 
Neprihănită şi cuminte! 


Dar soarta rea de te va smulge 
Inimii mele, tu să ştii 

Că nu-i pe lumea asta ţară 

În care-aş mai putea trăi, 

De-ar fi şi cea mai mândră ţară, 
Scăldată-n mări de bogății! 


Să ştii că n-aş putea în urmă-ţi 
Să mai trăiesc o clipă doar. 
Aceeaşi groază ne-ar cuprinde, 
Acelaşi lut ne-ar fi talar, 

Cum am trăit întreaga viaţă 
Uniti la fel şi-n moarte iar. 


Când flăcăul auzi stihurile acestea deznădăjduite ale surorii sale, ochii lui 
se umplură de lacrimi, şi se aplecă spre fată, şi îi ridică binişor vălul care îi 
acoperea chipul şi o sărută între ochi; şi împrejurarea îmi îngădui să văd 
pentru întâia oară chipul copilandrei: era aidoma de frumoasă ca soarele 
care se iveşte dintr-odată ieşind dintr-un nor! Pe urmă flăcăul ţinu o clipită 
capul calului întors către copilandră şi prociti stihurile acestea: 


Stai, soră dragă, şi priveşte 

Ce va să facă braţul meu! 

Căci dacă nu lupt pentru tine 
Şi mă-nspăimânt de orice greu, 
La ce mai am un cal pe lume 
Şi-atâtea arme port mereu? 
De nu-nfrunt lumea să te apăr, 


Ce rost mai am pe lume eu? 


De dau napoi când ţinta luptei 
E însăşi frumuseţea ta, 

Nu-i ca şi cum din toată zarea 
La gras ospăț aş îmbia 

Fiece pasăre de pradă 

Să se repeadă-asupra mea, 
Ca la un stârv lăsat pustiei, 
Din care sufletu-ar zbura? 


Cât despre-acest străin, ce spune 
Că e viteaz cum altul nu-i, 

Ce se tot umflă-n piept şi-şi ţipă 
Dăârzia şi puterea lui — 

Sub ochii tăi, cu-o lovitură, 

Am să-l despic pe căscăui, 

Şi de la creştet până-n talpă 

Ca pe-un dovleac am să-l descui! 


Pe urmă se întoarse către mine şi strigă: 


Iar tu, cel ce râvneşti, în luptă, 
De tine biruit să mor 

Şi după moartea-mi să te bucuri 
De-al bucuriilor odor — 

Pe seama ta se va-mplini-va 

Un lucru înfricoşător 

De care pomeni-vor hronici 
Până departe-n viitor. 


Căci dacă-ţi cânt aceste stihuri 
În ritm de bătâlie-acum, 

Eu sunt cel care, nezăbavnic, 
Am să te spulber ca pe-un fum 
Şi-am să-ţi ridic spurcatul suflet 
Zvârlindu-l iadului de scrum, 
De nici n-ai să pricepi prea bine 


Ce s-a fost petrecut şi cum! 


Şi îşi repezi calul împotriva calului meu şi, dintr-o lovitură, îmi trimise 
paloşul să zboare hăt departe şi, fără să-mi lase răgaz să dau pinteni şi să mă 
afund în pustie, mă înşfacă cu o mână, şi mă ridică din şa ca pe un sac gol, 
şi mă zvârli ca pe o minge în văzduh, şi mă prinse din zbor în mâna stângă, 
şi mă ţinu aşa cu braţul întins, de parcă ar fi ţinut pe deget o pasăre 
domesticită. lar eu nu mai ştiam dacă toate astea nu erau cumva un vis 
negru sau dacă flăcăul cu obrajii mătăsoşi şi trandafirii nu era vreun ginn 
care sălăşluia în cortul acela cu vreo hurie! Şi de altminteri ceea ce se 
petrecu mai apoi mă făcu să socot că mai degrabă aşa trebuie să fi fost. 

Într-adevăr, când copila văzu biruinţa fratelui său, se repezi la el, şi îl 
sărută pe frunte, şi se agăţă bucuroasă de gâtul calului lui, pe care îl duse de 
hăţ până la cort. Acolo flăcăul descălecă ţinându-mă la subsuoară ca pe o 
zdreanţă, mă puse jos pe pământ, mă ajută să mă pun pe picioare şi, luându- 
mă de mână, mă pofti să intru în cort, în loc să-mi strivească sub picioare 
capul; şi îi spuse suroră-sii: 

— De-acum este oaspetele luat sub ocrotirea noastră; aşa că să ne purtăm 
faţă de el cu cinstire şi cu blândeţe. 

Şi mă pofti să şed jos pe chilim; iar copila puse la spatele meu o pernă, ca 
să mă hodin mai bine; pe urmă se apucă să pună la loc armele fratelui ei, şi 
să-i aducă apă înmiresmată şi să-l spele pe faţă şi pe mâini; pe urmă îl 
îmbrăcă într-o mantie albă, spunându-i: 

— Deie Allah, o, fratele meu, ca faima ta să răzbată până la marginea 
marginilor neprihănirii, şi să te pună ca pe un zbenghi de frumuseţe pe 
chipul strălucit al triburilor noastre! 

Iar flăcăul îi răspunse cu stihurile acestea: 


O, soră dragă, tu, din neamul 
Lui Bani-Thalaba, curată 

La sânge, ai văzut în luptă 
Cum braţu-mi stie să se bată. 
Cum pentru ochii tăi înfruntă 
Primejdia şi moartea toată! 


Ea răspunse: 


Cununa pletelor pe frunte-ţi 


Părea că-i soare-n răsărit, 
Şi străluceai ca o lumină, 
O, frate-al meu nebiruit! 


EI urmă: 


Dacă leii din pustie 

Vor asupra-ne să vie, 
Spune-le tu, soră dragă, 

Că nu-i treabă ca-ntr-o sagă. 


Să se ducă îndărăt, 

Ca să scape de prăpăd: 

Că n-aş vrea, când vin la mine, 
Să mai pată vreo ruşine, 

Şi nu cumva să rămână, 

Frânţi cu botul în ţărână, 

Tot gemând de suferinţi, 
Mestecând nisipu-n dinţi. 


Ea răspunse: 


Aflaţi voi toţi, cei din pustiuri, 
De fratele meu, de Ebad! 

Voi, cei ce rătăciţi de-a pururi, 
Luaţi aminte: E răsad 

Al unui neam ales şi mândru! 
Cu vitejia-şi taie vad 

Şi, numai auzindu-i faima, 
Vrăjmaşii dinainte-i cad. 


Sărmane beduin, Hamade, 
Cercaşi tu braţu-i să-l înfrunţi, 
Şi te făcu viteazu-ndată 

Să te preschimbi într-un grăunţ. 
Văzând cum moartea către tine 
Întinde negrele ei punți 

Şi se strecoară ca un şarpe 
Spre prada lui, cu ochii crunţi. 


Or, dacă văzui toate astea şi dacă ascultai stihurile, rămăsei tare năucit; şi 
îmi întorsei privirile asupra-mi şi băgai de seamă cât de mic ajunsesem până 
şi în ochii mei, şi cât de mare era urâţenia mea pe lângă frumuseţea celor 
doi tineri! Da numaidecât o văzui pe fată că îi aduce fratelui ei o tabla plină 
cu bucate şi cu poame, fără sa-mi arunce barem o privire, barem şi a silă, de 
parcă aş fi fost un câine nevrednic de luat în seamă. Da mie, măcar că se 
purta aşa, tot mi se părea că este încă şi mai minunată, mai ales când începu 
să-i dea să mănânce fratelui ei, slujindu-l cu mâna ei şi delăsându-se pe 
sineşi, ca să nu-i lipsească lui nimic. Da până la urmă tânărul se întoarse 
către mine şi mă pofti să împart prânzul cu el; eu atunci scosei un oftat de 
uşurare, întrucât de-acuma mă simţii încredinţat că mi se va cruța viaţa. Şi 
îmi întinse chiar el un farfuriu cu iaurt şi un ceanac plin cu nişte curmale 
fierte în apă înmiresmată. lar eu mâncai, şi băui stând cu capu-n jos, şi îi 
jurai o mie şi cinci sute de jurăminte că de-aci înainte am să fiu robul lui cel 
mai supus şi cel mai neclintit în credincioşie faţă de el. Ci el zâmbi şi îi făcu 
un semn surorăsi, care se ridică pe dată şi deschise o ladă mare şi scoase 
unul câte unul zece caftane minunate, care de care mai frumos; şi puse nouă 
dintre ele într-o legătură şi mă nevoi să le primesc; pe urmă mă sili să mă 
îmbrac cu cel de al zecelea. Şi acesta al zecelea, atâta de falnic, este cel cu 
care, o, voi, toţi, mă vedeţi îmbrăcat acuma! 

După care, flăcăul mai făcu un semn, şi copila ieşi o clipită spre a se 
întoarce numaidecât; şi fusei poftit de ei de amândoi să mă duc să iau în 
stăpânire o cămilă încărcată cu tot felul de merinde, precum şi cu daruri pe 
care le-am păstrat cu preţuire până în ziua de azi. Şi, după ce mă potopiră 
astfel cu tot soiul de cinstiri şi de daruri, fără ca eu să fi săvârşit chiar nimic 
ca să mi se cadă, ba dimpotrivă! mă poftiră să mă bucur de găzduirea lor cât 
mi-o fi cheful. Da eu, nevrând să mai greşesc cu nimic, îmi luai rămas-bun 
de la ei sărutând de şapte ori pământul între mâinile lor şi, încălecând pe 
roibul meu, luai cămila de căpăstru şi grăbii să mă întorc pe drumul prin 
pustiul de unde venisem. 

Şi atunci, dacă ajunsesem cel mai bogat din tribul meu, mă făcui căpetenie 
peste o ceată de tâlhari de drumul mare. Şi se întâmplă ceea ce se întâmplă! 

Şi-aceasta-i povestea pe care v-am fagăduit-o şi care fără de nicio îndoială 
că este vrednică de iertăciunea tâlhăriilor mele care, cu adevărat, nu sunt de 
greutatea cea mai mică! 


Când beduinul Hamad îşi isprăvi povestea, Nozhatu le spuse celor doi 
sultani şi vizirului Dandan: 

— Nebunii se cade a fi cruţaţi, dar trebuie să-i punem în neputinţă de a 
face rău. Or, beduinul acesta are mintea smucită fără de leac; aşa că se 
cuvine să-i iertăm faptele rele, dat fiind că e simţitor la stihurile frumoase şi 
că are o ţinere de minte uluitoare! 

La vorbele acestea, beduinul se simţi atâta de uşurat, încât se pologi lat pe 
chilimuri. lar hadâmbii veniră şi îl strânseră de pe jos. 

Or, de-abia tocmai pierise beduinul, că un olăcar şi intră gâfâind şi, după 
ce sărută pământul între mâinile stăpânilor, spuse: 

— Muma-Prăpădurilor se află la porţile cetăţii, întrucât nu mai este decât 
la o depărtare de numai un farasang! 

La vestea aceea, atâta de îndelung aşteptată, cei doi sultani şi vizirul se 
înfiorară de bucurie şi cerură amănunte de la olăcar, care le spuse: 

— După ce Muma-Prăpădurilor a deschis scrisoarea de la sultanul nostru 
şi a văzut iscălitura lui din josul foii, s-a înveselit până peste poate; şi pe 
clipă pe dată şi-a făcut pregătirile de plecare şi a poftit-o pe doamna Safia 
să vină cu ea şi cu o sută de oşteni de frunte de-ai lumilor de la 
Constantinia. Pe urmă mi-a spus s-o iau înainte, ca să vin să vă dau de ştire 
despre sosirea ei. 

Atunci vizirul Dandan se ridică şi le spuse sultanilor: 

— Este mai cuminte, ca să răsturnăm vicleniile şi tertipurile de care ar mai 
putea să se slujească bătrâna păcătoasă, să ne ducem în întâmpinarea ei, 
după ce avem să ne străvestim în haine de creştini apuseni şi avem să luăm 
cu noi o mie de oşteni aleşi, îmbrăcaţi întocmai după tipicul îndătinat la 
Chezareea. 

Şi cei doi sultani răspunseră cu ascultare şi cu supunere şi făcură precum îi 
sfătuise vizirul cel mare. Încât, atunci când îi văzu în împopoţonătura aceea, 
Nozhatu le spuse: 

— Chiar că, dacă nu aş şti cine sunteţi, v-aş crede întru totul nişte afrangi! 

Fi atunci ieşiră din palat şi, trecând în fruntea celor o mie de oşteni, 
purceseră în întâmpinarea Mumei-Prăpădurilor. 

Şi, în curând, bătrâna se ivi. Atunci Rumzan şi Kanmakan îi spuseră 
vizirului Dandan să desfăşoare oştenii într-un perghel larg şi să-i pună să 
înainteze încetişor, în aşa fel ca să nu lase să scape niciun oştean de la 
Constantinia. Pe urmă sultanul Rumzan îi spuse lui Kanmakan: 


— Lasă-mă mai bine să ies eu cel dintâi înaintea afurisitei de babe: că pe 
mine mă cunoaşte şi nu are să cadă la bănuială. 

Şi îşi îndemnă calul. Şi într-o clipită fu alături de Muma-Prăpădurilor. 

Atunci Rumzan sări sprinten la pământ, iar bătrâna, cunoscându-l, 
descălecă şi ea şi i se agăţă de gât. Atunci sultanul Rumzan o prinse în 
braţe, o tinti ochi în ochi, şi o strânse şi o stropşi atâta de tare şi atâta de 
îndelung, încât baba scoase o bufnitură răsunată care făcu toţi caii să se 
ridice în două picioare şi pietrele de pe drum să sară în capul călăreţilor! 

Or, tot atunci, cei o mie de oşteni, în goana mare a cailor, strânseră 
perghelul şi strigară la cei o sută de creştini să pună jos armele şi într-o 
clipire de ochi îi luară prinşi până la unul, pe când vizirul Dandan veni 
înspre doamna Safia şi, după ce sărută pământul între mâinile ei, îi ştirici în 
câteva cuvinte cum stă treaba, în vreme ce bătrâna Muma-Prăpădurilor, 
priponită fedeleş, pricepea într-un sfârşit pieirea ei şi se fleşcăia pe sine 
toată. 

Pe urmă toată lumea se întoarse la Chezareea; şi, de-aci, pe dată luară 
drumul Bagdadului, unde ajunseră fără de necaz şi în graba mare. 

Atunci sultanii puseră să se lumineze şi să se împodobească toată cetatea şi 
porunciră pristavilor obşteşti să-i poftească pe toţi locuitorii să se adune 
dinaintea saraiului. Şi când tot meidanul şi toate ulițele se umplură de 
mulţimea de oameni, bărbaţi, femei şi copii, un măgar răpănos ieşi pe 
poarta cea mare, iar pe spinarea lui, de-a-ndoaselea, era legată Muma- 
Prăpădurilor, cu capul acoperit de o tichie roşie şi încununată cu balegă de 
cal. lar dinainte-i păşea rar un pristav voinic care povestea cu glas tare 
răutăţile cele de seamă ale afurisitei de babă, pricina dintâi a atâtor 
prăpăduri şi în Răsărit şi în Apus. 

Şi, după ce toate femeile şi toţi copiii o scuipară în ochi, fu spânzurată de 
picioare la poarta cea mare a Bagdadului! 

Şi iac-aşa pieri, dându-şi lui Eblis sufletul împuţit, urgia cea duhnită, 
vântuita hoaşcă de pomină, vicleana, şi telpiza, şi desfrânata cea păcătoasă, 
Sauahi Omm El-Dauahi. Soarta a viclenit-o precum şi ea viclenise, şi 
lucrurile s-au petrecut astfel pentru ca moartea ei să poată sluji ca semn de 
prevestire a luării Constantiniei de către drept-credincioşi şi a deplinei 
biruinţe în Apus, pe viitor, a Islamului aducător de pace pe pământul lui 
Allah în lat şi în lung! 

Încât cei o sută de oşteni creştini nu mai vroiră să se întoarcă în ţara lor şi 
aleseră să treacă de bunăvoie la credinţa cea atâta de limpede a 


musulmanilor. 

Iar sultanii şi vizirul Dandan le porunciră celor mai iscusiţi calemgii să 
însemneze cu grijă în hronice toate amănuntele acestea şi toate întâmplările, 
ca să poată să slujească de pildă izbăvitoare urmaşilor ce vor veni. 


Şi-aceasta-i, o, norocicule sultan, urmă Şeherezada către sultanul Şahriar, povestea strălucită cu 
sultanul Omar Al-Neman şi cu minunaţii săi fii Şarkan şi Daul'makan, cu domniţa Abriza, cu 
sultăniţa Puterea-Ursitei şi cu sultana Nozhatu, cu vizirul cel mare Dandan şi cu sultanii Rumzan şi 
Kanmakan! 

Pe urmă Şcherezada tăcu. 

Atunci, pentru întâia oară, sultanul Şahriar se uită cu duioşie la Şeherezada cea mintoasă şi îi spuse: 

— O, Şeherezada! pe Allah! câtă dreptate are sora ta, micuța aceasta care te ascultă, când spune că 
vorbele tale sunt ispitite la gust şi desfătătoare în frăgezimea lor! Chiar că mă faci să înceapă a-mi 
părea rău de căsăpirea atâtor copile, şi poate că până la urmă ai să mă faci să şi uit jurământul pe care 
l-am făcut de a te omori ca pe celelalte! 

Iar micuța Doniazada sări de pe chilimul pe care şedea ghemuită şi strigă: 

— O, sora mea! ce minunată este povestea aceasta! Şi ce drag îmi este de Nozhatu, şi de vorbele pe 
care le spunea ea, şi de vorbele fetelor! Şi ce bine îmi pare de moartea Mumei-Prăpădurilor! Şi ce de- 
a mirărilea au fost toate! 

Atunci Şeherezada se uită la soră-sa şi îi zâmbi. Pe urmă îi spuse: 

— Da ce-ai mai zice când ai auzi taifasurile jivinelor şi ale păsărilor? 

Iar Doniazada strigă: 

— Ah, sora mea! mă rog ţie, spune-ne câteva taifasuri de-ale jivinelor şi de-ale păsărilor! Că trebuie 
să fie desfătătoare, mai cu seamă rostite de gura ta! 

Si Şeherezada spuse: 

— Din tot dragul inimii! da de bună seamă că nu până a nu ne îngădui stăpânul nostru sultanul, 
dacă tot îl mai chinuie încă nesomniile lui! 

Iar sultanul Şahriar fu până peste poate de nedumerit şi se minună: 

— Da oare ce pot să-şi spună jivinele şi păsările? Şi în ce limbă tăifasuiesc ele? 

Iar Şeherezada spuse: 

— În proză şi în stihuri, în limba arăbească cea mai curată! 

Atunci sultanul Şahriar strigă: 

— Chiar că, o, Şeherezada, nu vreau să hotărăsc încă nimic în ceea ce priveşte soarta ta, până ce nu 
ai să-mi povesteşti şi asemenea lucruri de care eu habar nu am. Căci până acuma nu am auzit decât 
vorbele omeneşti; şi nu m-ar supăra să aflu ce gândesc şi făpturile care nu sunt înţelese de cei mai 
mulţi dintre oameni! 

Atunci, întrucât văzu că noaptea se scursese, Şeherezada îl rugă pe sultan să aştepte până a doua zi. 
Iar Şahriar, cu toată nerabdarea care il cuprinsese, binevoi să îngăduiască. O luă în braţe pe frumoasa 
Şeherezada şi se înlănţuiră aşa până dimineaţă. 


Dar când fu cea de a o sută patruzeci şi şasea noapte 


Şeherezada spuse: 


POVESTEA CEA FERMECATĂ CU JIVINE ŞI CU PĂSĂRI 


Povestea cu gâsca, păunul şi păuniţa 


Mi s-a izvodit, o, norocitule sultan, că în vechimea vremilor şi în curgerea 
vârstelor şi a clipelor a fost odată un păun căruia îi plăcea, în tovărăşia 
soţiei sale, să bată țărmurile mării şi să se preumble printr-o pădure ce se 
întindea până acolo şi care era plină de ape curgătoare şi locuită de cântec 
de păsări. La vreme de zi, perechea îşi căuta în linişte hrana, iar la venirea 
nopţii se cocoţa într-un pom stufos, ca să nu se primejduiască a ispiti pofta 
vreunui vecin nu tocmai grijuliu în minunarea sa faţă de frumuseţea tinerei 
păuniţe. Şi urmară a trăi aşa, binecuvântându-l pe Binefăcător, în pace şi 
dulceaţă. 

Or, într-o zi, păunul o îmbie pe soţia lui, spre a mai schimba aerul şi 
priveliştea, să facă o ieşire spre un ostrov ce se vedea de pe țărm. Şi 
răspunzându-i păuniţa cu ascultare şi supunere, îşi luară zborul amândoi şi 
ajunseră la ostrov. 

Şi era un ostrov acoperit de pomi roditori şi adăpat de o sumedenie de 
gârle. lar păunul şi soţia lui rămaseră până peste poate de fermecaţi de 
preumblarea lor prin inima acelei prospeţimi, şi poposiră o vreme acolo ca 
să mănânce din toate roadele şi să bea din apa aceea dulce şi atâta de vioaie. 

Or, pe când se pregăteau să se întoarcă acasă, văzură că venea în goană 
către ei, bătând din aripi şi ţipând de spaimă, o gâscă. Şi veni, tremurând 
din toate penele ei, să le ceară adăpost şi ocrotire; iar păunul şi soţia lui nu 
pregetară s-o întâmpine cu toată prietenia; iar păuniţa incepu să-i vorbească 
cu multă drăgălăşenie şi îi spuse: 

— Fii binevenită în mijlocul nostru! Vei găsi aici casă şi uşurare! 

Atunci gâscă începu să se liniştească; iar păunul, neîndoindu-se o clipită că 
gâsca nu ar avea o poveste uluitoare, o întrebă cu bunătate: 

— Dar ce ai păţit? Şi de ce atâta spaimă? 

Şi gâsca răspunse: 

— Încă mai sunt bolnavă de ceea ce am păţit şi de groaza amarnică pe care 
mi-a stârnit-o Ibn-Adam ! uf! apere-ne Allah! ferească-ne Allah de Ibn- 
Adam! 


Iar păunul, tare tulburat, îi spuse: 

— Linişteşte-te, buna mea gâscă, linişteşte-te! 

Iar păuniţa îi spuse: 

— Cum crezi că ar putea Ibn-Adam să ajungă până la ostrovul acesta 
aşezat în mijlocul mării? De pe țărm nu poate să sară până aici; iar dinspre 
mare, cum să străbată atâta întindere de apă? 

Atunci gâsca le spuse: 

— Binecuvântat să fie cel carele v-a scos în calea mea spre a mă face să- 
mi uit spaimele şi să-mi întoarceţi pacea în inimă! 

Şi păuniţa îi spuse: 

— O, sora mea, istoriseşte-ne pricina spaimei pe care ţi-a stârnit-o Ibn- 
Adam şi păţania care trebuie să ţi se fi întâmplat. 

Şi gâsca povesti: 

— Află, o, păune plin de fală, şi tu, păuniţă dulce şi primitoare, că eu din 
copilăria mea sălăşluiesc pe ostrovul acesta, şi am trăit aici fără necazuri şi 
griji, şi fără de nimic care să-mi tulbure sufletul ori să-mi supere privirea. 
Dar, alaltăieri noapte, pe când dormeam cu capul sub aripă, am văzut 
ivindu-mi-se în vis un Ibn-Adam care voia să lege vorbă cu mine; şi eram 
gata să răspund ispitelor lui, când am auzit un glas care îmi striga: „la 
seama, gâsco, ia seama! Nu te încrede în Ibn-Adam şi în dulceaţa graiului 
lui şi în viclenia purtărilor lui! Şi nu uita ce a spus despre el poetul: 


Îţi dă să guşti dulceaţă de vorbe cu alean, 
Şi-odată te înhaţă ca un vulpoi viclean! 


Întrucât, biată gâscă, să ştii bine că Ibn-Adam a ajuns în şiretlicuri la o 
atare iscusinţă, încât poate, când vrea, să momească la el şi pe cei ce 
sălăşluiesc în ape, şi dihăniile cele mai crude ale mării; şi poate să facă să se 
rostogolească grămadă din înaltul văzduhurilor vulturii care plutesc liniştit, 
numai zvârlind în ei cu un gălămoz întocmit din noroi uscat; şi atâta-i de 
afurisit, încât poate să biruiască un elefant şi să se slujească de el ca de o 
slugă, ori să-i smulgă colții ca să-şi facă din ei scule. Ah, gâsco, fugi, fugi!” 

Eu atunci am sărit din somn şi, fără să mă mai uit în urmă-mi, speriată, am 
luat-o la fugă, alungindu-mi gâtul şi desfaşurându-mi aripile. Şi începui să 
pribegesc aşa încolo şi încoace până ce simţii că mă lasă puterile; atunci, 
cum ajunsesem la poalele unui munte, mă oprii o clipită pe după o stâncă, şi 
inima mi se zbătea de frică şi de osteneală, iar pieptul îmi era sugrumat de 
toată apăsarea pe care mi-o stârnea Ibn-Adam! Şi, de toate astea, nici nu 


mai mâncasem, nici nu mai băusem, şi foamea mă chinuia, şi setea 
aşijderea! Şi nu mai ştiam ce să fac şi nu mai cutezam nici să mă mişc, când 
văzui înaintea mea, la intrarea într-o peşteră, un pui de leu, roşcovan, cu 
privirea blândă şi dulce, care numaidecât îmi stârni încredere şi dragoste. 
Iar la rându-i, leul cel tânăr mă şi băgase de seamă şi arăta toate semnele 
unei bucurii mari, aşa de plină eram de sfiiciune şi aşa de tare îl încântase 
înfăţişarea mea. Încât mă strigă, spunându-mi: 

— O, micuţo dulce, apropie-te, vino să stau oleacă la taifas cu tine. 

lar eu mă simţii tare ispitită de poftirea lui, şi păşii spre el ruşinoasă; iar el 
îmi spuse: 

— Cum te cheamă? Şi de ce neam eşti? 

Eu îi răspunsei: 

— Mă cheamă Gâscă! Şi sunt din neamul Gâştelor! 

El îmi spuse: 

— Te văd că tremuri şi eşti înspăimântată, şi habar nu am din ce pricină! 

Eu atunci îi povestii ce văzusem şi ce auzisem în vis. Şi tare nu-mi fu 
mirarea când el îmi răspunse: 

— Păi şi eu am avut un vis la fel, şi i l-am povestit tatalui meu, leul, care 
numaidecât mi-a spus să mă feresc de Ibn-Adam şi să mă păzesc cât pot de 
ispitele şi de vicleniile lui! Dar până acuma nu am avut prilejul să mă 
întâlnesc cu acel Ibn-Adam! 

La vorbele acestea ale tânărului leu, spaima mea nu făcu decât să 
sporească, şi strigai: 

— Nu mai este de şovăit ce hotărâre-i de luat! Este ceasul să ne 
descotorosim de pacostea asta, şi numai ţie, o fiu al sultanului jivinelor, cată 
să ţi se cuvină fala de a-l ucide pe Ibn-Adam! Şi, faptuind aceasta, slava ta 
va creste în ochii tuturor făpturilor din văzduh, din apă şi de pe pământ! 

Şi urmai a-l îmbărbăta aşa şi a-l măguli pe leul cel tanăr până ce îl hotărâi 
să purccadă în căutarea vrăjmaşului nostru al tuturora. Aşadar, leul ieşi din 
peşteră şi imi spuse să-l urmez; iar eu pornii în urma lui, pe când el înainta 
mândru, plesnindu-şi coada pe spinare. Şi merserăm astfel în tovărăşie, eu 
tot în urmă-i şi de-abia izbutind să mă ţin de pasul lui; într-un sfârşit, 
văzuram că se ridică o pulbere care, când se risipi, lăsă să se ivească, gol- 
goluţ, un măgar fugar, fără samar şi fără căpăstru, care ba tropăia şi zvârlea 
din picioare, ba se trântea la pământ şi se tăvălea prin ţărână, cu toate patru 
picioarele în sus. 


La priveliştea aceea, prietenul meu, leul cel tânăr, rămase destul de uluit, 
întrucât părinţii lui nu-l lăsaseră niciodată până atunci să iasă din peşteră; şi 
îl hălăi pe măgarul cu pricina, strigându-i: 

— Hei, tu! la vino încoace! 

Iar celălalt grăbi a se supune; şi prietenul meu îl întrebă: 

— Jivină săracă la minte, pentru ce săvârşeşti aşa ceva? Şi, mai întâi, de ce 
neam eşti dintre animale? 

El răspunse: 

— O, stăpâne al meu, sunt robul tău măgarul, din neamul măgarilor! 

El întrebă: 

— Şi pentru ce ai venit aici? 

El răspunse: 

— O, fiu al sultanului, ca să scap de Ibn-Adam! 

Atunci leuţul începu să râdă şi îi spuse: 

— Când eşti aşa de înalt şi de mare, cum poţi să te temi de Ibn-Adam? 

Măgarul spuse, dând din cap cu o înfăţişare pătrunsă: 

— O, fiu al sultanului, văd că nu cunoşti deloc fiinţa aceea ticăloasă! Dacă 
îmi este frică de el, nu-i nicidecum pentru că mi-ar vrea moartea: că el îmi 
vrea mai rău decât atâta, iar spaima mea vine de la ceea ce are să mă facă să 
îndur! Află, aşadar, că îi slujesc să mă călărească, atâta vreme cât sunt tânăr 
şi voinic; şi, drept aceea, îmi pune pe spinare o întocmeală căreia el îi zice 
samar; pe urmă mă strânge peste pântece cu o legătură căreia îi zice chingă; 
iar pe sub coadă îmi petrece un ochete căruia am uitat cum îi zice, dar care 
îmi vatămă amarnic părţile cele gingaşe; la urmă, îmi bagă în gură o bucată 
de fier care îmi sângerează limba şi cerul gurii, şi căreia îi zice zăbală. Şi 
apoi încalecă pe mine şi, ca să mă facă să merg mai sprinten decât pot, îmi 
îmboldeşte grumajii dindărătul cu o strămurariţă. Şi dacă, spetit, dau să 
merg oleacă mai agale, îmi aruncă nişte blesteme înfricoşătoare şi nişte 
înjurături de mă cutremură, aşa măgar cum sunt, căci de faţă cu toată lumea 
mă face: „Codoş! pui de lele! plod de curviştean! fund al suroră-ti! 
târfoştean!” — şi ce mai ştiu eu! Şi dacă, din nenorocire, vrând să-mi mai 
uşurez olecuţă pieptul, scap vreo vânturătură, atunci mânia lui nu cunoaşte 
margini; şi-i mai bine, din cinstire faţă de tine, o, fiu al sultanului, să nu-ţi 
mai înşir tot ce-mi face şi tot ce-mi zice în asemenea împrejurări! Încât nu 
mă dedau la atari uşurări decât atunci când sunt încredinţat că sunt singur! 
Dar asta nu e tot! Când am să ajung bătrân, are să mă vândă vreunui apar 
care, punându-mi în spinare o tainiţă, are să mă încarce pe fiece latură cu 


burdufuri grele şi cu doniţe voinice de apă, şi-aşa până ce, nemaiputând de 
traiul rău şi de lipsuri, am să crăp în ticăloşie. Şi-atunci stârvul meu are să 
fie aruncat la câinii hoinari, pe gunoaie! şi iacătă aceasta-i soarta cea 
păcătoasă, o, fiu al sultanului, pe care mi-o hărăzeşte Ibn-Adam! Uf! se mai 
află oare printre făpturi vreo nenorocită care să se asemuie cu mine? 
Răspunde, tu, o, gâscă bună şi duioasă! 

Eu atunci, o, stăpânii mei, simţii că mă străbate un fior de groază şi de 
milă, şi strigai, tulburată până peste poate şi tremurând toată: 

— O, doamne leule, chiar că măgarul este de crezut! Că eu, numai 
ascultând aşa, şi mor! 

Iar leul cel tânăr, văzând măgarul gata să-şi ia tălpăşiţa, îi strigă: 

— Dar ce eşti atâta de zorit, frăţioare? Mai stai oleacă, întrucât chiar că 
mi-ai stârnit luare-aminte! Şi aş fi bucuros să te văd că îmi slujeşti de 
călăuză spre a ajunge la Ibn-Adam! 

Şi măgarul răspunse: 

— Îmi pare rău, doamne! da mai bine-i să pun între el şi mine cale de o zi; 
întrucât m-am despărţit de el ieri, pe când se îndrepta către meleagul acesta. 
Şi mă duc să caut vreun loc tainic unde să mă adăpostesc de vicleniile şi de 
ticăloşiile lui. Şi-apoi, cu îngăduinţa ta, aş vrea acuma, că sunt încredinţat 
că nu are să mă audă, să mă uşurez după pofta mea şi să mă bucur de 
văzduhul zărilor! 

Şi, rostind vorbele acestea, măgarul începu să zbiere prelung, şi urmă apoi 
cu trei sute de vânturături strălucite, zvârlind din copite. După care se tăvăli 
prin iarbă o bună bucată de vreme, şi se ridică iar şi, zărind o pulbere în 
depărtare, ciuli o ureche, pe urmă cealaltă ureche, se uită ţintă într-acolo şi, 
întorcându-ne repede dosul, îşi luă tălpăşiţa şi pieri. 

Or, după ce pulberea se risipi, se ivi un cal negru, cu fruntea înstelată de o 
pată albă ca o drahmă de argint, frumos, bine cumpănit, falnic, sclipitor, şi 
cu picioarele înconjurate, la locul unde se cuvine, de o salbă de păr alb; şi 
venea către noi nechezând cu un glas tare plăcut. lar când îl văzu pe 
prietenul meu, leul cel tânăr, se opri în cinstea lui şi dete să se tragă îndărăt 
cuviincios. Dar leul, încântat până peste poate de fălnicia calului şi răpit de 
înfăţişarea lui, îi spuse: 

— Dar tu cine eşti, o, jivină frumoasă? Şi pentru ce goneşti aşa prin 
pustietatea aceasta întinsă şi pari atâta de îngrijorat? 

El răspunse: 


— O, sultane al jivinelor, sunt un cal ca toţi caii! Şi gonesc să scap de 
urmărirea lui Ibn-Adam! 

La vorbele acestea, leul rămase până peste poate de uluit şi îi spuse 
calului: 

— Nu mai vorbi aşa, o, calule, întrucât chiar că e ruşinos pentru tine să-ţi 
fie frică de Ibn-Adam, puternic cum eşti şi înzestrat cu acele spete late şi cu 
acea statură, şi când poţi cu numai o izbitură de picior să-l faci să treacă din 
viaţă în moarte! Uită-te la mine! nu sunt aşa de mare ca tine, şi totuşi i-am 
făgăduit acestei drăgălaşe gâşte, care tremură, c-o izbăvesc pe totdeauna de 
spaimele ei, înfruntându-l şi ucigându-l pe Ibn-Adam şi mancându-l cu 
totul! Şi-atunci am să-mi fac o bucurie de-a o întoarce pe biata gâscă în casa 
ei şi în mijlocul alor săi! 

Când auzi vorbele acestea ale prietenului meu, calul se uită la el cu un 
zâmbet trist şi îi spuse: 

— Leapădă departe de tine asemenea gânduri, o, fiu al sultanului, şi nu te 
amăgi aşa în ce priveşte puterea, statura, şi sprinteneala mea, că toate astea 
sunt zadarnice faţă de isteţimea lui Ibn-Adam. Şi să ştii bine că, atunci când 
mă aflu în mâinile lui, găseşte mijlocul să mă domolească precum îi e pofta. 
Ca atare, îmi pune la picioare nişte piedici de cânepă şi de fire de păr, şi mă 
priponeşte cu capul de un ţăruş înfipt mai sus de mine în perete; şi în felul 
acesta nu pot nici să mă mişc, nici să stau jos, nici să mă culc. Dar asta nu e 
tot! Când vrea să încalece pe mine, îmi pune în spinare ceva căreia îi zice 
şa, şi îmi sugrumă pântecele cu două chingi tare vârtoase care mă rod 
amarnic; în gură îmi pune o bucată de oţel de care trage cu nişte curele spre 
a mă cârmi încotro îi place; şi, odată aburcat în spinarea mea, mă 
îmboldeşte şi îmi străpunge coastele cu nişte sâmcele de la ceea ce el 
numeşte pinteni, şi aşa îmi umple tot trupul de sânge! da cu asta nu s-a 
sfârşit! Când sunt bătrân, şi când spinarea mea nu mai este atâta de mlădie 
şi nici atâta de voinică şi când vinele mele nu mai sunt în stare să mă avânte 
atat de sprinten pe cât ar vrea el, mă vinde vreunui morar care mă pune să 
învârtesc noapte şi zi la piatra morii până mă dărâm de tot. Atunci mă vinde 
casapului care mă înjunghie, şi mă jupoaie, şi îmi vinde pielea la tăbăcari, 
iar coama şi coada meşterilor de ciucuri, de site şi de strecurători! Şi- 
aceasta-i soarta mea cu Ibn-Adam! 

Atunci leuţul rămase tare tulburat de cele ce auzea şi îl întrebă pe cal: 

— Vad că mi se cade neabătut să mântui lumea de aceasta fiinţă a 
prăpădului pe care toţi o numiţi Ibn-Adam. Spune-mi aşadar, o, calule, unde 


şi când l-ai zărit ultima dată pe Ibn-Adam? 

Calul spuse: 

— L-am părăsit pe la amiază. Şi-acuma-i pe urmele mele, gonind încoace! 

Or, de-abia îşi încheiase calul vorbele acestea, că se şi ridică o pulbere care 
îi pricinui o asemenea spaimă, încât, fără a-şi mai lăsa răgaz să-şi ceară 
iertăciune, ne părăsi în goana mare. Şi văzurăm dinspre pulberea aceea cum 
se iveşte şi înaintează către noi, cu călcături lungi, speriată şi cu gâtul întins 
şi mugind a deznădejde, o cămilă. 

La vederea acelei jivine mătăhăloase, nemăsurat de mare, leul fu 
încredinţat că trebuia să fie chiar Ibn-Adam şi, fără a mai întreba, se repezi 
la ea şi era să sară s-o sugrume, când îi strigai cu toată tăria glasului meu: 

— O, fiu al sultanului, stai! nu este Ibn-Adam, ci o cămilă cumsecade, cea 
mai blândă dintre dobitoace! Şi de bună seamă că fuge de Ibn-Adam! 

Atunci leuţul se opri la vreme şi, cu totul nedumerit, o întrebă pe cămilă: 

— Oare-i adevărat, o, năprasnicule animal, că chiar şi ţie îţi e frică de 
făptura aceea? Atunci ce faci cu picioarele tale cele uriaşe, dacă nu eşti în 
stare să-l zdrobeşti cu ele? 

lar cămila clătină încet din cap şi, cu ochii pierduţi ca într-un vis urât, 
răspunse cu tristeţe: 

— O, fiu al sultanului, uită-te la nările mele! Încă mai sunt găurite şi 
zdrenţuite de juvăţul pe care Ibn-Adam mi l-a petrecut prin ele, ca să mă 
supună şi să mă mâie cum vrea; iar de juvăţul acela este legată o frânghie pe 
care Ibn-Adam o încredinţează celui mai mic dintre copiii lui, care aşa, 
călare pe-un măgăruş, poate să mă ducă precum îi place, şi pe mine şi o 
turmă întreagă de cămile în şir una după alta! Uită-te la picioarele mele! 
Sunt bătucite şi scorojite de goanele cele lungi şi de drumurile cele silnice 
prin nisipuri şi prin pietroaie! Dar asta nu e tot! Află că, atunci când 
îmbătrânesc, după atâtea nopţi fără de somn şi atâtea zile fără de tihnă, nici 
gând să aibă vreo luare-aminte faţă de bătrâneţea mea şi de îndurările mele, 
şi încă mai ştie să tragă foloase din carnea mea cea bătrână şi din oasele 
mele vlăguite, vânzându-mă la măcelar, care îmi vinde camea la oamenii 
săraci, şi pielea la tăbăcari, şi părul la torcători şi la ţesători! Şi iac-aşa-i 
amarul îndătinat pe care mă face să-l îndur Ibn-Adam! 

La vorbele acestea ale cămilei, leuţul fu cuprins de o supărare fără de 
margini; şi răgi, şi îşi frământă fălcile, şi izbi pământul cu labele; pe urmă îi 
spuse cămilei: 

— Grăbeşte de-mi spune unde l-ai lăsat pe Ibn-Adam! 


Şi cămila spuse: 

— E pe urmele mele şi nu are să zăbovească a se ivi. Încât, mă rog ţie, o, 
fiu al sultanului, îngăduie-mi să mă surghiunesc şi să fug într-alte ţări din 
ţara mea de baştină! Că nici sihăstriile pustiului, nici meleagurile cele mai 
dosite nu au să poată să mă ascundă de iscodelile lui! 

Atunci leul îi spuse: 

— O, cămilo, crede-mă! mai aşteaptă oleacă şi ai să vezi cum am să-l 
năpădesc pe Ibn-Adam şi cum am să-l trântesc la pământ, şi am să-i sfarm 
oasele, şi am să-i beau sângele, şi am să-mi fac ospăț din carnea lui! 

Şi cămila răspunse, pe când fiorii îi cutremurau în valuri toată pielea: 

— Îngăduie! o, fiu al sultanului, cu mai degrabă încă tot vreau să mă duc, 
întrucât poetul a spus: 


Când chiar sub cortul tău se-adăposteşte 
Şi chiar în ţara care-i ţara ta 

Ţi se strecoară-un ticălos hoţeşte, 

Atât mai poţi să faci din cate-ai vrea: 
Să-i laşi şi cort, şi ţară, şi nădejde 

Şi să fugi încotro vei mai putea! 


După ce prociti stihurile acestea atâta de adevărate, buna cămilă sărută 
pământul dintre mâinile leului şi se ridică iarăşi; şi numaidecât o văzurăm 
cum îşi legăna spinarea spre zări. 

Or, abia pierise ea, când, deodată, ieşind de nu ştiu unde, un moşnegel, cu 
înfăţişare de ghiuj prăpădit, cu chipul şiret, cu pielea sfrijită, se ivi, ducând 
pe umeri un coş în care se aflau nişte scule de dulgher, iar pe cap opt 
scânduri late. 

La vederea lui, o, stăpânii mei, nu avusei putere nici măcar să scot un 
strigăt ori să-l prevestesc pe tânărul meu prieten, şi căzui lată la pământ. Cât 
despre leul cel tinerel, tare înveselit de înfăţişarea acelei făpturi mărunţele şi 
hâtre, se duse spre el ca să-l cerceteze mai îndeaproape; iar dulgherul se 
aşternu la pământ dinaintea lui şi îi spuse zâmbind şi cu un glas ugilit: 

— O, sultane preaputernic şi plin de fală, o, tu, cel care te afli pe treapta 
cea mai de sus a firii, îţi urez seară-bună şi cer de la Allah să te salte şi mai 
sus în slava lumilor şi să-ţi sporească tăriile şi volniciile! Or, eu sunt un 
asuprit care vine să-ţi ceară ajutor şi ocrotinţă în năpastele care mă pasc din 
partea vrăjmaşului meu! 

Şi începu să plângă, să geamă şi să suspine. 


Atunci leuţul, tare înduioşat de lacrimile şi de înfăţişarea lui oropsită, îşi 
îndulci glasul şi îl întrebă: 

— Dar cine te-a asuprit? Şi cine eşti oare, o, tu, cel mai vorbăreţ dintre 
toate jivinele pe care le cunosc, şi cel mai distins, măcar că eşti de departe 
cel mai hâd dintre toate? 

Celălalt răspunse: 

— O, doamne al jivinelor, eu ţin de neamul dulgherilor; da cât despre 
asupritorul meu, acela-i Ibn-Adam! Ah, doamne leule, Allah să te ferească 
de vicleniile lui Ibn-Adam! În toate zilele, de cu zori, mă pune să muncesc 
pentru bunăstarea lui; şi niciodată nu mă plăteşte; încât, crăpând de foame, 
m-am săturat să tot trudesc întru folosul lui şi mi-am luat tălpăşiţa departe 
de cetăţile în care sălăşluieşte el! 

La vorbele acestea, leul cel tânăr fu cuprins de o mânie amarmnică; răcni, 
sări în sus, pufni şi spumegă; iar ochii-i scăpărată scântei; şi strigă: 

— Dar unde este, într-un sfârşit, amarnicul acela de Ibn-Adam, pe care am 
să-l sfarm în dinţi şi am să-i răzbun pe toţi cei chinuiţi de el! 

Omul răspunse: 

— Ai să-l vezi că răsare acuma, întrucât se află pe urmele mele, mânios că 
nu mai are pe nimeni care să dulgherească la casele sale! 

Leul îl întrebă: 

— Dar tu, animal dulgher, care umbli cu un pas atâta de mărunţel, şi atâta 
de şubred aşezat pe cele două labe ale tale, încotro te duci? 

Omul răspunse: 

— Mă duc drept la vizirul tătânelui tău sultanul, la măritul leopard, care a 
trimis după mine o jivină dintre crainicii lui, ca să-i durez o colibă straşnică 
în care să se adăpostească şi să se apere de năpadele lui Ibn-Adam, de când 
s-a iscat zvonul despre curânda venire a lui Ibn-Adam pe meleagurile 
acestea! Şi de aceea mă vezi incărcat cu scândurile şi cu sculele acestea! 

Când auzi asemenea vorbe, leuţul fu cuprins de mare zavistie faţă de 
leopard, şi îi zise dulgherului: 

— Pe viaţa mea! ar fi o cutezanţă până peste fire din partea leopardului să 
jinduiască a i se împlini atare porunci înaintea noastră! Tot acum tu ai să 
stai aici şi ai să începi a-mi clădi, mie mai întâi, coliba aceea! Cât despre 
măritul vizir, poate să mai aştepte! 

Dar dulgherul se prefăcu a pleca şi îi spuse leuţului: 

— O, fiu al sultanului, îţi făgăduiesc că am să mă întorc de îndată ce voi 
sfârşi treaba poruncită de leopard; întrucât îmi e tare frică de mânia lui! Şi 


am să-ţi clădesc atunci nu o colibă, ci un sarai! 

Dar leul nu vroi să audă de nimic, ba chiar se şi înfurie, şi se repezi asupra 
dulgherului, numai aşa ca să-l sperie, şi, în chip de şagă, îi puse laba în 
piept. Şi, numai din mângâierea aceea măruntă, omuleţul îşi pierdu 
cumpăna şi se răsturnă la pământ, cu scânduri şi cu scule cu tot. Şi leul 
izbucni în râs văzând spaima şi chipul descumpănit al prăpăditului de ghiuj. 
Iar acela, măcar că în sinea lui era îngheţat până peste poate, nu lăsă să se 
vadă nimic, ba chiar începu să zâmbească cu un zâmbet linguşitor, şi se 
apucă nevolniceşte de lucru. Or, chiar aceasta era şi ţinta râvnită de el şi 
pentru care venise! 

Aşa că luă cu grijă măsura leului pe toate părţile, şi în câteva clipite 
întocmi o ladă dulgherită vârtos, la care nu lăsă decât o deschizătură 
îngustă; şi o împodobi pe dinlăuntru cu nişte cuie cu vârful întors spre 
lăuntru şi dinspre înainte spre îndărăt; şi închipui pe ici pe colea nişte găuri 
nu prea mari; şi, isprăvind, îl pofti cuviincios pe leu să-şi ia în stăpânire 
bunul. Dar leul dintru-ntâi şovăi şi îi spuse omului: 

— Chiar că mi se pare cam strâmtă şi nu prea văd cum aş putea să intru în 
ea! 

Omul spuse: 

— Apleacă-te şi intră târâş; întrucât, odată înlăuntru, ai să te afli acolo în 
largul tău! 

Atunci leul se aplecă şi trupul lui mlădiu lunecă înlăuntru, nemailăsând 
afară decât coada. Ci dulgherul zori să răsucească acea coadă şi s-o 
înghesuie iute laolaltă cu totul şi, într-o clipire de ochi, astupă deschizătura 
şi o cetlui temeinic în cuie! 

Atunci leul încercă dintru-ntâi să se mişte şi să se tragă îndărăt, dar 
vârfurile agerite ale cuielor îi pătrunseră în piele şi îl împoncişară din toate 
părţile; şi începu să mugească de durere; şi răcni: 

— O, dulgherule, da ce este cu casa aceasta strâmtă pe care ai întocmit-o, 
şi cu aceste cuie care mă înţeapă amarnic? 

La spusele acestea, omul scoase un strigăt de izbândă şi începu să ţopăie, 
şi să icnească, şi îi spuse leului: 

— Alea sunt cuiele lui Ibn-Adam! O, câine al pustiei, ai să înveţi pe pielea 
ta că eu, Ibn-Adam, în pofida urâciunii, a nevolniciei şi a pricăjiciunii mele, 
pot să biruiesc asupra neînfricării, a tăriei şi a frumuseţii! 

Şi, după ce spuse vorbele acestea înspăimântătoare, mişelul aprinse un 
fumuiag, strânse nişte vreascuri împrejurul lăzii şi dete foc la tot. Iar eu, 


mai înţepenită ca oricând de frică şi de spaimă, îl văzui pe prietenul meu 
cum arde de viu şi cum moare astfel de cea mai crudă moarte. Iar Ibn- 
Adam, fără ca să mă fi zărit, dat fiind că zăceam întinsă la pământ, se 
îndepărtă biruitor. 

Eu atunci, după îndelungă vreme, putui să mă ridic si să mă depărtez, cu 
sufletul plin de spaimă, în partea dimpotrivă. Şi iac-aşa izbutii să ajung 
până aici, şi soarta mă aduse să vă întâlnesc, o, stăpânii mei cei cu suflet 
milos! 

După ce auziră istorisirea gâştei, păunul şi soţia lui... 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a o sută patruzeci şi şaptea noapte 


Spuse: 


După ce auziră istorisirea gâştei, păunul şi soţia lui, rămaseră tulburaţi 
până peste marginile tulburării, iar păuniţa îi spuse gâștei: 

— Sora mea, aici suntem la adăpost; aşa că rămâi cu noi, atâta cât îţi va 
plăcea şi până ce Allah are să-ţi dea iarăşi tihna inimii, singurul bun de preţ 
după sănătate! Rămâi, aşadar, şi vei împărţi cu noi soarta noastră bună ori 
rea! 

Şi gâsca spuse: 

— Mi-e tare frică, mi-e tare frică! 

Păunită adăugă: 

— Chiar că nu trebuie, zău! Vrând cu orice preţ să scapi de soarta care ţi-a 
fost scrisă, ispiteşti ursita! Or, ea-i cea mai tare! lar ceea ce stă scris pe 
fruntea noastră trebuie să se împlinească! Şi tot sorocul trebuie să fie plătit! 
Aşa că dacă sorocul nostru a fost hotărât, nici o putere nu ar putea să-l 
abată! Dar ceea ce mai cu seamă se cade să te liniştească şi să te aline este 
încredințarea că niciun suflet nu poate să moară până a nu fi istovit toate 
bunurile câte i-au fost menite de către împărţitorul cel drept! 

Or, pe când tăifasuiau ei astfel, crengile dimprejurul lor trosniră şi se auzi 
un zgomot de paşi care într-atâta o tulburară pe tremurata de gâscă, încât îşi 
întinse aripile înnebunită şi se aruncă spre mare ţipând: 

— Feriţi-vă! feriţi-vă! măcar că orice soartă trebuie să se împlinească! 

Dar nu fu decât o sperietură degeaba, că, dintre ramurile date la o parte, se 
ivi capul unui căprior gingaş , cu ochii jilavi. Şi păuniţa strigă după gâscă: 


— Dar nu te speria aşa, soro! Întoarce-te degrab! Avem un musafir 
proaspăt! e un drăgălaş de căprior, din neamul jivinelor, precum eşti tu din 
neamul păsărilor; şi nu mănâncă pic de came sângerândă, ci iarbă şi 
buruieni de-ale pământului! Hai! şi nu te mai lăsa răvăşită aşa, că nimic nu 
sleieşte trupul şi nu vlăguieşte sufletul ca temerea şi grijile! 

Atunci gâsca se întoarse legănându-şi şoldurile; iar căpriorul, după 
salamalecurile îndătinate, le spuse: 

— E prima dată când vin prin părţile acestea: şi nicăieri n-am văzut 
pământ mai rodnic, nici verdeață şi iarbă mai fragede şi mai ispititoare! 
Îngăduiţi-mi dar, să vă ţin tovărăşie, şi să mă bucur laolaltă cu voi de 
binefacerile Ziditorului! 

Şi tustrei răspunseră: 

— Pe capetele şi pe ochii noştri, o, căprior plin de bună-cuviinţă! vei găsi 
aici belşug, prietenie şi sprijin! 

Şi cu toţii se aşternură să mănânce, să bea şi să se bucure împreună de 
văzduhul cel bun, o bună bucată de vreme. Şi niciodată nu uitară să-şi facă 
rugăciunile de dimineaţă şi de seară: afară de gâscă, întrucât ea, văzându-se 
de-acum în tihnă, îşi uită de datorinţele faţă de Impărţitorul tihnei! 

Or, în curând, plăti cu viaţa nerecunoştinţa aceasta faţă de Allah! 

Într-adevăr, într-o dimineaţă, o corabie rătăcită fu aruncată pe țărm; iar 
oamenii coborâră pe insulă şi, zărind ceata alcătuită din păun, soaţa lui, 
gâscă şi căprior, deteră fuga după ei. Atunci cei doi păuni îşi luară zborul 
departe în vârful copacilor, căpriorul îşi luă vânt şi, din câteva sărituri, fu în 
afară de primejdie; şi numai gâsca rămase zăpăcită de sine însăşi, şi se 
zbătu să fugă în toate părţile; ci numaidecât avu să fie împresurată şi prinsă, 
spre a fi mâncată ca ospăţul cel dintâi de pe insulă. 

Cât despre păun şi soţia lui, până a părăsi insula şi a se întoarce la pădurea 
lor de baştină, veniră pe ascuns să-şi dea seama de soarta gâştei şi o văzură 
în chiar clipa când i se reteza gâtul. Atunci, îl căutară peste tot pe prietenul 
lor căpriorul şi, după salamalecurile şi firitiselile cuvenite pentru primejdia 
din care scăpaseră, îi deteră de ştire căpriorului despre sfârşitul cel 
nenorocit al bielei gâşte. Şi păuniţa spuse: 

— Era tare dulce şi sfioasă şi-aşa de drăguță! 

Şi căpriorul spuse: 

— Asta-i adevărat! da în ultima vreme îşi cam delăsase datorinţele faţă de 
Allah, uitând să-i mulţumească pentru milele sale! 

Atunci păunul spuse: 


— O, fiică a moşului meu, şi tu, căprior cucernic, haideţi să ne rugăm! 
Si tustrei sărutară pământul dintre mâinile lui Allah şi strigară: 


Mărire Celui Drept-răsplătitor, 
Domnul puterii şi stăpânul firii, 
Cel preaînalt şi-atoatestiutor, 

Cel care-n taina sfântă-a zămislirii 
Ne-a dăruit suflare tuturor! 


Mărire lui, că stă şi-i priveghează 
Pe cei cărora le-a fost dat fiinţă, 
Ocrotitor precum un turn de pază, 
Şi, răsplătind virtute şi credinţă, 
Alungă în pustiuri neagra piază! 


În veci de veci să fie lăudat 

Că a-ntocmit şi slăvile măreţe, 

Le-a rotunjit şi-apoi le-a luminat! 
Mărire lui, că-a-ntins în lung şi-n lat 
Pământul plin de rod ca la ospețe, 
Şi-n țărmi de mări albastre l-a scăldat 
Şi l-a împodobit cu frumuseţe! 


După ce istorisi povestea aceasta, Şeherezada se opri o clipă. Iar sultanul Şahriar se minună: 

— Cât de minunată este rugăciunca aceasta şi ce bine dăruite sunt aceste jivine! Ci, o, Şeherezada, 
oare asta-i tot ce ştii despre ele? 

Iar Şeherezada spuse: 

— Asta nu-i nimic, o, Măria Ta, faţă de ceea ce aş putea să-ţi mai istorisesc! 

Iar Şahriar spuse: 

— Păi ce mai aştepţi de nu urmezi! Şeherezada spuse: 

— Înainte de a urma Povestea cu jivinele, vreau să-ţi istorisesc, o, Măria Ta, o poveste care să 
adeverească învăţătura celei de dinainte, anume cât de plăcută îi este Domnului rugăciunea! 

Iar sultanul Şahriar spuse: 

— Păi de bună seamă! 

Atunci Şeherezada spuse: 


Păstorul şi copila 


Se povesteşte că, într-un munte din munţii ţărilor musulmane, trăia un 
păstor dăruit cu o mare înţelepciune şi cu credinţă fierbinte; şi păstorul 
acela ducea o viaţă cuminte şi schivnică, mulţumindu-se cu soarta sa şi 


trăind din rodul de lapte şi de lână al turmei lui. Şi avea în el atâta dulceaţă 
şi asupra lui atâta binecuvântare, încât fiarele sălbatice nu-i loveau niciodată 
turma, iar pe el atata îl cinsteau, încât atunci când îl vedeau de departe îl 
întâmpinau temenindu-se cu strigătele şi urletele lor. Şi păstorul a trăit astfel 
o lungă vreme, nepăsându-i deloc, spre marea lui fericire şi spre liniştea lui, 
de ceea ce se petrecea prin cetăţile lumii. 

Or, într-o zi, Allah Preaînaltul vru să-i încerce puterea înţelepciunii şi 
preţul adevărat al virtuţilor, şi nu găsi altă ispită mai grea, spre a-l încerca, 
decât să-i trimită frumuseţea femeiască. Aşa că îl însărcină pe unul dintre 
îngerii săi să se străvestească în femeie şi să nu precupeţească nimic din 
şiretlicurile acestei făpturi spre a-l face pe sfântul păstor să păcătuiască. 

Aşa, într-o zi, când păstorul, bolnav de o bucată de vreme, zăcea întins în 
peştera lui şi îl proslăvea în sufletul său pe Ziditor, văzu deodată că intră la 
el, zâmbitoare şi zarifă, o copilă cu ochi negri, care putea prea bine să treacă 
şi drept un copilandru. Şi pe loc peştera se şi înmiresmă toată, iar păstorul 
îşi simţi carnea cea bătrână cum se înfioară. Şi îşi încruntă sprâncenele, şi se 
burzului în ungherul lui, şi îi zise nechematei: 

— Ce cauţi aici, o, muiere, care habar nu am cine eşti? Că nici nu te-am 
chemat şi nici nu am trebuinţă de tine! 

Copilandra atunci veni şi şezu jos lângă bătrân şi îi spuse: 

— Omule, uită-te la mine! Că eu nu sunt muiere, ci fecioară încă, şi vin să 
mă dăruiesc ţie numai pentru desfătarea mea şi pentru ceea ce am aflat 
despre vrednicia ta veche! 

Dar moşneagul strigă: 

— O, ispititoare a iadului, du-te de-aici! Şi lasă-mă să mă scufund în 
proslăvirea Celui care nu moare niciodată! 

Dar copila îşi făcu să se mişte încetişor mlădioşia boiului, se uită lung la 
bătrânul care încerca să se tragă îndărăt şi suspină: 

— Spune, de ce nu mă vrei? Îţi aduc un suflet supus şi un trup gata să se 
topească de dor! Vezi de nu mi-e gâtul mai alb decât laptele oilor tale! de nu 
mi-e goliciunea mai proaspătă decât apa de izvor! Pletele mele, o, păstorule, 
sunt mai mătăsoase sub degetele tale decât puful mielului în pântecele 
mamei sale! Şoldurile mele sunt calde şi alintăcioase, şi de-abia se 
închipuiesc în pârga lor dintâi. lar sânii mei mici, care dau în mugur, dacă 
numai cu un deget în treacăt i-ai pipăi, s-ar cutremura! Hai!... buzele mele, 
pe care le simt cum tremură, au să ţi se topească în gură. Hai!... Hai!... am 


nişte dinţi care cu muşcătura lor strecoară viaţă în moşnegii pe moarte, şi o 
miere gata să curgă picătură cu picătură din tot trupul meu! Hai! 

Şi bătrânul strigă, măcar că barba îi tremura din toate firele ei: 

— Îndărăt, o, diavole! sau te alung cu bâta asta cioturoasă! 

Atunci copila cerului, cu o mişcare împătimită, îi aruncă braţele împrejurul 
gâtului şi îi murmură în ureche: 

— Sunt o poamă înţepătoare la limbă, abia dată în must: gust-o şi te vei 
tămădui! Ştii mireasma iasomiei? [i se va părea searbădă, dacă vei mirosi 
fecioria mea! 

Dar bătrânul strigă: 

— Numai profumul rugăciunii nu se trece! leşi de aici, o, amăgitoareo! 

Şi o îmbrânci de la el cu amândouă mâinile! Atunci copila se ridică şi, 
uşoară, se dezbrăcă cu totul şi rămase dreaptă şi goală, albă şi scăldată în 
valurile pletelor ei! Iar chemarea tăcerii ei, în acea sihăstrie de peşteră, era 
mai sfâşietoare decât toate tipetele nebuniei. lar moşneagul lui se putu opri 
să nu geamă şi, spre a nu mai vedea crinul acela viu, îşi acoperi capul cu 
mantia şi strigă: 

— Du-te! du-te! o, muiere cu ochi vânzători! De la plodirea lumii tu eşti 
pricina nenorocirilor noastre! Tu i-ai pierdut pe oamenii din vremile dintâi, 
şi arunci vrajba între copiii pământului! Acela care te îndrăgeşte se leapădă 
pe totdeauna de bucuriile nemărginite pe care numai aceia pot să le guste 
care te izgonesc din viaţa lor! 

Şi bătrânul îşi înfundă capul şi mai tare în sarica lui. Dar copila urmă: 

— Ce vorbeşti tu despre cei de demult? Cei mai înţelepţi dintre ei m-au 
preamărit, iar cei mai aspri m-au cântat! Iar frumuseţea mea nu i-a făcut să 
se abată de la calea cea dreaptă, ci i-a luminat pe cale şi a fost desfătul vieţii 
lor! Adevărata înţelepciune, o, păstorule, este de a uita totul la sânul meu! 
Întoarce-te la înţelepciune! Stau gata întru totul să mă deschid ţie şi să te 
adăp cu adevărata înţelepciune! 

Atunci bătrânul se întoarse spre perete şi strigă: 

— Înapoi, o, tu cea plină de ticăloşie! Te scârbesc şi te scuip! Câţi oameni 
minunati ai ticăloşit şi câţi ticăloşi ai mântuit! Frumuseţea ta e mincinoasă! 
Că aceluia care stie să se roage, i se iveşte o frumuseţe nevăzută acelora 
care te privesc! Îndărăt! 

La vorbele acestea, copila strigă: 

— O, sfinte păstor! bea laptele oilor tale şi îmbracă-te in lâna lor, şi roagă- 
te Domnului tău în singurătate şi în tihna inimii tale! 


Şi închipuirea pieri. 
Atunci, din toate părţile muntelui, veniră fuga la păstor jivinele sălbatice, 
care sărutară pământul dintre mâinile lui spre a-i cere binecuvântarea! 


În clipita aceasta a istorisirii sale, Şeherezada tăcu, iar sultanul Şahriar, întristându-se deodată, îi 
spuse: 

— O, Şeherezada, chiar că pilda păstorului îmi dă de cugetat! Şi nu ştiu dacă nu ar fi mai bine 
pentru mine să mă trag într-o peşteră şi să mă lepăd pe totdeauna de grijile domniei, şi drept orice 
îndeletnicire să mân la păscut oile! Dar mai întâi vreau să ascult urmarea Povestei cu jivine şi păsări! 


Dar când fu cea de a o sută patruzeci şi opta noapte 


Şcherezada spuse: 


Povestea cu broasca-ţestoasă şi cu pescăruşul 


Într-una din cărţile mele de demult, se povesteşte, o, norocitule sultan, că 
un pescăruş şedea într-o zi pe malul povârnit al unei ape mari şi veghea, cu 
luare-aminte şi cu gâtul întins, firul apei. Întrucât aceasta îi era meseria care 
îi îngăduia să-şi dobândească traiul şi să-şi hrănească pruncii, şi-o 
îndeplinea fără leneveală, împlinindu-şi cu toată cinstea sarcina stării sale. 

Or, pe când veghea el la cea mai măruntă mişcare şi la cea mai uşoară 
învălurare, văzu cum trece pe dinaintea lui şi cum se opreşte în stânca pe 
care şedea de veghe un haplan de hoit de spiţă omenească. Atunci îl cercetă 
cu privirile şi băgă de seamă că hoitul era plin de răni amarnice şi cruşit de 
urmele tăieturilor de paloş şi ale împunsăturilor de lance; şi chibzui în 
cugetul său: „Pesemne că este vreun tâlhar pe care l-au făcut să-şi 
ispăşească păcatele!” Pe urmă îşi înălţă aripile şi îl binecuvântă pe Cel- 
Atoateimpărţitor, grăind: „Binecuvântat să fie acela carele îi face pe ticăloşi 
să slujească după ce mor la îndestularea slugilor sale cele bune!” Şi se gătea 
să se repeadă asupra leşului şi să rupă câteva fâşii din el şi să le ducă 
micuţilor săi şi să le mănânce împreună cu ei. Dar tot atunci şi văzu 
deasupra-i cerul cum se întunecă de un nor de păsări mari de pradă, precum 
vulturi şi ulii, care începură să se rotească în cercuri largi apropiindu-se din 
ce în ce. 

La priveliştea aceea, pescăruşul fu cuprins de spaima să nu fie sfâşiat şi el 
de lupii aceia ai văzduhurilor, şi zori să-şi ia tălpăşiţa cu bătăi de aripi spre 
depărtări. Şi, după multe ceasuri, poposi pe vârful unui copac ce se afla în 
mijlocul apei, tocmai hăt spre gura râului, şi începu să aştepte ca viitura 


apelor să care până în locul acela trupul cel umflat. Şi, mohorât cu totul, 
începu să cugete la năprăsniciile soartei şi la nestatornicia ei; şi îşi zicea: 
lacată că sunt silit să mă depărtez de ţara mea şi de ţarmul care mi-a 
vegheat naşterea şi unde se află copiii si soaţa mea. Of, ce deşertăciune mai 
e şi lumea aceasta! Şi cu cât mai plin de deşertăciune este acela care se lasă 
amăgit de nălucirile ei şi care, bizuindu-se pe noroc, trăieşte de pe o zi pe 
alta fără a se îngriji de ziua de mâine! Dacă aş fi fost mai cuminte, aş fi 
strâns merinde pentru zile de sărăcie ca acestea; şi lupii văzduhului puteau 
să vină şi să-mi răpească hoitul, că nu mi-ar fi păsat prea tare! Dar înțeleptul 
ne povăţuieşte să avem răbdare la restrişte. Să răbdăm dară!” 

Or, pe când cugeta el astfel, văzu că vine către copacul în care şedea 
cocoţat, o broască-ţestoasă ieşind din apă şi lopătând încetişor. Şi broasca- 
ţestoasă îşi săltă capul şi îi spuse: 

— Cum se face, o, pescarule, că ai părăsit ţărmul pe unde te întâlneam de 
obicei? 

El răspunse: 


Când chiar sub cortul ce te-adăposteşte 
Şi chiar în ţara care-i ţara ta 

Ţi se strecoară-un ticălos hoţeşte, 

Atât mai poţi să faci din câte-ai vrea: 
Să laşi şi cort, şi ţară, si nădejde 

Şi să fugi încotro vei mai putea! 


Şi eu, o, bună broască, mi-am văzut ţărmul gata a fi năpădit de lupii 
văzduhului şi, ca să nu mă posomorăsc de chipul lor scârbavnic, am socotit 
mai bine să las totul şi să mă duc, până ce-o binevoi Allah să se miluiască 
de soarta mea! 

Când auzi vorbele acestea, broasca-ţestoasă îi spuse pescăruşului: 

— De vreme ce-i astfel, iacătă-mă între mâinile tale, gata să te slujesc cu 
toată credincioşia şi să-ţi ţin tovărăşie în părăsirea şi în restriştea ta, că ştiu 
cât de amărât este străinul departe de ţara sa şi de ai săi, şi cât de dulce îi 
este să găsească o căldură de dragoste şi de bunăvoință la cei necunoscuţi. 
Or, eu, care nu te cunosc decât numai din vedere, am să-ţi fiu o tovarăşă 
grijulie şi prietenoasă! 

Atunci pescăruşul îi spuse: 

— O, broască plină de inimă, o, tu cea pietroasă pe dinafară şi atâta de 
dulce pe dinlăuntru! simt că am să încep să plâng de tulburare faţă de 


neprecupeţita ta bunăvoință! Cum să-ţi mulţumesc? Şi câtă dreptate ai în 
spusele tale despre buna primire hărăzită străinilor şi despre prietenia 
menită celor întru nenorocire, dacă nu sunt nişte inşi lipsiţi de orice har! Că, 
într-adevăr, ce ar fi viaţa fără de prieteni şi fără de tăifasuielile cu prietenii, 
şi fără de haz şi de cântec cu prietenii? Înțeleptul este acela care ştie să-şi 
găsească prietenii potriviţi cu firea lui, şi nu se pot socoti drept prieteni 
fiinţele cu care eşti nevoit să ai de-a face în meseria ta, precum am eu de-a 
face cu pescăruşii din neamul meu, care mă pizmuiesc şi mă zavistuiesc 
pentru ceea ce pescuiesc şi pentru isteciunile mele! Încât, acuma, ce fericiţi 
trebuie să fie de plecarea mea soţii mei cei josnici şi mărginiţi, şi care nu 
ştiu decât să pălăvrăgească despre pescuielile lor şi nu sporovăiesc decât 
despre treburile lor mărunte, da care niciodată nu cugetă să-şi ridice 
sufletele spre Cel-Atoatedătător! Aşa că stau tot cu ciocul întors spre 
pământ. Şi, dacă au aripi, le au ca să nu se slujească de ele! Încât cei mai 
mulţi dintre ei nici nu ar mai putea să zboare, dacă ar vrea; nu pot decât să 
se scufunde, şi adeseori rămân la fundul apei! 

La vorbele acestea, broasca-ţestoasă, care asculta în tăcere, strigă: 

— O, pescarule, coboară să te sărut! 

Şi pasărea coborî din copac, iar broasca-ţestoasă o sărută între ochi şi îi 
spuse: 

— Chiar că, o, fratele meu, tu nu eşti făcut spre a trăi de-a valma cu 
păsările din neamul tău, care sunt întru totul văduvite de gingăşie şi nu au 
nimic ales în purtările lor. Rămâi dară cu mine, pierdut în inima apelor, la 
umbra acestui copac şi în zvoana pe care o fac valurile! 

Dar pescăruşul îi spuse: 

— Mult îţi mulţumesc, o, broască-ţestoasă, sora mea! da cu copiii? şi cu 
soţia? 

Ea răspunse: 

— Allah e mare şi milos! Are să ne ajute el să-i cărăm si pe ei până aici! Şi 
vom petrece zile liniştite, la adăpost de orice nevoie! 

La vorbele acestea, pescăruşul spuse: 

— O, broască-ţestoasă, să mulţumim împreună Celui Preabun carele a 
îngăduit întâlnirea noastră! 

Şi laolaltă rostiră: 


Mărit să fie Domnu-ntru vecie! 
El dă avere multă la bogaţi, 


Iar la săraci dă neagră sărăcie. 

Ci rostu-i drept, de staţi să cugetaţi — 

Câţi sunt săraci — da-n bucurii bogaţi, 

Şi căţi bogaţi săraci de bucurie! 

În clipita aceasta a istorisirii ei, Şeherezada văzu că se luminează de ziuă şi, sfioasă, tăcu. 

Atunci sultanul Şahriar îi spuse: 

— O, Şeherezada, vorbele tale nu fac decât să mă îndemne a mă întoarce la gânduri mai puţin 
crunte. Încât tare aş vrea să ştiu dacă nu cunoşti cumva poveşti cu lupi, de pildă, ori cu alte jivine tot 
atâta de fioroase! 

Iar Şeherezada spuse: 

— Chiar acestea sunt poveştile pe care le ştiu cel mai bine! 

Atunci sultanul Şahriar îi spuse: 

— Grăbeşte a mi le istorisi! 

Iar Şeherezada i le făgădui pentru noaptea următoare. 


Şi când fu cea de a o sută patruzeci şi noua noapte 


Şeherezada spuse: 


Povestea cu lupul şi cu vulpanul 


Află, o, norocitule sultan, că vulpanul, sătul până la urmă de mâniile 
necurmate ale jupanului său lupul, şi de cruzimea aceluia în orice pricină, şi 
de încălcările sale asupra celor mai de pe urmă drepturi care îi mai 
rămăseseră şi lui, vulpanului, şezu jos, într-o zi, pe un trunchi de copac, şi 
începu să chibzuiască. Apoi sări deodată plin de bucurie, la un gând care-i 
veni şi care i se păru a fi izbăvirea. Şi purcese numaidecât să-l caute pe lup, 
pe care îl întâlni până la urmă, şi pe care îl văzu cu părul zburlit, cu chipu- 
ncrâncenat şi cu o foarte rea ţâfnă. Atunci, de la cea mai mare depărtare de 
unde îl zărise, sărută pământul, şi ajunse dinaintea lui cu umilinţă, cu ochii 
în jos, şi aşteptă să fie întrebat. Şi lupul se zborşi către el: 

— Ce vrei, plod de căţea? 

Vulpanul răspunse: 

— Doamne, iartă-mi îndrăzneala, da am să-ţi arăt un gând şi să-ţi fac o 
rugăciune, dacă binevoieşti să îngăduiesti a mă asculta! 

Şi lupul răcni: 

— Fii scurt la vorbă, apoi întoarce dosul cât mai iute, că de nu, îţi sfărâm 
oasele! 

Atunci vulpanul spuse: 


— Am băgat de seamă, doamne, că de la o vreme Ibn-Adam ne poartă un 
război fără de tihnă; prin toată pădurea nu se mai văd decât capcane, piedici 
şi laţuri de toate felurile! Încă oleacă de treabă de-aceasta, şi pădurea are să 
ne fie de nelocuit. Aşa că ce-ai zice de o întovărăşire între toţi lupii şi toţi 
vulpanii spre a ne împotrivi de-a valma la loviturile lui Ibn-Adam şi a-l 
împiedica să se mai apropie de pământurile noastre? 

La vorbele acestea, lupul răcni: 

— Zic că eşti tare sfruntat când nădăjduieşti la întovărăşire cu mine şi la 
prietenia mea, vulpan mişel, prefăcut ticălos! Na! ţine asta pentru 
neobrăzarea ta! 

Şi îi altoi vulpanului o scatoalcă de labă care îl aşternu la pământ, pe 
jumătate mort. 

Atunci vulpanul se adună de pe jos şchiopătând, da se feri să-şi arate 
supărarea; dimpotrivă! îşi luă înfăţişarea sa cea mai zâmbăreaţă şi mai 
pocăită şi îi spuse lupului: 

— Doamne, iartă-i robului tău lipsa de cuviinţă şi puţinătatea de isteciune. 
Îşi recunoaşte vinile, care sunt mari! Şi chiar dacă nu şi le-ar fi băgat de 
seamă, lovitura năprasnică şi cuvenită cu care l-ai cinstit, şi care ar fi fost de 
ajuns să omoare şi-un elefant, i le-au dezvăluit din belşug! 

Iar lupul, domolit oleacă de umilenia vulpanului, îi spuse: 

— Fie! da să te înveţi minte ca altădată să nu te mai bagi în ce nu te 
priveşte! 

Vulpanul spuse: 

— Cât de drept e! Într-adevăr, înțeleptul a spus: „Nu vorbi şi nu povesti 
niciodată nimic până ce nu ai fost rugat, şi nu răspunde niciodată până ce nu 
ai fost întrebat! Şi nu care cumva să uiţi a da toată luarea-aminte numai 
lucrurilor care pot avea vreo atingere cu tine. Dar mai cu seamă fereşte-te 
să-ţi dăruieşti sfaturile acelora care nu le-ar pricepe, precum nici răilor care 
te-ar privi cu silă pentru binele pe care le faci.” 

Or, aşa erau vorbele pe care vulpanul i le spunea lupului; da în sinea sa 
gândea: „Are să vie ea şi vremea mea, şi are să-mi plătească dumnealui 
toate datoriile, până la cel mai de pe urmă obol; că băţoşia, ţâfna, necuviinţa 
şi făloşenia prostească cheamă mai devreme ori mai târziu şi pedeapsa! Să 
ne umilim dară, până ce avem să fim puternici!” 

Pe urmă vulpanul îi spuse lupului: 

— O, stăpâne al meu, tu ştii că nepărtinirea este virtutea celor puternici, şi 
că bunătatea şi blajinătatea sunt darurile celor tari şi podoaba lor! Şi însuşi 


Allah îl iartă pe culpeşul care se căieşte. Or, în ce mă priveşte, fărădelegea 
mea este nemăsurată, ştiu, da nici pocăinţa mea nu este mai mică; că 
lovitura cea dureroasă cu care, în bunătatea ta, ai binevoit să mă 
preacinsteşti, mi-a zdrobit, dreptu-i, trupul, da a fost un leac pentru sufletul 
meu şi o pricină de voioşie; precum ne învaţă înțeleptul: „Gustul dintâi al 
pedepsei pe care ţi-o îndrituieşte mâna dascălului tău este amestecat cu 
oarecare amărăciune, da gustul de mai apoi este mai desfătător decât mierea 
strălimpezită şi decât dulceata ei!” 

Atunci lupul îi spuse vulpanului: 

— Primesc căinţele tale şi îţi iert pasul greşit şi osteneala pe care mi-ai 
pricinuit-o silindu-mă să-ţi alduiesc o scatoalcă! Dar se mai cere să şi 
îngenunchezi cu fruntea în ţărână! 

Şi vulpanul, fără a şovăi, îngenunche şi se închină lupului, spunându-i: 

— Deie Allah să biruieşti pururea, şi întărească-ţi el stăpâniile! 

Atunci lupul spuse: 

— Aşa e bine! Acuma mergi înaintea mea şi slujeşte-mi de iscoadă! Şi, 
dacă vezi vreun vânat, întoarce-te iute ca să-mi dai de ştire! 

Şi vulpanul răspunse cu ascultare şi cu supunere, şi zori s-o ia înainte. 

Or, ajunse la un petec de pământ acoperit cu vie, unde nu trebui mult până 
să bage de seamă, în calea lui, un loc ciudat, care părea întru totul a fi o 
capcană; şi făcu un ocol mare spre a se feri de ea, zicându-şi: „Cine umblă 
fără să ia seama la gropile care se află sub paşii lui, e menit să lunece în ele! 
De altminteri, învăţătura mea de pe urma tuturor capcanelor pe care Ibn- 
Adam mi le tot întinde de atâta vreme se cade a mă face să fiu cu grijă. Aşa, 
de pildă, dacă aş vedea o închipuitură de vulpe într-o vie, în loc să mă 
apropii de ea, aş lua-o la fugă cât m-ar ţinea picioarele, întrucât aceea-i fără 
îndoială o momeală pusă acolo de şiretenia lui Ibn-Adam! Or, în mijlocul 
acestei vii, văd acuma un loc care nu mi se pare a avea o înfăţişare prea 
cinstită! la seama! să ne întoarcem să vedem ce-i acolo, da cu chibzuinţă, 
întrucat chibzuinţa este jumătate de vitejie!” 

Şi, după ce cugetă astfel, vulpanul începu să înainteze încet-încet, da şi 
dând îndărăt din când în când, şi adulmecând la fiecare pas; şi se târa şi 
ciulea urechea, apoi înainta ca să dea iarăşi îndărăt; şi, într-un sfârşit, ajunse 
astfel, fără supărare, până chiar la marginea acelui loc aşa de ciudat. Şi bine 
îi prinse, întrucât putu să vadă ca era o groapă adâncă, acoperită la gură cu 
crengi subţiri presărate cu pământ. La priveliştea aceea, strigă: „Mărire lui 
Allah carele m-a dăruit cu minunatul har al chibzuinţei şi cu ochi 

străvăzători!” Pe urmă, la gândul de a-l vedea în curând pe lup dând în 

groapă cu capu-n jos, începu să dănţuiască de bucurie, de parcă ar fi fost 
ai e ura dlui cea i aa 13 

beat de toţi strugurii din vie, şi ghiersui cântecul acesta : 


Iată-ţi, lupule, mormântul! 
Cald te-asteaptă subpământul! 
Lupule, tâlhar spurcat, 
Spaimă-a fetelor din sat, 

Mulţi copii ai mai mâncat! 
Dar de-acum ai să mănânci, 
Prăvălit colea pe brânci, 
Numai murdăria mea 

Când pe bot te-oi bălega. 


Şi pe dată făcu cale întoarsă şi se duse să-l caute pe lup, căruia îi spuse: 

— Îţi aduc vestea cea bună! Mare îţi este norocul, şi fericirile plouă 
asupra-ţi, fără de ostenire! Fie necurmată veselia în casa ta, şi aşijderea 
bucuria! 

Lupul spuse: 

— Şi ce ştire îmi aduci? spune-o fără toate lungelile astea! 

Vulpanul spuse: 

— Via este astăzi frumoasă, şi totu-i plin de veselie, întrucât stăpânul viei 
a murit şi zace întins în mijlocul ocinei sale sub nişte crengi care îl acoperă! 

Şi lupul răcni: 

— Ce mai aştepţi atunci, codoş ticălos, de nu mă duci acolo! umblă dar! 

Şi vulpanul se grăbi să-l ducă în mijlocul viei şi, arătându-i locul cu 
pricina, îi spuse: 

— Este acolo! 

Atunci lupul scoase un urlet şi, dintr-o zvâcnitură, sări pe crengi, care se 
năruiră sub greutatea lui. Şi se rostogoli în fundul gropii. Când văzu căderea 
vrăjmaşului său, vulpanul fu apucat de o bucurie atâta de mare, încât, până 
a da fuga la groapă ca să se veselească de izbândă, începu să ţopăie şi, în 
toiul voioşiei, îşi prociti stihurile acestea 

Suflete, cânta! Dorurile-mi toate 


Mi s-au fost împlinite! Iar soarta-mi pare 
Surâzătoare şi strălucitoare! 


Stăpân sunt al pădurilor bogate; 
Dregătorii şi volnicii visate 

Sunt ale mele-acum din zare-n zare! 
Podgorii mari cu strugurii gustoşi, 
Belşugul de vânat: vătui destui, 

Şi creste roşii de cocoşi frumoşi, 

Şi târtiţi moi şi fragede de pui, 
Copanele de gâşte şi de rațe, 

Toate mi-aşteaptă gura să le-n haţe! 


147Şi tot atunci şi fu, din câteva sărituri, pe marginea gropii, cu inima 
ticăind. Şi care nu-i fu desfătul de al vedea pe lup cum geme şi scânceşte 
din căzătură şi cum îşi boceşte jalnic pieirea apriată. Atunci vulpanul se 
apucă şi el vădit să plângă şi să geamă; şi lupul săltă capul şi îl văzu cum 
plângea aşa, şi îi zise: 

— O, vulpoiule ”, fratele meu, ce bun eşti că plângi aşa cu mine! Încât văd 
acuma că am fost adeseori prea aspru faţă de tine; şi, mă rog ţie! lasă 
lacrimile de-o parte şi dă fuga să-i prevesteşti pe soţia şi pe copiii mei de 
primejdia în care mă aflu şi de moartea care mă pândeşte! 

Atunci vulpanul îi spuse: 

— A, mişelule! păi chiar atâta de prostănac eşti, încât să crezi că pentru 
tine vărs eu lacrimile acestea? Dezmântă-te, afurisitule! dacă plâng, asta-i 
pentru că ai trăit până astăzi la adăpost de toate; asta-i pentru că amarnic de 
rău îmi pare că prăpădul de-acum nu te-a ajuns decât astăzi! Mori, aşadar, 
lup al pacostei! Ca să mă uşurez pe mormântul tău şi să dănţuiesc cu toate 
vulpile pe pământul care are să te îngroape! 

La vorbele acestea, lupul îşi zise în sineşi: „Nu e bine să-l mai ameninţ 
acum; că doar el mai poate să mă scoată de aici!” 

Şi îi spuse: 

— O, fratele meu, nu a trecut decât o clipită de când îmi jurai credinţă şi 
îmi aşterneai un potop de semne de supuşenie! Pentru ce dar schimbarea 
aceasta? E drept că te-am bruftuluit uneori! dar nu-mi păstra pică, şi 
aminteşte-ţi ce a spus poetul: 


Seamănă pe pământurile toate 
Al bunătăţii tale bob curat — 
Curând ori mai târziu vei strânge roade 


Bogate cum nici n-ai fi fost visat. 


Şi vulpanul îi spuse rânjind: 

— O, tu cel mai smintit dintre toţi lupii şi dintre toate sălbăticiunile, uiţi 
aşadar toată scârboşenia purtării tale? Şi de ce nu ştii nimic din învăţul cel 
atâta de înţelept al poetului: 


Nu asupri, că orice asuprire 

Vrea răzbunare, şi orice nedreptate 
Pretinde pururi cruntă ispăşire. 

Ia seama tu, cel plin de răutate: 

Când tu adormi, cel asuprit nu doarme 
Decât cu-un ochi, celaltul veşnic şade 
Pândind prileju-anume să te sfarme — 
Iar ochiul lui Allah veghează toate! 


Or, tu m-ai asuprit destul de îndelungă vreme pentru ca acuma, pe bună 
dreptate, să mă bucur de nenorocirea ta şi să mă desfăt de umilirea în care ai 
căzut. 

Atunci lupul spuse: 

— O, vulpane înţelept, plin de gânduri rodnice şi cu mintea născocitoare, 
tu eşti mai presus de asemenea vorbe, şi hotârât că nu le crezi; le spui numai 
aşa, ca să şuguieşti. Or, chiar că nu-i tocmai potrivit acum la, rogu-te, 
vreo frânghie şi străduieşte-te s-o legi cu un capăt de un copac şi a mi-l 
întinde mie pe celălalt; iar eu am să mă caţăr cu ajutorul ei şi am să ies din 
gropanul acesta! 

Dar vulpoiul se puse pe râs şi îi spuse: 

— Uşurel, o, lupule, uşurel "! Dintru-nceput are să ţi se topească mai întâi 
sufletul, şi pe urmă şi trupul! Iar bolovanii şi pietrele cu care au să te bată 
vor săvârşi tare frumos această despărţire! O, dihanie mocofană, cu minţile 
otova şi cu duhul aşa de puţin pătrunzător, tare-mi vine să-ţi asemuiesc 
soarta cu cea a şoimului şi a potârnichii! 

La vorbele acestea, lupul se minună: 

— Nu pricep ce vrei să spui cu astea! 

Atunci vulpanul îi spuse lupului: 


— Află, o, lupule, că într-o zi mă dusesem să mănânc nişte boabe de 
struguri într-o vie. Pe când mă aflam acolo, la umbra frunzişului, văzui 


deodată că se prăvăleşte din înaltul văzduhurilor un şoim mare asupra unei 
potârnichi micuţe. Dar potârnichea izbuti să scape din ghearele şoimului şi 
să fugă iute ca să se ascundă în adăpostul ei. Atunci şoimul, care se luase 
după ea şi nu putuse s-o înşface, se opri dinaintea deschizăturii ce slujea de 
intrare la cuib şi-i strigă potârmichii: „Prostuţo care fugi de mine! Păi tu 
habar n-ai de grija mea faţă de tine şi de binele pe care ţi-l vreau! Singura 
pricină pentru care m-am repezit asupra ta este că te ştiam flămândă de 
multă vreme şi vroiam să-ţi dau nişte boabe pe care le-am adunat anume 
pentru tine. Vino, dară, potârnichea mea micuță, dulcea mea micuță 
potârniche, ieşi fără teamă din adăpostul tău şi hai să mănânci din grăunţele 
astea! Şi fie-ţi plăcute, şi ca o desfătătoare mistuire la inima ta, o, 
potârniche, ochi al meu, suflet al meu!” 

Când auzi asemenea vorbire, potârnichea ieşi încrezătoare din ascunzişul 
ei; dar numaidecât şoimul se şi repezi asupra-i şi îşi înfipse ghearele-i 
cumplite în carnea ei şi, dintr-o fulgerătură de plisc, îi şi spintecă pântecele. 
Atunci potârnichea, înainte de a-şi da duhul, îi spuse: „O, amăgitor 
blestemat, deie Allah ca în pântecele tău camea mea să se prefacă în 
otravă!” şi muri. Cât despre şoim, o şi înfulecă într-o clipire de ochi; da 
numaidecât urmă şi osânda, din vrerea lui Allah; întrucât, de cum ajunse 
potârnichea în pântecele ticălosului, acesta şi văzu cum îi cad toate penele, 
ca sub puterea unei flăcări lăuntrice, şi se rostogoli neînsufleţit la pământ! 

Şi tu, o, lupule, ai căzut în groapă din pricină că mi-ai făcut viaţa tare grea 
şi mi-ai umilit sufletul până peste marginile umilinţei! 

Atunci lupul îi spuse vulpoiului: 

— O, fârtate, îndură-te! lasă toate pildele acestea pe care mi le prociteşti, 
şi să uităm trecutul! Sunt prea îndestul de pedepsit şi-aşa, întrucât iacătă-mă 
în groapa aceasta, unde am căzut cu primejdia de a-mi frânge vreun picior 
ori de a-mi vătăma un ochi, sau pe amândoi! Să încercăm a mă scoate din 
cumpăna asta rea, că tu stii că prietenia cea mai temeinică este aceea care se 
naşte dintr-un ajutor dat la necaz, şi că prietenul adevărat este mai aproape 
de inimă decât un frate! Aşa că ajută-mă să scap de aici şi am să-ţi fiu cel 
mai bun prieten şi cel mai înţelept povăţuitor! 

Dar vulpanul începu să râdă de-a mai mare dragul şi îi spuse lupului: 

— Văd că habar n-ai de spusele celor înţelepţi! 

Iar lupul, nedumerit, îl întrebă: 

— Care spuse şi care înţelepţi? 

Vulpanul răspunse: 


— Înţelepţii, o, lup al împuţiciunii, ne învaţă că inşii ca tine, inşii cu 
obrăzarul urâciunii pe chip, cu înfăţişare tot aşa de grosolană şi cu trupul 
rău întocmit, au şi sufletul grosolan şi întru totul pustiu de gingăşie! Or, cât 
de adevărate-s astea în ceea ce te priveşte! Cele ce mi-ai spus despre 
prietenie sunt prea adevărate şi nu îngăduie tăgadă, da tare te mai amăgeşti 
când vrei să potriveşti cu sufletul tău de javră nişte vorbe atâta de frumoase! 
Că, o lup năvleg, dacă chiar ai fi aşa de rodnic în poveţe înțelepte, de ce nu 
îţi găseşti ţie însuţi un mijloc de a ieşi de aci de jos? Şi dacă chiar eşti aşa 
de puternic precum spui, încearcă să-ţi mântui sufletul de la moartea 
apriată! Ah, cum îmi mai aminteşti de Povestea cu doctorul! 

— Ce doctor? se miră lupul. 

Şi vulpanul spuse: 

— A fost odată un ţăran care era bolnav de o umflătură la mâna dreaptă; şi 
treaba aceasta îl împiedica să muncească. Încât, la capătul răbdării, trimise 
după un ins de care se zicea că e tare iscusit la meşteşugurile doctoriceşti. Şi 
iscusitul acela veni la bolnav, şi avea o legătură peste un ochi. Şi bolnavul îl 
întrebă: „Ce ai la ochi, doctore? El răspunse: „O umflătură care mă 
împiedică să văd”. Atunci bolnavul strigă: „Ai o umflătură ca aceea şi nu ti- 
o vindeci? Şi vii la mine să mă vindeci de umflătura mea? Întoarce-te cu 
spatele şi lasă-mă să-ţi văd lăţimea umerilor!” 

Şi tu, o, lup al năpastelor, până a socoti să-mi dai mie poveţe şi să mă 
înveţi isteciunea, fii atâta de isteţ cât să te scapi din groapă şi să te fereşti de 
ceea ce are să plouă pe capul tău! Altmintrelea, rămâi pe totdeauna acolo 
unde eşti! 

Atunci lupul se puse pe plâns şi, înainte de a deznădăjdui cu totul, îi spuse 
vulpanului: 

— O, frăţâne, mă rog ţie, scoate-mă de aici, de pildă venind aproape de 
marginea gropii şi întinzându-mi capătul cozii tale! lar eu să mă agăţ de ea 
şi să ies din groapă! Şi îţi făgăduiesc dinaintea lui Allah că am să mă 
pocăiesc de toate cruzimile mele trecute, şi că am să-mi pilesc ghearele şi 
am să-mi sfărâm colții cei mari, ca nici baremi să nu mai fiu ispitit să-mi 
asupresc vecinii; după care am să îmbrac haina de pănură a schivnicilor şi 
am să mă trag în singurătate să-mi fac ispaşa, fără a mai mânca decât iarbă 
şi fără a mai bea decât apă! 

Dar vulpanul, fără a se lăsa înduplecat, îi spuse lupului: 

— Şi de când s-o putea să-şi schimbe cineva firea aşa de uşor? Eşti lup şi 
ai să rămâi lup, şi nu pe mine ai să mă faci să cred în pocăinţa ta! Şi-apoi ar 


trebui să fiu tare credul ca să-ţi dau pe mână coada mea! Aşa că vreau să te 
văd cum mori, întrucât înţelepţii au spus: „Moartea ticălosului este un bine 

pentru omenire, intrucat curața pământul! 55 
În clipita aceasta a istorisirii sale, Şeherezada văzu că se iveşte dimineaţa şi tăcu sfielnic. 
Dar când fu cea de-a o sută cincizecea noapte 


Spuse: 


— Moartea ticălosului este un bine pentru omenire, întrucât curăţă 
pământul! 

La vorbele acestea, lupu-şi muşcă laba de deznădejde şi de ciudă strunită; 
şi îşi îndulci şi mai tare glasul şi îi spuse vulpanului: 

— O, vulpoiule, neamul din care te tragi tu este vestit printre toate 
dihăniile pământului pentru purtările sale alese, pentru gingăşia, pentru 
iscusinţa la vorbire şi pentru dulceaţa firii sale. Curmă dar jocul acesta care 
nu poate fi adevărat din parte-ţi, şi adu-ţi aminte de datinile neamului tău! 

Şi vulpanul, la asemenea vorbe, se puse pe un râs de să leşine. Şi nu 
zăbovi să-şi vină în fire şi îi spuse lupului: 

— Văd, o, mocofane de pomină, că ar trebui să fii dăscălit din temelie. Dar 
nu am păs să mă împovărez cu atare grijă, şi vreau doar, până să crăpi, să-ţi 
intre în urechi câteva pilde de-ale înţelepţilor. Află, aşadar, că e leac la 
toate, afară de moarte; că se poate strâmba orice, afară de diamant; şi, într- 
un sfârşit, că te poţi feri de toate, afară de ursită! În ce te priveşte, îmi 
vorbeai adineaori, parcă, de a mă răsplăti la ieşirea din groapă şi de a-mi 
dărui prietenia ta. Or, eu te prepun tare asemeni acelui şarpe căruia tu, în 
neştiinţa ta, nu-i cunoşti povestea! 

Şi lupul mărturisindu-şi neştiinţa în această privinţă, vulpanul spuse: 

— Da, o, lupule, a fost odată un şarpe care izbutise să scape din mâinile 
scamatorului. Şi şarpele acela, dezvăţat să se mişte după atâta vreme de 
şedere încolăcită în sacul scamatorului, se târa cu anevoinţă pe pământ, şi 
neîndoielnic că ar fi fost prins iarăşi de către scamator sau ar fi fost strivit, 
când se nimeri ca un trecător milos să-l zărească, îl crezu bolnav şi, de milă, 
îl culese de pe jos şi îl încălzi. Or, cea dintâi grijă pe care o avu şarpele, 
când îşi recăpătă iarăşi vioiciunca, fu aceea de a căuta locul cel mai gingaş 
de pe trupul mântuitorului său şi de a-şi înfige acolo dintele plin de venin. 
Şi omul căzu pe dată mort la pământ! Şi de altminteri poetul spusese: 


Nu te juca, ia seama! Când vipera se-ndoaie 
Şi pare să se-alinte frumos, atunci păzea: 
Cu-o scurtă fulgerare, deodată, se dezdoaie 
Şi-si varsă ucigasul venin în carnea ta! 


Şi-apoi, o, lupule, mai sunt tot aşa şi stihurile acestea minunate, care se 
potrivesc atâta de bine cu starea mea: 


Când blândul copilandru atâta cinste-ţi poartă, 
Iar tu-l repezi cât colo ciufut şi încruntat, 

Să nu te miri că-n suflet pe veci nu te mai iartă 
Şi că-ntr-o zi, când braţu-i va deveni bărbat, 
Mai crâncen răsplăti-va mândria ta deşartă! 


Or, eu, o, blestematule, spre a face safteaua la osânda ta şi a-ţi da o gustare 
de început din bunătăţile care te asteaptă şi din pietrele cele frumoase care 
au să-ţi alinte capăţâna, în adâncul gropii, şi până a veni să-ţi stropesc fără 
zgârcenie mormântul, iacătă ce îţi dăruiesc! Saltă-ţi capul şi ia seama! 

Şi, după ce spuse vorbele acestea, vulpanul întoarse dosul, se sprijini cu 
amândouă picioarele de dindărăt pe buza gropii şi se slobozi asupra chipului 
lupului cât să-l ungă şi să-l îmbălsămeze până la clipitele lui cele din urmă. 

Apoi, după ce săvârşi isprava, vulpanul se sui în vârful gramezii de pământ 
şi începu să schelălăie cu turbare spre a-i chema pe gospodari şi pe paznici, 
care nu zăboviră să vină în fugă; la ivirea lor, vulpanul zori să-şi ia tălpăşiţa 
şi să se ascundă, da îndestul de aproape cât sa poată vedea pietroaiele cele 
mari pe care le zvârleau în groapă podgorenii bucuroşi, şi cât să audă 


urletele de moarte ale lupului, vrăjmaşul lui!” 


Aici Şeherezada tăcu o clipită spre a bea un pahar de sorbet pe care i-l întindea micuța Doniazada, 
iar sultanul Şahriar strigă: 

— Ah, ardeam de nerăbdare să văd moartea lupului! Acuma, că s-a făptuit, aş vrea să te aud 
spunându-mi câte ceva despre credulitatea cea oarbă şi necugetată şi despre urmările ei! 

Şi Şeherezada spuse: 

— Ascult şi mă supun! 


Povestea cu şoarecele şi cu nevăstuica 


A fost odată o femeie a cărei meserie era de a descoji susanul. Or, într-o zi, 
i se aduse o măsură de susan de cel mai bun soi, şi i se spuse: 


— Doctorul i-a hotărât unui bolnav să mănânce numai şi numai susan! lar 
noi ţi l-am adus ca să-l cureţi şi să-l descojeşti! 

Şi femeia îl luă şi se apucă pe dată de treabă şi, la sfârşitul zilei, îl curăţase 
şi îl descojise. Şi era o desfătare să vezi susanul acela alb, curăţat şi 
ispititor! Încât o nevăstuică ce hojmălea pe acolo nu zăbovi a fi ispitită 
amarnic şi, când se lăsă noaptea, se apucă să trudească a-l căra în 
ascunzătoarea ei. Şi făcu treaba aşa de bine, încât despre ziuă nu mai 
rămăsese pe tabla decât olecuţă de susan. 

Încât nevăstuică putu să judece, pitită în gaura ei, uluirea şi mânia femeii 
la vederea tablalei aproape goală de ceea ce se aflase pe ea. Şi o auzi cum 
striga: 

— A! de-aş putea să-l dibăcesc pe hoţoman! Nu poate să fie vorba decât 
tot de afurisiţii de şoareci care mi-au năpădit casa, de la moartea pisicii 
încoace! De-aş găbji măcar unul, l-aş face să ispăşească ticăloşiile tuturor 
semenilor lui! 

Când auzi asemenea vorbe, nevăstuica îşi zise în gand: „Sunt datoare 
neabătut, ca să mă pun la adăpost cu totul de răzbunarea femeii, s-o întăresc 
în bănuielile ei în ceea ce îl priveşte pe şoarece. Altminteri ar putea prea 
bine să se ia de mine şi să-mi rupă spinarea!” 

Şi numaidecât se duse să-l caute pe şoarece şi îi spuse: 

— O, fratele meu, orice vecin se întrajutorează cu vecinul său! Şi nimic nu 
este mai greţos decât un vecin scârţan care nu dovedeşte nicio luare-aminte 
faţă de cei ce salăşluiesc lângă el, şi care, la prilejuri de bucurie, nu le 
trimite nimic din bucatele bune pe care femeile din casa lui i le-au gătit, nici 
din dulciurile şi din plăcintele făcute la sărbătorile cele mari! 

lar şoarecele răspunse: 

— Chiar că aşa-i, buna mea prietenă! Încât cum să nu mă firitisesc de 
megieşia cu tine, măcar de nu te afli aici decât de câteva zile, şi de 
gândurile cele bune pe care mi le mărturiseşti! Deie Allah ca toţi vecinii să 
fie tot aşa de cinstiţi şi de îndatoritori ca tine! Dar ce ai a-mi povesti? 

Nevăstuica spuse: 

— Gospodina cea de treabă, care sălăşluieşte acolo în casă, a primit o 
măsură de susan proaspăt şi gustos până peste poate. Încât ea şi copiii ei au 
mâncat din el până la saţietate, şi nu au mai lăsat decât vreo doi pumni. Aşa 
că am venit să te prevestesc cumu-i treaba, întrucât mi-ar părea de o mie de 
ori mai bine să te bucuri tu de el decât hăplăii ei de copii! 


La vorbele acestea, şoarecele fu cuprins de atâta voiosie, încât începu să 
ţopăie şi să zbânţuie din coadă. Fără a-şi mai face vreme de chibzuială, fără 
a mai băga de seamă chipul făţarnic al nevăstuicii, fără a lua aminte la 
femeia care, tăcută, pândea, şi fără ca măcar să se întrebe care putea să fie 
pricina ce-o împingea pe nevăstuică la un atare fapt de mărinimie, o luă la 
fugă cu toată iuţeala lui şi se năpusti în mijlocul tablalei pe care sclipea, 
strălucitor şi descojit, susanul! Şi îşi umplu cu lăcomie gura. Dar tot atunci 
femeia ieşi de după uşă şi, cu o lovitură de băț, îi zdrobi şoarecelui capul! 

Şi iacătă-aşa bietul şoarece, din încrederea lui necugetată, plăti cu viaţa 
ticăloşia altuia! 

La vorbele acestea, sultanul Şahriar spuse: 

— O, Şeherezada, ce învăţătură despre chibzuinţă îmi dă povestea aceasta! Dacă aş fi ştiut-o mai de 
mult, m-ar fi ferit de o încredere fără de margini în soţia mea, desfrânata pe care am ucis-o cu mâna 


mea, şi în hadâmbii arapi, telpizii care au ajutat la ticăloşie!... Dar nu ai cumva să-mi povesteşti vreo 
istorie despre prietenia credincioasă? 


Iar Şeherezada spuse: 


i i 20 
Povestea cu corbul şi cu zibeta 


Mi s-a izvodit că un corb şi o zibetă legaseră chelemet straşnic unul faţă de 
celălalt şi îşi petreceau ceasurile de tihnă cu hârjoneli şi cu jocuri felurite. 
Or, într-o zi, pe când tăifasuiau despre nişte lucruri neîndoielnic de 
răpitoare, de vreme ce nu luau aminte la nimic din câte se petreceau 
împrejurul lor, se pomeniră deodată chemaţi la lume de mieunatul 
înfricoşător al tigrului, care răsună în pădure. 

Numaidecât corbul, care se afla jos, aşezat pe un trunchi de copac alături 
de prietena lui, grăbi să salte pe crengile cele mai de sus; cât despre zibetă, 
aceasta, speriată, nici nu prea mai ştia unde să se ascundă, întrucât nici nu 
pricepuse prea bine de unde se auzise mieunătura fiarei. Aşa că, 
nedumerită, îl întrebă pe corb: 

— Prietene, ce să fac? Spune-mi, poţi să-mi arăţi vreo scăpare ori să-mi 
dai vreun ajutor folositor? 

Corbul răspunse: 

— Dar ce n-aş face eu pentru tine, prietena mea cea mai bună? lacătă-mă-s 
gata să înfrunt toate ca să te scot din necaz; da până a zbura să-ţi aduc 
ajutoare, lasă-mă să-ţi spun ce a spus poetul în privinţa aceasta: 


Prietenie-adevărată-i 


Aceea care te 
împinge 

Să-nfrunţi 
primejdie şi 
moarte, 

Fără a şti de 
vei învinge, 

Doar ca să-l 
scapi, 

În ceasul 
greu, 

Pe cel ce ţi-a 
fost drag 
mereu — 

Prietenia 
pentru care, 

Laşi bunurile 
tale toate, 

Şi neamuri, şi 
părinţi, şi, > 
grabnic, 

Te duci la cel 
ce ţi-e ca frate. 


Apoi, după ce 45i 
prociti 
stihurile, ASI 
corbul grăbi - 
să-şi ia zborul cu bătăi de aripi spre o turmă ce trecea pe acolo, păzită de 
nişte câini mari, mai falnici ca leii. Şi se duse drept la unul dintre câini şi se 
abătu asupra capului lui şi îi arse o ciupitură straşnică cu pliscul. Apoi se 
abătu asupra altui câine şi făcu la fel; şi, după ce în felul acesta îi întărâtă pe 
toţi câinii, începu să zburătăcească la o depărtare taman atâta cât să-i 
momească şi să-i facă să se ţină pe urmele lui, da fără să fie ajuns de colții 
lor. Şi croncănea din tot pliscul, ca spre a-i batjocori. Încât câinii, tot mai 
îndârjiţi, porniră în goană după el, până ce îi aduse în inima pădurii. Atunci, 
cum lătrăturile lor umpluseră toată pădurea, corbul socoti că tigrul, speriat, 


trebuie să fi fugit; şi îşi luă zborul de-a binelea, lăsând în urmă câinii care se 
întoarseră mormăind la turma lor. Apoi se duse s-o caute pe prietena lui 
zibeta, pe care o scăpase astfel de la o primejdie apropiată, şi trăi cu ea în 
bună pace şi la adăpost deplin! 


Dar grăbesc, o, norocitule sultan, urmă Şeherezada, să-ţi istorisesc Povestea cu corbul şi cu 
vulpanul. 


. 21 
Povestea cu corbul şi cu vulpanul 


Se povesteşte că un vulpan bătrân, al cărui cuget era împovărat de o 
sumedenie de ticăloşii şi de o mulţime de prădăciuni, se trăsese în afundul 
unei văi bogate în vânat, luând-o cu el şi pe soaţa sa. Şi acolo făcu atâta 
prapăd printre vânatul mărunt, cât pustii pe deplin tot muntele şi, până la 
urmă, ca să nu moară de foame, îi mancă mai întâi pe chiar copiii lui, care 
erau destul de dolofănei, şi, într-o noapte, o sugrumă mişeleşte şi pe soaţa- 
sa, pe care o înfulecă într-o clipită! După care nu îi mai rămase nimica de 
pus în gură. 

Or, ajunsese prea bătrân ca să-şi mai mute sălaşul, şi nu mai era destul de 
sprinten ca să mai vâneze iepuri sau să înhate potârnichea din zbor. Pe când 
sta cufundat in gândurile acestea care îi întunecau lumea dinaintea ochilor, 
văzu că se aşază pe vârful unui copac un corb ostenit. Şi pe dată cugetă în 
sineşi: „Dacă aş putea să-l hotărăsc pe corbul acesta să lege prietenie cu 
mine, bună meremetiseală ar mai fi! Are nişte aripi voinice care îi îngăduie 
să săvârşească corvoada de care bătrânele mele picioare prăpădite nu mai 
sunt în stare! Mi-ar aduce astfel hrana şi, pe deasupra, mi-ar ţine tovărăşie 
în sihăstria aceasta care începe să mă apese!” Zis şi făcut: veni până lângă 
tulpina copacului în care poposise corbul şi, după salamalecurile cele mai 
adânc temenite, îi spuse: 

— O, vecine al meu, ştii prea bine că orice musulman cucernic are două 
însuşiri de seamă faţă de vecinul său musulman: însuşirea de a fi musulman, 
şi însuşirea de a fi vecin! Or, citesc la tine fără de şovăială aceste două 
însuşiri faţă de mine şi, pe deasupra, mă simt cuprins colea, în dricul 
pieptului, de un imbold de neînfrânt spre gingăşia ta, şi bag de seamă în 
mine nişte porniri apropiate de dragoste frăţească faţă de tine! Dar tu, o, 
corbule, tu ce simţi faţă de mine? 


La vorbele acestea, corbul izbucni în râs atâta de năprasnic, încât era să se 
prăvălească din copac. Pe urmă îi spuse vulpanului: 

— Chiar că uluiala mea este până peste măsură! Şi de când, o, vulpoiule, 
dragostea aceasta nemaipomenită? Şi de când ţi-a intrat în inimă 
nefăţărnicia, pe care nu ai avut-o niciodată decât pe vârful limbii? Şi de 
când neamuri atâta de deosebite ca ale noastre pot să se îngemăneze aşa de 
desăvârşit — tu din neamul jivinelor, iar eu din neamul păsărilor? Şi mai 
ales, o, vulpoiule, ai putea tu, întrucât eşti aşa de vorbăreţ, să-mi spui de 
când cei din neamul tău au contenit să mai fie cei ce mănâncă, iar cei din 
neamul meu — cei ce sunt mâncaţi?... Te minunează asta? Dar chiar că nu 
are de ce! Hai, vulpane, ticălosule bătrân, pune-ţi îndărăt în traistă toate 
mândrele-ţi parimii şi scuteşte-mă de dragostea aceea ce nu şi-a dovedit 
temeiurile! 

Atunci vulpanul îi spuse: 

— O, înţeleptule corb, cugeţi cu temeinicie! da să ştii bine că nimic nu este 
peste putinţă la Acela carele a întocmit inimile făpturilor sale şi carele a 
stârnit dintr-odată în inima mea jurământul acesta faţă de tine. Or, spre a-ţi 
dovedi că inşi din neamuri deosebite pot de minune să se înţeleagă, şi spre 
a-ţi deşterne temeiurile pe care pe bună dreptate mi le ceri, nu găsesc 
nimica mai bun decât să-ţi istorisesc povestea ce mi s-a izvodit cu puricele 
şi cu şoarecele, dacă, fireşte, binevoieşti s-o asculti! 

Şi corbul spuse: 

— De vreme ce vorbeşti de temeiuri, sunt întru totul gata să ascult acea 
Poveste cu puricele şi cu şoarecele, pe care niciodată nu am auzit-o! 

Şi vulpanul spuse: 

— O, gingaşe prieten, învățații cei pricepuţi la cartile de demult şi de azi 
ne povestesc că un purice şi un soarece îşi aveau locuinţa în casa unui 
negustor bogat, fiecare în ungherul care i se potrivea cel mai bine. 

Or, într-o noapte, puricele, scârbit să tot sugă sângele acru al pisicii din 
casă, sări pe patul în care dormea soţia negustorului şi se furişă printre 
rufele ei, iar de acolo se strecură sub cămaşă ca să ajungă la armurul ei şi de 
aici la dunga stinghiei, drept la locul cel mai gingaş. Or, chiar găsi că locul 
acela era tare gingaş, şi dulce, şi alb, neted, pe pofta inimii: nicio zbârcitură, 
niciun firicel de păr sâcâitor, dimpotrivă, o, corbule, dimpotrivă! Pe scurt, 
puricele se înfipse acolo sub vântre şi începu să sugă sângele desfătător al 
soţiei, până la saţietate! Dar adaugise ospăţului atâta de puţină sfiiciune, 
încât, sub usturimea pişcăturii, tânăra femeie sări din somn şi îşi duse iute 


mâna la locul pişcat, şi negreşit că l-ar fi strivit pe purice, dacă acesta nu s- 
ar fi ferit cu isteciune din salvăraşi, de-a lungul creţilor fără de număr ai 
acestui veşmânt anume pentru femei, şi de acolo n-ar fi sărit pe pământ şi n- 
ar fi dat fuga să se ascundă în cea dintâi crapătură ce i se ivi dinainte. Iac- 
aşa cu puricele! 

Dar cât despre tânăra femeie, aceasta scoase un țipăt de durere ce le făcu 
pe toate roabele să vină în goană, iar roabele, pricepând pricina ţipătului 
stăpânei lor, grăbiră să-şi sumeată mânecile şi să se apuce numaidecât de 
treabă spre a găsi puricele în haine: două luară cearceafurile, o alta cămaşa, 
iar altele două şalvarii cei largi pe care începură să-i caute pe la toate cutele, 
rând pe rând, pe când femeiuşca, goală din cap până în picioare, la lumina 
făcliilor, îşi cerceta ea însăşi partea de dinainte a trupului, iar roaba ei de 
taină îi scruta cu de-amănuntul dinapoia. Dar pricepi limpede, o, corbule, că 
nu găsiră chiar nimic! Şi iac-aşa cu femeia! 

Şi corbul grăi: 

— Păi, în toate astea, unde sunt dovezile de care vorbeai? 

Iar vulpanul spuse: 

— Taman acolo va să ajungem! 

Şi urmă: 

De fapt, gaura în care se aciuase puricele, era chiar culcuşul şoarecelui... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a o sută cincizeci şi una noapte 


Spuse: 


De fapt, gaura în care se aciuase puricele era chiar culcuşul şoarecelui. 
Încât, când îl văzu pe purice că intră la el cu atâta lipsă de ruşine, şoarecele, 
până peste poate de înciudat, ţipă: 

— Ce cauţi în casa mea, o, purice, tu care nu eşti nici de neamul, nici de 
teapa mea, şi de la care nu pot să mă aştept decât la neplăceri, învăţat cum 
eşti să trăieşti pe spinarea altora! 

Şi puricele răspunse: 

— O, şoarece bine-primitor, să ştii că, dacă am dat buzna cu atâta năprasnă 
în locuinţa ta, am făcut-o fără voia mea şi ca să scap de moartea cu care mă 
ameninţă stăpâna casei! Şi toate astea pentru olecuţă de sânge pe care i l-am 
supt! E drept că sângele acela era de cel mai bun soi, şi desfătător de să-ţi 
pierzi minţile, şi minunat la mistuire! Vin aşadar să-ţi cer ajutor, cu 


încredere în bunătatea ta, şi să te rog să mă primeşti la tine până ce va fi 
trecut primejdia. Încât, departe de a te sâcâi şi de a te sili să-ţi părăseşti 
casa, am să-ţi dovedesc o recunoştinţă atâta de aleasă, încât ai să-i 
mulţumeşti lui Allah carele a îngăduit întâlnirea noastră! 

Atunci şoarecele, încredinţat de adevărul din glasul puricelui, îi spuse: 

— Dacă chiar aşa-i, o, purice, poţi fără de teamă să împărţi culcuşul cu 
mine, şi să trăieşti aici în tihnă; şi imi vei fi tovarăş şi la noroc şi la pagubă! 
Da cât despre sângele pe care l-ai băut din buturele nevăstuicii, hai, nu-ti 
face griji! Şi mistuie-l, întru tihna inimii tale, cu desfăt! că fiecare îşi ia 
hrana de unde poate şi nu este nimic de ocară în aceasta; iar dacă Allah ne-a 
dat viaţă nu a făcut-o ca să ne lăsăm să murim de foame ori de sete! Şi de 
altminteri iacătă în privinţa aceasta stihurile pe care le-am auzit într-o zi 
procitite de către un sfânt derviş pe uliţe: 


N-am avere pe pământ, 

Şi nu cumpăr, nici nu vând! 
N-am nici casă, 

N-am nici masă, 

Nici soţie n-am, țăfnoasă, 
Ca să-mi ţipe-n hohote! 
Zările mi-s slobode! 


Un coltuc de pită sură, 
Sfânta apă băutură, 

Un zgrăbunţ de sare mic — 
Şi nu mai râvnesc nimic! 
Mi-e destul şi prea destul, 
Îmi ajunge şi-s sătul! 


Jarchila cu părul ros 
Mă-nvăleşte din prisos. 

Cum i-i placul, maica soartă 
Grija zilelor mi-o poartă. 
Nimeni nu are ce-mi lua! 

Pe la masa altora 

Din belşugul milelor 

Capăt hrana zilelor 

Fără hai şi bobotă, 


Cu inima slobodă! 


După ce auzi spusele acestea ale şoarecelui, puricele fu până peste poate 
de mişcat şi îi spuse: 

— O, şoarece, fratele meu, ce viaţă huzurită avem să petrecem noi laolaltă 
de-aci înainte! Aducă Allah cât mai de grabă şi ceasul când voi putea să-ţi 
răsplătesc bunătatea! 

Or, ceasul acela nu zăbovi a sosi. Într-adevăr, chiar în seara aceea, 
şoarecele, care se dusese să ronţăie prin odaia negustorului, auzi un 
zăngănit de bani şi pe urmă îl văzu pe negustor cum îşi număra unul câte 
unul dinarii cei mulţi care se aflau într-un săculeţ; şi, după ce îi cercetă pe 
toţi, îi ascunse sub pernă, se întinse pe pat şi se culcă. 

Atunci şoarecele dete fuga la purice şi îi istorisi ceea ce văzuse şi îi spuse: 

— lacată pentru tine prilejul de a-mi veni într-ajutor, şi anume de a căra cu 
mine dinarii aceia de aur din patul negustorului la cuibul meu! 

La vorbele acestea, puricele era mai să leşine de tulburare, atâta de peste 
măsură i se păru treaba, şi îi spuse cu mâhnire şoarecelui: 

— Păi tu nu cugeti, o, şoarece! tu nu vezi statura mea? Cum aş putea eu să 
car un dinar în spinare, când o mie de purici împreună n-ar izbuti nici măcar 
să-l clintească? Totuşi, hotărât că pot să-ţi fiu de un mare folos, căci mă 
însărcinez, eu, puricele, aşa cum mă vezi, să-l car chiar pe negustor afară 
din iatacul lui şi chiar din casă; şi atunci vei rămâne stăpân peste tot, şi vei 
putea în tihnă şi fără de grabă să cari dinarii în cotlonul tău! 

Atunci şoarecele strigă: 

— Dreptu-i, cinstite purice, şi chiar că nu mă gândisem la asta! lar cât 
despre cotlonul meu, e destul de larg ca să cuprindă tot aurul acela; şi, pe 
deasupra, am rostuit la el şaptezeci de uşi de ieşire, pentru împrejurarea că 
ar vrea careva să mă închidă şi să mă zidească acolo! Zoreşte dar să 
ticluieşti ceea ce mi-ai făgăduit! 

Atunci puricele, din câteva sărituri, fu în patul în care dormea negustorul şi 
se duse drept la tuhăsul lui şi i-l pişcă aşa cum niciodată vreun purice n-a 
mai pişcat un tuhăs de om. La înţepătura aceea şi la usturimea care îi urmă, 
negustorul sări din somn ducându-şi iute mâna la preacinstitul loc, de unde 
puricele zorise a se depărta, şi porni să sloboadă un potop de afurisenii care 
răsunară a pustiu în tăcerea casei. Apoi, după ce se suci şi răsuci, încercă să 
adoarmă la loc. Şi îşi făcu socoteala fără a se gândi la vrăjmaşul său! Într- 
adevăr, puricele, văzându-l pe negustor că se îndărătniceşte să rămână în 


pat, se întoarse la luptă, mânios peste măsură, şi de data aceasta avea să-l 
pişte din toate puterile lui în locul acela atâta de gingaş care se cheamă 
fleac. 

Atunci negustorul sări în sus urlând şi zvârli cât colo şi pături şi haine, şi 
fugi afară din casă, la fântână, unde se umezi cu apă rece, şi nu mai vroi să 
se întoarcă în odaia lui, ci se întinse pe laviţa din curte spre a-şi petrece 
acolo restul nopţii. 

Încât şoarecele putu să care în voie la cuibul său tot aurul negustorului; iar 
când se făcu dimineaţă, nu mai ramăsese niciun dinar în săculeţ. 

Şi iac-aşa putu puricele să-i plătească şoarecelui găzduirea şi să-l 
despăgubească însutit! 

Şi tu, o, corbule, urmă vulpanul, nădăjduiesc că vei vedea în curând 
măsura îndatorinţei mele faţă de tine, în schimbul legământului de prietenie 
pe care îţi cer să-l pecetluim între noi! Şi corbul îi spuse: 

— Chiar că, jupân vulpane, povestea ta-i departe de a-mi aduce vreo 
încredințare. Şi-apoi, la urma urmei, oricine este slobod să facă ori să nu 
facă binele, mai ales cand binele acela urmează a-i fi pricină de năpaste. Or, 
chiar aceasta-i treaba aici. Întrucât eşti de multă vreme vestit pentru 
faţărniciile şi pentru încălcarea legămintelor juruite; cum dar aş putea să mă 
încred într-un ins de o atâta de vădită rea-credinţă, şi care a găsit prilej, încă 
nu demult, să-l vândă şi să-l ducă la pierzare pe cumătru său lupul? Că, o, 
vânzaşule, cunosc pe de rost acea ticăloşie a cărei vâlvă a făcut înconjurul 
întregului neam al dihăniilor! Dacă n-ai fi şovăit să-l jertfeşti pe unul care-i 
de-o seamă cu tine, de nu chiar de neamul tău, după ce îndelungă vreme l-ai 
mâglişit şi l-ai linguşit în toate chipurile, tare-i de aşteptat să nu-ţi faci decât 
o joacă din pieirea celui care-i dintr-un neam potrivnic şi atâta de osebit de 
al tău! Încât toate acestea îmi aduc aminte taman la vreme de o poveste ce 
se potriveşte, vezi tu, cu împrejurarea noastră de acum! 

Vulpanul se miră: 

— Ce poveste? 

Corbul spuse: 

— Povestea cu vulturul! 

Da vulpanul spuse: 

— Nu cunosc nicio Poveste cu vulturul! Ce-i cu ea? 

Şi corbul spuse: 

— A fost odată un vultur care era de o răutate ce întrecea toate marginile 
ştiute; nicio pasăre, mare ori mică nu scăpase nevătămată de năpăstuirile 


lui; şi semănase spaima printre toţi lupii văzduhurilor şi printre toţi lupii 
pământurilor, într-atâta cât la ivirea lui până şi fiarele cele mai crunte lăsau 
numaidecât tot ce înhăţaseră şi îşi luau tălpăşiţa, speriate de clonţul lui 
înfricoşător şi de penele lui zburlite. Dar în curând veni vremea când anii 
strânşi asupra capului său îl pleşuviră cu totul, şi îi tociră ghearele, şi îi 
făcură ferfeniţă clonţul cel crunt şi, laolaltă cu furtunile, îi lăsară trupul 
beteag şi aripile fără vlagă! Atunci ajunse prilej de milă tuturora, încât până 
şi vrăjmaşilor lui de odinioară li se făcu silă să-i mai întoarcă măsura 
năpăstuirilor şi nu se mai uitară la el decât cu scârbă. Şi era nevoit, spre a se 
hrăni, să se mulţumească şi cu bietele rămăşiţi de pe la mesele celorlalte 
păsări şi dihănii! 

Şi tu, o, vulpane, dacă ţi-ai pierdut puterile, văd că încă nu ai pierdut nimic 
din şiretlicurile tale! Că ai vrea, tu nevolnicul, să te însoţeşti cu mine, cel 
care, ca urmare a bunătăţii Atoatedătătorului, îmi păstrez încă neatinsă 
puterea aripilor, ascuţimea vederii şi sâmceaua clonţului. 

Crede-mă, nu încerca să faci precum vrabia. 

Iar vulpanul, uluit cu totul, îl întrebă: 

— De ce vrabie e vorba? 

Corbul spuse: 

— Ascultă! 

Mi s-a izvodit că o vrabie se afla într-o poiană în care păştea o turmă de oi; 
şi scormonea cu sârg pământul cu ciocul, pe urma oilor, când văzu deodată 
un vultur uriaş cum se prăvăleşte peste un mieluţ şi cum îl înşfacă în gheare 
şi piere cu el în depărtare. La priveliştea aceea, vrabia se măsură cu o 
mândrie până peste poate şi îşi desfoie aripile cu făloşenie şi îşi zise în 
sineşi: „Păi şi eu stiu să zbor şi pot chiar să înşfac un berbec de-al mare!” Si 
tot atunci îşi şi alese berbecul cel mai mare pe care putu să-l ochească, cel 
care avea o lână atâta de deasă şi atâta de bătrână, încât sub pântecele lui nu 
mai era, de-atâta ud cât îl îmbiba peste noapte, decât o grămadă fleşcăită şi 
mârcedă! Şi vrabia se năpusti pe spinarea acelui berbec şi vru să-l salte în 
zbor şi-alta nu. Da, de la cea dintâi mişcare, gheruţele i se prinseră în 
floacele de lână si rămase ea însăşi prinsă a berbecului. Atunci ciobanul 
veni în fuga mare şi o înhaţă şi îi smulse penele din aripi si după ce o legă 
de picior cu o aţă, le-o dete ca jucărie copiilor săi şi le spuse: „Luaţi seama 
bine la pasărea asta! A vrut, spre prăpădul ei, să se asemuie cu unul mai tare 
decât ea! Încât a fost pedepsită să ajungă roabă!” 


Şi tu, o, vulpan ologit, vrei să te măsori acuma cu mine, de vreme ce ai 
cutezanţa să mă îmbii cu tovărăşala ta! Haide hai, telpiz bătrân, crede-mă, 
întoarce dosul cât mai degrabă! 

Atunci vulpoiul pricepu că de-acuma era zadamic a mai încerca să 
prostească un ins atâta de dăscălit precum era corbul. Şi, în mânia lui, 
începu să scrâşnească aşa de tare din fălci, încât îşi sparse un colţ de-al 
mare. lar corbul, în zeflemea, îi spuse: 

— Chiar că sunt mâhnit că ţi-ai sfărâmat un dinte din pricina împotrivirii 
mele! 

Dar vulpanul se uită la el cu o cinstire fără de margini şi îi spuse: 

— Nu din pricina împotrivirii tale mi-am sfarâmat dintele, ci mai degrabă 
de ruşine că am dat de unul mai afurisit decât mine! 

Şi după ce spuse vorbele acestea, vulpanul zori a-şi lua tălpăşiţa spre a se 

duce să se ascundă pe undeva . 
Şi Şeherezada văzu că e dimineaţă şi îşi precurmă vorbele îngăduite. 
Dar când fu cea de a o sută cincizeci şi doua noapte 


Spuse: 


POVESTEA CU FRUMOASA ŞAMSENNAHAR ŞI CU ALI BEN- 
BEKAR 


177Mi s-a izvodit, o, norocitule sultan, că trăia la Bagdad, sub domnia care 
s-a întemeiat şi s-a dus a califului Harun Al-Raşid, un tânăr negustor tare 
bine făcut şi tare bogat, pe care îl chema Abalhassan ben-Iaher. Era, 
neîndoielnic, cel mai frumos şi cel mai muchelef dintre toţi negustorii din 
sukul cel mare. Încât fusese ales de catre căpetenia hadâmbilor de la sarai să 
rostuiască pentru cadâne toate lucrurile — bogasiuri sau nestemate — de care 
ele puteau să aibă trebuinţă; iar hanâmele acelea se bizuiau orbeşte pe bunul 
lui gust, şi mai cu seamă pe nelimbuţia lui, de destule ori pusă la încercare, 
în slujbele pe care îl însărcinau din când în când. lar el nu pregeta niciodată 
a-i cinsti cu tot felul de răcoritoare pe hadâmbii care veneau să-i aducă 
poruncile, şi de fiecare data să le dăruiască vreun peşcheş potrivit cu cinul 
pe care aceştia îl aveau pe lângă stăpânele lor. Încât tânărul Abalhassan era 
tare îndrăgit de toate femeile şi de toţi robii de la sarai, şi până într-atâta, 
încât însuşi califul îl băga în seamă într-un sfârşit; şi, de cum îl văzu, îl 
îndrăgi pentru purtările lui alese şi pentru chipul lui zarif şi atâta de 
îndatoritor, şi pentru obrazu-i atâta de blajin; şi îi îngădui intrare slobodă la 
sarai, la orice ceas din zi ori din noapte; şi, cum tânărul Abalhassan adăuga 
la toate, aceste haruri şi darul cântatului şi al stihuirii, califul, care nu punea 
nimica mai presus de un glas frumos şi de o rostire aleasă, îl poftea adeseori 
să vină să-i ţină tovărăşie la masă şi să-i ticluiască stihuri desăvârşit 
meşterite. 

Încât prăvălia lui Abalhassan era cea mai cunoscută de către toţi tinerii 
cilibii câţi cuprindea Bagdadul, feciori de emiri şi de veliţi, precum şi de 
către soțiile dregătorilor de viţă aleasă şi ale slujbaşilor. 

Or, unul dintre obişnuiţii cei mai statornici ai prăvăliei lui Abalhassan era 
un tânăr cocon care ajunsese prietenul cel mai de suflet al lui Abalhassan, 
aşa de frumos şi de ispititor era. Îl chema Ali ben-Bekar şi se trăgea din 
domnii cei de demult ai Persiei. Avea un boi vrăjitor, un chip cu nişte obraji 
proaspeţi şi trandafirii, sprâncenele trase desăvârşit, dinţii zâmbitori şi o 
vorbă desfătătoare. 


Într-o zi dar, pe când tânărul emir Ali ben-Bekar şedea în prăvălie lângă 
prietenul său Abalhassan ben-Taher, şi pe când amândoi tăifasuiau şi 
râdeau, văzură cum vin zece fetişcane frumoase ca nişte lune, care o 
înconjurau pe-o a unsprezecea, călare pe o catârcă înfotăzată în zarpale şi cu 
scările de aur. Şi această cea de a unsprezecea era acoperită cu un izar de 
mătase trandafirie, pe care îl strângea peste mijloc o centură înhorboţită cu 
aur, lată de cinci degete şi bătută în mărgăritare mari şi în năstrăpate. Chipu- 
i era învăluit cu un iaşmac străveziu, prin care ochii i se întrezăreau 
minunati! Pielea mâinilor ei se înfăţişa vederii precum însăşi mătasea, şi 
odihnitoare în albeaţa ei; iar degetele-i, grele de olmazuri, nu păreau decât 
şi mai măiestrite. Cât despre boiul şi despre nurii ei puteau fi prepuşi 
minunaţi, judecând după puţinul ce se putea zări 

Când alaiul ajunse la uşa prăvăliei, copila, sprijinindu-se pe umerii 
roabelor, puse piciorul la pământ şi intră in prăvălie, urând bună pace lui 
Abalhassan, care îi întoarse urarea cu semnele celei mai adânci cinstiri, şi 
sări să orânduiască pernele şi divanul spre a o pofti să ia loc, şi se trase 
numaidecât oleacă mai de-o parte, ca să aştepte poruncile ei. Şi tinerica 
începu să aleagă fără luare-aminte cateva bogasiuri de zarafir;, câteva 
giuvaieruri şi câteva şipuri cu zemuri de trandafiri; şi, întrucât nu avea de ce 
să se sfiască de Abalhassan, îşi săltă o clipită vălul cel gingaş de pe faţă şi 
făcu să strălucească astfel, fără de ascunzişuri, toată frumuseţea ei. 

Or, de cum zări acel chip atâta de frumos, tânărul emir Ali ben-Bekar se 
simţi răpit de minunare, şi patima i se aprinse în adâncul lăuntrurilor; pe 
urmă, întrucât, din bună-cuviinţă, vru să se depărteze, copila cea nurlie, care 
îl băgase de seamă şi care şi ea fusese la fel de tulburată tainic, îi spuse lui 
Abalhassan cu glasul ei minunat: 

— Nu vreau să fiu pricina plecării muşteriilor tăi. Pofteşte-l, aşadar, pe 
tânărul acela să nu plece! 

Şi zâmbi vrăjitor. 

La vorbele ei, emirul Ali ben-Bekar fu în vipia dorurilor şi, nevrând să 
rămână dator în curtenie, îi spuse codanei: 

— Pe Allah! o, stăpână a mea, dacă am vrut să plec nu a fost numai de 
teama să nu fiu stânjenitor, ci şi pentru ca văzându-te, m-am gândit la 
stihurile poetului: 


O, tu cel ce priveşti măreţul soare, 
Nu-l vezi cum arde-n slava-i stătătoare 


Pe care ochi de om nu-i s-o măsoare? 


Crezi tu că fără aripi ai fi-n stare 
S-ajungi la el în ceruri? Sau crezi oare 
Că el până la tine-o să coboare? 


Când auzi stihurile acelea procitite cu un glas tânguitor, fetişcana fu vrăjită 
de simţământul gingaş care le stârnise, şi fu încă şi mai aprig răpită de 
înfaţişarea chipeşă a celui îndrăgostit de ea. Încât îi aruncă o privire lungă şi 
zâmbitoare, pe urmă îi făcu semn tânărului negustor să se apropie şi îl 
întrebă în şoaptă: 

— Abalhassan, cine este tânărul şi de unde este? 

El răspunse: 

— Este emirul Ali ben-Bekar, coborâtor din domnii Persiei. E tot atâta de 
mărinimos pe cât e de frumos. Şi e cel mai bun prieten al meu. 

Cadâna urmă: 

— E drăguţ! Aşa că să nu te minunezi, Abalhassan. Dacă în curând după 
plecarea mea vei vedea că vine o roabă de-a mea să vă poftească, pe tine şi 
pe el, să veniţi la mine. Întrucât as vrea să-i dovedesc că se află la Bagdad 
saraiuri mai mândre, femei mai frumoase şi almee mai iscusite decât la 
curtea domnilor persiani! 

lar Abalhassan, căruia nu-i trebuia mai mult ca să priceapă, se temeni şi 
răspunse: 

— Pe capul şi pe ochii mei! 

Atunci tânăra hanâmă îşi trase la loc iaşmacul peste obraji şi ieşi, lăsând în 
urmă-i o mireasmă de rochii ţinute numai în santal şi în iasomie. 

Cât despre Ali ben-Bekar, odată copilandra plecată, rămase un bun răspăs 
de vreme fără să mai ştie ce spune, şi până într-atâta că Abalhassan fu 
nevoit să-i atragă luarea-aminte că muşteriii băgau de seamă zbuciumul lui 
şi începeau să se mire. lar Ali ben-Bekar răspunse: 

— O, ben-Taher, cum să nu fiu zbuciumat şi mirat eu însumi când îmi văd 
sufletul cum dă să-mi fugă din trup ca să se ducă după luna aceea care îmi 
sileşte inima să se dăruiască fără a se mai chibzui cu mintea? 

Pe urmă adăugă: 

— O, ben-Taher, fie-ţi milă! cine este copila aceea pe care pari a o 
cunoaşte? Grăbeşte-te de-mi spune! 

Abalhassan răspunse: 


— Este cadâna de inimă a emirului drept-credinciosilor! Numele ei este 


Şamsennahar . E răsfaţată de calif cu hatâruri care de-abia dacă i se aduc 
chiar şi sultanei Sett-Zobeida, soţia legiuită. Are un sarai numai al ei, unde 
porunceşte ca stăpână deplină, fără a fi pusă sub veghea hadâmbilor, 
întrucât califul are o încredere fără de margini în ea; şi pe drept temei, căci, 
dintre toate femeile de la sarai, măcar că e cea mai frumoasă, ea este cea 
care face ca roabele şi hadâmbii să şuşotească cel mai puţin, cu clipeli de 
ochi. 

Or, de-abia isprăvise Abalhassan de dat aceste lămuriri prietenului său Ali 
ben-Bekar, că o roabă micuță se şi ivi şi se duse drept la Abalhassan şi îi 
spuse la ureche: 

— Stăpâna mea Şamsennahar vă pofteşte, pe tine şi pe prietenul tău! 

Şi numaidecât Abalhassan se ridică, îi făcu semn lui Ali ben-Bekar şi, 
după ce încuie uşa de la prăvălie, o urmă, însoţit de Ali, pe roaba cea 
micuță, care mergea înaintea lor şi care îi duse astfel la chiar saraiul 
califului Harun Al-Raşid. 

Şi deodată emirul Ali se socoti ajuns în chiar sălaşul ginnilor, unde toate 
lucrurile sunt atâta de frumoase, încat ar creşte păr pe limbă până a dovedi 
să le zugrăvească. Ci roaba cea mărunţică, fără a le da păs să-şi 
mărturisească uluirea, îşi plesni palmele una de alta şi pe dată se şi ivi o 
arăpoaică încărcată cu o sinie plină cu mâncăruri şi cu poame, pe care o 
puse pe o sofa; şi chiar numai mireasma ce se revărsa din ele era un balsam 
minunat pentru nări pentru inimă, încât roaba cea mărunţică nu pregetă a-i 
pofti cu cinstiri până peste poate să guste şi, după ce se săturară bine, le 
aduse ligheanul şi olul de aur plin cu apă înmiresmată pentru mâini; pe 
urmă le aduse un ibric minunat, împodobit cu adamanturi şi rubine, şi plin 
cu apă de trandafiri, şi le turnă din el şi într-o palmă şi în cealaltă, pentru 
barbă şi pentru obraji; după care le aduse mirosne de aloe într-o căţuie 
micuță de aur, şi le înmiresmă hainele, cum e datina. Şi, când isprăvi, 
deschise o uşă de la sala în care se aflau şi îi rugă să poftească după ea. Şi îi 
duse într-o sală mare, durată răpitor. 

Era într-adevăr o sală străjuită de o boltă sprijiniră pe optzeci de pilaştri 
străvezii din cea mai curată alabastră, cu picioarele şi cu frunţile cioplite cu 
un meşteşug gingas, şi împodobiţi cu zugrăveli de păsări şi de dihănii cu 
patru picioare. lar bolta era zugrăvită toată, pe un câmp de aur, cu linii 
colorate şi vii la privire, ce înfăţişau întocmai împletiturile de pe chilimul 
cel mare cu care era aşternută sala. Şi, în locurile goale dintre pilaştri, se 


aflau oluri mari şi minunate cu flori, sau numai nişte şipuri mari, goale, da 
frumoase de chiar frumuseţea lor şi de a trupurilor lor de jaspă, de agată şi 
de cleştar. Şi sala aceea da de-a dreptul către o grădină care la intrare 
înfăţişa, din pietricele colorate, zugrăviturile de pe chilim: ceea ce făcea ca 
bolta, sala şi grădina să se dealungească sub cerul gol şi sub albastrul 
liniştit. 

Or, pe când Ali ben-Bekar şi Abalhassan se minunau de întocmirea aceea 
măiastră, zăriră, aşezate roată, cu sânii ţâşnitori, cu ochii negri şi cu obrajii 
trandafirii, zece fetişcane care ţineau fiecare în mână câte o lăută... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a o sută cincizeci şi treia noapte 


Spuse: 


„„.Şi cu obrajii trandafirii, zece fetişcane care ţineau fiecare în mână câte o 
lăută. Şi, la un semn al micuţei roabe de taină, toate deodată cântară un 
pestref atâta de duios, încât emirul Ali, a cărui inimă era plină de chipul 
frumoasei Şamsennahar, simţi lacrimile cum îi năboiesc pleoapele. Şi îi 
spuse prietenului său Abalhassan: 

— Ah, fratele meu! simt că mi se topeşte inima! lar sunetele acestea îmi 
vorbesc într-o limbă care îmi face sufletul să plângă, fără ca să ştiu bine de 
ce! 

Abalhassan îi spuse: 

— Tinere doamne al meu, stai cu sufletul liniştit şi dă toată luarea-aminte 
la cântarea aceasta ce făgăduieşte să fie minunată datorită frumoasei 
Şamsennahar care pesemne că are să se ivească în curând! 

Într-adevăr, de-abia isprăvi Abalhassan vorbele acestea că pe dată cele 
zece tinere se şi ridicară toate deodată şi, unele ciupind strunele, altele 
dărăbănind din dairale, viersuiră cântecul acesta ca pestref: 


O, cerule, priveşti adeseori 

Spre noi cu zâmbet cald de mulţumire; 
O, lună, pune-ţi hainele de nori 
Şi-nfăşură-te-n vălul lor subţire; 

Iar soare tu, atotbiruitor, 

Te du si lasă noaptea să se-nşire! 


Şi cântăreţele se opriră, ca să aştepte răspunsul pe care îl viersui numai una 
dintre cele zece: 


Ochilor, iată, iată mândra lună! 

Căci ne e oaspe mândrul, craiul soare, 
Venit acum la noi să se supună 

Către Şamsennahar cu închinare! 


Atunci emirul Ali, care îl întruchipa pe chiar soarele acela, se uită spre 
partea dimpotrivă şi văzu, într-adevăr, cum veneau douăsprezece arăpoaice 
tinere ce purtau pe umeri un jeţ de argint-lamur, acoperit cu un polog de 
catifea, şi pe care şedea o femeie ce încă nu se putea zări, adăpostită cum 
era sub un văl mare de borangic ce se unduia dinaintea pologului. Şi 
arăpoaicele erau cu sânii goi şi cu picioarele desculţe; iar o maramă de 
mătase şi zarafir, petrecută pe după mijloc, întărea belşugurile trupeşti ale 
purtătoarelor. Şi, când ajunseră în mijlocul cântăreţelor, puseră jos încetişor 
jeţul de argint şi se traseră îndărăt sub pomi. 

Atunci o mână împinse perdelele la o parte, şi nişte ochi străluciră pe un 
chip de lună; era Şamsennahar. Şi era îmbrăcată într-o mantie largă de 
bogasiu uşor, albastru pe aur, înstelată cu mărgăritare şi rubinuri, nicidecum 
puse cu ghiotura, ci puţine ca număr — numai că totul era de un gust şi de un 
preţ fără de seamăn. Atunci, cu perdelele date la o parte, Şamsennahar îşi 
săltă cu totul iaşmacul, şi se uită zâmbind la emirul Ali, şi îşi plecă uşor 
capul. Şi emirul Ali se uită la ea suspinând şi îşi vorbiră amândoi într-o 
limbă mută prin care, în câteva clipite, îşi spuseră mai multe lucruri decât ar 
fi putut să-şi spună într-un lung răspăs de vreme.” 

Şi Şamsennahar izbuti într-un sfârşit să-şi desprindă privirile din ochii lui 
Ali ben-Bekar, spre a porunci roabelor să cânte. Atunci una dintre ele zori 
să-şi înstruneze lăuta şi cântă: 


Ursită, tu! când doi îndrăgostiţi, 
Bătuţi de-acelaşi dor, stau şi suspină, 
Privindu-se-ndelung şi ispitiți 
De-mbrăţişări — au nu tu eşti de vină? 


Iubita spune: „Incă un sărut, 
Iubitule, mai dă-mi, pe viaţa-mi toată! 
Ţi-l voi întoarce, dacă ţi-a plăcut, 


La fel de cald, o dată, şi-ncă-o dată!” 


Atunci Şamsennahar şi Ali ben-Bekar scoaseră un oftat; iar a doua 
cântăreaţă, pe un alt glas, la un semn al cadânei, spuse: 


Iubite, dulcea mea lumină 

Pe floarea ochilor, pe gură! 
O, trup prin care se strecoară 
A buzelor mele băutură! 


Iubitule, când te-am zărit 

Întâia oară, ca-n poveşti, 

Ah, frumuseţea mi-a şoptit: 
„Iacătă-l! Mâini dumnezeieşti 
L-au izvodit! Şi ca alintu-i, 

Al unor horbote cereşti — 

Să-l cauţi pururi şi să-l jindui”” 


La stihurile acestea, emirul Ali ben-Bekar şi frumoasa Şamsennahar se 
priviră îndelung; şi o a treia cântăreaţă spunea: 


Clipele de fericire 

Trec ca repezite ape. 
Grabnic trista vestejire 
Peste noi aşterne pleoape. 
Nu mai sta în şovăire 
Când iubirea e aproape. 
Soarbe bucuria-ntreagă, 
Căci nădejdea-n ea-i deşartă: 
Anii tineri iute pleacă. 
Frumuseţea se deşartă. 
Clipa care-acum te leagă 
N-o lăsa în van să ardă! 


Când cântăreaţa isprăvi cântecul, emirul Ali scoase un oftat lung şi, 
neputând să-şi stăpânească mai mult tulburarea, lăsă lacrimile să-i curgă, 
suspinând. La priveliştea aceea, Şamsennahar, care nu era mai puţin 
tulburată, se porni să plângă şi ea la fel şi, neputând să-şi înfrâne patima, se 


ridică din jeţ şi porni repede spre uşa sălii. Şi numaidecât Ali ben-Bekar 
alergă şi el într-acolo şi, ajungând în spatele perdelei celei mari de la uşă, se 
întâlni cu iubita lui; şi tulburarea le fu atâta de mare şi bucuria atâta de 
amarnică, încât leşinară unul în braţele celuilalt; şi neîndoielnic că s-ar fi 
prăbuşit pe jos, de nu i-ar fi sprijinit slujnicele care o urmau de departe pe 
stăpână şi care zoriră să-i ducă pe amândoi pe un divan unde îi ajutară să-şi 
vină în simţiri, stropindu-i din belşug cu apă de flori şi dându-le să miroasă 
mirosne întremătoare. 

Or, cel dintâi lucru pe care îl făcu Şamsennahar când îşi veni în fire fu de a 
se uita împrejurul ei; şi zâmbi fericită când dete cu ochii de iubitul său Ali 
ben-Bekar; şi, întrucât nu îl vedea pe Abalhassan ben-Taher, întrebă cu 
îngrijorare de el. Or, Abalhassan, din bună-cuviinţă, se trasese mai încolo, şi 
de altminteri nu fără de teamă pentru urmarea grea pe care putea s-o aibă 
nebunia aceea, daca ar fi ajuns să se dea în vileag la sarai. Dar de cum 
pricepu că hanâma întreabă de el, înaintă cu cinstire şi se temeni dinaintea 
ei. lar Şamsennahar îi spuse: 

— O, Abalhassan, cum îţi voi preţui vreodată pe masură binele ce ni l-ai 
făcut? Mulțumită ţie am ajuns să cunosc ce are lumea mai vrednic de iubit 
printre făpturile ei, şi clipele acestea fără de asemuire când sufletul mi se 
curmă de beţia fericirii! Fii încredinţat, ben-Taher, că Şamsennahar nu are 
să fie nicidecum o nerecunoscătoare! 

Şi Abalhassan se temeni adânc dinaintea cadânei, cerand de la Allah 
pentru ea împlinirea tuturor dorurilor pe care sufletul ei şi le-ar putea râvni. 
Atunci Şamsennahar se întoarse către iubitul ei Ali ben-Bekar şi îi spuse: 

— O, stăpâne al meu, nu mă îndoiesc de dragostea ta. Măcar că a mea 
întrece ca tărie toate simţămintele pe care ai putea să le ai tu pentru mine. 
Dar vai! ce soartă-i şi soarta mea, de a fi legată de saraiul acesta şi de a nu 
putea să dau voie slobodă iubirii mele. 

Şi Ali ben-Bekar răspunse: 

— O, stăpână a mea, chiar că dragostea ta m-a pătruns până într-atâta, 
încât s-a întreţesut cu sufletul meu şi s-a făcut una cu el, atâta de desăvârşit, 
încât chiar şi după moartea mea sufletul meu are să-l păstreze în adâncu-i pe 
veci! Ah, ce nenorociţi suntem că nu putem să ne iubim în voie! 

Şi, când încheie vorbele acestea, lacrimile năpădiră ca o ploaie obrajii 
emirului Ali şi, ca urmare, şi pe cei ai frumoasei Şamsennahar. Şi 
Abalhassan veni lângă ei şi le spuse: 


— Pe Allah! nu pricep nimic din planşetele voastre, de vreme ce vă aflaţi 
laolaltă! Ce-ar mai fi dacă aţi fi despărțiți? Chiar că nu este nicidecum 
ceasul acuma să vă mohorâţi, ci să vă înseninaţi şi să vă petreceţi vremea în 
bucurie şi voioşie! 

La vorbele acestea ale lui Abalhassan, căruia învățase să-i preţuiască 
sfaturile, frumoasa Şamsennahar îşi şterse lacrimile şi făcu semn uneia 
dintre roabe, care numaidecât ieşi pentru o clipită spre a se întoarce urmată 
de mai multe slujnice care purtau pe capetele lor nişte tablale mari de argint, 
pline cu tot felul de bucate ispititoare. Si, odată acele tablale puse jos pe 
chilimuri între Ali ben-Bekar şi Şamsennahar, slujnicele se traseră îndărăt 
lângă perete şi înlemniră. 

Atunci Şamsennahar îl pofti pe Abalhassan să şada jos dinaintea lor, în 
jurul tăvilor de aur bătut, pe care se rotunjeau pometurile şi abureau 
plăcintele. Şi cu chiar degetele ei, cadâna începu să întocmească dumicate 
de pe fiecare tavă şi să le pună chiar ea între buzele iubitului său Ali ben- 
Bekar. Şi nu îl uită nici pe Abalhassan ben-Taher. Şi, după ce mâncară, 
tăvile de aur se ridicară şi se aduse un ibric gingaş de aur şi un lighean de 
argint bătut; şi se spălară pe mâini cu apa înmiresmată ce li se turnă. După 
care şezură iarăşi jos, iar tinerele arăpoaice le aduseră nişte cupe de agată 
colorate, puse pe nişte farfuriuţe de argint-lamur şi pline cu un vin ales, care 
chiar şi numai cu înfăţişarea lui învoioşa ochii şi învâlvora sufletul. Iar ei 
băură încetişor, privindu-se lung; şi, odată cupele golite, Şamsennahar le 
lăsă pe toate roabele să plecc, şi nu mai opri lângă ea decât cântăreţele. 

Atunci, cum se simţi ispitită întru totul să cânte, Şamsennahar îi ceru uneia 
dintre cântărețe să încerce mai întâi un pestref, spre a-i da glasul; iar 
cântăreaţa îşi înstrună numaidecât lăuta şi cântă încetişor: 


Suflete-al meu, te-ai topit! 
Mâinile dragostei grele 
Te-au răvăşit şi-ai zvârlit 
Vântului tainele mele! 


Suflete, unde te duci? 
Eu te păstram în veghere, 
Şi-acuma iacătă fugi 
Spre cel care ţi-e durere! 


Curgeţi, voi lacrimi, şuvoi, 


Spre cruntul ce mi-e izbăvire! 
Ah, lacrimi de flacără, voi 
Aprinse de-aceeaşi iubire! 


Atunci Şamsennahar întinse mâna, umplu o cupă şi o bău până la jumătate, 
apoi i-o întinse emirului Ali, care o luă şi bău, cu buzele puse pe locul pe 
care îl atinseseră buzele iubitei lui... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a o sută cincizeci şi patra noapte 


Spuse 


„..Şi bău, cu buzele puse chiar pe locul pe care îl atinseseră buzele iubitei 
lui, în vreme ce strunele lăutelor tremurau duios sub degetele cântăreţelor. 
Şi Şamsennahar făcu încă un semn uneia dintre cântărețe spre a-i cere să 
cânte ceva pe un glas oleacă mai adânc. Şi tânăra roabă murmură încetişor: 


Dacă lacrimile grele 

Scaldă ochii mei întruna, 
Dacă-n fundul cupei mele 
Dau de lacrimi totdeauna, 
Dacă pururi pentru mine 

E izvorul lor mai darnic 
Decât olurile pline 

Dintr-o mâna de paharnic, — 
Inimă, pe-Allah! ia, soarbe 
Băutura mult amară: 

E-un prisos de doruri oarbe 
Ce din ochii-mi arşi coboară! 


În clipita aceea, Şamsennahar se simţi ameţită cu totul de sunetele 
înduioşate ale cântecelor şi, luând o lăută din mâinile uneia dintre femeile 
ce şedeau la spatele ei, închise ochii pe jumătate şi cântă din tot sufletul 
stihurile acestea minunate: 


Lumină-a ochilor mei, dor, 
Tu, căprior din plai ceresc, 
Când pleci de lângă mine mor, 


Când te apropii mă topesc! 
Trăiesc arzând — şi-n bucurie 
Mă sting aşa, ca o făclie. 


De sărutarea gurii tale 

Se umple-al zării coviltir, 

Ca de-o mireasmă de petale 
Într-al pustiului ceair, 
Şi-nfiorezi blajine seri 

Cu freamăt lung de palmieri. 


Ia seama, vânt de seară lin! 
Prea-i umbli împrejur pribeag, 
Şi tremurând de lung suspin 
Tu buzele-i săruţi cu drag, 
Şi-n tainică îmbrăţişare 
Gropiţele-i ispititoare! 


Ah, mirosul de iasomie 

Al frumuseţii-mbătătoare, 
Prin moalea pânză străvezie 
A hainei albe şi uşoare. 

Ah, trupul tânăr, de argint, 
Ca piatra-n lună strălucind. 


Ah, gustul gurii-ameţitor 
Şi-ai buzei trandafir de foc, 
Şi dragi obrajii-i vrăjitori, 
Şi mlădiosul lui mijloc. 

Ah, ochii-i ca pierduţi în vise 
Pe după pleoapele închise! 


Of inimă, cum te vor pierde 
Ispitele acestea toate 
Făcute-anume să desmierde, 
Comori adânci de nestemate! 
Ia seama: cu săgeata-i blândă 


u = goar 
Stă crunta dragoste la pândă! 


Când auziră cântecul acesta al frumoasei Şamsennahar, Ali ben-Bekar şi 
Abalhassan ben-laher erau să-şi ia zborul ca-n vrajă; pe urmă se 
cutremurară de încântare şi scoaseră nişte „Ya Allah!” de o adâncime fără 
de seamăn, pe urmă râseră şi plânseră; iar emirul Ali, tulburat până peste 
poate, apucă o lăută şi i-o întinse lui Abalhassan, rugându-l să-i ţină hangul 
la ceea ce avea să cânte. Atunci închise ochii şi, cu capul plecat şi sprijinit 
în palmă, cântă cu glas încetişor cântecul acesta din ţara lui: 


Paharnice, ascultă! 

Atâta de frumos e chipul drag 

Că, de-aş fi domn al lumii, lumea toată 
Cu mândrele-i cetăţi i-aş pune-o-n prag, 
Doar să mă lase să-i sărut o dată 
Obrazul pentru care gem şi zac! 


Chiar benghii frumuseţii-s de prisos 
Pe faţa-i numai vis şi strălucire; 
Nu-i trandafir pe lume mai frumos, 
Nici catifea cu puful mai subţire — 
Pe lângă ea e totul mai prejos! 


Şi stihurile fură spuse de emirul Ali ben-Bekar cu un glas întru totul 
minunat! Or, chiar în clipita când cântecul se stingea, tânăra roabă de taină a 
frumoasei Şamsennahar veni în fugă, tremurând de speriată, şi spuse către 
Şamsennahar: 

— O, stăpâna mea, Massrur şi Afif şi alţi hadâmbi de la sarai sunt la 
poartă şi cer să-ţi vorbească! 

La vorbele acestea, emirul Ali şi Abalhassan şi toate roabele se tulburară 
până peste poate, ba se şi cutremurară pentru viaţa lor. Dar Şamsennahar, 
care numai că rămăsese liniştită, zâmbi gingaş şi le spuse tuturora: 

— Ţineţi-vă firea! Şi lăsaţi pe mine! 

Pe urmă îi spuse roabei sale de taină: 

— Du-te şi ţine-i de vorbă pe Massrur şi pe Afif şi pe ceilalţi, şi spune-le 
să ne dea răgaz să-i primim pe potriva cinului lor! 

Apoi le porunci roabelor să închidă toate uşile de la sală şi să tragă 
perdelele cele mari. După care îi pofti pe emirul Ali şi pe Abalhassan să nu 
se mişte din sală şi să nu aibă nicio teamă; apoi, urmată de toate cântăreţele, 


iesi din sală pe uşa care da spre grădină şi porunci ca uşa să fie închisă în 
urma ei; şi se duse sub pomi, să şadă în jeţul pe care avusese grijă a porunci 
să fie mutat acolo. Luă o înfăţişare zaifă, porunci uneia dintre copile s-o 
frece pe picioare, iar celorlalte să se tragă mai la o parte, în vreme ce trimise 
o tânără arăpoaică să deschidă uşa de la intrare lui Massrur şi celorlalţi. 

Atunci Massrur şi Afif şi cei douăzeci de hadâmbi, cu iataganele în mâini 
şi cu seleafuri late la brâu, înaintară şi, de departe de tot, se frânseră până la 
pământ şi se închinară dinaintea cadânei, cu semnele de cinstire cele mai 
adânci. Şi Şamsennahar spuse: 

— O, Massrur, deie Allah să-mi fii aducător de veşti bune! 

Şi Massrur răspunse: 

— Inşallah, o, stăpână a mea! 

Pe urmă se apropie de jeţul cadânei şi spuse: 

— Emirul drept-credincioşilor îţi trimite urări de bună pace şi îţi spune că 
doreşte fierbinte să te vadă! Şi îţi dă de ştire că ziua aceasta i s-a dovedit 
plină de bucurie şi binecuvântată ca nealta; şi vrea s-o încheie langă tine, 
spre a-i fi întru totul minunată. Şi ar vrea să afle mai întâi părerea ta în 
această privinţă, şi dacă ţi-ar plăcea mai mult să te duci tu la sarai, ori mai 
degrabă să-l primeşti la tine, chiar aici! 

La vorbele acestea, frumoasa Şamsennahar se ridică şi se temeni şi sărută 
pământul, spre a arăta că socoteşte dorinţa califului ca pe o poruncă, şi 
răspunse: 

— Sunt roaba prea supusă şi mult norocită a emirului drept-credincioşilor. 
Încât mă rog ţie, o, Massrur, să-i spui stăpânului nostru cât de bucuroasă 
sunt să-l primesc şi cât de luminat va fi saraiul acesta de venirea lui! 

Atunci căpetenia hadâmbilor şi alaiul său grăbiră sa plece, iar 
Şamsennahar se repezi numaidecât în sala în care se afla iubitul ei şi, cu 
lacrimile în ochi, îl strânse la piept şi îl sărută pătimaş, iar el, la fel; apoi ea 
îi mărturisi cât de amărâtă era să-i spună bun-rămas mai repede decât s-ar fi 
aşteptat. Şi amândoi începură să plângă, unul în braţele celuilalt. Iar emirul 
Ali izbuti într-un sfârşit să i spună iubitei sale: 

— O, stăpână a mea, fie-ţi milă! Îngăduie-mi să te strâng, să te simt pe 
toată lipită de mine, să mă bucur de atingerea vrăjită cu tine, întrucât ceasul 
neabătut al despărțirii este aproape! Voi păstra în carnea mea atingerea 
aceasta scumpă, şi în suflet amintirea ei! Îmi va fi o mângâiere la despărţire 
şi o alinare la mâhnire! 

Ea răspunse: 


— O, Ali! pe Allah! doar pe mine mă va topi mâhnirea, pe mine care 
rămân în saraiul acesta numai cu amintirea ta! Tu, o, Ali, vei avea toate 
sukurile ca să te veseleşti, şi toate copilele şi pe toate cele de pe uliţe; nurii 
lor şi ochii lor codaţi te vor face s-o uiţi pe deznădăjduita de Şamsennahar, 
iubita ta; şi clinchetul de cleştar al brătărilor lor va spulbera poate până şi 
orice urmă a chipului meu din ochii tăi! O, Ali, cum voi mai putea de-acum 
să îndur clocotul durerii mele, ori să-mi înăbuş în gât tipetele şi să le 
preschimb în cântecele pe care mi le va cere stăpânul drept-credincioşilor? 
Cum va mai putea să îngaime limba mea sunetele viersuirii, şi cu ce zâmbet 
voi mai putea să-l întâmpin şi pe el, când doar tu poţi să-mi faci sufletul 
zâmbitor? Ah, cu ce priviri neabătute am să ţintuiesc locul pe care ai stat tu 
lângă mine, o, Ali! Şi mai cu seamă cum voi putea, fără a muri, să duc la 
buzele mele cupa împărtăşită pe care mi-o întinde emirul drept- 
credincioşilor? De bună seamă că bând, o otravă fără de milă are să mi se 
reverse în vine! Şi atunci, ce uşoară îmi va fi moartea, o, Ali! 

În clipita aceea, pe când Abalhassan ben-Taher tocmai da să-i aline 
îndemnându-i la răbdare, roaba de taină veni în fugă s-o prevestească pe 
stăpână-sa de sosirea califului. Atunci Şamsennahar, cu ochii plini de 
lacrimi, nu mai avu decât răgazul să-l sărute pentru cea din urmă oară pe 
iubitul său şi îi spuse roabei: 

— Călăuzeşte-i cât mai repede la hruba care dă cu un capat spre ţărmul 
Tigrului, iar cu celălalt capăt spre grădină; şi când noaptea are să fie destul 
de întunecată, să-i ajuţi să iasă pe furiş la ţărmul apei! 

După ce spuse vorbele acestea, Şamsennahar îşi sugrumă suspinele care o 
înăbuşeau, spre a da fuga dinaintea califului ce venea dinspre partea 
cealaltă. 

La rându-i, roaba cea micuță îi călăuzi pe emirul Ali şi pe Abalhassan la 
hruba aceea şi plecă, după ce îi linişti şi după ce închise cu grijă poarta în 
urma sa. Ei atunci se pomeniră în întunecimea cea mai mare; dar peste 
câteva clipite, prin ferestrele zăbrelite, zăriră o lumină în mare care, 
apropiindu-se, le îngădui să vadă un alai alcătuit din o sută de copii 
hadâmbi arapi, care ţineau în mâini făclii aprinse; iar acei o sută de copii 
hadâmbi erau urmaţi de o sută de hadâmbi bătrâni din paza de rand a 
femeilor din sarai, şi fiecare ţinea în mână câte un iatangan; iar în urma lor, 
la douăzeci de paşi, falnic, cu capetenia hadâmbilor înainte, înconjurat de 
douăzeci de roabe albe ca luna, venea califul Harun Al-Raşid. 


Califul venea aşadar cu Massrur înainte-i; şi îl avea de-a dreapta sa pe cel 
de al doilea ceauş de hadâmbi, Afif. Şi chiar că era falnic până peste poate, 
şi frumos, şi prin sineşi şi prin toată strălucirea pe care o revărsau asupra-i 
făcliile robilor şi nestematele femeilor! Şi păşi aşa, în zvoana de lăute cu 
care deodată porniseră să cânte roabele, până la Şamsennahar care se 
temenise la picioarele lui. Iar el grăbi să-i ajute a se ridica, întinzându-i o 
mână pe care ea şi-o duse la buze; apoi, bucuros cu totul de-a o vedea, 
califul îi spuse: 

— O, Şamsennahar, grijile domniei m-au împiedicat de atâta amar de 
vreme să-mi odihnesc ochii pe chipul tău! Ci Allah mă miluieşte cu seara 
aceasta minunată, spre a-mi bucura din plin ochii cu frumuseţile tale! 

Apoi se duse să stea în jeţul de argint, pe când cadâna şezu jos dinaintea 
lui, iar celelalte douăzeci de femei alcătuiră o roată împrejurul lor, pe nişte 
scaune rânduite la aceeaşi depărtare unul de altul. Cât despre cântăreţele din 
lăute şi cântăreţele din gură, acelea alcătuiră o altă ceată, în preajma 
cadânei, pe când hadâmbii toţi, şi copii şi bătrâni, se traseră mai de-o parte, 
cumu-i orânda, pe sub pomi, ţinând aprinse mai încolo făcliile, ca să-l lase 
astfel pe calif să se desfete în tihnă de boarea înserării. 

După ce şezură jos şi după ce toată lumea fu la locul ei, califul le făcu un 
semn cântăreţelor şi numaidecât una dintre ele, celelalte ţinându-i isonul, 
cântă proslăvirea aceasta vestită, pe care califul o îndrăgea mai mult decât 
pe toate cele câte i se cântau, pentru frumuseţea stihuirii ei şi pentru 
belşugul de triluri de la sfârşituri: 


Copilo, 

Zorii-n rouă scaldă 
Frumosul florilor alai, 
Şi toate florile tresaltă 
La adierile de rai. 
Dar ochii tăi, 


Iubito, 

Ochii-ţi sunt izvoare 

De tihnă-adâncă şi de dor, 
Aprinsa buzelor vălvoare 
O scald în limpezimea lor. 
Dar gura ta, 


Frumoaso, 

Gura-ţi luminată 

De-al perlelor şirag ceresc 
Mi-e stup de miere fermecată 


, a 28 
Pe care-albinele-l râvnesc! 


Şi, după stihurile acestea minunate, cântate cu glas pătimaş, cântăreaţa 
tācu. Atunci Şamsennahar îi făcu semn roabei sale de inimă care îi pricepea 
dragostea pentru emirul Ali, şi aceea, pe un cu totul alt glas, cântă stihurile 
acestea ce se potriveau atâta de bine cu simţămintele din adânc ale cadânei 
pentru Ali ben-Bekar: 


Când copila beduină 
Întâlneşte-n drum vreodată 
Un frumos flăcău călare, 
Se-nroşeşte biata fată 

Şi obrazul i se face 

Într-o singură clipită 

Ca o floare de leandru 

Din Arabia-nsorită. 


Stinge-n sufletul tău focul, 
Beduino fără minte! 
Dragostea ne arde viaţa — 
Ia aminte, ia aminte! 

Fugi şi-ascunde-te sfioasă 
În pustiurile tale — 
Călăreţii-n urmă lasă 
Numai dor şi numai jale! 


Când auzi stihurile acestea, frumoasa Şamsennahar fu străbătută de o 
tulburare atâta de vie, încât se răsturnă din jeţ şi se prăbuşi leşinată în 
braţele slujitoarelor sale, care săriseră în ajutorul ei. 

La priveliştea aceea, emirul Ali, care, pitit îndărătul ferestrei văzuse totul, 
dimpreună cu prietenul său ben Taher, fu cuprins şi el, din dragoste, de o 
durere... 


În clipita aceasta a istorisirii sale, Şeherezada văzu că se luminează de ziuă şi sfioasă, tăcu. 


Dar în cea de a o sută cincizeci şi cincea noapte 


Spuse: 


...fu cuprins şi el, din dragoste, de o durere atâta de vie, încât se prăbuşi la 
fel, cât era de lung, leşinat, în braţele prietenului său Abalhassan ben-Taher. 
Atunci Abalhassan rămase până peste poate de năuc din pricina locului în 
care se aflau; şi cum degeaba căută apă, în întunecimea aceea, spre a-l 
stropi pe obraji pe prietenul său, văzu deodată uşa de la hrubă că se 
deschide şi ca intră, cu sufletul la gură, roaba cea de taină a frumoasei 
Şamsennahar, care îi spuse cu glas speriat: 

— O, Abalhassan, ridicaţi-vă repede, tu şi prietenul tău; am să vă ajut 
numaidecât pe amândoi să scăpaţi de aici; întrucât totul este într-un 
vălmăşag care nu prevesteşte nimic bun pentru noi, şi tare mă socot că 
aceasta-i ziua noastră cea mai de pe urmă! Aşa că veniţi amândoi după 
mine, ori suntem morţi cu toţii! 

Şi Abalhassan îi spuse: 

— O, copilă preavrednică, tu nu vezi în ce stare este prietenul meu? Vino 
şi te uită! 

Când îl văzu pe emirul Ali leşinat jos pe preş, roaba se repezi la o sinie 
ştiută de ea, pe care se aflau tot soiul de sticluţe, luă un stropitor cu apă de 
flori şi începu să racorească chipul tânărului, care în curând îşi veni în 
simţiri. Atunci Abalhassan îl săltă de umeri, iar copila de picioare, şi îl 
cărară amândoi afară din hrubă, şi îl coborâră până la poalele saraiului, pe 
malul Tigrului. Atunci îl puseră binişor pe o laviţă ce se afla acolo; iar 
copila îşi plesni palmele şi numaidecât se şi ivi un caic în care nu se afla 
decât un vâslaş, care zori să tragă la țărm şi să vină la ei. Apoi, fără a rosti o 
vorbă, numai la un semn al roabei de taină, îl luă pe emirul Ali în braţe şi îl 
aşeză în luntre, unde intră şi Abalhassan, fără de zăbavă. 

Cât despre copila roabă, d-apoi ea îşi ceru iertare că nu putea să-i 
însoţească mai departe, şi le ură bună pace, cu un glas jalnic până peste 
poate, spre a se întoarce în fugă la sarai. 

Când caicul ajunse la ţărmul dimpotrivă, Ali ben-Bekar, venindu-şi în fire 
cu totul datorită boarei răcorite, şi a apei, putu de data aceasta, sprijinit de 
prietenul său, să pună piciorul pe pământ. Dar fu nevoit să şadă repede jos 
pe o piatră, aşa de tare îşi simţea sufletul cum i se duce. lar Abalhassan, 
nemaiştiind cum să iasă din încurcătură, îi spuse: 


— O, prietene, fă-ţi curaj şi întăreşte-ti inima; întrucât chiar că locul 
acesta-i departe de a fi un loc de odihnă; că țărmurile de aici sunt năpădite 
de tâlhari şi de răufăcători. Oleacă de dârzie doar, şi avem să fim la adăpost, 
nu departe de aici, în casa unui prieten al meu care locuieşte colo, pe 
aproape de lumina aceea pe care o vezi! 

Apoi îi spuse: 

— În numele lui Allah! 

Şi îl ajută pe prietenul său să se ridice şi, încetişor, luă cu el calea către 
casa aceea, la poarta căreia nu zăboviră a ajunge. Atunci Abalhassan bătu în 
poartă, măcar că era la ceas târziu, şi numaidecât veni careva să le deschidă; 
iar Abalhassan, după ce fu cunoscut, fu poftit pe dată înăuntru, cu multă 
dragoste, dimpreună cu prietenul său. Şi nu pregetă a născoci o pricină 
oarecare spre a da temei faptului că se aflau acolo şi venirii lor, în starea 


aceea, la un ceas atâta de nepotrivit. 

lar în casă, unde cinstirea oaspeţilor fu îndeplinită după datinele ei 
minunate, îşi trecură noaptea toată, fără a fi sâcâiţi cu întrebări nelalocul lor. 
Şi amândoi păsuiră o noapte amară: Abalhassan din pricină că nu era dedat 
să doarmă altundeva decât în casa lui şi că mai era şi apăsat de gândul la 
îngrijorările alor lui în privinţa sa; iar emirul Ali din pricină că vedea mereu 
dinaintea ochilor chipul frumoasei Şamsennahar, pălindă şi leşinată de chin 
în braţele slujnicelor, la picioarele califului. 

Încât, de cum se lumină de ziuă, îşi luară bun-rămas de la gazdă şi se 
îndreptară spre cetate şi, în pofida marei anevoinţe la mers a lui Ali ben- 
Bekar, nu zăboviră să ajungă pe uliţa pe care se aflau casele lor. Dar întrucât 
cea dintâi poartă la care ajunseră fu cea a lui Abalhassan, acesta îl pofti pe 
prietenul său cu multă stăruinţă să intre mai întâi să se odihnească la el, 
nevroind să-l lase singur într-o stare aşa de rea. Şi le spuse slugilor să-i 
gătească odaia cea mai bună din casă şi să aştearnă pe jos saltelele pe care 
le păstra înfăşurate în nişte dulapuri mari, anume pentru prilejuri ca acesta. 
Şi emirul Ali, ostenit de parcă ar fi umblat zile în şir, nu mai avu decât 
puterea să se lase să cadă pe saltele, unde izbuti într-un sfârşit să închidă 
ochii câteva ceasuri. La deşteptare, îşi făcu spălările îndătinate, şi îşi împlini 
îndatorinţa rugăciunii, şi se îmbrăcă să plece. Dar Abalhassan îl opri 
spunându-i: 

— O, stăpâne al meu, este mai bine să-ţi petreci încă o zi şi o noapte în 
casa mea, ca să pot să-ţi ţin tovărăşie şi să-ţi alung gândurile negre. 


Şi îl sili să rămână. Şi-aşa că atunci când se înseră, Abalhassan, după ce îşi 
petrecuse toată ziua tăifăsuind cu prietenul său, trimise să fie aduse 
cântăreţele cele mai vestite din Bagdad”; şi nimica nu izbuti să-l abată pe 
Ali ben-Bekar de la gândurile lui negre; ba cântăreţele nu făcură decât să-i 
zădărască şi mai tare răul şi durerea; şi petrecu o noapte încă şi mai 
ticăloasă decât cea de dinainte; iar dimineaţa starea i se înrăise într-un chip 
atâta de amarnic, încât prietenul său Abalhassan nu vroi să-l ţină mai mult. 
Se hotărî aşadar să-l însoţească până la casa lui, după ce îl ajută să încalece 
pe un catâr pe care robii emirului îl aduseseră de la grajduri. Şi, după ce îl 
dete în seama slugilor sale şi se încredință pe deplin că emirul nu avea, 
deocamdată, trebuinţă de ajutorul său, îşi luă rămas-bun de la el, mai 
spunându-i câteva vorbe de îmbărbătare şi fagăduindu-i că se va întoarce 
cât mai degrabă cu putinţă să vadă cum îi mai este. Pe urmă ieşi din casă şi 
porni spre suk unde îşi deschise iarăşi prăvălia pe care estimp numai închisă 
o ţinuse. 

Or, abia ce isprăvise el a-şi pune în rânduială prăvălia şi şezuse jos să 
aştepte muşteriii, că şi văzu cum vine... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a o sută cincizeci şi şasea noapte 


Spuse: 


...Şi şezuse jos spre a aştepta muşteriii, că şi văzu cum vine roaba cea de 
taină a frumoasei Şamsennahar. Copila îi ură bună pace, iar Abalhassan îi 
răspunse la urare şi luă aminte cât de mâhnită şi cât de îngrijorată era la 
chip, şi băgă de seamă că inima-i bătea cu mult mai tare decât de obicei. Şi 
îi spuse: 

— Cât de scumpă îmi este venirea ta, o, copilă prea îndatoritoare! Of, 
rogu-te, grăbeşte a-mi deşterne în ce stare se află stăpâna ta! 

Ea îi răspunse: 

— Mă rog fierbinte, începe tu dintru-ntâi a-mi da ştiri despre emirul Ali pe 
care am fost nevoită să-l las în starea în care se afla! 

Şi Abalhassan îi istorisi tot ceea ce ştia despre durerea şi despre aleanul 
fără de leac care îl bântuiau pe prietenul său. lar după ce sfârşi, roaba de 
taină se mohorî încă şi mai tare decât până aci şi scoase un şir de ofuri şi, cu 
glas tulburat, îi spuse lui Abalhassan: 


— Ce nenorocire pe noi! Află, o, ben-Taher, că starea bietei mele stăpâne 
este şi mai jalnică! Dar am să-ţi povestesc pe de rost tot ce s-a petrecut din 
clipita când ai ieşit din sală cu prietenul tău, atunci când stăpâna mea a 
căzut leşinară la picioarele califului care, zdrobit cu totul, habar n-avea de 
unde venea răul acela neaşteptat. lacătă! După ce v-am lăsat pe amândoi în 
seama luntraşului, m-am întors în goana mare, tare îngrijorată, la 
Şamsennahar, pe care am găsit-o fără de simtire, şi întinsă pe jos, galbenă la 
chip, şi lacrimile califului curgeau strop cu strop în pletele ei despletite. Iar 
emirul drept-credincioşilor, mâhnit peste măsură, şedea jos lângă ea şi, în 
pofida îngrijirilor pe care însuşi i le da, nu izbutea s-o facă să-şi vină în 
simţiri. lar noi eram toate necăjite cum nici că ai putea să gândeşti; iar la 
întrebările pe care ni le punea califul, îngrijorat, ca să afle pricina acelui rău 
năprasnic, nu răspundeam decât cu plânsete şi aruncându-ne cu frunţile la 
pământ între mâinile sale, da ferindu-ne să-i dezvăluim taina de care habar 
nu avea. Şi starea aceea de spaimă cum nici că se poate zugrăvi ţinu aşa 
până la miezul nopţii. Atunci, tot răcorindu-i tâmplele cu apă de trandafiri şi 
cu apă de flori, şi tot făcându-i vânt cu vânturarele noastre, apucarăm într- 
un sfârşit bucuria de a o vedea că se trezeşte încet-încet din leşinul ei. Şi 
numaidecât începu iarăşi să verse un potop de lacrimi, spre nedumerirea 
deplină a califului, care până la urmă începu şi el să plângă la fel. Or, toate 
astea erau jalnice până peste poate! lar când califul văzu că poate să-i 
grăiască preafrumoasei sale cadâne, îi spuse: 

— Şamsennahar, lumină a ochilor mei, vorbeşte, spune-mi pricina răului 
tău, ca măcar să pot a-ţi fi de vreun folos! Că mă chinuiesc singur şi nu ştiu 
ce să fac! 

Atunci Şamsennahar făcu sforţarea de a îmbrăţişa picioarele califului, care 
nu-i lăsă răgazul, şi o prinse de mâini şi urmă s-o întrebe cu dulceaţă. 
Atunci, cu glas zdrobit, ea îi spuse: 

— O, emire al drept-credincioşilor, răul de care sufăr e trecător! Este 
pricinuit de cele ce am mâncat astăzi, şi care pesemne că se burzuluiesc 
înlăuntrul meu! 

Şi califul o întrebă: 

— Dar ce ai mâncat, o, Şamsennahar? 

Ea răspunse: 

— Două lămâi acre, şase mere strepezi, o strachină cu iaurt, o bucată mare 
de kenafa şi, pe deasupra, aşa de mare poftă mă îmboldea, o oca de fistici 


săraţi şi de seminţe de bostan, cu o grămadă de năut pospăit cu zahăr, şi încă 
fierbinte cum era scos din cuptor! 

Atunci califul strigă: 

— O, nesocotita mea cea dulce, chiar că mă minunezi! Nu mă îndoiesc că 
lucrurile acelea nu ar fi până peste poate de desfătătoare şi de ispititoare, da 
tot se cade să te cruţi şi să-ţi înfrâni sufletul de a se repezi fără de chibzuinţă 
la tot ce-i place! Pe Allah! să nu te mai pui în stări de acestea! 

Şi califul, care de obicei este tare puţin darnic cu vorbele şi cu alintările 
faţă de celelalte cadâne, urmă a-i vorbi cadânei lui cu multă cruţare, şi o 
veghe aşa până dimineaţa. Şi, dacă văzu că starea ei nu se prea îmbuna, 
trimise după toţi hakimii de la sarai şi din cetate, care, ca înţeleşi între ei, se 
feriră cu mare grijă să ghicească pricina adevărată a boalei de care suferea 
stăpâna mea şi a cărei înrăire nu se datora decât sâcâielii pe care i-o stârnea 
vederea califului. Învăţaţii îi scriseră nişte leacuri atâta de încâlcite, încât, 
cu oricâtă bunăvoință, o, ben-Iaher, nu aş putea să-ţi spun dintre ele nici 
baremi un cuvânt. Într-un sfârşit, califul, urmat de hakimi şi de toţi ceilalţi, 
se îndură să plece; iar eu putui atunci să mă duc în voie lângă stăpâna mea; 
şi îi aşternui mâinile cu sărutări, şi îi spusei atari vorbe de îmbărbătare, 
încredinţând-o că iau asupra mea sarcina de a o face să-l vadă iarăşi pe 
emirul Ali ben-Bekar. Încât până la urmă se lăsă în seama mea. Şi 
numaidecât îi adusei să bea un pahar cu apă de flori, care îi făcu bine. Şi- 
abia atunci, uitându-se pe sine, îmi porunci s-o las şi să dau fuga la tine ca 
să aflu cum îi este iubitului ei, despre a cărui durere fără de margini îi 
povestisem pe de rost. 

La vorbele acestea ale roabei, Abalhassan ben-Taher îi zise: 

— O, copilă, acuma, că nu mai am nimica de adăugat despre starea 
prietenului nostru, grăbeşte de te întoarce la stăpâna ta ca să-i duci urările 
mele de bună pace; şi spune-i câtă mâhnire m-a cuprins când am auzit toate 
căte le-a pătimit; şi mai spune-i că sunt încredinţat că aceasta-i o tare grea 
încercare, da că o îndemn stăruitor să aibă răbdare şi mai cu seamă cea mai 
strânsă chibzuinţă în vorbele ei, ca nu care cumva povestea să ajungă la 
urechile califului! Iar mâine să vii iarăşi la mine la prăvălie şi, de-o vrea 
Allah, ştirile pe care avem să ni le împărtăşim vor fi mai bune! 

Atunci copila îi mulţumi din inimă pentru vorbele şi pentru chibzuirile lui 
cuminţi, şi plecă. lar Abalhassan îşi petrecu toată ziua în prăvălie, pe care 
însă o închise mai devreme ca de obicei, ca să zboare acasă la prietenul sau 
ben-Bekar... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar în cea de a o sută cincizeci şi şaptea noapte 


Spuse: 


...ca să zboare acasă la prietenul său ben-Bekar. Şi bătu la poartă, ca să 
vină portarul să deschidă, şi intră, şi îl găsi pe prietenul său înconjurat de o 
roată mare de hakimi de tot soiul, şi de rubedenii şi prieteni; şi unii îi 
pipăiau bătăile vinelor, alţii îi scriau fiecare câte un leac felurit şi întru totul 
altceva; iar babele îşi dădeau şi ele ghes şi le aruncau hakimilor nişte priviri 
poncişe, încât tânărul îşi simţea sufletul cum i se face tot mai mic de câte 
gânduri îl apăsau; şi, la capătul răbdărilor, îşi cufundă capul sub pături, 
astupându-şi urechile cu amândouă mâinile. 

Şi chiar atunci Abalhassan veni la căpătâiul lui şi îl chemă pe nume, 
atingându-l încetişor, şi îi spuse: 

— Pacea fie asupra-ţi, ya Ali! 

El răspunse: 

— Şi asupra-ţi să fie pacea lui Allah şi milele sale, ya Abalhassan! Deie 
Allah să-mi fii aducător de veşti tot atâta de albe ca şi chipul tău, o, prietene 
al meu! 

Atunci Abalhassan, nevroind să vorbească nimic faţă de toţi oaspeţii aceia, 
se mulţumi să-i facă doar cu ochiul lui ben-Bekar; şi, când toată lumea 
plecă, îl sărută şi îi istorisi câte i le spusese roaba de taină, şi adăugă: 

— Poţi fi încredinţat, o, fratele meu, că îţi sunt întru totul credincios şi că 
sufletul meu este al tău. Şi nu voi avea tihnă decât după ce am să-ţi aduc 
seninul în inimă. 

Iar ben-Bekar fu aşa de mişcat de chibzuirile cuminţi ale prietenului său, 
încât plânse din toată inima şi spuse: 

— Mă rog ţie, împlineşte-ţi binele ce-mi faci petrecându-ţi noaptea cu 
mine, ca să putem tăifăsui laolaltă şi ca să-mi înseninezi cugetul chinuit. 

Iar Abalhassan nu pregetă a se învoi cu dorinţa lui. Şi rămase lângă el să-i 
procitească stihuri şi să-i cânte imnuri de iubire, cu glas molcom, la ureche. 
Şi ba erau stihuri pe care poetul le spunea iubitei sale, ba erau stihuri despre 
cea mult-iubită. Or, iacătă mai întâi dintr-o sumedenie, stihurile de cinstire a 


o. 34 
iubitei : 


Cu paloşul privirii ei de jar 

Cu palma sprijinindu-şi eta PR 
Spuneţi-mi, ochi ai mei, ce dor vă-nspină 
Şi ce vedeţi în marele pârjol! 


„ Vedem, spun ei, o steblă de lumină 
Din care cinci tulpini răsar sclipind, 
Ce se încheie într-o cornalină 
Cu ape dezmierdate în alint!” 


E drept, nu are lance să străpungă, 


Dar teme-te de săgetarea-i lungă! 
Dintr-o clipire poate să te facă 
Rob preasupus, pentru vieaţa-ntreagă! 


Şi încă: 


I-i trupul ca un ram de aur; sânii 
Potire răsturnate sunt, păgânii; 

Iar buzele-i sunt două dulci granate, 
De răsuflarea ei înmiresmate. 


Dar tot atunci, văzându-l pe prietenul său tulburat până peste poate, 
Abalhassan spuse: 

— O, Ali, am să-ţi cânt acum cântecul de laudă pe care atâta de mult îţi 
plăcea să-l suspini, alături de mine, în suk, în prăvălia mea! Fie ca el să-ţi 
aştearnă un balsam pe sufletul rănit, ya Ali! Ascultă, dar, prietene, vorbele 
cele minunate ale cântecului: 


Paharnice, hai, toarnă vin! 
De aur e slăvita cupă — 

Hai, umple-mi-o cu-acel rubin 
Ce toată grija o destupă! 


Alungă-mi vechiul gând amar 
Şi spaima zilei care vine; 

Ia cupa şi mi-o umple iar 
Şi-mbată-mă, să uit de mine! 


Doar tu, din câţi în preajmă-mi stau, 
Pricepi ce alţii nu ştiu încă; 

Doar tu ştii ce durere beau 

Şi toată taina mea adâncă! 


Nu zăbovi! Hai, adu-mi-l, 
Balsamul de uitare iară. 

Cu albi obraji ca de copil, 
Mai dulci ca gura de fecioară! 


La cântecul acesta, emirul Ali, cel atâta de slăbit şi mai înainte, fu cuprins 
de o atare stare de sfârşeală, pricinuită de amintirile cele grele care i se 
întorceau în minte, încât începu să plângă iar; şi Abalhassan nu mai ştiu ce 
să-i spună spre a-l linişti, şi îşi petrecu iarăşi toată noaptea aceea la 
căpătâiul lui, ca să-l vegheze, fără a închide ochiul o clipită. Apoi, către 
ziuă, se hotărî să se ducă să-şi deschidă prăvălia, pe care o delăsase de-a 
binelea de o bună bucată de vreme. Şezu acolo până seara. Dar în clipita 
când, după ce isprăvise de vândut şi de cumpărat, tocmai da să strângă 
vigurile de pe tejghele şi se gătea să plece, văzu că vine, învăluită în iaşmac, 
copila de credinţă a cadânei Şamsennahar şi care, după salamalecurile 
îndătinate, îi spuse: 

— Stăpâna mea vă trimite, ţie şi lui ben-Bekar, urările ei de pace, şi mă 
însărcinează, precum a fost înţelegerea, să vin să iau ştiri despre sănătatea 
lui! Cum îi merge? Spune-mi! 

El îi spuse: 

— O, mult gingaşo, nu mă mai întreba! Căci răspunsul meu chiar că ar fi 
prea amar! Întrucât starea prietenului nostru este departe de a fi strălucită! 
Nu mai doarme! Nu mai mănâncă! Nu mai bea! Şi numai stihurile de-abia 
dacă îl mai scot oleacă din sfârşeala lui! Of, de i-ai vedea gălbejeala de pe 
obraji! 

Ea spuse: 

— Ce pacoste pe noi! Într-un sfârşit, iacătă! Stăpâna mea, care nu este 
nicidecum mai bine, dimpotrivă, m-a însărcinat să-i duc iubitului ei o 
scrisoare pe care o am colea în păr. Şi a stăruit să nu cumva să mă întorc 
fără răspuns. Vrei să mă însoţeşti până la prietenul nostru, care nu ştiu unde 
şade? 

Abalhassan spuse: 

— Ascult şi mă supun! 

Şi grăbi a închide prăvălia şi a merge la zece paşi înaintea roabei de 
credinţă, care venea după el... 


În clipita aceasta a istorisirii sale, Şeherezada văzu că se luminează de ziuă şi, sfioasă cum era, nu 
vroi să mai lungeasca povestea. 


Dar în cea de a o sută cincizeci şi opta noapte 


Spuse: 


„„„la zece paşi înaintea roabei de credinţă, care venea după el. lar când 
ajunse acasă la ben-Bekar, îi spuse copilei, poftind-o să şadă pe chilimul din 
odaia de la intrare: 

— Aşteaptă-mă aici câteva clipite! Mă duc mai întâi să mă încredinţez că 
nu se află la el niscaiva străini! 

Şi intră la ben-Bekar şi îi făcu semn cu ochiul. lar ben-Bekar pricepu 
semnul şi le spuse celor care îl înconjurau: 

— Cu îngăduinţa domniilor voastre! Mă cam doare burta! 

Ei atunci înţeleseră şi, după salamalecuri, plecară, lăsandu-l singur cu 
Abalhassan. Or, de îndată ce oaspeţii plecară, Abalhassan alergă s-o cheme 
pe roabă, pe care o pofti înlăuntru. Şi, la vederea ei numai, care îi aducea 
aminte de Şamsennahar, ben-Bekar se şi simţi înzdrăvenit pe jumătate, şi îi 
spuse: 

— O, ce ivire desfătătoare! Oh, fii binecuvântată! 

Iar copila se temeni mulţumindu-i, şi îi înmână numaidecât scrisoarea de la 
Şamsennahar. Şi Ali ben-Bekar luă scrisoarea şi o duse la buze, apoi la 
frunte şi, cum era prea slăbit ca s-o citească, i-o întinse lui Abalhassan, care 
găsi în ea, scrise de mâna cadânei, nişte stihuri în care toate chinurile de 
dragoste erau istorisite în vorbele cele mai înduioşătoare. Şi întrucât 
Abalhassan socoti că citirea lor l-ar arunca pe prietenul său în starea cea 
mai rea, se mulţumi să-i înfăţişeze cuprinsul pe scurt, în câteva cuvinte tare 


sectia SES 
ispitite , şi îi spuse: 


— Numaidecât, o, Ali, mă însărcinez a răspunde, iar tu vei iscăli! 

Şi lucrul se făcu într-un chip desăvârşit, iar Ali ben-Bekar dori ca tâlcul de 
temei al scrisorii să fie aşa: „Daca durerea ar lipsi din dragoste, îndrăgostiţii 
nu ar mai simţi nicio desfătare în a-şi scrie!” 

Şi stărui pe lângă copila roabă, până ca ea să-şi ia rămas-bun, să-i 
povestească stăpânei sale toate câte le văzuse din durerea lui. Pe urmă îi 
înmână răspunsul pe care îl stropi cu lacrimile lui, iar roaba fu atâta de 
înduioşată, încât se porni şi ea să plângă în hohote, şi plecă urându-i tihnă în 
inimă. lar Abalhassan plecă şi el s-o însoţească pe copilă pe uliţe; şi nu se 
despărţi de ea decât dinaintea prăvăliei lui, unde îşi luară bun-rămas, iar 
Abalhassan se întoarse acasă la el. 

Or, când ajunse acasă, Abalhassan se apucă întâia oară să cugete la 
rosturile lui, şi îşi zise aşa sieşi, stând jos pe divan: „Şi Abalhassane, vezi 
bine că treaba începe să miroasă rău a primejdie! Ce are să fie dacă 


povestea va să ajungă la urechile califului? Ya Allah! ce are să fie? 
Negreşit, ben-Bekar atâta îmi este drag, încât stau gata să-mi scot un ochi ca 
să i-l dau lui! Ci, Abalhassane, tu îi ai pe ai tăi, ai o mamă, ai surori şi fraţi 
mai mici! La ce izbelişti au să ajungă, din nesocotinţa ta? Că treaba chiar că 
nu poate să ţină prea mult aşa! Mâine am să mă duc la ben-Bekar şi am să 
încerc să-l smulg din dragostea aceasta cu urmări jalnice! Dacă nu mă va 
asculta, Allah are să-mi arate ce drum să apuc!” Şi Abalhassan, cu pieptul 
sugrumat de gânduri, nu pregetă, dis-de-dimineaţă, a se duce la prietenul 
său ben-Bekar. Îi ură bună pace şi îl întrebă: 

— Ya Ali, cum îţi mai este? 

El răspunse: 

— Mai rău ca oricând”! 

Şi Abalhassan îi spuse: 

— Chiar că în viaţa mea nu am văzut şi nici nu am auzit să se fi pomenit 
de vreo poveste ca a ta, nici nu cunosc vreun îndrăgostit atâta de anapoda ca 
tine! Ştii că Şamsennahar te iubeşte tot atâta cât o iubeşti şi tu, şi, în pofida 
unei atare încredinţări, te chinuieşti, iar starea ţi se înrăieşte din zi în zi! 
Atunci ce-ar mai fi dacă aceea pe care o iubeşti atâta nu ţi-ar împărtăşi 
dorul şi dacă, în loc să fie cu sufletul curat faţă de tine, ar fi ca mai toate 
femeile îndrăgostite, cărora le plac mai ales tertipurile liubovului şi 
minciuna. Dar mai cu seamă, o, Ali, cugetă la năpastele ce s-ar abate asupra 
capetelor noastre dacă povestea ar ajunge să fie aflată de calif! Or, chiar că 
nu ar fi deloc cu neputinţă ca aşa ceva să se întâmple, întrucât toate acele 
du-te vino ale roabei celei de taină au să stârnească luarea-aminte a 
hadâmbilor şi răutatea roabelor; şi atunci numai Allah ar putea să ştie 
întinderea prăpădului nostru al tuturora! Crede-mă, o, Ali, stăruind în 
dragostea aceasta fără nicio uşă de ieşire, te primejduieşti a te pierde, pe 
tine mai întâi, şi pe Şamsennahar odată cu tine! Nu mai vorbesc de mine, 
care de bună seamă că, într-o clipire de ochi, aş fi şters din rândurile celor 
vii, laolaltă cu toţi ai mei! 

Şi ben-Bekar, mulţumindu-i prietenului său pentru sfat, îi mărturisi că 
voința lui nu mai atârnă de el, şi că, de altminteri, în pofida tuturor 
nenorocirilor care ar putea să i se întâmple, niciodată nu are să se cruţe, 
atâta vreme cât Şamsennahar nu se teme să-şi primejduiască viaţa din 
dragoste pentru el. 

Atunci, văzând că de aci înainte toate vorbele ar fi zadarnice, Abalhassan 
se despărţi de prietenul său şi luă calea spre casă, pradă grijilor faţă de ziua 


de mâine. 

Or, printre prietenii care veneau cel mai des pe la Abalhassan era şi un 
tânăr giuvaiergiu tare de treabă, pe nume Amin, şi de prietenia căruia putuse 
să se încredinţeze de multe ori. Şi taman acel tânăr giuvaiergiu veni pe la el, 
chiar în clipita când, tolănit pe perne, Abalhassan se cufundase în 
buimăcire. Încât, după salamalecurile de cuviinţă, Amin şezu lângă el pe 
divan şi, cum era singurul ins care mai ştia câte ceva despre povestea aceea 
de dragoste, îl întrebă: 

— O, Abalhassan, ce mai este cu dragostile lui Ali ben-Bekar şi 
Şamsennahar? 

Abalhassan răspune: 

— O, Amin, aibă-ne Allah întru mila sa! Am nişte presimţiri care nu îmi 
prevestesc nimic de bine!... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a o sută cincizeci şi noua noapte 


Spuse: 


...nişte presimţiri care nu îmi prevestesc nimic de bine! Încât, ştiindu-te 
om de omenie şi prieten de credinţă, vreau să-ţi dezvăluiesc mijlocul la care 
cuget să mă hotărăsc spre a scăpa, eu şi ai mei, din păsul acesta primejdios! 

Şi tânărul giuvaiergiu îi spuse: 

— Poţi să vorbeşti cu toată încrederea, o, Abalhassan! Vei afla în mine un 
frate gata să se străduiască a-ţi fi de ajutor! 

Şi Abalhassan îi spuse: 


— Am de gând”, o, Amin, să mă desfac de toate legăturile mele de la 
Bagdad, să-mi adun câştigurile de pe la datornici, să-mi plătesc datoriile, 
să-mi vând cu scăzământ mărfurile, să încherb ce-oi putea să încherb, şi să 
mă duc cât mai departe, la Bassra de pildă, unde să aştept în tihnă urmările. 
Întrucât, o, Amin, starea aceasta de lucruri mi-a ajuns de neîndurat, iar viaţa 
nu îmi mai este cu putinţă aici, de când sunt bântuit de faima de a i se şopti 
califului că aş fi băgat în beleaua asta de dragoste. Că tare-i cu putinţă ca 
dandanaua să fie aflată până la urmă de către calif! 

La vorbele acestea, tânărul giuvaiergiu îi spuse: 

— Într-adevăr, o, Abalhassan, hotărârea ta este o hotărâre înţeleaptă, iar 
gândul tău este gândul la care un om chibzuit poate să ajungă după multă 
chibzuinţă. Allah să te lumineze şi să-ţi arate cea mai bună dintre căile sale, 


spre a ieşi de la ananghie! Şi, dacă ajutorul meu poate să te hotărască să 
pleci fără de căinţe, iacătă-mă-s gata să fac totul în locul tău, ca şi cum ai fi 
aici, şi să-l slujesc pe prietenul tău ben-Bekar cu ochii mei! 

Şi Abalhassan îi spuse: 

— Dar cum ai să faci, întrucât nici pe Ali ben-Bekar nu îl cunoşti şi nici la 
sarai nu ai vreo legătură şi nici cu Şamsennahar? 

Amin răspunse: 

— Cât despre sarai, am şi avut prilejul să vând acolo nişte giuvaieruri, prin 
chiar mijlocirea tinerei de credinţă a frumoasei Şamsennahar; iar cât despre 
ben-Bekar, nimic nu va fi mai uşor decât a-l cunoaşte şi a-i căpăta 
încrederea. Fii aşadar cu sufletul liniştit şi, dacă vrei să pleci, nu te îngrija 
de nimic, întrucât Allah este uşarul care, când vrea, ştie să deschidă toate 
uşile! 

Şi cu vorbele acestea, giuvaiergiul Amin îşi luă rămas-bun de la 
Abalhassan şi plecă în treaba lui... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar în cea de a o sută şaizecea noapte 


Spuse: 


„„„îşi luă rămas-bun de la Abalhassan şi plecă în treaba lui. 

lar peste trei zile veni iarăşi să vadă ce mai face, da găsi casa goală cu 
totul. Atunci întrebă pe la vecini, care îi răspunseră: 

— Abalhassan a plecat la Bassra într-o călătorie negustorească, şi ne-a 
spus că toată lipsa lui nu are să fie de lungă vreme şi că, de cum va dobândi 
banii pe care i-i datorează nişte cumpărători de-ai lui de departe, nu va 
zăbovi să se întoarcă la Bagdad. 

Atunci Amin pricepu că până la urmă Abalhassan se supusese spaimelor şi 
socotise mai bine să se facă nevăzut, în împrejurarea că povestea aceea de 
dragoste ar ajunge la urechile califului. Dar dintru-ntâi nu ştiu ce să facă; 
într-un sfârşit porni către casa lui ben-Bekar. Acolo îl rugă pe un rob să-l 
ducă la stăpânul lui; iar robul îl pofti în sala de oaspeţi, unde tânărul 
giuvaiergiu îl găsi pe ben-Bekar întins pe perne şi galben rău. Atunci îi 
spuse: 

— O, stăpâne al meu, măcar că ochii mei nu au avut bucuria de a te vedea 
până astăzi, vin mai întâi să-ţi cer iertare că am pregetat atâta până să mă 
înfăţişez ca să aflu ştiri despre sănătatea ta. Apoi vin să-ţi vestesc un lucru 


care de bună seamă că îţi va pricinui oarecare suparare, şi totodată sunt şi 
aducătorul leacului ce te va face să uiţi totul! 

Şi ben-Bekar, tremurând de tulburare, îl întrebă: 

— Pe Allah! ce fel de mâhnire mi se mai poate întâmpla? 

Şi tânărul giuvaiergiu îi spuse: 

— Află, o, stăpâne al meu, că eu totdeauna am fost omul căruia i se 
spovedea prietenul tău Abalhassan şi că nu îmi tăinuia niciodată nimic din 
toate câte i se întâmplau. Or, iacătă-s trei zile de când Abalhassan, care de 
obicei venea să mă vadă în fiecare seară, nu a mai dat niciun semn de viaţă; 
şi, întrucât ştiu din destainuirile pe care mi le-a făcut, că şi tu eşti prieten cu 
el, vin să te întreb dacă ştii cumva unde este şi pentru ce a plecat aşa şi a 
pierit fără a spune nimic prietenilor săi. 

La vorbele acestea, bietul ben-Bekar îngălbeni până peste poate şi ajunse 
de era să-şi piardă întru totul orice simtire. Într-un sfârşit, izbuti să îngaime: 

— Şi eu de-abia acuma aflu! Şi chiar că nu ştiam care să fie pricina lipsei 
acesteia de trei zile a lui ben-Iaher! Ci, dacă aş trimite un rob de-al meu să 


capete ştiri despre el, poate că am afla adevărul faptului”. 

Şi îi spuse unuia dinte robi: 

— Du-te degrabă acasă la ben-Taher şi întreabă dacă se mai află acolo sau 
dacă a plecat în vreo călătorie. Dacă ţi se va răspunde că a plecat în 
călătorie, nu pregeta să întrebi încotro a plecat. 

Şi pe dată robul ieşi spre a se duce să capete veşti, şi se întoarse după un 
răstimp şi îi spuse stăpânului său: 

— Vecinii lui Aballhassan mi-au povestit că Abalhassan a plecat la Bassra. 
Dar am găsit acolo şi o copilă care asemenea întreba şi ea de Abalhassan şi 
care m-a iscodit; „Fără nicio îndoială că eşti vreo slugă de-a emirului ben 
Bekar?” Şi, cum i-am răspuns adeverind, ea a adăugat că are să-ţi aducă o 
ştire şi m-a însoţit până aici. Şi aşteaptă să-ţi vorbească. 

Şi ben-Bekar răspunse: 

— Pofteşte-o numaidecât! 

Or, peste câteva clipite, copila intră, iar ben-Bekar văzu că era roaba de 
inimă a frumoasei Şamsennahar. Păşi înainte şi, după salamalecuri, îi spuse 


la ureche câteva cuvinte care îi luminară chipul şi i-l întunecară, rând pe 
„39 
rând . 
Atunci tânărul giuvaiergiu găsi că era potrivit a-şi deşterne spusa şi grăi: 
— O, stăpâne al meu, şi tu, o, copilă, aflaţi că Abalhassan, înainte de a 
pleca, mi-a povestit tot ceea ce ştia şi mi-a destăinuit spaima pe care o trăia 


numai la gândul că dragostea care vă tulbură ar putea să ajungă la urechile 
califului. Ci eu, care nu am nici soţie, nici copii, nici rude, stau din tot 
sufletul să-i ţin locul pe lângă voi, întrucât am fost tare înduioşat de 
amănuntele pe care mi le-a istorisit ben-Taher despre dragostile voastre cele 
fără de noroc. Dacă binevoiţi a nu vă lepăda de slujbele mele, va juruiesc pe 
Prorocul nostru cel sfânt (asupra-i fie ruga si pacea!) să vă fiu tot atâta de 
credincios ca şi prietenul meu ben-Taher, ba mai hotărât şi mai statornic. Şi 
chiar dacă îmbierea mea nu vă ispiteşte, să nu care cumva să credeţi că nu 
aş avea sufletul atâta de cinstit cât să păstrez o taină ce mi s-a încredinţat... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar în cea de a o sută şaizeci şi una noapte 


Spuse: 


...O taină ce mi s-a încredinţat. Dimpotrivă, dacă vorbele mele au izbutit să 
vă câştige pe amândoi, nu este jertfă la care să nu fiu gata a mă supune spre 
a vă fi pe plac; întrucât sunt hotărât să mă folosesc de toate mijloacele care 
îmi stau la îndemână spre a vă dobândi împlinirea la care râvniţi, şi chiar 
voi face din casa mea cuibul întâlnirilor tale, o, stăpâne al meu, cu frumoasa 
Şamsennahar! 

Când tânărul giuvaiergiu îşi încheie vorbele, emirul Ali fu cuprins de atâta 
bucurie, încât simţi deodată puterile cum îi înviorează sufletul; se ridică în 
capul oaselor şi îl sărută pe giuvaiergiul Amin şi îi spuse: 

— Allah mi te-a trimis, o, Amin! Încât mă încredinţez ţie cu totul şi nu îmi 
mai aştept izbăvirea decât din mâinile tale! 

Apoi îi mulţumi iarăşi îndelung şi îşi luă bun-rămas de la el plângând de 
bucurie. 

Atunci giuvaiergiul plecă, luând-o cu el şi pe copilă; o duse până la casa 
lui şi îi spuse că de aci înainte întâlnirile dintre ea şi el acolo se vor petrece, 
precum şi întâlnirea pe care o punea la cale dintre emirul Ali şi frumoasa 
Şamsennahar. lar copila, cunoscând astfel drumul casei, nu vroi să 
zăbovească mai mult, spre a se duce să-i dea de ştire stăpână-sii despre cele 
rostuite. Îi făgădui aşadar giuvaiergiului că are să aducă a doua zi răspunsul 
de la Şamsennahar. 

Şi într-adevăr, a doua zi fata veni acasă la Amin şi îi spuse: 

— O, Amin, stăpâna mea Şamsennahar a fost peste măsură de bucuroasă 
când a aflat de vrerile tale de bine pe care le ai faţă de noi. Şi m-a însărcinat 


să vin să te iau şi să te duc la ea la sarai, unde să-ţi mulţumească cu chiar 
gura ei pentru mărinimia ta cea neaşteptată şi pentru grija ce o porţi unor 
oameni la ale căror rosturi nimica nu te silea să slujeşti. 

La vorbele acestea, tânărul giuvaiergiu, în loc să arate vreo grabă de a se 
potrivi la dorinţa cadânei, dimpotrivă, fu cuprins de un fior prin tot trupul şi 
se făcu galben de-a binelea şi, într-un sfârşit, îi spuse copilei: 

— O, soră a mea, văd bine că Şamsennahar şi cu tine nu aţi cugetat la 
pasul pe care îmi cereţi să-l fac. Voi uitaţi că eu sunt un biet om de rând şi 
că nu am nici trecerea lui Abalhassan, nici cârdăşiile pe care şi le-a ţesut el 
printre hadâmbii de la sarai, unde putea să umble în voie pentru toate 
salamalecurile cu care era însărcinat; şi nu am nici chipeşia lui, nici 
priceperea lui minunată la purtările oamenilor pe la care hălăduia. Aşa, 
încât, cum să cutez a merge la sarai, eu care mă cutremuram şi numai cât 
ce-l auzeam pe Abalhassan povestindu-mi despre drumurile lui la cadână? 
Chiar că nu mă îmboldeşte inima să înfrunt o atare primejdie! Dar poţi să-i 
spui stăpânei tale că de bună seamă casa mea este ungherul cel mai prielnic 
pentru întâlniri; şi, dacă se învoieşte să vină aici, vom putea să tăifasuim în 
tihnă, fără a fi apăsaţi de frica vreunei primejdii! 

Şi cum copila se tot străduia să-l îndemne a o urma şi, până într-un sfârşit, 
chiar îl înduplecase să se ridice, fu cuprins deodată de o asemenea 
tremurătură, încât se clătină pe picioare, iar fata fu nevoită să-l sprijine şi 
să-l ajute să şadă jos iarăşi, dându-i să bea un pahar de apă rece spre a-i 
potoli duşii. 

Atunci, dacă văzu că ar fi fost nechibzuit să mai stăruiască, tânăra îi spuse 
lui Amin: 

— Ai dreptate! Este mai bine, spre folosul nostru al tuturora, mai degrabă 
s-o hotărâm pe Şamsennahar să vină ea însăşi aici. Aşa că am să mă 
străduiesc cu treaba aceasta şi am s-o aduc negreşit. Aşteaptă-ne dar fără a 
te clinti o clipită! 

Şi chiar că, întocmai precum presupusese ea, de îndată ce roaba îi spuse 
stăpână-sii neputinţa în care se afla tănărul giuvaiergiu de a intra la sarai, 
Şamsennahar, fără a şovăi o clipită, se ridică şi, învăluindu-se în feregeaua 
ei de mătase, porni în urma roabei de credinţă, uitându-şi de slăbiciunea 
care până aci o ţintuise între perne. Copila intră ea mai înainte în casă, spre 
a se încredința că stăpână-sa nu se primejduia a fi văzută de niscaiva robi 
sau de străini, şi îl întrebă pe Amin: 

— Măcar ai trimis de-acasă slugile? 


El răspunse: 

— Locuiesc singur aici, cu o arăpoaică bătrână care îmi ţine gospodăria. 

Ea spuse: 

— Oricum, să n-o laşi să intre aici! 

Şi se duse să încuie cu mâna ei uşile pe dinăuntru, si pe urmă se repezi s-o 
aducă şi pe stăpână-sa. 

Şi Şamsennahar intră şi, la trecera ei, odăile şi sălile se umplură 
vrăjitoreşte de miresmele rochiilor sale. Şi fără a rosti o vorbă şi fără a se 
uita în jurul ei, se duse să stea pe divan şi se sprijini pe pernele pe care 
giuvaiergiul sări să le rânduiască la spatele ei. Iar ea rămase nemişcată aşa, 
o bună bucată de vreme, cuprinsă de slăbiciune şi abia mai răsuflând. Izbuti 
într-un sfârşit, după ce se odihni de drumul acela atâta de neobişnuit, să-şi 
salte iaşmacul şi să se descotorosească de izar. lar tânărul giuvaiergiu, năuc, 
gândi că vedea în sălaşul său însuşi soarele. lar Şamsennahar îl măsură din 
priviri o clipită, pe când el şedea sfios la câţiva paşi, şi o întrebă la ureche 
pe roabă: 

— Este chiar cel despre care mi-ai vorbit? 

lar după ce fata răspunse: „Da, stăpână!”, îi spuse tânărului: 

— Ce mai faci, ya Amin? 

El răspunse: 

— Slavă lui Allah, sunt bine, sănătos! Ferească-te Allah şi păstreze-te 
precum aurul miresmelor! 

Ea îi spuse: 

— Eşti însurat ori holtei? 

El răspunse: 

— Pe Allah! holtei, o, stăpână a mea! Şi nu am nici tată, nici mamă, nici 
vreo altă rudă. Încât, drept toata grija, nu am decât a mă dărui meseriei 
mele; iar dorinţele tale cele mai mici vor fi pe capul şi pe ochii mei... 


În clipita accasta a istorisirii sale, Şeherezada văzu că se luminează de ziuă şi tăcu sfielnic. 
Dar în cea de a o sută şaizeci şi doua noapte 


Spuse: 


„„„iar dorinţele tale cele mai mici vor fi pe capul şi pe ochii mei! Să mai 
ştii, pe deasupra, că pun întru totul la voia ta, pentru întâlnirile tale cu ben- 
Bekar, o casă a mea, unde nu locuieşte nimeni, şi care se află chiar peste 


drum de aceasta de aici în care locuiesc eu. Am s-o îmbrac numaidecât, spre 
a vă primi cum se cuvine, şi ca să nu duceţi lipsă de nimic! 

Atunci Şamsennahar îi mulţumi îndelung şi îi spuse: 

— Ya Amin, ce soartă norocită-i soarta mea, de a fi avut norocul să dau de 
un prieten aşa de credincios ca tine! Ah, simt acuma limpede cât de 
folositor este ajutorul unui prieten de inimă, şi mai ales ce dulce este să dai 
de o oază de tihnă după o pustietate de zbucium şi de chinuri! Crede-mă, 
asemenea, că şi Şamsennahar se va pricepe să-ţi dovedească într-o zi că ştie 
preţul prieteniei! Uită-te la copila aceasta a inimii mele, o, Amin! Este 
tânără, şi dulce, şi răpitoare; poţi să fii încredinţat în curând, cu toată 
mâhnirea pe care o voi avea de a mă despărţi de ea, am să ţi-o dăruiesc spre 
a te face să petreci nopţi de lumină şi zile de alint! 

Şi Amin se uită la copilă şi văzu că era într-adevăr tare ispititoare şi că 
avea, pe lângă nişte ochi desăvârşit de frumoşi, şi nişte rotunjimi cu totul şi 
cu totul de minune. Şi Şamsennahar urmă: 

— Am încredere fără de margini în ea, aşa că să nu te temi a-i dezvălui tot 
ceea ce are să-ţi spună emirul Ali! Şi iubeşte-o, întrucât are în ea însuşiri de 
duioşie ce răcoresc inima! 

Şi Şamsennahar îi mai spuse apoi giuvaiergiului şi alte multe lucruri 
gingaşe, şi plecă urmată de credincioasa ei care, cu ochii-i zâmbitori, îi 
spuse rămas-bun proaspătului ei prieten. 

După ce plecară, giuvaiergiul Amin alergă la prăvălia sa şi scoase de acolo 
toate vasele de preţ, şi toate cupele împodobite, şi toate tasurile de argint, şi 
le cără în casa în care chibzuise să-i primească pe cei doi îndrăgostiţi. Pe 
urmă se duse pe la toţi cunoscuţii săi şi împrumută de pe la unii chilimuri, 
de pe la alţii perne de mătase, de pe la alţii farfuriuri, tablale şi ibrice. Şi, 
într-un sfârşit, îşi îmbrăcă în felul acesta toată casa falnic. 

Atunci, cum isprăvise de pus totul în rânduială şi şezuse jos oleacă să 
arunce o privire largă peste toate, văzu că intră încetişor prietena lui, copila 
cea de credinţă a frumoasei Şamsennahar. Fata se apropie de el legănând 
nurliu din şolduri şi îi spuse, după salamalecuri: 

— O, Amin, stăpâna mea îţi trimite urarea ei de bună pace şi mulţumirile 
ei, şi îţi spune că datorită ţie este acuma pe deplin împăcată de plecarea lui 
Abalhassan. Şi apoi m-a însărcinat să-ţi spun să-i dai de ştire iubitului ei că 
emirul drept-credincioşilor lipseşte de la sarai şi că în seara aceasta ea ar 
putea să vină aici. Aşa, încât, trebuie numaidecât să-l vesteşti pe emirul Ali; 


şi nu mă îndoiesc că ştirea aceasta va izbuti să-l întremeze şi să-i aducă 
îndărăt puterile şi sănătatea. 

Şi, după ce rosti vorbele acestea, copila scoase de la sân o pungă plină cu 
dinari şi i-o întinse lui Amin, spunându-i: 

— Stăpâna mea te roagă să faci toate cheltuielile, fără de zgârcenie! 

Dar Amin nu vroi să primească punga, lepădându-se. 

— Oare prețuirea mea aşa de mică este în ochii ei, încât stăpâna ta, o, 
copilo, îmi dă aurul acesta drept plată? Spune-i că Amin este plătit cu 
asupra de măsură cu aurul vorbelor ei şi cu privirile ochilor ei! 

Atunci fata luă îndărăt punga şi, cu totul bucuroasă de mărinimia lui Amin, 
alergă să-i povestească faptul stăpână-sii Şamsennahar şi s-o încredinţeze că 
totul era gata în casă. Apoi începu s-o ajute să-şi facă scalda, să se pieptene, 
să se parfumeze şi să se îmbrace cu hainele ei cele mai frumoase. 

La rândul său, giuvaiergiul Amin zori a se duce la emirul Ali ben-Bekar, 
după ce pusese flori proaspete în oluri, rânduise tablalele pline cu bunătăţuri 
de toate felurile, cu plăcinte, cu zumaricale şi cu băuturi, şi înşirase cum se 
cuvine, pe lângă perete, lăutele şi celelalte scule de cântat. Şi intră la emirul 
Ali, pe care îl găsi oleacă mai învoinicit de nădejdea pe care în ajun i-o 


sădise în inimă“. Încât bucuria acestuia fu peste măsură, când auzi că tare 
curând avea s-o vadă iarăşi pe mult-iubita lui, pricină a atâtor lacrimi şi a 
fericirii sale! Dintr-odată îşi uită toate mâhnirile şi toate chinurile, şi 
culoarea obrajilor pe dată i se schimbă, întrucât i se străluminară cu totul şi 
se făcură şi mai frumoşi decât în trecut, şi pe deasupra şi mai plini de o 
gingăşie ispititoare. 

Atunci, ajutat de prietenul său Amin, îşi puse hainele cele mai falnice şi, 
zdravăn de parcă nicicând nu s-ar fi aflat în pragul mormântului, luă 
împreună cu giuvaiergiul calea către casa acestuia. Şi, după ce intrară, Amin 
sări să-l poftească pe emir să şadă şi îi potrivi la spate nişte perne dulci, şi 
aşeză în preajma lui, de-a dreapta şi de-a stânga, câte un ol frumos de 
cleştar plin cu flori, şi îi puse între degete un trandafir. Şi amândoi, 
tăifăsuind domol, aşteptară venirea cadânei. 

Or, nici nu se scurseră bine câteva clipite că se şi auziră nişte bătăi în uşă, 
iar Amin se repezi să deschidă şi se întoarse pe dată, urmat de două femei, 
una dintre ele învăluită cu totul într-un izar des de mătase neagră... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 


Dar în cea de a o sută şaizeci şi treia noapte 


Spuse: 


...două femei, una dintre ele învăluită cu totul într-un izar des de mătase 
neagră. Şi era chiar la ceasul de chemare de pe minarete la rugăciune, în 
amurgit de soare. Şi, pe când afară, limpede, glasul cucernic al muezinului 
chema milele lui Allah asupra pământului, Şamsennahar îşi ridica vălul, 
dinaintea ochilor lui ben-Bekar. 

Şi cei doi îndrăgostiţi, privindu-se unul pe altul, se prăbuşiră pieriţi; şi 
rămaseră aşa vreme de un ceas până a putea să-şi dobândească la loc 
simţirea. Când deschiseră ochii, se uitară unul la altul în tăcere, lung, fără a 
izbuti încă să-şi mărturisească altfel patima. lar când ajunseră îndeajuns de 
stăpâni pe ei cât să-şi poată grăi, îşi spuseră nişte vorbe atâta de dulci, încât 
copila cea de credinţă şi tânărul Amin nu se putură opri să nu plângă, în 
ungherul lor. 

Şi pe dată giuvaiergiul Amin cugetă că era vremea de a-şi cinsti oaspeţii, şi 
zori, ajutat de copilă, să le aducă mai întâi mirosnele cele dulci, care îi 
stârniră să guste din bucate, din poame şi din băuturi, care erau din belşug şi 
numai din cel mai bun soi. După care Amin le tură apa cu ibricul pe mâini 
şi le întinse ştergarele cu horbote de mătase. Şi abia atunci, însufleţiţi pe 
deplin şi uşuraţi de tulburarea dintâi, putură într-adevăr să înceapă a degusta 
desfătările întâlnirii lor. Încât Şamsennahar, fără a zăbovi mai mult, îi spuse 
copilei: 

— Dă-mi lăuta aceea să încerc a o face să spună patima nemăsurată care 
ţipă în sufletul meu! 

Şi roaba îi aduse lăuta, pe care ea o luă şi o puse pe genunchi, şi, după ce îi 
potrivi repede strunele, începu dintru-ntâi cu un pestref fără cuvinte. Şi 
lăuta, sub degetele ei, suspina ori râdea, iar sufletul i se destrăma in 
vârtejuri de sunete care îi ţinea pe toţi cu inima la gură. Atunci începu vraja 
lor. Şi atunci numai, cu ochii pierduţi în ochii iubitului ei, Şamsennahar 
cântă: 


Ah, trup al meu de-ndrăgostită, 
Tot aşteptându-l în zadar 

Pe cel care îmi e ispită, 

Te-ai străvezit ca un cleştar. 


E-aicil Pe faţa mea arsura 


Atâtor lacrimi ce-am vărsat 
E răcoroasă-acum ca bura 
Sub ochii celui aşteptat. 


O, noapte darnică şi dragă, 
La pieptul lui îmi dăruieşti 

Ceea ce viaţa mea întreagă 
Am tot visat fără nădejdi! 


O, noapte-a mea de mult râvnită, 
Sub braţul drept al lui mă strâng, 
Şi suspinând de fericită 

ÎI tin la piept cu braţul stâng. 


Ah, vinul gurii lui cu sete 
Să-l sorb adânc — iar gura mea 
Cu mierea ei să mi-l desfete 

Când auziră cântecul acesta, tustrei fură cuprinși de o desfătare atâta de 
nemăsurată, încât strigară din adâncul piepturilor lor: 

— Ya leil! Ya salam! lacătă, ah, vorbele desfătării! 

Pe urmă giuvaiergiul Amin, socotind că şederea lui acolo nu mai era de 
trebuinţă, şi bucuros până peste poate că îi vedea pe cei doi îndrăgostiţi unul 
în braţele celuilalt, se strecură pe furiş, şi, ca nu cumva să-i tulbure în vreun 
fel, se hotărî să-i lase singuri în casa aceea. Luă aşadar drumul spre casa în 
care locuia şi, cu sufletul liniştit acum, nu zăbovi a se întinde pe patul său, 
cu gândul la fericirea prietenilor dragi. Şi dormi până dimineaţa. 

Or, când se trezi, văzu dinainte-i chipul bântuit de spaimă al bătrânei 
arăpoaice, care se plesnea cu palmele peste obraji, jeluindu-se. Şi cum da să 
deschidă gura ca s-o întrebe ce păţise, arăpoaica speriată îi arătă cu o 
schimă tăcută un vecin care şedea în uşă, aşteptându-l să se trezească. 

La rugămintea lui Amin, vecinul se apropie şi, după salamalecuri, îi spuse: 

— O, vecine, am venit să te căinez de nenorocirea înfricoşată care s-a 
abătut azi-noapte peste casa ta! 

Şi giuvaiergiul strigă: 

— Pe Allah! despre ce nenorocire vorbeşti? 

Omul spuse: 


— Întrucât încă nu ştii, află că azi-noapte, de cum ai venit acasă, nişte hoţi 
care nu sunt la întâia lor ispravă, şi care pesemne că te văzuseră în ajun, pe 
când cărai în cealaltă casă a ta lucrurile cele de preţ, au aşteptat să pleci, ca 
să se repeadă în casa aceea unde gândeau că nu au să dea de nimeni. Dar au 
dat de oaspeţii pe care i-ai gazduit acolo azi-noapte, şi pesemne că i-or fi 
omorât şi i-or fi ascuns, întrucât nu s-a putut da de urma lor. Cât despre 
casă, hoţii au prădat-o cu totul, fără să mai lase nici baremi o pătură sau o 
pernă. Şi acuma-i curată şi goală cum n-a fost niciodată. 

I.a ştirea aceea, tânărul giuvaiergiu strigă, ridicându-şi mâinile a 
deznădejde: 

— Ya Allah! ce prăpăd! Şi bunurile mele, şi lucrurile pe care mi le-au 
împrumutat prietenii mei, s-au dus pe totdeauna, da asta nu este nimic pe 
lângă pierderea oaspeţilor mei! 

Şi, năuc, o luă la fugă, desculţ şi în cămaşă, spre cealaltă casă a lui, urmat 
îndeaproape de vecinul care îl căina de nenorocirea pătimită. Şi se 
încredinţă că într-adevăr odăile răsunau din toată goliciunea lor! Atunci se 
prăbuşi plângând şi scoțând un potop de suspine, pe urmă strigă: 

— Of, acuma ce să fac, o, vecine al meu? 

Vecinul răspunse... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a o sută şaizeci şi patra noapte 


Spuse: 


... Vecinul răspunse: 

— Eu socot, o, Amin, că hotărârea cea mai bună este tot aceea de a-ţi 
primi nenorocirea cu tărie şi de a aştepta prinderea hoţilor, care mai 
devreme sau mai târziu nu au să scape a fi prinşi; întrucât străjile valiului 
sunt pe urmele lor, nu doar pentru prădăciunea de aici, şi pentru încă multe 
alte răutăţi săvârşite în vremea din urmă! 

Şi bietul giuvaiergiu strigă: „O, Abalhassan ben-Taher, înţeleptule! ce bine 
te-ai gândit tu să te adăposteşti cuminte la Bassra! Dar ceea ce era scris, 
trebuia să se împlinească!” 

Şi Amin, plin de jale, luă calea îndărăt către locuinţa lui, printr-un puhoi 
de oameni care aflaseră toată povestea şi care îl căinau când îl văzură 
trecând. 


Or, când ajunse la poarta casei, giuvaiergiul Amin găsi în odaia de la 
intrare un bărbat pe care nu îl cunoştea şi care îl aştepta. Şi omul, când îl 
văzu, se ridică şi îi ură bună pace, iar Amin îi răspunse la salamalec. Atunci 
omul îi zise: 

— Am a-ţi spune câteva vorbe de taină, numai între noi doi! 

Şi Amin voi să-l poftească în casă, dar omul zise: 

— Este mai bine să fim întru totul singuri; aşa că haidem mai degrabă în 
cealaltă casă a ta! 

lar Amin, mirat, îl întrebă: 

— Păi eu nici nu te cunosc, iar tu mă ştii şi pe mine şi ştii şi casele mele? 

Necunoscutul zâmbi a râde şi spuse: 

— Am să-ţi lămuresc toate! Şi, de-o vrea Allah, am să fiu de oarecare 
folos pentru liniştea ta! 

Atunci Amin ieşi cu necunoscutul şi ajunse la cealaltă casă; da acolo 
necunoscutul îi arătă lui Amin că uşa fusese spartă de hoţi şi, ca urmare, nu 
s-ar afla nici acolo feriţi de urechi străine. Apoi îi spuse: 

— Hai după mine! am să te duc într-un loc ferit pe care îl ştiu eu. 

Atunci insul purcese la drum, iar Amin se ţinu după el, dintr-o uliţă într- 
altă uliţă, dintr-un suk într-alt suk şi de la o poartă la altă poartă, până la 
lăsarea serii. Atunci ajunseră la Tigru, şi omul îi spuse lui Amin: 

— Fără nicio îndoială că am fi mai la adăpost pe malul celalalt! 

Şi tot atunci, ieşind ca din senin, un luntraş se apropie de ei şi, până ca 
Amin să poată măcar gândi să nu primească, se şi pomeni împreună cu 
necunoscutul în caicul care, din câteva bătăi straşnice de vâslă, îi şi duse pe 
malul dimpotrivă. Atunci insul îl ajută pe Amin să sară pe țărm şi, luându-l 
de mână, îl duse pe nişte uliţe strâmte şi întortocheate. lar Amin, care nu 
mai pricepea nimic, gândi în parte-şi: „În viaţa mea nu mi-a călcat piciorul 
pe aici! Ce pătăranie mi-e dată!” 

Şi insul ajunse într-un sfârşit la o uşă scundă, toată numai din fier, şi, 
scoțând de la brâu o cheie mare şi ruginită, o vârî în încuietoarea care 
scârțâi amarnic şi lăsă să se deschidă poarta. Insul intră şi îl pofti şi pe 
Amin să intre. Pe urmă încuie poarta la loc. Şi se strecurară pe dată într-o 
bortă pe unde trebuia să mergi pe brânci. Şi, la capătul bortei, se pomeniră 
deodată într-o sală luminată numai de o făclie ce se afla chiar la mijlocul 
încăperii. Iar împrejurul acelei făclii, Amin văzu că şedeau, nemişcaţi, zece 
inşi, îmbrăcaţi cu haine asemenea şi atâta de la fel întru totul, încât i se păru 
că vede numai şi numai un chip răsfrânt de zece ori în nişte oglinzi. 


La priveliştea aceea, Amin, care era tare istovit de drumul pe care îl bătuse 
de cu dimineaţă, fu cuprins de o slăbiciune deplină şi se prăbuşi la pământ. 
Atunci insul care îl adusese îl stropi cu oleacă de apă şi, în felul acesta, îl 
invioră. Pe urmă, întrucât se şi aşternuse masa de cină, cei zece inşi gemeni 
se aşezară să mănânce, după ce însă, toţi dintr-odată şi cu un singur glas, îl 
poftiră pe Amin să se înfrupte din hrana lor. lar Amin, văzând că tus-zece 
mâncau din toate farfuriile, îşi zise: „Dacă ar fi otravă în ele, nu ar mânca şi 
ei!” Şi, în pofida spaimei, se apropie şi mâncă pe săturate, flămând cum era 
de cu dimineaţă. 

Când cina se sfârşi, acelaşi glas — unul şi înzecit — îl întrebă: 

— Ne cunoşti? 

El răspunse: 

— Nu, pe Allah! 

Cei zece îi răspunseră: 

— Noi suntem hoţii care, noaptea trecută, ţi-am prădat casa şi ţi-am răpit 
oaspeţii, pe tânărul şi pe tânăra care cântau. Dar din nenorocire mai era 
acolo şi slujnica aceea, care a izbutit să scape, fugind peste terasă! 

Atunci Amin strigă: 

— Pentru numele lui Allah! o, domniile voastre, fie-vă milă şi arătaţi-mi 
locul unde se află cei doi oaspeţi al mei! Şi potoliţi-mi sufletul zbuciumat, 
oameni mărinimoşi care mi-aţi potolit foamea! Şi Allah să vă ajute sa vă 
bucuraţi în tihnă de toate câte aţi prădat! Numai arătaţi-mi-i pe prietenii 
mei! 

Atunci hoţii ridicară mâinile, toţi deodată, spre o uşă deschisă şi spuseră: 

— De-acum fii fără de teamă pentru soarta lor! La noi sunt mai la adăpost 
decât chiar în casa valiului şi, de altminteri, şi tu la fel! Află aşadar că nu te- 
am făcut să baţi drumul până aici decât ca să auzim de la tine adevărul 
despre cei doi tineri care, cu chipurile lor frumoase şi cu evghenia purtării 
lor, ne-au tulburat aşa de tare de nici baremi n-am cutezat să-i iscodim, de 
îndată ce am luat aminte cu cine aveam de-a face! 

Atunci giuvaiergiul Amin fu până peste măsură de uşurat şi nu mai gândi 
decât cum să-i câştige pe furi de partea sa, şi le spuse: 

— O, stăpânii mei, văd acum tare limpede că daca omenia şi buna-credinţă 
ar fi să piară de pe pământ, ele ar fi găsite iarăşi neatinse în casa voastră. Şi 
tot atâta de limpede văd că, atunci când ai de-a face cu nişte oameni atâta de 
cinstiţi şi atâta de mărinimoşi ca voi, cea mai bună cale spre a le dobândi 
încrederea este de a nu le ascunde nimic din adevăr! Ascultaţi aşadar 


păţania mea şi a lor, întrucât este uluitoare până peste marginile tuturor 
uluielilor! 

Şi giuvaiergiul Amin le istorisi hotilor toată povestea cu Şamsennahar şi 
cu Ali ben-Bekar, şi legăturile lui cu ei, fără a sări niciun amănunt, de la 
început până la sfârsit. Dar chiar că nu ar fi de niciun folos s-o mai luăm şi 
noi de la cap! 

După ce ascultară povestea aceea ciudată, hoţii rămaseră până peste poate 
de minunaţi şi strigară: 

— Într-adevăr, ce cinste pe casa noastră să adăpostească la ceasul de acum 
pe frumoasa Şamsennahar şi pe emirul Ali ben-Bekar! Ci, o, giuvaiergiule, 
chiar nu îţi baţi joc de noi? Şi sunt chiar ei cu adevărat? 

lar Amin strigă: 

— Pe Allah! o, stăpânii mei, chiar ei sunt, în carne şi oase! 

Atunci hoţii, ca un singur ins, se ridicară şi deschiseră uşa cu pricina şi îi 
poftiră pe emirul Ali şi pe Şamsennahar să iasă, cerându-le un potop de 
iertăciuni si spunându-le: 

— Rugămu-ne vouă să iertaţi necuviinţa purtării noastre, întrucât chiar că 
nu avea cum să ne dea prin gând că avem să răpim din casa giuvaiergiului 
nişte mai-mărimi de cinul vostru! 

Pe urmă se întoarseră către Amin şi îi spuseră: 

— Cât despre tine, numaidecât avem să-ţi dăm îndărat nestematele pe care 
ţi le-am luat, şi ne pare tare rău ca nu putem să-ţi dăm îndărăt şi lucrurile 
celelalte din casă, pe care le-am răzleţit, vânzându-le mai peste tot pe la 
mezaturi obşteşti! 

Şi, în fapt, grăbiră a-mi da îndărăt lucrurile de preţ, strânse într-o legătură 
mare; iar eu, dându-le uitării pe toate celelalte, nu pregetai a le mulţumi 
adânc pentru dovada lor de mărinimie. Ei atunci spuseră către noi trei: 

— Acuma nu vrem să vă ţinem mai mult, doar dacă nu v-ar fi mai pe plac 
să ne faceţi cinstea până peste măsură de a rămâne în mijlocul nostru! 

Şi se puseră pe dată în slujba noastră, cerându-ne numai să le făgăduim că 
nu aveam să-i dăm în vileag şi că vom uita necazurile ceasurilor petrecute la 
ei. 

Ne călăuziră aşadar la ţărmul apei; şi nici măcar nu ne veni în minte să ne 
istorisim spaimele, aşa de pieriţi eram încă de temeri şi aşa de porniţi să 
socotim că toate acele întâmplări se petreceau în vis. Pe urmă, cu semne 
mari de cinstire, cei zece ne ajutară să coborâm în luntrea lor şi începură să 
vâslească atâta de straşnic, încât într-o clipire ne şi pomenirăm pe malul 


celălalt. Dar de-abia apucarăm să ne dăm jos din luntre, că mare ne fu 
spaima când ne văzurăm dintr-odată împresuraţi din toate părţile de străjile 
valiului şi înşfăcaţi pe loc! Cât despre hoţi, aceia, întrucât rămăseseră în 
luntre, avură vreme, cu câteva bătăi de vâsle, să se pună în afară de orice 
primejdie. 

Atunci căpetenia străjilor veni la noi şi, cu glas crunt, ne întrebă: 

— Cine sunteţi şi de unde veniţi? 

Iar noi, cuprinşi de frică, rămaserăm înlemniţi; ceea ce spori şi mai tare 
prepunerile capului străjilor, care ne spuse: 

— Să-mi răspundeţi cinstit, că de nu, pe loc vă priponesc şi de mâini şi de 
picioare şi pun oamenii mei sa vă înhaţe! Spuneţi-mi dar unde staţi, pe ce 
uliţă şi în ce mahala! 

Eu atunci, vrând cu orice preţ să găsesc o scăpare, gândii că se cădea să 
vorbesc, şi răspunsei: 

— O, domnia ta, suntem nişte lăutari, iar femeia aceasta este cântăreaţă de 
meserie. Am fost azi-noapte la un zaiafet unde se cereau unii ca noi, în casa 
celor care ne-au adus până aici. Dar a vă spune numele acelor inşi nu am 
putea, întrucât de obicei, în meseria noastră, nu întrebăm asemenea 
amănunte şi ne este destul numai sa fim bine plătiţi! 

Dar căpetenia străjilor se uită la noi cu asprime si îmi spuse: 

— Nu aveti înfăţişare de lăutari; îmi păreţi mai degrabă tare speriaţi şi tare 
îngrijoraţi, pentru nişte inşi care de-abia au plecat de la chef. Iar tovarăşa 
voastră, cu giuvaierurile ei cele atâta de frumoase, nu are înfăţişare de 
almee. Hei, străjerii luaţi-i pe inşii ăştia şi duceţi-i degrabă la temniţă! 

La atare vorbe, Şamsennahar se hotărî să vorbească ea însăşi şi, ducându- 
se la căpetenia străjilor, îl trase de-o parte şi îi spuse la ureche câteva 
cuvinte, care stârniră asupra lui o asemenea tulburare, încât se trase îndărăt 
caţiva paşi şi se temeni până la pământ, îngăimând un potop de vorbe de 
ploconire. Şi numaidecât le porunci oamenilor lui să cheme două caicuri, şi 
o ajută pe Şamsennahar să se suie într-unul, în vreme ce pe mine mă puse să 
urc în celălalt, împreună cu emirul ben-Bekar. Pe urmă le porunci caicciilor 
să ne ducă unde le vom spune noi să ne ducă. Şi de îndată caicurile porniră 
fiecare pe căi osebite: Şamsennahar spre saraiul ei, iar noi doi spre 
mahalaua noastră. 

În ceea ce ne priveşte pe noi mai întâi, de-abia ajunserăm acasă la emir că 
îl şi văzui, la capătul puterilor şi vlăguit de spaimele cele necurmate, cum se 
prăbuşeşte fără de simţire în braţele slugilor sale şi ale femeilor din casă... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar în cea de a o sută şaizeci şi cincea noapte 


Spuse: 


...fără de simtire în braţele slugilor sale şi ale femeilor din casă. Căci, din 
câte putuse a mă face să înţeleg pe drum, acuma, după cele ce se 
întâmplaseră, îşi pierduse orice nădejde de a o mai vedea vreodată pe iubita 
sa Samsennahar. 

Atunci, pe când femeile şi slugile erau prinse cu strădaniile de a-l face pe 
emir să se trezească din leşin, rudele lui, închipuindu-şi că eu pesemne voi 
fi fiind pricina tuturor acelor necazuri pe care nu le pricepeau, vrură să mă 
silească a le mărturisi tot soiul de amănunte. Şi ma ferii straşnic a-i lămuri 
cât de cât cu ceva, şi le spusei: 

— Ceea ce se întâmplă cu emirul este un lucru atâta de peste fire cât 
numai el ar putea să vă lămurească! 

Şi, spre norocul meu, emirul îşi veni în fire chiar în clipita accea, iar rudele 
nu mai cutezară, faţă cu el, să stăruiască în iscodelile lor. Iar eu, temându- 
mă de alte întrebări, şi liniştit întrucâtva în ceea ce privea starea lui ben- 
Bekar, îmi luai legătura cu lucrurile şi pornii în graba mare spre casa mea. 

Când ajunsei acolo, o găsii pe arăpoaica mea scoțând ţipetele cele mai 
ascuţite şi cele mai deznădăjduite, şi plesnindu-se cu palmele peste ochi, şi 
toţi megieşii o înconjuraseră ca s-o aline de pieirea mea, pe care o socoteau 
neîndoielnică. Încât, când mă văzu, arăpoaica se aruncă la picioarele mele şi 
vru şi ea să mă supuna la alte iscodeli. Dar îi retezai scurt ifosele, 
spunându-i că până una-alta nu am chef decât să dorm; mă lăsai să cad, 
istovit, pe saltele şi, cu nasul în perne, dormii adânc până dimineaţa. 

Atunci arăpoaica veni la mine şi mă iscodi iarăşi; iar eu îi răspunsei: 

— Dă-mi repede o cană plină! 

Ea îmi aduse cana, iar eu o băui dintr-o sorbitură; şi cum arăpoaica stăruia, 
îi spusei: 

— S-a întâmplat ceea ce s-a întâmplat! 

Ea atunci plecă. Iar eu căzui iarăşi numaidecât în somnul meu, dar nu mă 
trezii, de data aceasta, decât peste două zile şi două nopţi! 

Putui atunci să mă ridic în capu-oaselor, şi îmi zisei: „Chiar că trebuie să 
mă duc să fac o scaldă la hammam!” Şi ajunsei acolo pe dată, măcar că 
eram tot îngrijorat până peste poate de starea lui ben-Bekar şi a frumoasei 


Şamsennahar, de la care nimeni nu venise să-mi aducă vreo ştire. Mă dusei 
aşadar la hammam, unde mă îmbăiai, şi numaidecât pornii spre prăvălia 
mea; şi, cum îmi scoteam cheia din buzunar ca să descui uşa, o mână 
micuță de dindărătul meu mă atinse pe umăr şi un glas imi şopti: 

— Ya Amin! 

Eu atunci mă întorsei şi o văzui pe copila, prietena mea, roaba de inimă a 
cadânei Şamsennahar. 

Dar, în loc să mă bucur la vederea ei, mă cuprinse deodată o spaimă 
cumplită să nu cumva să mă vadă vecinii stând de vorbă cu ea, dat fiind că 
toţi o ştiau a fi roaba cea de credinţă, însărcinată cu misitiile, a cadânei 
scumpe inimii califului. Încât zorii să bag îndărăt în buzunar cheia şi, fără 
să întorc capul, pornii drept înainte, înfricoşat de-a binelea şi, cu toate 
strigătele copilei care gonea după mine rugându-mă să mă opresc, îmi 
urmai fuga încolo şi încoace, strâns mereu de aproape de către fată, până ce 
iacătă că ajunsei la uşa unei geamii lăturalnice. Atunci mă repezii înlăuntru, 
după ce îmi lăsai din fugă papucii la uşă, şi mă dusei drept în ungherul cel 
mai întunecat, unde mă aşezai pe dată a rugăciune. Şi atunci iarăşi, mai 
mult ca oricând, cugetai ce mare înțelepciune dovedise vechiul meu prieten 
Abalhassan ben-Taher când fugise de toate încurcăturile acestea afurisite şi 
se aciuase la Bassra. Şi hotărâi în sufletul meu: „Negreşit! de m-o scăpa 
Allah fără de ponoase din pătărania asta, fac jurământ că nu mă mai bag 
niciodată în asemenea belele şi că niciodată nu mă mai încarc cu atare 
corvezi!” 

De-abia mă aflam eu aşadar în ungherul acela întunecat, că mă şi ajunse... 


În clipita aceea a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a o sută şaizeci şi şasea noapte 


Spuse: 


„„„De-abia mă aflam eu aşadar în ungherul acela întunecat, că mă şi ajunse 
din urmă copila de credinţă cu care, de data aceasta, mă putui îndura să stau 
de vorbă în tihnă, devreme ce nu se afla de faţă niciun martor. Fata începu 
dintru-ntâi cu a mă întreba: 

— Cum îţi este? 

Eu îi răspunsei: 

— Sunt bine sănătos! Da moartea îmi pare cu mult mai de dorit decât 
spaimele necurmate în care trăim cu toţii! 


Ea îmi răspunse: 

— Vai! da atunci ce-ai mai zice când ai şti starea bietei mele stăpâne? Of, 
ya rabbi! simt că mă topesc numai când îmi amintesc clipita când am văzut- 
o întoarsă la sarai, unde izbutisem să ajung înaintea ei, după ce am fugit din 
casa ta, de pe o terasă pe altă terasă, şi apoi sărind jos pe pământ din vârful 
casei din urmă. Ya Amin! dacă ai fi văzut-o! Cine ar mai fi putut să 
cunoască în chipul galben ca al unui om ieşit din mormânt chipul strălucitei 
Şamsennahar? Încât atunci când am zărit o, nu am putut să mă opresc a nu 
izbucni în hohote, aruncându-mă la picioarele ei şi sărutându-i-le. Ci ea îşi 
uita de sine, gândind mai întâi la caicciul căruia îmi spuse să-i dau pe dată o 
mie de dinari de aur pentru osteneala lui! Pe urmă, după asta, puterile o 
lăsară şi căzu leşinată în braţele noastre; şi atunci o cărarăm în patul ei, 
unde începui s-o stropesc pe faţă cu apă de flori şi îi ştersei ochii şi o spălai 
pe picioare şi pe mâini, şi îi schimbai veşmintele de deasupra şi de 
dedesubt. Atunci avusei bucuria s-o văd că îşi vine în sine şi că răsuflă 
oleacă; şi numaidecât îi adusei să bea nişte sorbet de trandafiri şi să miroase 
nişte iasomie, şi îi spusei: 

— O, stăpână, Allah fie asupra-ţi! cruţă-te, cruţă-te! unde avem să 
ajungem dacă o ţinem aşa? 

Ci ea îmi răspunse: 

— O, credincioasa sufletului meu, nu mai am nimic pe pământ care să mă 
ţină legată aici! Dar, înainte de a muri, vreau să capăt veşti despre iubitul 
meu. Du-te aşadar şi caută-l pe giuvaiergiul Amin şi du-i pungile astea pline 
cu aur, şi roagă-l să le primească drept despăgubire pentru necazul pe care i 
l-am pricinuit! 

Şi roaba îmi întinse o legătură grea pe care o avea la ea şi în care să tot fi 
fost mai bine de cinci mii de dinari; lucru de care într-adevăr putui să mă 
încredinţez mai tarziu. Pe urmă adăugă: 

— Şamsennahar mi-a mai poruncit să te întreb apoi, ca o rugăminte din 
urmă, dacă ai să ne dai vreo veste, fie bună, fie rea, despre emirul Ali ben- 
Bekar! 

Eu atunci chiar nu mai putui să mă împotrivesc unui atare lucru, pe care 
mi-l cerea ca pe o milă, şi, în pofida hotărârii mele de a nu mă mai vârî în 
povestea aceea primejdioasă, îi spusei să vină seara la mine acasă, unde nu 
am să preget a o întâmpina cu amănuntele de cuviinţă. Şi ieşii din geamie, 
după ce o rugai pe copilă să treacă mai întâi pe la mine să lase legătura pe 
care mi-o adusese; şi plecai la ben-Bekar. 


Or, acolo îi găsii pe toţi, femei şi slugi, aşteptându-ma de trei zile şi fără a 
şti cum să facă să-l liniştească pe emirul Ali, care mă chema întruna 
suspinând adânc. lar pe el îl găsii cu ochii aproape stinşi şi cu o înfăţişare 
mai degrabă de mort decât de om viu. Atunci mă dusei langă el, cu ochii în 
lacrimi, şi îl strânsei la piept... 


În clipita aceea a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a o sută şaizeci şi şaptea noapte 


Spuse: 


„„.Şi îl strânsei la piept, şi îi spusei multe vorbe drăgăstoase, spre a-l mai 
alina, fără a putea de data aceasta să izbutesc, întrucât îmi zise: 

— O, Amin, cum simt limpede că sufletul meu are să se ducă, vreau să-ţi 
las, înainte de moarte, un semn al îndatorinţei mele faţă de prietenia ta. 

Şi le spuse robilor săi: 

— Aduceţi-mi cutare şi cutare lucru! 

Şi numaidecât robii zoriră să aducă şi să rânduiască dinainte-i, în nişte 
zimbiluri, tot soiul de lucruri scumpe, oluri de aur şi de argint şi odoare de 
mare preţ. Şi îmi spuse: 

— Mă rog ţie să le primeşti, în locul lucrurilor care ţi-au fost furate din 
casă! 

Pe urmă le porunci slugilor să care totul acasă la mine. Îmi spuse apoi: 

— O, Amin, să ştii că în această lume orice lucru are un rost! Vai de cel 
care îşi prăpădeşte rostul dragostei lui: nu îi mai rămâne decât moartea! 
Încât, de nu ar fi cinstirea mea faţă de legea Prorocului nostru (asupra-i fie 
pacea!), mi-aş fi grăbit demult ceasul acestei morti “, pe care îl simt 
aproape!” 

Eu atunci, ca să-i mai schimb gândurile, îi spusei că am să mă duc mai 
întâi să-i dau ştiri despre el copilei de credinţă care mă aşteaptă acasă şi pe 
care Şamsennahar o trimisese anume. Şi plecai, spre a mă duce la copilă şi 
a-i povesti deznădejdea emirului, care îşi presimţea sfârşitul şi care va 
părăsi pământul doar cu părerea de rău că este despărţit de iubita sa. 

Şi, într-adevăr, la câteva clipite după ce ajunsei, văzui că intră la mine 
copila, da într-o stare de tulburare şi de zbucium până peste orice 
închipuire; iar ochii-i lăsau să curgă din belşug lacrimile. Iar eu, tot mai 
speriat, o întrebai: 


— Pe Allah! ce să fie mai rău decât toate câte s-au întâmplat? 

Ea îmi răspunse tremurând: 

— Lucrul de care ne-a fost atâta de frică a căzut asupra noastră! Suntem 
pierduţi fără de scăpare cu toţii! Califul a aflat! Mai degrabă ascultă: în 
urma şoaptei unei roabe de-a noastră, căpetenia hadâmbilor a intrat la 
prepuneri şi a început să le iscodească în parte pe toate slujnicele 
preafrumoasei Şamsennahar. Şi, în pofida făgăduielilor lor, a dibăcit 
povestea, din nepotrivelile răspunsurilor capătate. Şi a adus toată istoria la 
urechile califului, care pe dată a trimis după Şamsennahar, poruncind, să fie 
însoţită de douăzeci de hadâmbi de la sarai! Încât iacăte-ne pe toace 
tulburate şi până peste măsură de speriate! Iar eu izbutii să găsesc o clipită 
spre a mă furişa şi a da fuga să te vestesc de nenorocirea din urmă care ne 
paşte! Du-te, dar, să-l vesteşti pe emirul Ali ca să-şi ia chibzuirile de 
trebuinţă în atare împrejurare! 

Şi, după ce spuse vorbele acestea, copila plecă iarăşi în goana mare către 
sarai. 

Eu atunci văzui lumea toată cum se înnegurează dinaintea vederii mele şi 
strigai: „Nu se află izbăvire şi tărie decât numai întru Allah Preaînaltul şi 
Preaputernicul!” Dar ce aş mai fi putut să spun eu dinaintea soartei? Mă 
hotărâi aşadar să mă întorc la Ali ben-Bekar, măcar că nu mă despărţisem 
de el decât de-abia de câteva clipite, şi, fără a-i mai da răgaz să-mi ceară 
nici cea mai mică lămurire, îi strigai: 

— O, Ali, trebuie neabătut să mă urmezi pe clipă pe dată, altminteri te 
paşte moartea în chipul cel mai de ocară! Califul, care a aflat tot, pesemne 
că la ceasul de acuma a şi poruncit să fii zeberit! Să plecăm, dar, fără a 
pierde o clipită, şi să ieşim dincolo de fruntariile ţării noastre şi dincolo de 
puterea celor care ne caută! 

Şi tot atunci, în numele emirului, le poruncii robilor să încarce pe trei 
cămile lucruri dintre cele mai scumpe şi nişte merinde de drum, şi îl ajutai 
pe emir să încalece pe altă cămilă, pe urmă încălecai şi cu la fel. Şi, fără a 
mai pierde vremea, de îndată ce emirul îşi luă rămas bun de la maică-sa, 
pornirăm la drum şi luarăm calea pustiei... 


În clipita aceasta a istorisirii sale, Şeherezada văzu că se luminează de ziuă şi se opri din vorbele 
îngăduite. 


Dar în cea de a o sută şaizeci şi opta noapte 


Spuse: 


...pornirăm la drum şi luarăm calea pustiei. 

Or, tot ceea ce este scris trebuie să se întâmple, iar ursitele, sub orice zodie 
ar fi să fie, nu pot decât să se împlinească! Aşa că nenorocirile noastre nu 
puteau decât să se urmeze, iar fuga de o năpastă ne arunca într-o năpastă 
încă şi mai rea! 

Şi-aşa, cum mergeam noi prin pustie, pe înserate, şi pe când ne aflam nu 
departe de o oază al cărei minaret se zărea în mijlocul palmierilor, văzurăm 
că răsare dintr-odată în stânga noastră o ceată de tâlhari care pe dată se şi 
repeziră să ne împresoare. Şi, cum ştiam prea bine că altă cale să scăpăm cu 
viaţă nu era decât aceea de a nu încerca vreo împotrivire, îi lăsarăm să ne ia 
armele şi să ne prade. Şi ne luară vitele cu toate poverile de pe ele, 
nemailăsându-ne pe trupuri decât cămaşa! Şi se depărtară fără să le mai 
pese de soarta noastră. 

Cât despre bietul meu prieten, nu mai era decât ca o zdreanţă în mâinile 
mele, aşa de tare îl prăpădiseră atâtea spaime necurmate. Izbutii totuşi să-l 
ajut a se târî încet-încet până la geamia pe care o zărisem în oază; şi 
intrarăm acolo ca să ne petrecem noaptea. Şi emirul Ali se prăbuşi la 
pământ şi imi spuse: 

— Aici am să mor, într-un sfârşit, căci Şamsennahar nu mai poate să mai 
fie în viaţă la ceasul de-acum! 

Or, la vremea aceea, în geamie un ins îşi făcea rugăciunea. Când isprăvi, 
se întoarse spre noi şi ne privi o clipită, apoi veni la noi şi ne spuse cu 
bunătate: 

— O, flăcăilor, fără îndoială că sunteţi străini şi aţi venit să petreceţi 
noaptea aici! 

Eu îi răspunsei: 

— O, şeicule, suntem într-adevăr nişte străini pe care tâlharii din pustie ne- 
au despuiat cu totul, nemailăsându-ne nimica asa decât cămaşa de pe noi! 

La vorbele acestea, bătrânul fu cuprins de milă pentru noi şi ne spuse: 

— O, flăcăi sărmani, aşteptaţi-mă aici câteva clipite şi am să mă întorc la 
voi! 

Şi plecă, spre a se întoarce nu peste mult, urmat de un copil care aducea o 
legătură, şi bătrânul scoase din legatura aceea nişte haine şi ne pofti să ne 
îmbrăcăm cu ele; pe urmă ne spuse: 

— Haideţi cu mine la casa mea, unde are să vă fie mai bine decât aici, căci 
trebuie să vă fie foame şi sete! 


Şi ne îmbie să-l însoţim la el acasă, unde emirul Ali nu ajunse decât spre a 
se întinde, cu răsuflarea tăiată, jos pe chilimuri. Şi atunci, din depărtare, 
venind cu adierea care sufla în oază printre palmieri, glasul vreunei sărmane 
se auzi cântând jalnic stihurile acestea minunate: 


Plângeam sfârşitul tinereţii mele, 

Ci mi-am curmat suspinul ca să plâng 
Durerea doar a despărțirii grele 

De cel ce-aş vrea mereu la piept să-l strâng. 


Ah, sufletului meu de-i pare-amară 
Clipita morţii, nu-i că părăsesc 

O viaţă de dureri, ci că plec iară 
De lângă ochii celui ce-l iubesc. 


De-aş fi ştiut că despărţirea vine 
Şi că pe veci voi bate-un drum pribeag 
Aş fi luat drept hrană-atunci cu mine 

Doar frumusețea ochiului său drag ! 


Or, de cum începuse a se auzi cântecul acela, Ali ben-Bekar îşi săltase 
capul şi asculta pierdut. Iar când glasul se stinse, îl văzurăm deodată cum 
cade iarăşi scoțând un suspin adânc: îşi dăduse sufletul... 


În clipita aceasta a istorisirii sale, Şeherezada, văzând că se luminează de ziuă, tăcu sfielnic. 
Dar în cea de a o sută şaizeci şi noua noapte 


Spuse: 


„„„îl văzurăm deodată cum cade iarăşi scoțând un suspin adânc: îşi dăduse 
sufletul. 

La priveliştea aceea, bătrânul şi cu mine izbucnirăm în hohote de plâns şi 
şezurăm aşa toată noaptea; şi-i istorisii bătrânului, printre lacrimi, povestea 
cea jalnică. Apoi, dimineaţa, îl rugai să binevoiască să-i ţină în păstrare 
trupul până ce rudele, înştiinţate de mine, vor veni după el. Şi îmi luai 
rămas-bun de la omul acela de treabă şi mă dusei în grabă mare la Bagdad, 
prilejuindu-mă de plecarea unei caravane ce se îndrepta într-acolo. Şi mă 
dusei, fără a-mi face vreme să-mi mai schimb hainele, drept acasă la ben- 


Bekar, unde mă înfăţişai dinaintea mamei sale căreia îi urai mâhnit bună 
pace. 

Când mă văzu că vin singur, fără fiul ei, când băgă de seamă înfăţişarea 
mea jalnică, mama lui ben-Bekar începu să tremure de presimţire. Şi îi 
spusei: 

— Allah, o, preacinstită mamă a lui Ali, hotărăşte, iar faptura nu poate 
decât să se supună! Şi când scrisoarea de chemare a unui suflet a fost scrisă, 
sufletul acela, fără a mai zăbovi, trebuie să se înfăţişeze dinaintea stăpânului 
său! 

La vorbele acestea, mama lui Ali scoase un țipăt sfâşiat de durere şi îmi 
spuse, prăbuşindu-se cu faţa la pământ: 

— O, vai de mine! fiul meu o fi murit? 

Eu atunci îmi lăsai ochii în jos şi nu putui să rostesc o vorbă. Şi o văzui pe 
biata mamă, sugrumată de suspine, cum leşină de-a binelea. Iar eu începui 
să plâng toate lacrimile inimii mele, pe când femeile umpleau casa cu 
ţipetele lor speriate. 

Când mama lui Ali putu într-un sfârşit să mă asculte, îi istorisii amănuntele 
morţii şi îi spusei: 

— Preţuiască-te Allah pe măsura multelor tale vrednicii, o, mamă a lui 
Ali, şi plătească-te el cu milele şi cu îndurarea lui! 

Atunci ea mă întrebă: 

— Dar nu ţi-a cerut să aduci vreo vorbă mamei sale? 

Eu răspunsei: 

— Ba de bună seamă! Mi-a cerut să-ţi spun că nu are decât o dorinţă, 
aceea ca tu să orânduieşti ca trupul să-i fie adus la Bagdad. 

Ea atunci iarăşi începu să se topească de lacrimi, sfâşiindu-şi hainele, şi 
îmi spuse că pe dată avea să se ducă la oază cu o caravană spre a aduce 
trupul fiului său. 

Şi de-aci, peste câteva clipite, îi lăsai pe toţi cu gătirile lor de plecare şi mă 
întorsei la mine acasă, gândind în cugetul meu: „O, Ali ben-Bekar, sărmane 
îndrăgostit, ce păcat de tinereţea ta secerată în floarea ei cea atâta de 
frumoasă!” 

Şi ajunsei astfel acasă şi băgai mâna în buzunar ca să scot cheia de la uşă, 
când mă simţii atins încetişor pe umăr, şi mă întorsei, şi o văzui, îmbrăcată 
în haine cernite şi cu chipul tare mâhnit, pe copila cea de credinţă a cadânei 
Şamsennahar. Atunci vrusei s-o iau la fugă; dar fata mă tinu şi mă sili să 


intru cu ea în casă. Eu atunci, în ciuda tuturor celor păţite, începui, fără a şti 
încă nimic, să plâng laolaltă cu ea, fără de măsură. Pe urmă îi spusei: 

— Aşadar ai aflat şi tu vestea cea jalnică? 

Ea îmi răspunse: 

— Care, ya Amin? 

Eu îi spusei: 

— Moartea lui Ali ben-Bekar! 

Şi când văzui că se porneşte să plângă şi mai tare, pricepui că nu ştia încă 
nimic, şi îi istorisii totul, scoțând, într-un glas cu ea, suspine adânci. 

Când sfârşii, îmi spuse la rându-i: 

— Nici tu, ya Amin, văd că nu ştii nimica despre nenorocirea mea! 

Şi strigai: 

— Au n-o fi fost dată morţii Şamsennahar din porunca emirului drept- 
credincioşilor? 

Ea răspunse: 

— Şamsennahar a murit, da nicidecum aşa cum poţi să prepui tu! O, 
stăpâna mea! 

Pe urmă tăcu, spre a mai plânge oleacă, şi îmi spuse într-un sfârşit: 

— Ascultă, aşadar, Amin! Când Şamsennahar, însoţită de cei douăzeci de 
hadâmbi, a ajuns dinaintea califului, califul i-a dat afară, cu un semn, pe 
toţi, pe urmă s-a apropiat de Şamsennahar şi a poftit-o să şadă jos lângă el şi 
cu un glas pătruns de o bunătate fără de asemuire, i-a spus: „O, 
Şamsennahar, ştiu că ai duşmani în saraiul meu, iar aceşti duşmani au 
încercat să te rupă de la inima mea, ponegrindu-ţi faptele şi înfaţişându-le 
într-un chip nevrednic de mine şi de tine! Să ştii că te iubesc mai mult ca 
oricând şi, ca s-o arăt mai bine întregului sarai, am dat porunci să sporească 
sâmbria casei tale şi numărul roabelor şi al nacafalei tale! Aşa că mă rog ţie 
să nu mai ai obrazul acesta atâta de amărât, care mă amărăşte şi pe mine! Şi, 
ca să te ajut să te veseleşti, am să poruncesc numaidecât să vină cântăreţele 
de la saraiul meu şi să fie aduse tablalele pline cu poame şi cu băuturi!” Şi 
numaidecât intrară lăutăresele şi cântăreţele; iar roabele veniră încărcate cu 
tablale grele de toate cu câte erau încărcate. Şi, după ce totul fu gata, califul, 
şezând jos lângă Şamsennahar, care se simţea tot mai slabă, în ciuda atâtor 
bunătăţuri, le porunci cântăreţelor sa înceapă. Atunci una dintre ele, în 
sunetele lăutelor mânuite de degetele tovarăşelor sale, începu să cânte: 


Oh, lacrimilor, voi daţi în vileag 


Amara taină-a sufletului meu 

Şi nu-mi lăsaţi al jalei vălmăşag 

Să-l port adânc în piept mereu. 

Ah, l-am pierdut pe cel care-l iubea 

Inima mea cu-atâta ... 


Dar deodată, până ca strofa cântată să fi ajuns la sfârşit, Şamsennahar 
scoase un suspin slab şi se prăbuşi pe spate. Iar califul, tulburat până peste 
fire, se aplecă repede spre ea, socotind că era doar leşinată; dar o ridică 
moartă! Atunci califul zvârli cât colo pocalul pe care îl ţinea în mână, şi 
răsturnă tablalele şi, cum noi scoteam ţipete speriate, ne alungă pe toate, 
după ce ne porunci să sfărâmăm lăutele şi sculele menite zaiafetului; şi nu 
mă mai tinu decât pe mine în sală. O luă atunci pe Şamsennahar pe 
genunchi şi se porni să plângă asupra ei toată noaptea, poruncindu-mi să nu 
las pe nimeni să intre în sală. A doua zi dimineaţa, califul dete trupul 
cadânei în seama bocitoarelor şi a scăldătoarelor, şi porunci să i se facă o 
înmormântare ca de soţie legitimă, ba încă şi mai falnică. După care se 
încuie în iatacurile lui. Şi de atunci nimeni nu l-a mai văzut la divanul 
judeţelor! 

Eu atunci, după ce mai plânsei o vreme, împreuna cu copila, moartea celor 
doi îndrăgostiţi, mă înţelesei cu ea să orânduim a-l înmormânta pe Ali ben- 
Bekar alături de Şamsennahar. Şi aşteptarăm să fie adus leşul pe care mama 
emirului se dusese să-l ia din oază, şi îi făcurăm înmormântare frumoasă, şi 
izbutirăm să-l aşezăm în pământ alături de mormântul cadânei 
Şamsennahar! 

Şi de atunci nici eu, nici copila, care a ajuns soţia mea, nu am încetat să ne 
ducem pe la cele două morminte să-i plângem pe cei doi îndrăgostiţi cu care 

am fost prieteni. 
Şi-aceasta-i, o, norocitule sultan, urmă Şeherezada, povestea cea duioasă 
cu Şamsannahar, cadâna inimii califului Harun Al-Raşid! 


În clipita aceasta, micuța Doniazada nu se mai putu ţine şi izbucni in hohote de plâns, înfundându-şi 
capu-n chilimuri. Iar sultanul Şahriar spuse: 

— O, Şeherezada, tare m-a mâhnit povestea aceasta! 

Atunci Şeherezada zise: 

— Da, o, Măria Ta! Ci ţi-am spus această poveste, care nu este la fel cu celelalte, anume pentru 
stihurile cele minunate pe care le cuprinde, şi mai cu seamă ca să te stârnesc mai tare pentru toată 
veselia pe care nu va zăbovi să ţi-o aducă povestea pe care mă pregătesc să ţi-o istorisesc, dacă vei 
binevoi să-mi dai îngăduinţă! 

Şi sultanul Şahriar grăi: 


— Da, Şeherezada! fă-mă să uit mâhnirea şi spune-mi iute numele acelei poveşti pe care mi-o 
fagăduieşti! 

Şeherezada spuse: 

— Este Povestea cu domniţa Budur, cea mai frumoasă lună dintre toate lunele. 

Iar micuța Doniazada strigă, săltându-şi capul: 

— O, surioară Şeherezada, ce dulce ai fi dacă ne-ai începe-o numaidecât! 


Şi Şeherezada spuse: 
— Cu dragă inimă şi ca pe o cinstire datorată acestui sultan bine crescut şi dăruit cu purtări alese. 


Dar numai şi numai mâine noapte. 
Şi, întrucât văzuse că se lumina de ziuă, sfioasă cum era, tăcu. 
Când fu în cea de a o sută şaptezecea noapte 


Micuța Doniazada, care nu mai putea de nerăbdare, se ridică de pe chilimul pe care şedea ghemuită 
şi îi spuse Şeherezadei: 

— O, surioara mea, mă rog ţie, grăbeşte de ne spune povestea făgăduită, care numai cu numele ei şi 
m-a cutremurai de desfătare şi de fiori! 

Iar Şeherezada îi zâmbi suroră-sii şi îi spuse: 

— Dreptu-i! Dar, ca să încep, aştept bunăvoia sultanului! 

Atunci sultanul Şahriar, care în noaptea aceea zorise să-şi mântuie degrabă treaba de rând cu 
Şeherezada, atâta de cu jind aştepta povestea făgăduită, spuse: 

— O, Şeherezada, negreşit că poţi să începi basmul cu care mi-ai făgăduit mari veseliri! 

Şi Şeherezada pe dată istorisi astfel: 


POVESTEA CU KAMARALZAMAN ŞI CU DOMNIȚA BUDUR, 
CEA MAI FRUMOASĂ LUNĂ DINTRE LUNE 


Mi s-a izvodit, o, norocitule sultan, că a fost odată, în vechimea vremilor, 
în ţara Kaledanului, un sultan cu numele de Şahraman, stăpân peste oşti 
puternice şi peste bogății multe. Dar sultanul acela, măcar că era norocit 
până peste poate şi avea şaptezeci de cadâne, fără a le mai pune la socoteală 
şi pe cele patru soţii legiuite, se muncea în sufletul său din pricina 
sterpiciunii lui la copii; că ajunsese de mult la o vârstă înaintată, iar oasele 
şi vlaga începuseră a i se subţia, şi Allah nu îl miluia nici baremi cu un fiu 
care să poată a-i urma la scaunul de domnie al împărăției. 

Or, într-o zi, se hotărî să i se spovedească vizirului sau cel mare de 
chinurile sale tainice, şi, după ce trimise să fie chemat, îi spuse: 

— O, vizire al meu, eu chiar că nu ştiu pe ce să mai dau vina acestei 
sterpiciuni de care mă chinuiesc amarnic! 

Iar vizirul cel mare cugetă vreme de un ceas; după care săltă capul şi îi 
spuse sultanului: 

— O, Măria Ta, chiar că aceasta-i o treabă tare gingaşă şi pe care nu poate 
s-o dezlege decât numai Allah Cel Atotputernic. Încât eu nu aflu, după ce 
am chibzuit bine, decât numai un chip de a zvidui treaba. 

Iar sultanul îl întrebă: 

— Şi care-i chipul? 

Vizirul răspunse: 

— lacătă! La noapte, până a intra în harem, ai grijă să-ţi îndeplineşti pe de 
rost datorinţele cerute de sfânta datină: fă-ţi spălările cu evlavie şi fă-ţi 
rugăciunea cu inima plecată la vrerea lui Allah Milosârdnicul. Şi aşa, 
împreunarea ta cu o soţie aleasă are să fie rodnică de milostivirea sa! 

La vorbele acestea ale vizirului său, sultanul Şahraman strigă: 

— O, vizir al vorbelor de înţelepciune, cu asta îmi arăţi un leac minunat! 

Şi îi mulţumi îndelung vizirului cel mare pentru sfat şi îi dărui un caftan de 
fală. Apoi, pe la înserate, intră în iatacul femeilor, dar numai după ce îşi 
îndeplini cu de-amănuntul sfintele datorinţe îndătinate; şi o alese pe cea mai 
tânără dintre femeile lui, cea care avea şoldurile cele mai falnice, o fecioară 
de viţă, şi se împereche cu ea în noaptea aceea. Şi o şi plodi, pe clipă şi pe 


dată. lar peste nouă luni, zi la zi, ea născu un copil de parte bărbătească, în 
dârdora bucuriilor şi în cântece de clarinete, de fluiere şi de ţimbale. 
Or, copilul care tocmai se născuse fu găsit atâta de frumos şi întocmai 

precum luna, încât tătânele lui, încântat, îi puse numele de Kamaralzaman . 
Şi chiar că băiatul era de departe cel mai frumos dintre zămisliturile toate! 
Se dovedi mai cu seamă când ajunse flăcău şi când frumuseţea scutură peste 


cei cincisprezece ani ai lui toate florile ce farmecă ochiul muritorilor”. 

Cu vârsta, într-adevăr, desăvârşirile lui ajunseseră la capătul lor; iar ochii-i 
se făcuseră mai vrăjitori decât cei ai îngerilor Harut şi Marut” privirile-i 
mai ispititoare decât cele ale lui Tagut”, şi obraji-i mai dulci decât bujorii. 
Cât despre boiul lui, se făcuse mai mlădiu decât ramul de bam şi mai subţire 
decât un fir de borangic. Dar cât despre spatele lui, se rotunjise atâta de 
straşnic, încât l-ai fi luat drept un muncel de nisip umblător, şi 
privighetorile, când îl vedeau, începeau să cânte. 

Încât nu e de mirare ca mijlocelul său atâta de gingaş s-a plâns de atâtea 
ori de povara prea grea care îl urma, şi că atâta de des, istovit de sarcina lui, 
se bosumflase de bucile acelea. 

Cu toate acestea, el urmase a fi la fel de fraged ca floarea de trandafir şi la 
fel de gingaş ca adierea serii. Şi pe drept poeţii de pe vremea lui s-au 
întrecut să pună în cântec frumuseţea ce-i tulbura, şi i-au proslăvit în stihuri 
fără de număr, precum acestea dintr-o puzderie: 


Când oamenii îl văd, „Ah, ah!” oftează; 
Când fruntea i-o privesc, ei pot citi: 

„EI însăţi frumuseţe însemnează, 

Şi e cel mai frumos din câţi pot fi” 
Buzele-i, când zâmbesc, sunt cornaline; 
Miere-i saliva-i; dinţii perle sunt, 

Ca scorpionii dragostei muşcând! 

Iar luna nouă-i unghia-i sidefie; 

Ci boiul lui întreg, si dosul lui, 

Şi mijlocelul care se mlădie — 


A Y g „al 
O, grai pe lume să le spună nu-i! 


Incât sultanul Şahraman îl iubea amarnic pe feciorul său, şi până într-atâta 
cât nu putea să se despartă de el nicio clipită. Şi cum îi era frică să nu-l vadă 
irosindu-şi în nechibzuinţe harurile şi frumuseţea, tare râvnea să-l însoare 


cât mai era el în viaţă şi să se bucure astfel de urmaşii lui. Şi într-o zi, în 
care gândul acesta îl frământa mai tare ca de obicei, se deschise faţă de 
vizirul său cel mare, care îi răspunse: 

— Gândul este minunat! că însurătoarea potoleşte toanele. 

Atunci sultanul Şahraman îi spuse căpeteniei hadâmbilor: 

— Du-te repede la fiul meu Kamaralzaman şi spune-i să vină la o vorbă cu 
mine! 

Şi de îndată ce hadâmbul îi duse porunca, Kamaralzaman se şi înfăţişă 
dinaintea părintelui său şi, după ce îi ură cuviincios bună pace, se opri între 
mâinile lui, cu ochii plecaţi sfielnic, cum se cuvine din partea unui fiu supus 
părintelui său... 


In clipita aceasta a istorisirii sale, Şeherezada văzu că se luminează de ziuă 
şi, sfioasă, tăcu. 


Dar în cea de a o sută şaptezeci şi una noapte 
Spuse: 


...cCu ochii plecaţi sfielnic, cum se cuvine din partea unui fiu supus faţă de 
părintele său. 

Atunci sultanul Şahraman îi spuse: 

— O, fiul meu Kamaralzaman, tare mult mi-ar plăcea să te însor cât mai 
sunt în viaţă, ca să mă bucur de tine şi să-mi umflu inima la nunta ta! 

La vorbele acestea ale părintelui său, Kamaralzaman se schimbă până 
peste poate la chip şi, cu glas sugrumat, răspunse: 

— Să ştii, o, părinte al meu, că pe mine chiar că nu mă încearcă nicio 
înclinare faţă de însurătoare; iar sufletul meu nu se pleacă deloc către 
muieri! Căci, pe lângă sila pe care din fire o simt faţă de ele, am mai şi citit 
în cărţile înţelepţilor atâtea pătăranii despre răutăţile şi despre vicleniile lor, 
încât am ajuns să-mi vreau mai degrabă moartea decât apropierea de ele. Şi, 
de altminteri, o, părinte al meu, iacătă ce spun despre ele poeţii noştri cei 
mai preţuiţi: 


Vai de cel cărui Soarta-i dă o soaţă! 
Pe veci pierdut e, chiar de şi-ar clădi 
Cetate, să se apere, măreaţă, 
Legată-n fier, cu munţii temelii. 


Ca trestia-i oricare fortăreață 
Naintea muiereştii viclenii. 


Ah, vai de el! Vicleana îl supune 

Cu ochii-i alungiţi de negrul kohl, 
Cu pletele-mpletite, o minune 

De coade lungi, pe lângă gâtul gol, 
Şi-i dă să bea potop de-amar vâscos 
Până ce-i face viaţa de prisos. 


Un altul a spus: 


Mă întrebaţi de aceste făpturi 
Pe care le numiţi femei! Mă ştiţi, 
Vai, printre cei grozav de iscusiţi 
La dragoste şi la viclenii nuri! 


Ce să vă spun, o, dragi flăcăi? Fugiţi 
De jindul lor! Că iată-mi părul sur — 
Au nu pricepeţi fără de-nconjur 
Ce câstiuri la iubire dobândiţi >? 


lar un altul a spus: 


Chiar şi tânăra fecioară, 
Căreia abia-i dau nurii, 
Tot un hoit e bunăoară, 
De la care fug vulturii. 


Sub a nopţii neagră haină 
Crezi că e a ta pe veci, 
Pentru că-ţi sopteste-n taină 
Lucruri ce mai nu-nţelegi. 


Amăgire-i! Mâine altul 

Se va bucura la fel, 

Ca şi tine-acum, de caldul 
Trup şi tot ce-ascunde el. 


Ea-i, prieten drag, un rateş 
Larg deschis la orice ceas, 
Găzduind pe-oricine-abate-şi 
Pasul, la un scurt popas. 


Intră-n el, de vrei. Dar pleacă 
De cu zori, a doua zi! 

Nici nu te gândi să-ţi placă, 
Nici în urmă-ţi nu privi! 


Fă loc altora, cuminte, 
Care vor pleca si ei, 
Dacă au un pic de minte 


Şi sunt volnici la femei.” 

Aşa, încât, o, taică, măcar că lucrul s-ar putea să te mâhnească rău, nu voi 
şovăi să mă omor dacă vei vrea să mă sileşti să mă însor! 

Când auzi spusele acestea ale fiului său, sultanul Şahraman rămase uluit şi 
mohorât până peste poate, şi lumina se preschimbă în neguri dinaintea 
chipului său. Dar cum îl îndrăgea peste măsură pe fiul lui şi nu vroia să-i 
pricinuiască supărare, se mulţumi să-i spună: 

— Kamaralzaman, nu vreau să stăruiesc în această privinţă, care, văd, nu 
îţi este pe plac. Dar, întrucât esti încă tânăr, ai vreme să cugeţi, precum şi să 
te gândeşti la bucuria pe care aş avea-o de a te vedea însurat şi tată de copii! 

Şi, în ziua aceea, nu îi mai spuse nimic despre însurătoare; da îl giugiuli şi 
îi făcu daruri scumpe şi se purtă tot aşa cu el vreme de un an. 

Dar când trecu anul, trimise iarăşi după el, ca şi întâia dată, şi îi spuse: 

— Mai ţii minte, Kamaralzaman, îndemnul meu, şi ai cugetat la ceea ce te- 
am rugat şi la fericirea pe care mi-ai stârni-o dacă te-ai însura? 

Atunci Kamaralzaman se temeni dinaintea sultanului, părintele său, şi îi 
spuse: 

— O, taică al meu, cum aş putea eu să uit sfaturile tale şi să ies de sub 
ascultarea ta, când Allah însuşi îmi poruncește cinstire şi supunere? Dar cât 
despre însurătoare, am chibzuit la ea toată vremea aceasta, şi mai mult ca 
oricând sunt hotărât să nu mă apropii de ea niciodată, şi mai mult ca oricând 
cărţile celor de demult şi ale celor de acum mă învaţă să mă feresc de 
femeie, cu orice preţ, întrucât femeile sunt nişte viclene, nişte proaste şi 
nişte ticăloase! Allah păzească-mă de ele, şi cu moartea, de se va cere! 

copii! Nu culeg decât necaz şi dezamăgiri! lacătă că fiul meu 
Kamaralzaman este hotărât, mai tare decât anul trecut, să fugă de femei şi 
de însurătoare! Ce nenorocire, o, vizire al meu, pentru mine! Şi cum s-o 
tamăduiesc? 

Atunci vizirul îşi plecă fruntea şi cugetă îndelung; după care săltă capul şi 
îi spuse sultanului: 

— O, sultane al veacului, iacătă leacul de folosit; mai ai răbdare încă un 
an: şi atunci, în loc să-i mai vorbeşti în taină despre povestea asta, ai să-i 
strângi pe toţi emirii, vizirii şi mai-marii din împărăție, precum şi pe toţi 


slujitorii de la sarai, şi, dinaintea tuturora, să-i mărturiseşti hotărârea ta de a- 
| însura fără zăbavă. Şi atunci el nu are să mai cuteze a te înfrunta, dinaintea 
preacinstitei adunări; şi are să-ţi răspundă cu ascultare şi cu supunere! 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar în cea de a o sută şaptezeci şi doua noapte 


Spuse: 


„„.Şi are să-ţi răspundă cu ascultare şi cu supunere! 

La spusa aceasta a vizirului cel mare, sultanul fu pâna într-atâta de 
mulţumit că strigă: 

— Pe Allah! iacătă o socoată care se poate! 

Şi îşi vădi bucuria dăruind vizirului una dintre cele mai frumoase haine de 
fală. După care avu răbdare răspăsul de vreme arătat, şi porunci atunci să se 
întocmeasca adunarea cu pricina şi să vină fiul său Kamaralzaman Şi 
flăcăul intră în sala care se umplu de lumina lui; şi ce aluniţă pe bărbia lui! 
şi ce mireasmă, ya Allah, la trecerea lui! Şi, când ajunse dinaintea tătâne- 
său, sărută de trei ori pământul dintre mâinile lui şi rămase în picioare, 
aşteptând ca părintele lui să-i vorbească întâi. Sultanul îi spuse: 

— O, copilul meu, află că nu te-am poftit să vii în mijlocul acestei adunări 
decât pentru a-ţi arăta hotărârea mea de a te însura cu o domniţă vrednică de 
stepena ta, şi să mă bucur astfel de urmaşii mei până a nu mă fi săvârşit din 
viaţă! 

Când auzi vorbele tatălui său, Kamaralzaman fu cuprins dintr-odată de un 
soi de nebunie care îl îmboldi să dea un răspuns atâta de puţin cuviincios, 
încât toţi cei de faţă îşi lăsară ochii în jos de buimăcire, iar sultanul fu jignit 
până peste marginile jignirii; şi întrucât era de datoria lui să certe o atare 
neruşinare în faţa obştei, răcni la fiu-său cu glas amarnic: 

— Va să vezi tu ce păţesc copiii care nu ascultă şi se dovedesc 
necuviincioşi faţă de părintele lor! 

Şi pe dată le porunci străjilor să-l lege cu mâinile la spate şi să-l 
întemniţeze în turnul cel vechi al cetăţuii părăginite care se megieşea cu 
saraiul. lar unul dintre străjeri rămase la uşă, spre a veghea asupra 
coconului împărătesc şi a răspunde la chemarea lui la vreo nevoie. 

Dacă se pomeni întemnițat aşa, Kamaralzaman rămase tare mohorât şi îşi 
zise: „Poate că ar fi fost mai bine să ascult de tata şi să mă însor fără chef, 
ca să-i fac pe poftă. Aşa baremi aş fi ocolit să-l necăjesc şi să fiu băgat în 


afurisita asta de temniţă din vârful turnului cel vechi! Ah! femei blestemate, 
tot voi sunteţi pricina nenorocirii mele!” lac-aşa cu beizadeaua 
Kamaralzaman. 

Dar în ceea ce îl priveşte pe sultanul Şahraman, acesta se trase în iatacurile 
sale şi, gândindu-se că fiul său, pe care atâta îl iubea, se afla la ceasul acela 
singur, mâhnit şi întemnițat, ba poate şi deznădăjduit, începu să bocească şi 
să plângă. Întrucât dragostea lui pentru fecioru-său era mare şi îl făcea să 
dea uitării neobrăzarea de care se făcuse vinovat de fată cu toţi. Şi se mânie 
până peste poate pe vizir, care fusese stârnitorul acelui gand cu adunarea 
divanului; încât, după ce trimise să fie chemat, îi spuse: 

— Tu eşti cel mai vinovat! Fără sfatul tău nenorocit, nu m-aş fi văzut silit 
să-mi năpăstuiesc copilul! Vorbeşte, acuma, hai! Ce ai să răspunzi? Şi ce 
este de făcut, spune! Că nu pot să mă împac cu gândul pedepsei pe care o 
îndură la ceasul de acuma fiul meu, pojarul inimii mele. 

Atunci vizirul îi spuse: 

— O, Măria Ta, ai numai răbdare de a-l lăsa cincisprezece zile închis, şi ai 
să vezi cum are să se zorească a se supune dorinţei tale! 

Sultanul spuse: 

— Eşti bine încredinţat? 

Vizirul spuse: 

— Întocmai! 

Atunci sultanul scoase un potop de suspine şi se duse să se întindă pe patul 
său, unde petrecu o noapte de insomnie, într-atâta i se muncea inima din 
pricina acelui singur fecior care era bucuria lui cea mai mare; şi cu atâta 
mai puţin dormi cu cât se deprinsese să-l şi culce lângă el alături, pe acelaşi 
pat; şi să-i pună braţul său ca pernă, veghind astfel însuşi asupra somnului 
lui. Încât, în noaptea aceea, degeaba se tot suci şi se răsuci el în toate 


chipurile, că nu izbuti să închidă ochii”. 

Şi iac-aşa cu sultanul Şahraman. 

Dar, ca să ne întoarcem iar la beizade Kamaralzaman, iacătă! La căderea 
nopţii, robul care era însărcinat să străjuiască la uşă intră cu o făclie aprinsă 
pe care o puse la capul patului; întrucât avusese grijă să aducă un pat bine 
întocmit pentru coconul sultanului; şi, la urmă, ieşi. Atunci Kamaralzaman 


se sculă””, îşi făcu spălările cele îndătinate, prociti câteva surate din Coran 
şi gândi să se dezbrace spre a-şi trece noaptea. Aşa că se dezbrăcă de tot, 
nemaipăstrând pe trup decât cămaşa, şi îşi ocoli fruntea cu o basma de 
mătase albastră. Şi se făcu astfel, mai mult ca oricând, frumos precum luna 


în cea de-a patrusprezecea noapte a ei. Se întinse apoi pe pat, unde, măcar 
că era mâhnit de gândul că îl supărase pe părintele său, nu zăbovi să 
adoarmă adânc. 

Or, habar nu avea el (şi nici măcar nu putea să-i dea prin cap) ceea ce urma 
să i se întâmple în noaptea aceea, în turnul cel vechi bântuit de duhurile 
văzduhului şi ale pământului. 

Întrucât... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 


56 
Dar în cea de a o sută şaptezeci şi şasea noapte 


Spuse: 


Întrucât turnul în care era închis Kamaralzaman fusese părăsit de ani şi ani 
şi dăinuia de pe vremile letinilor cei de demult; şi la poala turnului se afla 
un put, la fel tare bătrân şi tot aşa zidit de letini; şi era chiar puţul ce slujea 
de adăpost unei efrite tinere, pe nume Maimuna. 

Efrita Maimuna, din spiţa lui Eblis, era fiica preaputermicului efrit 
Domriatt, căpetenia cea mare a duhurilor de sub pământ. Maimuna era o 
efrită tare dulce, o dreptcredincioasă smerită, de pomină printre toate fiicele 
de duhuri, pe temeiul atât al virtuţilor ei cât şi pe cel al moşilor ei, vestiți pe 
meleagurile din nevăzut. 

Or, atunci, pe la miez de noapte, efrita Maimuna ieşi din puț, după obiceiul 
ei, spre a se reveni, şi îşi luă zborul uşor spre caturile cerului, pentru ca de 


acolo să se îndrepte către cutare loc de care se simţea chemată”. 

Şi, cum trecea pe lângă vârful turnului, rămase tare uimită să vadă o 
lumină acolo unde de atâta potop de ani nu văzuse niciodată nimic. Gândi 
aşadar în sineşi: „Hotărât! lumina aceea nu se află acolo fără de pricină! 
Trebuie să intru înlăuntru să văd ce este.” Atunci făcu o copcă şi pătrunse în 
turn şi îl văzu pe robul culcat la uşă; şi, fără a se opri, trecu pe deasupra lui 
şi intră în odaie. Şi cam care nu-i fu minunarea fermecată la vederea 
flăcăului culcat pe jumătate gol în pat! Se opri dintru-ntâi pe vârful 
picioarelor şi, ca să-l privească mai bine, se apropie încet-încetişor, după ce 
îşi lăsase în jos aripile care o cam stânjeneau în odaia aceea strâmtă. Şi săltă 
de-a binelea învelitoarea care acoperea făptura flăcăului şi rămase năucită 
de frumuseţea lui. Şi îşi curmă răsuflarea vreme de un ceas, de frică să nu-l 
trezească până a nu se minuna pe săturate de toate gingăşiile cu care era 


plămădit. Că, într-adevăr, farmecul ce se revărsa din toată faptura lui, 
rumeneala gingaşă a obrajilor, căldura pleoapelor cu gene pline de umbră 
vânătă şi lungi, arcuitura vrăjitoare a sprâncenelor, toate astea, precum şi 
mireasma îmbătătoare a pielei lui şi strălucirile cele atâta de dulci ale 
trupului, oare cum nu ar fi tulburat-o pe lainica de Maimuna, care în viaţa ei 
întreagă de hoinăreli de-a lungul pământului nu mai văzuse asemenea 
frumuseţe?... Or, chiar că lui i s-ar fi foarte potrivit ţipătul poetului: 


Doar ce l-am sărutat cu jind 
Şi-am şi văzut înmugurind 
Frumoşii-i ochi: beţia-mi grea, 
Şi-obrajii-i — care-s viaţa mea. 
Şi-am zis: „Poţi, inimă, să spui 
Celor care te râd, oricui: 

«Hai, cârtitori, grăiţi anume 
De-i ceva mai frumos pe lume, 
De-i alt flăcău asemenea 

Cu cel care e viaţa mea!» 


Aşadar, după ce efrita Maimuna, fiica efritului Domriatt, îşi prea umplu 
ochii de priveliştea aceea minunată şi îl preamări pe Allah strigând: 
„Binecuvântat să fie Atoatezămislitorul, cel carele plămădeşte desăvârşirea! 
Oare cum de pot tatăl şi mama acestui flăcău să se despărţească de el spre a- 
| închide singur în tumul acesta părăduit? Au ei nu se tem de răutăţile 
duhurilor cele ticăloase din neamul meu care hălăduiesc prin dărâmături şi 
prin locuri părăsite? Şi, pe Allah! dacă lor nu le pasă de copilul lor, eu, 
Maimuna, jur că am să-l iau sub ocrotirea mea şi că am să-l apăr de orice 
efrit care, ispitit de nurii lui, ar vrea să se prilejuiască de el!” Pe urmă se 
aplecă asupra lui Kamaralzaman şi, tare cu gingăşie, îl sarută pe buze, pe 
pleoape şi pe fiecare obraz, trase peste el învelitoarea, fără a-l trezi, îşi 
întinse aripile şi îşi luă zborul prin fereastra cea înaltă către ceruri. 


Or, când ajunse pe tărâmul de mijloc”, spre a se răcori, şi, cum plutea 
domol pe acolo, gândind la flăcăul adormit, auzi deodată, nu departe de ea, 
un huiet de aripi, cu bătăi zorite, care o făcu să se întoarcă într-acolo. Şi 
pricepu că stârnitorul acelui huiet era efritul Dahnaş, un duh din spiţa cea 
mai ticăloasă, unul dintre răzvrătiţii care nu cred în nimic şi care nu se dau 


supuşi stăpâniei lui Soleiman ben-Daud. Şi acel Dahnaş era fiul lui 
Samhuraş, care era, printre efriţi, cel mai sprinten la fugărelile prin vazduh. 

Când îl zari pe ticălosul de Dahnaş, Maimuna se sperie rău ca nu cumva 
procletul să vadă lumina din turn şi să se ducă să săvârşească cine ştie ce 
acolo! Încât se repezi asupra lui cu o iuţeală de uliu, şi era mai să-l izbească 
şi să-l năruie, când Dahnaş îi făcu semn că se dă supus la cheremul ei şi îi 
spuse, tremurând de spaimă: 

— O, preaputernică Maimuna, fiică a sultanului duhurilor, mă juruiesc ţie 
pe Numele cel Strălucit şi pe talismanul cel sfânt de la pecetea lui 
Soleiman, nu te sluji de puternicia ta ca să mă spulberi! Şi, la rându-mi, iţi 
făgăduiesc că nu am să faptuiesc nimica păcătos! 

Atunci Maimuna îi spuse lui Dahnaş, fiul lui Şamhuraş: 

— Fie! Binevoiesc să te cruţ. Dar grăbeşte-te a-mi spune de unde vii la 
ceasul acesta, ce faci aici şi unde cugeţi să te călătoreşti! Şi mai cu seamă 
cată să fii cinstit în spusele tale, o, Dahnaş, că altminteri stau gata să-ţi 
smulg cu mâinile mele penele din aripi, să te belesc de piele şi să-ţi sfărâm 
oasele ca să te arunc pe urmă ca pe un mototol! Aşa că să nu crezi cumva că 
vei putea să scapi cu minciuna, o, Dahnaş! 

Atunci efritul spuse: 

— O, stăpână a mea, Maimuna, află că în clipita de acum m-ai nimerit 
tocmai la vreme spre a auzi ceva cu totul şi cu totul nemaipomenit! Dar 
fagăduieşte-mi baremi că ai să mă laşi să plec în tihnă dacă am să-ţi fiu pe 
plac, şi că ai să-mi dai un înscris de slobodă-trecere care de aci înainte să 
mă pună la adăpost de reauavoinţă a tuturor efriţilor, vrăjmaşii mei din 
văzduh, din ape şi de pe pământ, o, tu, cea care eşti fiica sultanului nostru al 
tuturor, Domriatt cel înfricoşător! 

Aşa grăi efritul Dahnaş, fiul agerului Şamhuraş. 

Atunci Maimuna, fiica lui Domriatt, spuse: 

— Îţi făgăduiesc, pe gemma cea scrisă a pecetei lui Soleiman ben-Daud 
(asupra lor a amândurora să fie rugăciunea şi pacea!). Dar vorbeşte odată, 
întrucât simt că pătărania ta este tare ciudată! 

Atunci efritul Dahnaş îşi molcomi goana, se răsuci în loc şi veni să se 
rânduiască lângă Maimuna. Apoi îi istorisi aşa pătărania lui: 

Trebuie să-ţi spun, o, slăvită Maimuna, că vin la ceasul de-acum din 
afundul lăuntrului celui mai depărtat, de la fruntariile Chinei, ţara unde 
domneşte marele Ghaiur, stăpân peste El-Buhur şi peste El-Kussur, unde 
fără de număr şi fără de cusur se-nalţă turnuri de jur-imprejur, unde-n 


saraiu-i cu falnici muri cadânele lui trăiesc în huzur, cu străji crunte de 
veghe pe la cotituri! Acolo, cu ochii mei, jur, am văzut cea mai frumoasă 
făptură din câte făpturi mi-a fost dat după atâtea umblături să-mi bucure 
bietele căutături: pe singura-i fată, clădită din nuri, pe El-Sett Budur! 
Ascultă, dar, o, Maimuna! 

Am să-ţi vorbesc despre părul ei! Pe urmă am să-ţi vorbesc despre chip! pe 
urmă despre obrajii, despre buzele, despre gura, despre limba, despre gâtul, 
despre pieptul, despre sânii, despre pântecul, despre şoldurile, despre 
spatele, despre mijlocul, despre coapsele şi, într-un sfârşit, despre picioarele 
ei, o, Maimuna! 

Bismillah! 

Părul ei, o, stăpână a mea! Este aşa de întunecat, încât e mai negru decât 
despărţirea de prieteni! Iar când e împletit în trei cozi care i se deştern până 
la călcâie, îmi pare că văd trei nopţi deodată! 

Dar chipul! Mai alb e decât ziua când prietenii se întâlnesc iarăşi! Dacă mă 
uit la ea la ceasul când străluceşte luna plină, văd două lune deodată”! 

Buzele-i sunt din agaturi colorate şi din mărgeane vii; limba-i — când o 
mişcă — picură grai de aur; iar mustul gurii ei este mai de râvnit decât 


mustul de struguri, stinge şi setea cea mai arzătoare! Aşa-i e gura ! 

Dar pieptul ei! Slăvit să fie Atoateziditorul! e o ispită vie! poartă doi sâni 
gemeni din fildeşul cel mai străcurat, rotunzi şi mici de ai putea să-i ţii în 
cele cinci degete de la o mână. 

Pântecul ei are nişte gropiţe pline de umbră şi rânduite cu tot atâta 
măiestrie ca şi literele arăbeşti de pe pecetea unui scrib copt de la Egipt! Şi 
pântecul acela dă izvod unui mijlocel mlădiu, ya Allah! Ci iacătă-i 
spatele... 

Spatele ei! ufl! uf! mă şi cutremur! E o grămadă atâta de grea, încât o 
sileşte pe stăpână-sa să şadă iarăşi jos când se scoală şi iarăşi să se scoale 
când se aşază! Şi chiar că nu pot, o, stăpână a mea, să-ţi dau o înţelegere cât 
de cât, doar ajutându-mă cu stihurile acestea ale poetului: 


Măreţ i-i spatele, vârtos clădit — 
De pare că şi-ar cere pe măsură 
Un trup şi-un mijlocel mai împlinit 
Decât acela care îl îndură. 


Pe amândoi la fel ne chinuieşte: 


Pe ea — silind-o pururea să stea; 
Pe mine pentru că mă şi-ndârjeşte 
De-ndată ce gândesc un pic la ea. 


Aşa îi este spatele! Iar din el se desprind, marmură albă, două coapse de 
slavă, vârtoase şi, dintr-o trăsătură, îmbinate sus, sub cununa lor. Apoi vin 
pulpele şi picioarele cele gingaşe şi atâta de micuţe, încât sunt uluit cum de 
pot să care atâta povară îngrămădită peste ele! 

Cât despre mijlocelul ei şi despre temelia lui, o, Maimuna, ca să spun 
drept, nu cutez a crede că ţi-aş putea vorbi precum se cuvine, întrucât unul 
este deplin, iar cealaltă este desăvârşită! Asta-i, deocamdată, tot ceea ce 
limba mea poate să-ţi înfăţişeze; şi chiar şi prin semne mi-ar fi peste putinţă 
să te fac să cumpăneşti toate fălniciile ei! 

Şi cam aşa este, o, Maimuna, copila cea împărătească, El-Sett Budur, fiica 
sultanului Ghaiur! 


În clipita aceasta a istorisirii sale, Şeherezada văzu că se luminează de ziuă şi, sfioasă cum era, 
amână urmarea pe a doua zi. 


Aşa că atunci când fu cea de a o sută şaptezeci şi noua noapte 


Spuse: 


Şi cam aşa este copila, fiica sultanului Ghaiur, domniţa Budur! 

Dar sunt dator tot aşa să-ţi spun, o, Maimuna, că sultanul Ghaiur o iubeşte 
tare mult pe fiică-sa El-Sett Budur, cea pe ale cărei desăvârşiri eu de-abia 
am putut să ţi le înşir, şi o iubeşte cu o dragoste atâta de vie, încât nici nu 
mai ştie cum să-i găsească în fiece zi câte o bucurie. Dar întrucât, după o 
bucată de vreme, nu mai găsea ce bucurii să mai cheme, spre a o desfăta, 
chibzui să pună a i se dura nişte palate fermecate. Începu dintru-ntâi prin a-i 
zidi şapte palate, fiecare tot altfel întocmit şi tot din altfel de lucruri zidit. 
Cel dintâi palat, aşadar, porunci să fie făcut numai din cleştar, cel de-al 
doilea din alabastru viu, al treilea din farfuriu, al patrulea dintr-un amestec 
de nestemate, al cincilea din arginturi străcurate, al şaselea din aur, iar al 
şaptelea din adamant şi mărgăritare. Şi sultanul Ghaiur n-a pregetat să pună 
să fie împodobit fiecare palat într-un chip cât mai potrivit cu felul în care 
fusese zidit; şi strânse acolo, la sfârşit, toate desfătările câte fac traiul 
huzurit, îngrijindu-se, de pildă, şi mai ales, de havuzurile şi de grădinile 
dimprejur. 


Şi în acele palate o puse să locuiască pe fiica sa, spre a se desfăta, dar 
numai câte un an în fiecare palat, ca nu cumva să se sastisească de a tot sta, 
şi pentru ca fiecare desfătare să urmeze fără de lehămeţeală după o altă 
desfătare. 

Încât frumuseţea aceea crăiască, printre toate acele lucruri frumoase, nu 
putea decât să se desăvârşească şi să ajungă cu adevărat la treapta cea mai 
de sus care m-a fermecat! 

Nu te minuna, dar, o, Maimuna, dacă îţi spun că toţi sultanii de jur- 
împrejur, megieşi cu ţara sultanului Ghaiur, râvneau cu înflăcărare să se 
însoare, luând-o în căsătorie pe tânăra nurlie. Şi numaidecât trebuie să-ţi 
dau încredințare că domniţa e fată mare, căci până acuma s-a lepădat cu 
supărare de toate ispitele cu câte a fost pusă la cercare prin tătânele său; şi 
de fiecare dată s-a mulţumit să răspundă îmbufnată: 

— Eu îmi sunt sultană doar mie, şi singură îmi sunt stăpână! Cum aş putea 
să îndur oare un bărbat mototolind un trup care de-abia rabdă doară să fie 
atins de mătasea uşoară? 

Şi sultanul Ghaiur, care mai degrabă ar fi murit decât s-o supere pe Budur, 
nu găsea ce răspuns să-i mai dea; şi era nevoit să se lepede de cererile 
sultanilor megieşi şi ale emirilor aleşi care veneau anume de la capăt de 
lume! Ba, într-o zi, când veni un tânăr sultan, mai frumos mai puternic 
decât toţi cei de până aci, şi care trimisese înainte-i daruri câte nici nu poţi 
gândi, sultanul Ghaiur îi grăi domniţei Budur, care, mâniată de astă dată, 
izbucni cu supărare şi-i strigă dintr-odată: 

— Văd bine că nu îmi mai rămâne decât o singură cale de a sfârşi cu 
aceste chinuri necurmate. Am să înşfac paloşul de colea şi am să-l înfig cu 
vârful în inima mea şi am să-l împing de să-mi iasă prin dos! Pe Allah! Asta 
este singura mea scăpare! 

Şi cum chiar se şi pregătea să purceadă la fapta cea grea, sultanul Ghaiur 
fu aşa de speriat, încât îi ieşi limba din gură şi mâna i se scutură cu 
tremurătură şi îşi roti de jur-împrejur ochii albi; apoi grăbi s-o dea pe Budur 
în seama a zece bătrâne tare înțelepte şi trecute prin multe păţanii, dintre 
care una era chiar doica domniţei Budur. Si din ceasul acela de grea ispită, 
cele zece femei nu o mai părăsesc nicio clipită, veghind la uşa iatacului ei 
pe rând. 

Şi iac-aşa, o, Maimuna, stăpâna mea, se înfaţişează lucrurile acum. lar eu, 
în fiecare noapte mereu nu preget să-mi fac drum şi să mă minunez de 
frumuseţea sa şi să-mi bucur simţirea privindu-i strălucirea. Dar să nu crezi 


cumva că nu m-ar muşca ispita să mă reped la ea şi să mă bucur de tot ce-aş 
putea; şi socot că ar fi chiar păcat să las vătămat fără de voia ei asemenea 
odor binecuvântat şi păzit cu atâta temei. Şi, o, Maimuna, hotărât, nu mă 
bucur de ea decât în vreme ce doarme, atâta; de pildă, o sărut între ochi, 
binişor-binişor, măcar că tare m-ar ispiti ghesul să dau zor. Dar mi-e tare 
teamă de mine, că mă ştiu că nu mă mai pot ţine dacă mă pornesc; aşa că 
mai bine mă stăpânesc, ca nu cumva, bunăoară, s-o betejesc în vreun fel pe 
fecioară! 

Şi-aşa că te jur, o, Maimuna, să mergi cu mine s-o vezi pe prietena mea, 
frumoasa El-Sett Budur, ai cărei nuri au să te vrăjească, asta se ştie, şi a 
cărei desăvârşire are să te răpească, stau chezăşie! Haide, o, Maimuna, ne 
minunăm de El-Sett Budur, în ţara sultanului Ghaiur! 

Aşa grăi efritul Dahnaş, fiul sprintenului Şamhuraş. 


În clipita aceasta a istorisirii sale, Şeherezada văzu că se luminează de ziuă şi, sfioasă cum era, tăcu. 
Dar când fu cea de a o sută optzecea noapte 


Spuse: 


Aşa grăi efritul Dahnaş, fiul sprintenului Şamhuraş. 

După ce tânăra efrită Maimuna ascultă această istorisire, în loc de răspuns 
se puse pe un râs batjocoritor, îi altoi o plesnitură de aripă în pântece 
efritului, îl scuipă în faţă şi îi spuse: 

— Tare mai eşti greţos cu pişăcioasa ta de fată! Şi chiar că mă şi întreb 
cum de cutezi să-mi vorbeşti despre ea, atunci când trebuie să ştii prea bine 
că nici nu ar putea să sufere o clipă de asemuire cu flăcăul cel preafrumos 
pe care îl iubesc eu! 

Şi efritul strigă, ştergându-şi obrazul: 

— Păi, o, stăpână a mea, eu nici habar nu am despre tânărul tău drăguţ şi, 
rugându-mă fireşte de iertăciune, nu cer decât să-l văd, măcar că tare 
şovăiesc a gândi că ar putea să fie pe măsura frumuseţii domniţei mele! 

Atunci Maimuna ţipă la el: 

— Nu vrei să taci, blestematule? Îţi mai spun o dată că iubitul meu este 
atâta de frumos, încât, dacă l-ai vedea, fie şi în vis, te-ar apuca boala 
copiilor şi ţi-ar curge balele ca la cămilă! 

Şi Dahnaş întrebă: 

— Păi da unde se află el şi cine poate să fie? 

Maimuna spuse: 


— O, pişicherule, să ştii că se află în aceeaşi împrejurare ca şi domniţa ta, 
şi este închis în turnul cel vechi la talpa căruia îmi am eu adăpostul de sub 
pământ. Dar să nu te îngâmfi cu nădejdea de a-l vedea fără mine; că îţi ştiu 
ticăloşia şi nu ţi-aş da în seamă nici baremi paza unui fund de schivnic! Ci 
tot am să mă învoiesc să ţi-l arăt chiar eu, ca să-ţi dai cu părerea, dar te 
prevestesc că dacă ai să ai cutezanţa a minţi, vorbind împotriva adevărului a 
ceea ce vezi, am să-ţi scot ochii şi am să fac din tine cel mai nevolnic dintre 
efriţi! Pe deasupra, cer să-mi plăteşti şi un rămăşag straşnic, dacă iubitul 
meu se va dovedi mai frumos decât domniţa ta; şi, ca să fie drept, mă 
învoiesc şi eu să-ţi plătesc dacă va fi dimpotrivă. 

Şi Dahnaş răcni: 

— Primesc rămăşagul! Haide aşadar cu mine s-o vezi pe El-Sett Budur în 
ţara părintelui său, sultanul Ghaiur! 

Şi Maimuna spuse: 

— E mai lesne să ne ducem la turn, care se află sub picioarele noastre, 
colea, ca să cântărim mai întâi frumuseţea iubitului meu; după care avem să 
judecăm! 

Atunci Dahnaş spuse: 

— Ascult şi mă supun! 

Şi pe dată coborâră amândoi drept din slăvile văzduhurilor până pe vârful 
turnului şi intrară pe fereastră în odaia lui Kamaralzaman. 

Atunci Maimuna îi spuse efritului Dahnaş: 

— Nu te mişca, şi mai cu seamă să fii cuviincios! 

Pe urmă se apropie de flăcăul adormit şi săltă pătura care îl acoperea în 
clipita aceea. Şi se întoarse către Dahnaş şi îi spuse: 

— Priveşte, o, afurisitule! ia seama să nu cazi cât eşti de lung! 

Şi Dahnaş întinse gâtul şi se trase înapoi uluit; apoi iar întinse gâtul şi 
cercetă îndelung chipul şi trupul flăcăului; după care săltă capul şi zise: 

— O, stăpână a mea Maimuna, acuma văd că eşti tare îndreptăţită să socoti 
că iubitul tău este fără de asemuire ca frumuseţe; întrucât chiar că nu am 
văzut niciodată atâtea desăvârşiri într-un trup de flăcău; şi tu ştii că eu îi 
cunosc pe cei mai frumoşi dintre fiii oamenilor. Ci, o, Maimuna, tiparul 
care l-a croit nu a fost nimicit decât după ce a închipuit şi o întrupare 
femeiască; şi aceea este chiar domnita Budur! 

La vorbele acestea, Maimuna se repezi asupra lui Dahnaş şi îi plesni peste 
căpăţână o lovitură de aripă care îi frânse un corn şi ţipă la el: 


— O, tu, cel mai spurcat dintre efriţi, îţi poruncesc să mergi pe clipă în ţara 
aceea a sultanului Ghaiur, la palat la El-Sett Budur, şi să mi-o aduci aici de 
faţă pe domniţă; că nu vreau să mă ostenesc însoţindu-te până la ţânca 
aceea. După ce ai s-o cari aici, avem s-o culcăm alături de tânărul meu 
drăguţ şi avem să cântărim cu chiar ochii noştri. Şi întoarce-te iute, Dahnaş, 
că de nu îţi rup trupul fâşii-fâşii şi te arunc de hrană hienelor şi corbilor! 

Atunci efritul Dahnaş îşi strânse de pe jos comul şi plecă amărât, 
scărpinându-se în fund. Pe urmă străbătu ca o suliță văzduhul şi nu zăbovi a 
se întoarce, peste un ceas, împovărat cu sarcina lui. 

Or, domniţa adormită pe umerii lui Dahnaş nu avea pe ea decât cămaşa, iar 
trupu-i strălucea în albeaţa sa. Şi pe mânecile largi ale acelei cămăşi, ţesută 
din zarafir şi borangic de felurite culori, erau înhorboţite stihurile acestea ce 
se înlănţuiau măiestru: 


Trei lucruri nu îngâduie-n iubire 
Să spună da oricui, dintr-o privire: 
Spaima de neştiut; sila de ce-i 

De mult ştiut; şi frumuseţea ei! 


Atunci Maimuna îi spuse lui Dahnaş: 

— Mi se pare că te-ai cam desfătat pe drum cu fata asta, întrucât ai cam 
zăbovit, că nu-i trebuie un ceas de vreme unui efrit adevărat ca să ajungă 
din Kaledan în afundul Chinei şi să se întoarcă pe drumul cel mai drept! 
Fie! da grăbeşte-te de-o întinde pe copila ceea lângă drăguţul meu, ca să 
facem cercetarea! 

Şi efritul Dahnaş, cu grijă fără de seamăn, o aşeză uşurel pe domniţă pe 
pat, şi îi săltă cămăşuţa. 

Or, copila chiar că era tare frumoasă şi întocmai precum o zugrăvise efritul 
Dahnaş. Şi Maimuna putu să vadă că asemănarea dintre cei doi tineri era 
atâta de desăvârşită, încât ar fi putut să fie luaţi drept doi gemeni, şi care nu 
se deosebeau între ei decât numai la brâu şi la podoabe; da încolo tot un 
chip ca luna, tot un mijlocel gingaş şi tot o spinare arcuită şi plină de 
belşug; şi putu să-şi dea seama şi că, dacă fata ducea lipsă la brâu de ceea ce 
făcea podoaba flăcăului, avea în loc două gurguie minunate care 

mărturiseau musturi tainice . 
Aşa că îi spuse lui Dahnaş: 


— Văd că este îngăduit să şovăieşti o clipită asupra întâietăţii de dat unuia 
sau altuia dintre drăguţii noştri; da trebuie să fii orb sau smintit, ca tine, ca 
să nu pricepi că între doi tineri la fel de frumoşi, dintre care unul este de 
parte bărbătească, iar celălalt de parte femeiască, cel de parte bărbătească 
este mai presus de cel de parte femeiască! Ce zici de asta, o, afurisitule? 

Ci Dahnaş răspunse: 

— Din parte-mi, eu ştiu ce ştiu şi văd ce văd, iar vremea nu are să mă facă 
să cred altfel decât vede ochiul meu! Ci, o, stăpână a mea, dacă totuşi ţii să 
mint, am să mint ca să-ţi fiu pe plac! 

Când auzi vorbele acestea ale lui Dahnaş, efrita Maimuna fu cuprinsă de o 
asemenea mânie, încât pufni în râs. Şi gândind că nu are să poată niciodată 
numai aşa, printr-o cercetare, să cadă la înţelegere cu căpăţânosul de 
Dahnaş, îi spuse: 

— Poate că ar fi o cale de a afla care dintre noi are dreptate, anume de a ne 
sluji de harul nostru la stihuire! Acela care va spune stihurile cele mai 
frumoase de preamărire a iubitului său, de bună seamă că va avea şi 
dreptatea de partea lui! Te învoieşti? Ori te pomeneşti că nu eşti în stare de 
atare subţirenie, potrivită numai cu firile gingaşe? 

Dar efritul Dahnaş strigă: 

— Asta-i, o, stăpână a mea, tocmai ceea ce vroiam şi eu să-ţi deştern! 
Întrucât părintele meu Şamhuraş m-a învăţat pravilele întocmirii poeticeşti 
şi meşteşugul stihurilor sprintene cu desăvârşite ritmuri. Dar tu ai întâietatea 
de început, o, încântătoare Maimuna! 

Atunci Maimuna se apropie de Kamaralzaman cel adormit şi se aplecă şi îl 
sărută pe buze încetişor; pe urmă îl alintă pe frunte şi, cu mâna în pletele 
lui, spuse uitându-se la el: 


O, trup vrăjit, în care se mlădie 

Al ramurilor freamăt cu suspine 
Şi-nmiresmate flori de iasomie — 
Ce trup de fată poate fi ca tine? 


Tu, ochi de diamant care scânteie 
Ca-n noaptea neagră stelele senine, 
Cutează oare ochii de femeie 
Măcar să se asemuie cu tine? 


Sărut al gurii tale-mbietoare, 


Ca mierea dulce-a sfintelor albine, 
Ce gură de fecioară-ar fi în stare 
Să răcorească sufletul ca tine? 


Ah, lasă-mă să-ţi mângâi părul moale, 
Şi carnea-mi arsă las-o să se-aline 
De carnea ta, şi-apoi să văd răscoale 

De stele fulgerând în ochi la tine! 


După ce auzi stihurile acestea ale Maimunei, efritul Dahnaş se minună 
până peste marginile minunării, pe urmă se cutremură până peste marginile 
cutremurării, atât ca să aducă cinstire harului efritei, cât şi ca să-şi 
mărturisească tulburarea pricinuită de acele stihuri atâta de potrivite; şi nu 
zăbovi a se apropia şi el la rându-i de iubita sa Budur, ca să se aplece peste 
sânii ei goi şi să aştearnă acolo o alintare gingaşă; şi, străfulgerat de nurii ei, 
spuse uitându-se la ea: 


Ah, mirţii din Damasc, fecioară, 
Cu foşnet lung, mă înfioară; 
Dar frumuseţea ta... 

Ah, trandafirii din Bagdad, 
Scăldaţi în praf de lună plină 
Şi-n rouă nopţilor, senină, 

Tot sufletul mi-ai îmbătat; 

Dar gura ta... 

Ah, numai gura ta, iubită, 

Şi frumuseţea ta-nflorită, 

Cu zâmbetul lor m-au pierdut — 
Şi-ntreg pământul piere-n nevăzut!” 


După ce ascultă psalmul acesta atâta de şăgalnic, Maimuna rămase nu 
puţin minunată de a vedea... 
În clipita aceasta a istorisirii sale, Şeherezada văzu că se luminează de ziuă şi tăcu sfielnic. 


Dar în cea de a o sută optzeci şi doua noapte 


Spuse: 


...psalmul acela atâta de şăgalnic, Maimuna nu puţin rămase minunată de 
a vedea la acel Dahnaş atâta har împerecheat cu atâta urâciune; şi întrucât, 
măcar ca femeie, era dăruită cu oarecare tain de judecată, nu pregetă a-şi 
face talâmul ei către Dahnaş, care se umflă până peste poate. Şi ea îi spuse: 

— Într-adevăr, o, Dahnaş, ai un suflet destul de subţire în cheresteaua în 
care sălăşluieşti; dar să nu care cumva să crezi că ai să biruieşti la 
meşteşugul stihuirii mai mult decât îl biruieşte Sett Budur la frumuseţe pe 
Kamaralzaman! 

Şi Dahnaş, sugrumat, strigă: 

— Chiar aşa? 

Ea spuse: 

— Hotărât! 

El spuse: 

— Nu cred! 

Ea spuse: 

— Na! 

Şi, cu o plesnitură de aripă, îi învineţi un ochi. 

El spuse: 

— Asta nu dovedeşte nimic! 

Ea spuse: 

— Na! iacătă-mi fundul! 

El spuse: 

— E cam uscăţel! 

La vorbele acestea, Maimuna, şi mai rău zădărâtă, vru să se repeadă asupra 
lui Dahnaş să-i prăpădească vreo parte din făptură; ci Dahnaş, care se cam 
chitise la atare poveste, într-o clipită de ochi se şi prefăcu într-un purice se 
ascunse fără de zarvă în pat, sub cei doi tineri; şi cum Maimuna se temea să 
nu-i trezească, fu nevoită, ca să ajungă la el, să se juruie lui Dahnaş că nu 
are să-i mai facă niciun rău, şi Dahnaş, faţă de juruinţa ei, se făcu la loc 
precum era, da ţinându-se tot cu mare sfială. Atunci Maimuna îi spuse: 

— Ascultă, Dahnaş, nu văd altă cale de a încheia socoteala, decât să ne 
slujim de judeţul unui al treilea! 

El spuse: 

— Mă învoiesc! 

Atunci Maimuna izbi cu piciorul în pământ, care se crăpă şi slobozi în 
afară un efrit înfricoşător, hâd până peste măsură. Avea o căpăţână ocrotită 
de şase coarne, lungi fiecare de patru mii patru sute optzeci de coti; şi trei 


cozi despicate, tot pe atâta de lungi; era şchiop şi cocoşat, iar ochii îi erau 
înfipţi în mijlocul chipului, la rând, de sus în jos; avea nişte braţe, dintre 
care unul lung de cinci mii cinci sute cincizeci de coţi, iar celălalt decât 
numai de o jumătate de cot; iar mâinile lui, mai mari decât nişte căldări, se 
încheiau cu nişte gheare de leu; iar picioarele, care se încheiau cu nişte 
copite, îl făceau să calce ca un şchiop; iar zebu-i, de două ori mai straşnic 
decât al unui elefant, i se înfunda pe după dos şi se itea fălos! Îl chema 
Kaşkaş ben-Fakhraş ben-Atraş, din spiţa lui Eblis Abu Hanfaş! 

Or, după ce pământul se închise la loc, efritul Kaşkaş o zări pe Maimuna şi 
numaidecât sărută pământul dintre mâinile sale, şezu smirnă dinaintea ei, cu 
mâinile încrucişate, şi o întrebă: 

— O, stăpână a mea, Maimuna, fiică a sultanului nostru Domriatt, sunt 
robul care aşteaptă poruncile tale! 

Ea spuse: 

— Vreau, Kaşkaş, să fii judeţ în pricina iscată între mine şi blestematul 
acesta de Dahnaş. Este cutare şi cutare treabă. Aşa că ţi se cade să fii 
nepărtinitor şi, după ce ai să-ţi arunci ochii asupra acestui pat, să ne spui 
care ţi se va părea mai frumos: drăguţul meu ori copila aceea! 

Atunci Kaşkaş se întoarse către patul pe care cei doi tineri dormeau liniștiți 

şi goi , şi, la vederea lor, fu cuprins de o tulburare atâta de mare, încât îşi 
prinse cu mâna stângă făloşenia care i se înţăfoina pe deasupra capului şi 
începu să ţopăie ţinându-şi cu mâna dreaptă coada cea despicată în trei. 
După care le spuse Maimunei şi lui Dahnaş: 

— Pe Allah! dacă îi cântăresc bine, văd că sunt la fel ca frumuseţe şi că nu 
se deosebesc decât numai la fecioriile lor. Dar cu tot ştiu o cale care numai 
că poate să limpezească beleaua. 

Ei spuseră: 

— Arată-ne-o degrabă! 

El răspunse: 

— Mai întâi lăsaţi-mă să cânt ceva întru cinstirea acestor tineri care mă 
tulbură până peste poate! 

Maimuna spuse: 

— Nu e vreme deloc! Doar dacă vrei să ne spui câteva stihuri despre 
flăcăul acesta frumos! 

Şi Kaşkaş spuse: 

— Poate că are să fie oleacă mai aparte! 

Ea spuse: 


— Ci cântă, da numai să fie stihuite bine şi scurte! 
Atunci Kaşkaş cântă stihurile acestea tulburi şi încâlcite: 


Flăcău frumos, mi-aduci aminte 
Că unei singure iubiri 

De-i dăruieşti ce simţi fierbinte, 
Stingi vlaga caldelor simţiri, 

Ia, inimă a mea, aminte! 


Sărutul unei guri-fecioare 
E dulce; totuşi nu lăsa 

Să ruginească uşa; pare 
Şi gustul sării tot asa, 

Pe buze mai puţin uşoare. 


Atunci Maimuna spuse: 

— Nu vreau să-mi bat capul ca să pricep. Dar spune-ne iute calea de a şti 
care dintre noi are dreptatea de partea lui! 

Şi efritul Kaşkaş spuse: 

— Socoata mea-i că nu este decât numai o cale de folosit, aceea de a-i 
trezi unul după altul, pe când noi trei avem să stăm nevăzuţi; şi aveţi să vă 
învoiţi că acela dintre cei doi care va dovedi o dragoste mai arzătoare faţă 
de celălalt şi va vădi mai multă patimă în semnele şi în purtarea lui, va fi, 
negreşit, cel mai puţin dăruit cu frumuseţe, întrucât se mărturiseşte înrobit 
de farmecele celuilalt! 

La vorbele acestea ale efritului Kaşkaş... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a o sută optzeci şi treia noapte 


Spuse: 


La vorbele acestea ale efritului Kaşkaş, Maimuna strigă: 

— O, minunat gând! 

Iar Dahnaş grăi Ia fel: 

— Este întru totul prea bine! 

Şi se şi preschimbă iarăşi în purice, dar de data aceasta spre a se duce să-l 
pişte la gât pe frumosul Kamaralzaman. 


La pişcătura aceea, care fu amarnic de tare, Kamaralzaman sări din somn 
şi îşi duse iute mâna la locul pişcat; dar fireşte că nu putu să prindă nimic, 
întrucât agerul Dahnaş, care astfel se şi răzbunase oleacă, pe pielea 
flăcăului, de toate ciudele care i le făcuse Maimuna şi pe care le îndurase 
fără crâcnire, îşi şi luă pe dată iarăşi înfăţişarea de efrit nevăzut, ca să fie de 
faţă la ceea ce avea să se petreacă. 

Or, ceea ce se petrecu chiar că fu vrednic de luat aminte întru totul. 

Într-adevăr, Kamaralzaman, încă somnoros, lăsă să-i cadă îndărăt mâna 
care nu găsise puricele, şi mâna i se brodi să cadă taman pe coapsa goală a 
copilei. La atingerea aceea, flăcăul căscă ochii, dar se grăbi să-i închidă la 
loc de uluială şi de tulburare. Şi simţi alături acel trup mai gingaş ca untul şi 
acea răsuflare mai vrăjitoare ca mireasma de musc. Încât nedumerirea lui fu 
până peste poate, da nu păgubită de plăcere, iar el până la urmă îşi săltă 
capul şi începu să măsoare din ochi frumuseţea de neasemuit a acelei 
necunoscute care dormea lângă el. 

Aşa că se sprijini în cot pe perne şi, uitându-şi într-o clipită neaza pe care 
până atunci o simţise faţă de femei, începu cu ochi fermecaţi să 
deamănunţească desăvârşirea copilei. O asemui în sufletul său dintru-ntâi 
cu o cetăţuie străjuită de o boltă, pe urmă cu un mărgăritar, pe urmă cu un 


trandafir ; că nu dovedi de întâia dată să facă asemuirea cea mai potrivită, 
dat fiind că totdeauna se lepădase de ispita de a se uita la femei şi era tare 
neştiutor în ce priveşte înfăţişările şi nurii lor. Dar nu zăbovi a băga de 
seamă că asemuirea cea din urmă era cea mai dreaptă, pe când cea de 
dinainte-i era cea mai adevărată; cât despre cea dintâi, aceea chiar că îl făcu 
să zâmbească. 

Aşadar Kamaralzaman se aplecă asupra trandafirului şi simţi că odorul lui 
era desfătător, încât îl adulmecă din plin. Or, treaba îi fu atâta de plăcută, 
încât îşi zise: „Dacă l-aş atinge, ce-ar fi?” Şi îşi preumblă degetele pe toate 
marginile mărgăritarului şi se încredinţă că pipăiala aceea îi punea pojar în 
trup şi stârnea în el nişte frământări şi nişte zbateri prin cutare şi cutare 
parte a făpturii lui; până acolo, încât se simţi ispitit amarnic să dea frâu 
slobod acelei porniri fireşti şi atâta de nestăvilite. Şi strigă: 

— Totul se petrece după vrerea lui Allah! 

Şi se răsuci a treabă. 

O luă dară pe copilă, cugetând aşa: „E tare de mirare că e fără de 
pantalonaşi pe ea” şi o suci şi o răsuci şi o pipăi; apoi o mângâie pe pântecel 
şi zise: „E o minune de gingăşie!” După care îl ispitiră sânii, şi îi luă, şi 


simţi, când îşi umplu amândouă palmele cu ei, un fior atâta de pojarnic, 
încât îl făcu să strige: „Pe Allah! trebuie numaidecât s-o trezesc, ca să 
facem treaba cum se cuvine! Dar oare cum de nu s-o fi trezit de atâta vreme 
de când o tot pipăi?” 

Or, ceea ce o ţinea pe copilă să nu se trezească era vrerea lui Dahnaş 
efritul, care o scufundase în somnul acela atâta de greu spre a înlesni fapta 
lui Kamaralzaman. 

Aşadar Kamaralzaman îşi lipi buzele de buzele domniţei Budur şi sorbi o 
sărutare lungă; şi, cum ea nu se deştepta, mai sorbi una, pe urmă încă una, 
fără ca ea să arate nici cea mai mică simtire. Atunci începu să-i vorbească, 
spunând: 

— O, inima mea! o, ochi al meu! o, suflete al meu! 'Trezeşte-te! Sunt eu, 
Kamaralzaman! 

Şi copila nu făcu nicio mişcare. 

Atunci Kamaralzaman, văzând zădărmicia chemării lui, îşi zise: „Pe Allah! 
nu mai pot să aştept! trebuie să-i dau de hac şi alta nu! Să încerc să văd de 
n-oi izbuti pe când doarme!” Şi se aşternu peste ea. 

Ilac-aşa! lar Maimuna şi Dahnaş şi Kaşkaş se uitau. Iar Maimuna începuse 
să se îngrijoreze şi se şi pregătea, dacă se făptuia ceva, să socoată că faptul 
nu însemna nimic. 

Aşadar Kamaralzaman se aşternu peste copila care dormea pe spate... 


În clipita aceasta a istorisirii sale, Şeherezada văzu că se luminează de ziuă şi, sfioasă cum era, tăcu. 
Dar în cea de a o sută optzeci şi patra noapte 


Spuse: 


Aşadar Kamaralzaman se aşternu peste copila care dormea pe spate şi care 
nu avea ca veşmânt decât numai pletele ei răsfirate, şi o înlănţui cu braţele 
şi dete să facă cea dintâi încercare la ceea ce avea să facă, dar deodată 
tresări şi o lăsă din braţe şi scutură din cap şi gândi: „De bună seamă că 
sultanul părintele meu a pus să fie adusă în pat fata aceasta, ca să afle 
urmarea atingerii mele cu femeile; iar acuma pesemne că se află dincolo de 
peretele acela, cu ochiul la vreo gaură, privind să vadă dacă a izbutit, iar 
mâine are să intre la mine şi are să-mi spună: «Kamaralzaman, ziceai că ţi-e 
silă de însurătoare si de femei! Ce ai făcut azi-noapte cu copila aceea? A, 
Kamaralzaman, îţi place să te dezmăţezi în taină, da nu vrei să te însori, 
măcar că ştii câtă bucurie aş avea să-mi văd spiţa întemeiată şi scaunul de 


domnie trecut urmaşilor mei!» lar eu atunci aş fi socotit un viclean şi un 
mincinos! Aşa, încât este mai bine să mă stăpânesc în noaptea aceasta, în 
ciuda poftei care mă mistuie, şi să aştept până mâine; şi atunci am s-o cer de 
soţie de la tatăl meu pe copila asta frumoasă. Şi astfel tatăl meu are să fie 
mulţumit, iar eu voi putea, după pofta inimii, să mă folosesc de trupu-i 
binecuvântat” 

Şi numaidecât, spre marea bucurie a Maimunei, care începuse să aibă 
amarnice îngrijorări, şi spre ciuda nemăsurată a lui Dahnaş care, 
dimpotrivă, gândise că flacăul are să săvârşească fapta şi se şi pornise 
dintru-ntâi sa ţopăie de bucurie, Kamaralzaman se mai aplecă o dată peste 
Sett Budur şi, după ce o sărută pe buze, îi scoase de pe degetul cel mic un 

ineluş împodobit cu olmaz frumos , şi şi-l petrecu sieşi pe degetul cel mic, 
ca să arate limpede că de aci înainte o socotea pe copilă ca soţie a lui; pe 
urmă, după ce îi petrecu fetei pe deget inelul lui, se întoarse cu spatele la ea, 
măcar că plin de o părere de rău până peste poate, şi nu zăbovi a adormi la 
loc. 

La priveliştea aceea, Maimuna se învoioşi toată, iar Dahnaş rămase tare 
mofluz; şi nu zăbovi a-i spune Maimunei: 

— Asta nu e decât jumătate din dovadă. Acuma vine rândul tău! 

Atunci Maimuna se preschimbă pe dată în purice şi sări pe coapsa 
domniţei Budur, şi de acolo urcă până la buricul ei, pe urmă făcu cale 
întoarsă ca de vreo patru lățimi de deget şi se opri drept pe vârful 
muncelului care străjuieşte valea trandafirilor, şi acolo, dintr-o singură 
pişcătură, în care îşi puse toată ciuda şi mânia, o făcu să sară de usturime pe 
copila care deschise ochii şi se ridică repede în şezut ducându-şi amândouă 
mâinile dinainte! Dar numaidecât scoase un țipăt de spaimă şi de uluire, 
când îl zări lângă ea pe flăcăul culcat pe o parte. Dar, de la cea dintâi privire 
pe care i-o aruncă, nu zăbovi a trece de la spaimă la minunare, de la 
minunare la bucurie, şi de la bucurie la o revărsare de vrajă care ajunse 
repede la pierderea minţilor. 

Într-adevăr, în spaima dintâi, gândise în cugetul său: „Nenorocită de 
Budur, te-ai umplut de ocară pentru totdeauna! Ia uite în patul tău un tânăr 
străin pe care nu l-ai mai văzut niciodată! Ce cutezanţă pe el! Ah, am să 
strig la hadâmbi să dea fuga şi să-l arunce de la înălţimea ferestrelor în 
apele râului! Ci, o, Budur, cine ştie dacă acesta nu o fi cumva chiar soţul 
tău, pe care părintele tău ţi l-o fi ales? Ia uită-te la el mai întâi, o, Budur, 
până a nu te sluji de prăpăd!” 


Şi atunci Budur întoarse o aruncătură de ochi spre flăcău, şi, din cercetarea 
aceea iute, rămase năucă de frumuseţea lui şi strigă: „Ah! inima mea! 
frumos mai e!” Şi pe clipă pe dată fu atâta de înrobită cu totul, încât se 
aplecă peste gura aceea zâmbitoare prin somn şi o pecetlui cu un sărut între 
buze strigând: „Ce bine e! Pe Allah! pe acesta, da, îl vreau de soţ! Pentru ce 
a zăbovit oare tata atâta vreme să mi-l aducă?” Pe urmă, tremurând, luă 
mâna flăcăului şi o ţinu în mâinile ei, şi îi vorbi tare drăgălaş spre a-l trezi, 
spunându-i: 

— O, dragule drag, o, lumină a ochilor mei, o, sufletul meu, scoală-te! 
scoală-te! Hai şi mă sărută, hai! iubitule, hai! pe viaţa mea! trezeşte-te! 

Dar întrucât Kamaralzaman, ca urmare a vrăjii aruncate asupra lui de către 
răzbunătoarea Maimuna, nu făcea nicio mişcare în semn de trezire, 
preafrumoasa Budur îşi închipui că ea era vinovată şi că nu punea destulă 
râvnă în chemarea ei. Încât, fără a-i mai păsa dacă era privită de cineva ori 
ba, desfăcu cămaşa de mătase pe care se grăbise să şi-o arunce pe ea la cea 
dintâi mişcare, şi se lipi toată de flăcău, şi îl cuprinse cu brațele, şi îşi lipi 
armurii de armurii lui, şi, cu patimă, îi spuse la ureche: 

— Hai! ia-mă toată! ia uite ce supusă şi ce gingaşă sunt! lacătă narcisele 
sânilor mei şi straturile pântecului meu care-i tare dulce, uită-te! Ia uite 
buricuţul meu căruia îi place alintarea cea moale, hai bucură-te de el! Pe 
urmă ai să guşti pârga poamelor care sunt în mine! Noaptea nu are să fie 
îndeajuns de lungă pentru zbengurile noastre! Şi până dimineaţa avem să ne 
dedulcim... 


În clipita aceasta a istorisirii sale, Şeherezada văzu că se luminează de ziuă şi, sfioasă cum era, tăcu. 
Dar în cea de a o sută optzeci şi cincea noapte 


Spuse: 


„..Şi până dimineaţa avem să ne dedulcim! 

Dar cum Kamaralzaman, mai mult ca oricând cufundat în somn, nici gând 
să-i răspundă, preafrumoasa Budur îşi închipui o clipită că aceasta nu va fi 
fiind decât o prefăcătorie din parte-i, ca să-i facă şi mai mare mirarea; şi, pe 
jumătate râzând, îi spuse: 

— Haide, hai, drăguţule, nu mai face pe hoţul! Pesemne că tatăl meu te-a 
învăţat să te porţi aşa de urâcios, ca să-mi sfarmi îngâmfarea! Da-i chiar 
trudă zadarnică! Că frumuseţea ta, o, tinere căprior sprinten şi fermecător, 
numai ea a şi făcut din mine cea mai supusă dintre roabele iubirii! 


Dar cum Kamaralzaman rămânea tot nemişcat, Sett Budur, tot mai 
împătimită, urmă: 

— O, emire al frumuseţii, uită-te! Şi eu sunt socotită frumoasă: împrejurul 
meu totul trăieşte minunându-se de farmecele mele reci şi senine. Numai tu 
ai ştiut să aprinzi dorinţa în privirea liniştită a domniţei Budur! De ce nu te 
trezeşti, o, flăcău minunat! De ce nu te trezeşti! spune! iată-mă! Simt că 
mor! 

Şi copila îşi strecură capul pe sub brațul flăcăului şi, alintăcioasă, îl muşlui 
pe la gât şi pe la ureche, da fără de izbândă. Atunci, nemaiputând să îndure 
pojarul aprins în ea pentru întâia oară, începu să-şi furişeze mâna printre 
picioarele şi coapsele flăcăului, şi le găsi atâta de dulci şi de pline, încât nu 
putu să-şi oprească mâna să nu alunece pe faţa lor. Atunci, ca din 
întâmplare, dete în cale de un lucru atâta de nemaiştiut pentru ea, încât îl 
măsură cu ochi mari şi văzu că, sub mâna ei, îşi schimba înfăţişarea cu 
fiecare clipită. La început se sperie de-a binelea, şi pricepu fără de zăbavă 
folosinţa lui aparte: întrucât tocmai precum la femei dorinţa este cu mult 
mai aprigă decât la bărbaţi, tot aşa şi priceperea lor este nemăsurat mai 
ageră la a ghici rosturile cele vrăjitoare. Aşa că îl îmbrăţişă cu amândouă 
mâinile şi, în vreme ce săruta cu înflăcărare buzele flăcăului, se petrecu 
ceea ce se petrecu! 

După care Sett Budur îl acoperi cu sărutări pe drăguţul ei adormit, fără a 
lăsa niciun locuşor pe care să nu-şi fi pecetluit buzele. Pe urmă, mai potoliră 
oleacă, îi luă mâinile şi i le sărută una câte una în palmă; pe urmă îl ridică, 
şi îl strânse la pieptul ei, şi îi cuprinse gâtul cu braţele; şi, în îmbrăţişarea 
aceea, trup lângă trup, şi cu suflările amestecate, adormiră zâmbind. 

lac-aşa! Şi, nevăzuţi, cei trei efriţi nu pierdeau o mişcare! Încât fapta 
petrecându-se atâta de limpede, Maimuna fu până peste marginile bucuriei, 
iar Dahnaş nu ridică nicio împotrivire în a se învoi că Budur ajunsese mult 
mai departe cu dovezile înflăcărării ei şi că astfel îl făcea să piardă 
rămăşagul. Şi Maimuna, stăpână pe biruinţă, se dovedi mărinimoasă şi îi 
spuse lui Dahnaş: 

— În ceea ce priveşte rămăşagul pe care mi-l datorezi, te iert, o, 
afurisitule! Ba chiar am să-ţi dau şi slobozenia care de aci înainte are să-ţi 
ocrotească liniştea deplină de-a lungul drumurilor tale prin văzduh. Dar să 
fii cu mare grijă să nu care cumva să-ţi faci de cap şi să nu mai calci 
vreodată cuviinţele! 

După care tânăra efrită se întoarse către Kaşkaş şi, cu gingăşie, îi spuse: 


— Kaşkaş, îţi mulţumesc mult pentru sfatul tău! Drept urmare, te 
căftănesc căpetenie peste solii mei; şi îmi iau sarcina de a-l face pe tatăl 
meu Domriatt să încuviinţeze hotărârea mea! 

Pe urmă adăugă: 

— Acuma, apucaţi-vă amândoi şi luaţi-o pe această copilă şi duceţi-o 
repede în saraiul părintelui ei Ghaiur, stăpânul de la El-Buhur şi El-Kussur! 
După repeziciunea învățăturilor pe care le-a dovedit sub ochii mei, îi 
dăruiesc dragostea mea, şi de aci încolo am toată încrederea în viitorul ei! 
Veţi vedea că are să împlinească lucruri mari! 

Iar cei doi efriţi îi răspunseră: 

— Inşallah! 

Apoi... 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar în cea de a o sută optzeci şi şasea noapte 


Spuse: 


Iar cei doi răspunseră: 

— Inşallah! 

Apoi se apropiară de pat, luară copila pe care şi-o aburcară pe umeri, şi 
zburară cu ea spre saraiul sultanului Ghaiur, unde nu zăboviră să ajungă, şi 
o aşezară încetişor pe patul ei, după care plecară fiecare în rostul lui. 

Cât despre Maimuna, ea se întoarse la puţul ei, după ce aşternuse un sărut 
pe ochii iubitului. 

Şi iac-aşa cu cei trei! 

Dar în ceea ce îl priveşte pe Kamaralzaman, acesta se trezi din somn, dis- 
de-dimineaţă, cu mintea încă bântuită de întâmplarea de peste noapte. Şi se 
întoarse la dreapta, şi se întoarse la stânga, şi de bună seamă că fără să dea 
de copilă. Atunci îşi zise: „Am ghicit întocmai că taică-meu a fost cel care a 
rânduit toate astea, ca să mă încerce şi să mă împingă la însurătoare. Aşa că 
bine am făcut că am aşteptat, spre a-i cere, ca un fiu cuminte, îngăduinţa” 
Pe urmă îl strigă pe robul său, răcnind: 

— Hei, puşlamao, scoală-te! 

Şi robul se sculă dintr-o săritură şi dete zor, pe jumătate încă adormit, să-i 
ducă stăpânului său ibricul şi lighenaşul. lar Kamaralzaman luă ibricul şi 
lighenaşul şi se duse la umblători spre a se uşura; pe urmă îşi făcu 
amănunţit spălările cele îndătinate, şi se întoarse să-şi facă rugăciunea de 


dimineaţă, şi mâncă oleacă, şi citi o surată din Coran. Apoi, liniştit şi cu o 
înfăţişare nepăsătoare, îl întrebă pe rob: 

— Sauab, unde ai dus-o pe fata de azi-noapte? 

Robul, nedumerit, se minună: 

— Care fată, o, stăpâne al meu Kamaralzaman? 

El spuse, asprindu-şi glasul: 

— Îţi cer, pungaşule, să-mi răspunzi fără ocolişuri! Unde este copila care 
şi-a petrecut noaptea cu mine, în patul meu? 

El răspunse: 

— Pe Allah! o, stăpâne al meu, nu am văzut nici fată, nici băiat! Şi-apoi 
nimeni n-a putut să intre aici, întrucât am adormit cu spatele proptit în uşă! 

Kamaralzaman se mânie: 

— Hadâmb nevolnic, şi tu cutezi să mă înfrunţi şi să-mi faci sânge rău? A, 
blestematule, te-au pus să mă vicleneşti şi să mă minţi! Încă o dată îţi 
poruncesc să-mi spui adevărul! 

Atunci robul ridică mâinile către cer şi strigă: 

— Numai unul Allah este mare! o, stăpâne al meu Kamaralzaman, nu 
pricep nimic din ce mă întrebi! 

Atunci Kamaralzaman ţipă: 

— Vino încoace, afurisitule! 

Şi, când hadâmbul se apropie, îl înşfacă de piept, şi îl tăbăr? pe jos, şi îl 
călcă în picioare cu atâta mânie, încât hadâmbul se răsuflă! Atunci 
Kamaralzaman îl tumbăci mai departe cu lovituri de picior şi cu pumni până 
ce îl lăsă pe jumătate mort. Şi, întrucât hadâmbul scotea nişte ţipete 
nelegate, drept orice lămurire Kamaralzaman îi spuse: 

— Aşteaptă oleacă! 

Şi alergă să caute funia cea groasă, din păr de capră, care slujea la scosul 
apei din puț, şi îl târî până la gura puţului unde îl coborî şi îl scufundă în 
apă. 

Or, era iarnă, iar apa era tare neplăcută şi aerul destul de rece. Încât 
hadâmbul începu să strănute amarnic cerându-şi iertăciune. Dar 
Kamaralzaman îl afundă de mai multe ori, ţipând la el de fiecare dată: 

— Nu ai să iesi de acolo decât după ce ai să-mi mărturiseşti tot adevărul! 
Ori, dacă nu, vei fi înecat! 

Atunci hadâmbul gândi: „De bună seamă că va face precum spune!” Pe 
urmă strigă: 


— O, stăpâne al meu Kamaralzaman, scoate-mă de aici şi am să-ţi spun 
tot! 

Atunci coconul îl trase afară şi îl văzu cum tremura ca o trestie în vânt de 
frig şi, de spaimă, cum clănţănea din dinţi; şi era într-o stare tare jalnică, 
şiroind de apă şi cu nasul însângerat. 

Hadâmbul, care se simţea astfel scăpat de primejdie deocamdată, nu mai 
pierdu o clipită şi îi spuse feciorului sultanului: 

— Îngăduie-mi mai întâi să mă duc să-mi schimb hainele şi să-mi şterg 
nasul! 

Şi Kamaralzaman îi spuse: 

— Du-te! Dar să nu zăboveşti! Şi vino degrabă să-mi povesteşti! 

Şi hadâmbul ieşi fuga şi se duse la sarai să-l caute pe părintele lui 
Kamaralzaman. 

Or, sultanul Şahraman, la ceasul acela, sta de vorbă cu vizirul său cel 
mare, şi tocmai îi spunea: 

— O, vizirule, am trăit o noapte rea, atâta de zbuciumată îmi este inima de 
starea feciorului meu Kamaralzaman. Şi tare mi-e teamă să nu fi păţit vreun 
necaz în turnul acela bătrân şi aşa de prost întocmit pentru un flăcăiaş atâta 
de plăpând ca fiul meu! 

Dar vizirul îi răspunse: 

— Ci fii liniştit! Pe Allah! nu are ce să păţească acolo! E mai bine aşa, ca 
să-şi mai domolească semeţia şi să-şi mai înfrâneze trufaşia! 

Şi taman atunci se înfăţişă hadâmbul în starea în care se afla, şi căzu la 
picioarele sultanului şi strigă: 

— O, doamne sultane al nostru! nenorocirea a intrat în casa noastră! 
Stăpânul meu Kamaralzaman s-a trezit din somn nebun de tot! Şi, ca să-ţi 
dau o dovadă a nebuniei lui, iacătă: mi-a făcut cutare şi cutare şi mi-a spus 
cutare şi cutare. Or, eu, pe Allah! nu am văzut să fi intrat la cocon nici vreo 
fată, nici vreun băiat! 

La vorbele acestea, sultanul Şahraman nu mai avu nicio îndoială în ce 
priveşte presimţirile lui, şi răcni la vizir: 

— Blestematule! asta-i numai din vina ta, câine de vizir! Numai tu mi-ai 
băgat în cap prăpădenia aceea de gând de a-l închide pe copilul meu, 
pojarul inimii mele! A, plod de căţea, scoală şi dă fuga să vezi despre ce e 
vorba, şi întoarce-te pe dată să dai seama! 

Numaidecât vizirul cel mare ieşi, însoţit de hadâmb, şi porni către turn, 
cerând întruna amănunte pe care robul i le da, tare îngrijorătoare. Încât 


vizirul nu intră în odaie decât după nenumărate măsuri, iţindu-şi mai întâi 
capul, şi numai după aceea tot trupul, da binişor-binişor. 

Şi care nu-i fu mirarea să-l vadă pe Kamaralzaman întins liniştit pe pat şi 
citind cu luare-aminte din Coran... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar în cea de a o sută optzeci şi şaptea noapte 


Spuse: 


„„„Să-l vadă pe Kamaralzaman întins liniştit pe pat şi citind cu luare-aminte 
din Coran! Se duse la el şi, după salamalecul cel mai temenit, şezu jos, 
lângă pat, şi îi spuse: 

— În ce griji ne-a băgat hadâmbul ăsta de păcură! Închipuieşte-ţi că puiul 
de lele a venit, buimac şi într-o stare de câine jegos, să ne sperie 
povestindu-ne nişte lucruri pe care ar fi necuviincios să le rostesc dinaintea 
ta! Ne-a tulburat liniştea într-un chip de mă vezi şi-acuma cum tremur! 

Kamaralzaman spuse: 

— Nu a putut să vă tulbure cu adevărat atâta cât m-a tulburat mai 
adineaori pe mine! Ci, o, vizire al părintelui meu, aş fi tare dornic să ştiu ce- 
a putut să vă povestească! 

Vizirul răspunse: 

— Allah să-ţi ocrotească tinereţea! Allah întărească-ţi cugetul! Alunge el 
de la tine faptele cele nechibzuite şi ferească-ţi limba de vorbe nesărate! 
Plodul ăsta de scuruit cică te-ai fi smintit deodată, că l-ai fi întrebat despre o 
copilă care şi-ar fi petrecut noaptea cu tine şi care apoi ti-ar fi fost luată, şi 
alte asemenea sminteli, şi că tu până la urmă l-ai fi tăbăcit în bătaie şi că l-ai 
fi aruncat în put! O, Kamaralzaman, stăpâne al meu, câtă neobrăzare nu-i 
aşa — din partea acestui arap împuţit! 

La vorbele accstea, Kamaralzaman zâmbi cu subînţeles şi îi spuse 
vizirului: 

— Pe Allah! ai isprăvit, moşneag puturos, cu snoava asta, ori poate că vrei 
şi tu să vezi dacă apa din puț poate să slujească de hammam? la seama că, 
dacă nu-mi spui numaidecât ce aţi făcut, tu şi tata, cu iubita mea, copila cea 
cu ochii negri şi cu obrajii atâta de fragezi şi de rumeni, ai să-mi plăteşti 
viclenia ta mai scump decât hadâmbul! 

Atunci vizirul, cuprins iarăşi de o spaimă fără de măsură, se sculă de-a- 
ndărătelea şi spuse: 


— Numele lui Allah fie asupra-ţi şi împrejur! Ya Kamaralzaman, de ce 
vorbeşti aşa? Dacă ai avut vreun vis, ca urmare a vreunei mistuiri grele, fie- 
ţi milă! grăbeşte-te de te scutură de el! Ya Kamaralzaman, chiar că astea nu 
sunt vorbe cu judecată! 

La spusele acestea, flăcăul strigă: 

— Ca să-ţi dovedesc, o, şeic blestemat, că nu cu urechea am văzut-o pe 
fata aceea, ci cu ochiul ăsta şi cu ochiul cestălalt, şi că nu cu ochii am pipăit 
şi am mirosit trandafirii trupului ei, ci cu degetele astea şi cu nasul asta, na 
colea! 

Şi îi altoi o lovitură cu capul drept în burtă, de-l lungi pe jos; pe urmă îl 
înşfacă de barbă (care era tare lungă) şi şi-o răsuci pe după mână şi, 
încredinţat că aşa nu are cum să-i mai scape, tăbări asupra lui cu lovituri 
spornice cât îl ţinură puterile. 

Nenorocitul de vizir, dacă văzu că barba i se duce fir cu fir şi că şi sufletul 
e pe cale să-şi ia bun-rămas, îşi zise în sineşi: „Acuma se cade să mint! Este 
singura putinţă de scăpare din mâinile acestui flăcău smintit!” 

Aşa că îi spuse: 

— O, stăpâne al meu, tare îţi cer iertăciune că te-am înşelat. Şi vina este a 
tatălui tău, care chiar mi-a poruncit, sub pedeapsa cu nezăbavnică 
spânzurare, să nu cumva să-ţi dezvăluiesc locul unde a fost dusă fata cu 
pricina. Dar dacă vei binevoi a mă slobozi, am să dau fuga să-l rog pe 
sultanul părintele tău să te scoată de aci; şi am să-i împartăşesc dorinta ta de 
a te însura cu fata; ceea ce are să-l bucure până peste marginile bucuriei! 

La vorbele acestea, Kamaralzaman îi dete drumul şi îi spuse: 

— Dacă-i aşa, dă fuga degrabă să-l vesteşti pe tata, şi întoarce-te îndată să- 
mi aduci răspunsul! 

Când se simţi slobod, vizirul se şi repezi afară din odaie, având grijă să 
încuie de două ori uşa, şi alergă, cu sufletul la gură şi cu hainele sfâşiate, la 
sala domnească. 

Sultanul Şahraman îl văzu pe vizirul său în starea aceea jalnică şi îi spuse: 

— Te văd tare fleşcăit şi fără turban! Şi îmi pari tare betejit! Ai păţit vreun 
necaz, pe cum se vede! 

Vizirul răspunse: 

— Ce-am păţit eu este mai puţin amarnic decât ceea ce are feciorul tău, o, 
Măria Ta! 

El întrebă: 

— Păi ce are? 


El spuse: 

— A înnebunit de tot, treaba-i limpede! 

La vorbele acestea, sultanul văzu lumina cum se preschimbă în neguri 
dinaintea chipului său şi spuse: 

— Scapă-mă Allah! Spune-mi iute de ce fel de nebunie e lovit fiul meu! 

Şi vizirul răspunse: 

— Ascult şi mă supun! 

Şi îi istorisi sultanului amănuntele păţaniei, precum şi chipul cu care 
izbutise să scape din mâinile lui Kamaralzaman. 

Atunci sultanul fu cuprins de o mânie mare şi strigă: 

— O, tu cel mai păgubelnic dintre viziri, ştirea ce-mi vesteşti este preţul 
capului tău! Pe Allah! dacă chiar aceasta este starea copilului meu, am să 
pun să fii răstignit în vârful celui mai înalt minaret, ca să te înveţi minte să- 
mi mai dai sfaturi atâta de smintite ca acelea care au fost pricina dintâi a 
nenorocirii! 

Şi o luă la fugă spre tum şi, urmat de vizir, intră în odaia lui 
Kamaralzaman. 

Când îl văzu pe părintele său că intră, Kamaralzaman se ridică repede întru 
cinstirea lui şi sări jos din pat şi stătu cuviincios în picioare dinainte-i, cu 
braţele încrucişate, după ce, ca un fiu cuminte, îi sărutase mâna”. Iar 
sultanul, bucuros că îl vedea pe fecioru-său aşa de liniştit, îi aruncă 
drăgăstos braţele pe după gât şi îl sărută între ochi, plângând de bucurie. 

După care îl pofti să şadă lângă el pe pat, pe urmă se întoarse burzuluit 
către vizir şi îi spuse: 

— Vezi bine că eşti cel mai de pe urmă dintre cei mai de pe urmă viziri! 
Cum de ai cutezat tu să vii şi să-mi spui că fiul meu Kamaralzaman este aşa 
şi pe dincolo, şi să-mi bagi spaima în inimă şi să-mi faci sufletul bucățele? 

Pe urmă adăugă: 

— De altminteri, ai să auzi cu chiar urechile tale răspunsurile pline de 
chibzuinţă pe care are să mi le dea fiul meu cel drag! 

Îl privi atunci părinteşte pe flăcău şi îl întrebă: 

— Kamaralzaman, ştii tu în ce zi suntem astăzi? 

El răspunse: 

— Fireşte! Este sâmbătă! 

Sultanul întoarse o privire plină de mânie şi de izbândă spre vizirul 
înmărmurit şi îi spuse: 

— Auzi bine, aşa-i? 


Apoi urmă: 

— Dar mâine, Kamaralzaman, în ce zi avem să fim? Ştii? 
El răspunse: 

— Fireşte!... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a o sută optzeci şi opta noapte 


Spuse: 


„„„Fireşte! Are să fie duminică, şi apoi luni, apoi marţi, miercuri, joi şi, la 
sfârşit, vineri, ziua cea sfântă! 

Sultanul zise: 

— O, copilul meu, o, Kamaralzaman, departe de tine orice piază-rea! Da, 
ia mai spune-mi, cum se cheamă la arabi luna în care ne aflăm? 

El răspunse: 

— La arabi se cheamă Zul-Kidă. După ea vine luna Zul-Hige, apoi va veni 
Muharram, urmată de Safar, de Rabialaual, de Rabialthani, de 
Giumadialuala, de Giumadialthania, de Radgeab, de Şaban, de Ramadan şi, 
la sfârşit, de Şavval! 

Atunci sultanul fu până peste margini de bucuros şi, liniştit astfel de starea 
fiului său, se întoarse către vizir şi îl scuipă în ochi şi îi spuse: 

— Nu mai este alt nebun în afară de tine, hoaşcă a nenorociţilor! 

Iar vizirul clătină din cap şi vru să răspundă; dar se opri şi spuse: 

— Să aşteptăm oleacă sfârşitul! 

Or, sultanul îi spuse apoi fiului său: 

— Copilul meu, închipuieşte-ţi că şeicul ăsta şi hadâmbul ăla de păcură au 
venit să-mi bodogănească vorbele cutare şi cutare pe care le-ai fi spus tu lor 
despre nu ştiu ce fată care şi-ar fi petrecut noaptea cu tine! Spune-le aşadar 
în faţă că au minţit! 

La vorbele acestea, Kamaralzaman zâmbi cu amar şi îi spuse sultanului: 

— O, părinte al meu, să ştii că chiar nu mai am nici rabdarea cuvenită, nici 
chef să mai îndur gluma asta care, aşa îmi pare, a durat cam prea destul! 
Fie-ţi milă, cruţă-mă de canon şi nu mai adăuga niciun cuvânt în privinţa 
aceasta: întrucât simt că lăuntrurile mi s-au uscat de tot în urma a ceea ce 
m-ai făcut să îndur până acum! Ci, o, părinte al meu, mai află şi că acuma 
sunt pe deplin hotărât să nu te mai necăjesc, şi primesc să mă însor cu acea 
copilă frumoasă pe care ai binevoit să mi-o trimiţi azi-noapte să-mi ţină 


tovărăşie în pat. Am găsit-o vrednică de dorit, şi numai vederea ei mi-a şi 
înviforat sângele! 

La vorbele acestea ale fiului său, sultanul strigă: 

— Numele lui Allah fie asupra-ţi şi împrejuru-ţi, o, copilul meu! Ferească- 
te el de farmece şi de sminteală! Ah, fiule, ce vis urât vei fi avut, de vorbeşti 
asemenea vorbe! Şi ce lucru aşa de greu vei fi mâncat aseară, încât 
mistuirea să fi avut atare urmare nenorocită asupra minţii tale! Fie-ţi milă, 
copilul meu, linişteşte-te! Niciodată în viaţa mea nu am să te mai necăjesc! 
Şi afurisite să fie şi însurătoarea, şi ceasul însurătorii, şi toţi cei care au să 
mai pomenească de însurătoare! 

Atunci Kamaralzaman îi spuse tatălui său: 

— Vorbele tale sunt deasupra capului meu, o, părintele meu! Ci jură-mi 
mai întâi, pe jurământul cel mare, că nu ai nicio ştire despre întâmplarea 
mea de azi-noapte cu fata cea frumoasă care, precum am să-ţi dovedesc, a 
lăsat asupra mea mai mult decât urma unei fapte împărtăşite! 

Şi sultanul Şahraman strigă: 

— Îţi jur pe adevărul cel sfânt al numelui lui Allah, Dumnezeul lui Mussa 
şi al lui Ibrahim, carele l-a trimis pe Mahomed printre oameni drept 
chezăşie a hodinii şi a mântuirii lor. Amin! 

lar Kamaralzaman spuse şi el: 

— Amin! 

Ci îi spuse tatălui său: 

— Acuma ce ai zice dacă ţi-aş arăta dovezile despre trecerea copilei prin 
braţele mele? 

Sultanul spuse: 

— Ascult! 

Şi Kamaralzaman urmă: 

— Dacă, o, părinte al meu, cineva ţi-ar spune: „Noaptea trecută am sărit 
din somn şi am văzut dinaintea mea pe unul gata să se lupte cu mine până la 
sânge. Eu atunci, măcar că nu voiam să-l străpung, am făcut, fără de voie, o 
mişcare care a înfipt paloşul meu drept în pântecele gol al aceluia. Iar dis- 
de-dimineaţă m-am trezit şi am văzut că paloşul meu era într-adevăr pătat 
de sânge şi de spumă!” — ce i-ai zice, o, părinte al meu, aceluia care, după 
ce ţi-ar fi spus asemenea vorbe, ti-ar arăta paloşul însângerat? 

Sultanul spuse: 

— I-aş spune că numai sângele, fără de leşul potrivnicului, nu este decât o 
jumătate de dovadă! 


Atunci Kamaralzaman spuse: 

— O, părinte al meu, şi eu, azi-dimineaţă, la trezire, îmi văzui tot 
pântecele plin de sânge: ligheanul care se mai află la umblători are să-ţi dea 
dovada. Şi, dovada încă şi mai temeinică, iacătă inelul copilei! Pe când al 
meu a pierit, precum vezi! 

La vorbele acestea, sultanul dete fuga la umblători şi văzu că într-adevăr 
ligheanul cu pricina... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a o sută nouăzeci şi una noapte 


Spuse: 


„„„sultanul dete fuga la umblători şi văzu că într-adevăr ligheanul cu 
pricina era plin de sânge, şi cugetă în sineşi: „Acesta-i un semn că fata este 
de o sănătate minunată şi cu sânge de credinţă şi cinstit!” Şi mai gândi: 
„Aci văd mâna vizirului, negreşit!” Pe urmă se întoarse în graba mare la 
Kamaralzaman, strigând: 

— Să vedem inelul acuma! 

Şi îl luă, îl suci şi îl răsuci, apoi i-l înapoie lui Kamaralzaman, spunând: 

— Aceasta-i o dovadă care mă tulbură de tot! 

Şi rămase fără a spune o vorbă răspăs de un ceas de vreme. Apoi deodată 
se repezi asupra vizirului şi-i ţipă: 

— Tu, codoş bătrân, tu ai chitit toată potlogăria asta! 

Şi vizirul căzu la picioarele sultanului şi se jurui pe Cartea cea Sfântă şi pe 
dreapta credinţă că nu avea niciun amestec în povestea aceea. lar hadâmbul 
se jurui şi el la fel. 

Atunci sultanul, nemaiîncercând să priceapă ceva, îi spuse fiului său: 


— Numai Allah are să dezlege taina. 

Şi Kamaralzaman, tare tulburat, răspunse: 

— O, părinte al meu, mă rog ţie fierbinte, pune să se facă cercetări ca să 
mi se aducă îndărăt copila ceea desfătătoare care îmi umple sufletul de 
tulburare cu amintirea ei! Te juruiesc să ai milă de mine şi să mi-o găseşti, 
că altminteri mor! 

Sultanul începu să plângă şi îi spuse fiului său: 

— Ya Kamaralzaman, numai unul Allah e mare şi numai el cunoaşte 
necunoscutul! Ci noi nu avem decât să ne întristăm laolaltă, tu din pricina 
acestei dragoste fără de nădejde, iar eu din pricina mâhnirii tale şi de 


neputinţa mea 
de a-i găsi leac! 
Pe urmă 
sultanul, tare 
deznădăjduit, îl 
luă pe fiul său 
de mână şi îl 
duse din turn la 
sarai, unde se 
închise 
împreună cu el. 
Şi nu mai vroi 
să se 
îngrijească de 
treburile 
împărăției sale, 
ca să stea să 
plângă cu 
Kamaralzaman, 
care căzuse la 
pat, până peste 
măsură 
deznădăjduit de 
a iubi aşa cu tot 
sufletul său o 
copilă 
necunoscută 
care, după nişte 
dovezi aşa de 

limpezi de iubire, pierise aşa de ciudat. 


Pe urmă sultanul, ca să fie şi mai la adăpost de oameni şi de treburile 
saraiului, şi ca să nu mai aibă a se îndeletnici decât cu grijile de dat fiului 
său pe care atâta îl iubea, puse să se zidească în mijlocul mării un sarai care 
nu era legat cu pământul decât printr-o punte lată de douăzeci de coţi, şi 
porunci să fie înzestrat cu cele de trebuinţă pentru sine şi pentru copilul său. 
Şi amândoi locuiau acolo singuri, departe de zarvă şi de supărări spre a nu 


se mai gândi decât la nenorocirea lor. Şi, ca să se mai mângâie cât de cât, 
Kamaralzaman nu găsea altceva mai bun decât citirea cărţilor cele frumoase 
de dragoste, şi procitirea stihurilor poeţilor plini de har, ca acestea, dintr-o 
mulţime: 


Mult-iscusită-nvingătoare 
În bătălii cu trandafiri, 
Căreia sângele de floare 
Cunună-i pune, de porfir, 
În pletele strălucitoare — 
Supuse-n cale-ţi fir cu fir 
Grădinile aromitoare 
Se-nclină-n calde unduiri 
Sub fecioreştile-ţi picioare. 


Domnița mea fără de pată, 
Cu trup vrăjit, cum pe pământ 
Un altul nu-i, şi care-mbată 
Înmiresmând oricare vânt, 
Ah, boarea serii dacă-o dată 
S-ar strecura pe sub veşmânt 
Şi te-ar cunoaşte, fermecată, 
N-ar mai ieşi de-aci nicicând. 


Atât de zveltă eşti, hurie, 
Cu frumuseţile-ţi de foc, 
Că salba-ţi ar visa să-ţi fie 
Brâu petrecut peste mijloc; 
Şi uită-te cum se mânie 
Brățările, că n-au noroc 
Lănţug de clopoței să fie, 
Podoabă gleznelor, în loc. 


Şi iac-aşa în ceea ce îi priveşte pe Kamaralzaman şi pe părintele său, 
sultanul Şahraman! 

Dar în ceea ce o priveşte pe domniţa Budur, iacătă! Când cei doi efriţi o 
puseseră pe patul său din saraiul părintelui ei sultanul Ghaiur, noaptea era 
aproape de sfârşit. Încât, peste trei ceasuri, se iviră zorii, şi Budur se 


deşteptă. Şi încă îi mai zâmbea iubitului ei şi se alinta la vremea aceea dulce 
de trezire pe jumătate, alături de flăcăul pe care îl credea lângă ea. Şi cum 
îşi întindea moale braţele, până a nu deschide ochii, spre a-l cuprinde pe 
după gât, nu îmbrăţişă decât nimicul. Atunci se trezi de-a binelea şi nu îl 
mai zări pe flăcăul cel frumos pe care îl iubise noaptea. Încât inima i se 
zvârcoli, iar minţile-i erau să-şi ia zborul, şi scoase un țipăt mare, care le 
aduse în fugă pe cele zece muieri rânduite s-o privegheze şi, printre ele, şi 
doică-sa. Împresurară patul, speriate, şi doica o întrebă cu glas tremurat: 
— Ce-ai păţit, o, stăpâna mea? 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a o sută nouăzeci şi treia noapte 


Spuse: 


...cu glas tremurat: 

— Ce-ai păţit, o, stăpâna mea? 

Budur strigă: 

— Mă întrebi de parcă nici habar n-ai avea, o, ghiftuito cu şiretlicuri! 
Spune-mi iute ce s-a făcut cu tânărul cel minunat care a dormit azi-noapte 
în braţele mele şi pe care îl iubesc din toate puterile mele! 

Doica, rocoşită până peste fire, întinse gâtul ca să priceapă mai bine, şi 
spuse: 

— O, domniţă, păzească-te Allah de vreo necuviinţă! Astea nu sunt vorbe 
cu care să fi fost dedată tu! Rogu-te să fii mai lămurită, şi grăbeşte a ne 
mărturisi că nu este decât o joacă spre a te veseli! 

Budur se ridică pe jumătate din pat, mânioasă, şi-i ţipă: 

— Doică de nenorociri, îţi poruncesc să-mi spui numaidecât unde se află 
flăcăul cel frumos, căruia cu bunăvoie i-am dăruit azi-noapte şi trupul, şi 
inima, şi fecioria mea! 

La vorbele acestea, doica văzu lumea toată cum se stinge de dinaintea ei; 
începu să se plesnească amarnic peste faţă şi se prăbuşi la pământ, 
dimpreună cu celelalte bătrâne; şi toate începură să se vaicăre amarnic: 

— Ce dimineaţă neagră! o, ce năprasnă! o, asta-i pieirea noastră! o, ce 
catran! 

Da maica, tot văicărindu-se, întrebă: 

— Ya Sett Budur, pe Allah! vino-ţi în minţi şi conteneşte cu asemenea 
spuse nepotrivite cu hanâmia ta! 


Dar Budur ţipă la ea: 

— Nu vrei să taci, babă afurisită, şi să-mi spui ce-aţi făcut cu iubitul meu, 
cel cu ochi negri, cu sprâncene arcuite şi sumuţite înspre coadă, cel care şi-a 
petrecut noaptea cu mine până dimineaţa şi care are sub buricuţ un lucru pe 
care eu nu îl am? 

Când auziră vorbele acestea, doica şi cele zece femei îşi ridicară mâinile 
spre cer şi strigară: 

— O, ce belea! O, stăpână a noastră, ferite-ar Allah de sminteală, şi de 
capcanele cele diavoleşti, şi de deochi! Chiar că treci marginile glumei în 
dimineaţa asta! 

Iar doica, izbindu-se în piept, spuse: 

— O, stăpâna mea, Budur! ce vorbe! Allah fie asupra-ţi! dacă atare spuse 
snovoase ar ajunge la urechile sultanului, ne-ar şi zbura sufletele pe dată! Şi 
nicio putere nu ar mai putea să ne scape de mânia lui! 

Dar Sett Budur, cu buzele tremurând, ţipă: 

— Încă o dată te mai întreb dacă vrei să-mi spui, da ori ba, unde se află 
acuma preafrumosul flăcău de la care încă mai port pe trup urmele! 

Şi Budur dete să-şi desfacă oarecum cămaşa. 

La priveliştea aceea, toate femeile se aruncară cu feţele la pământ şi se 
văicăriră: 

— Ce păcat de tinereţele ei că a înnebunit! 

Or, asemenea vorbe o mâniară pe domniţa Budur până într-atâta, încât 
smulse dintr-un cui de pe perete un paloş şi se repezi asupra femeilor să le 
spintece. Ele atunci, speriate, se repeziră afară, îmbrâncindu-se şi urlând, şi 
ajunseră, claie peste grămadă şi cu chipurile bulbucate, în iatacul sultanului. 
Şi doica atunci, cu lacrimile în ochi, îi povesti sultanului tot ce spusese Sett 
Budur, şi adăugă: 

— Ne-ar fi omorât pe toate, ori ne-ar fi betejit, dacă n-am fi luat-o la fugă! 

Şi sultanul se minună: 

— Lucrul este peste poate! Dar ai văzut tu cu ochii tăi dacă chiar a pierdut 
ceea ce a pierdut? 

Doica îşi ascunse chipul pe după degete şi spuse plângând: 

— Am văzut! Era plină de sânge! 

Atunci sultanul spuse: 

— Chiar că este peste poate! 

Şi măcar că la ceasul acela era desculţ şi nu avea pe cap decât turbanul de 
noapte, dete fuga în iatacul domniţei Budur. 


Şi sultanul se uită la fiică-sa aspru şi o întrebă: 

— Budur, este adevărat, precum spun bătrânele astea nebune, că te-ai fi 
culcat azi-noapte cu nu ştiu cine şi că încă mai ai pe tine semnele trecerii 
lui: fapt care te-ar fi făcut să pierzi ceea ce ai pierdut? 

Ea răspunse: 

— Păi de bună seamă, o, părintele meu, de vreme ce tu însuţi ai vroit aşa, 
şi-apoi tânărul acela era ales desăvârşit şi atâta de frumos încât ard să ştiu 
pentru ce mi l-ai luat pe urmă! lacătă de altminteri inelul său, pe care mi l-a 
dat, după ce l-a luat pe al meu! 

Atunci sultanul, părintele domniţei Budur, care dintru-ntâi o socotise pe 
fiică-sa pe jumătate nebună, îi zise: 

— Ba acuma e nebună de tot! 

Şi o întrebă: 

— Budur, vrei să-mi spui, într-un sfârşit, ce vrea să zică această purtare 
ciudată şi aşa de nepotrivită cu cinul tău? 

Atunci Budur nu mai putu să se înfrâneze şi îşi sfâşie cămaşa de jos şi 
până sus şi începu să plângă cu suspine, plesnindu-se amarnic peste ochi. 

Când văzu aşa, sultanul le porunci hadâmbilor şi bătrânelor s-o apuce de 
mâini ca s-o oprească să-şi facă vreun rău şi, dacă va începe iarăşi, s-o lege 
în lanţuri şi să-i petreacă pe după gât o zgardă de fier şi s-o lege de 
zăbrelele de la odaia ei. 

Pe urmă, sultanul Ghaiur, de deznădejde, se întoarse în iatacul său, 
cugetând ce căi să folosească spre a dobândi tămăduirea acelei sminteli de 
care socotea că a fost zătignită fiică-sa. Că, orişicum, el urma s-o iubească 
pe Budur tot aşa de tare ca şi în trecut, şi nu putea să-i intre în cap că ar fi 
nebună pe totdeauna. 

Îi strânse aşadar la sarai pe toţi învățații din împărăţia lui, şi hakimi, şi 
cititori în stele, şi magi, şi inşi pricepuţi la cărţile cele de demult, şi făcători 
de leacuri, şi le spuse tuturora: 

— Fiica mea Sett Budur se află în cutare şi cutare stare. Acela dintre voi 
care o va tămădui, are s-o dobândeasca de soţie şi are să fie urmaşul meu la 
scaunul de domnie, după moartea mea! Dar acela care va intra la fiica mea 
şi nu va dovedi s-o lecuiască, aceluia i se va tăia capul! 

Pe urmă puse să se strige lucrul acesta în toată cetatea şi trimise olăcari în 
toate ţările sale spre a crăinici aşijderea. 

Or, mulţi hakimi, şi învăţaţi, şi astrologi, şi magi, şi făcători de leacuri se 
înfăţişară; ci se vedea peste un ceas căpăţâna lor retezată cum se ivea 


atârnată deasupra porţii de la sarai. Şi, în puţină vreme, patruzeci de hakimi 
şi de alţi neguţători de leacuri se rânduiră frumos de-a lungul intrării la 
sarai. Atunci ceilalţi spuseră: 

— Ăsta-i semn rău! Şi boala trebuie să fie de nelecuit! 

Şi nimeni nu mai cuteză să se înfăţişeze, ca să nu se primejduiască a-şi 
rupe gâtul. Şi iac-aşa cu vracii şi cu pedeapsa ce li se dobândea în atare 
împrejurări | 

Dar cât despre domniţa Budur, ea avea un frate de lapte, fiul doică-sii, şi 
pe care îl chema Marzauan. Or, Marzauan, măcar că era musulman drept- 
credincios şi cucernic, cercetase magia şi vrăjitoria, cărţile celor de la Ind şi 
ale egiptenilor, semnele talismanice şi cetitul în stele; după care, 
nemaiavând nimica de învăţat din cărţi, pornise a călători şi străbătuse astfel 
meleagurile cele mai pierdute şi îi ascultase pe inşii cei mai pricepuţi la 
ştiinţele cele de taină; şi aşa dobândise toate cunoştinţele omeneşti. Şi 
atunci luase drumul îndărăt către ţara lui, unde ajunsese bine sănătos. 

Or, cel dintâi lucru pe care îl văzu Marzauan, când intră în cetate, fură cele 
patruzeci de capete tăiate ale doctorilor, atârnate deasupra porţii de la sarai; 
şi, la întrebarea lui, trecătorii îi istorisiră toată povestea, precum şi 
nepriceperea vădită a doctorilor căsăpiţi pe drept... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a o sută nouăzeci şi patra noapte 


Spuse: 


„..nepriceperea vădită a doctorilor căsăpiţi pe drept. Atunci Marzauan se 
duse acasă la maică-sa şi, după bucuriile bun-venitului, îi ceru amănunte 
despre întâmplarea cu pricina; iar maică-sa îi adeveri ceea ce aflase; lucru 
care îl mâhni tare pe Marzauan, dat fiind că el fusese crescut laolaltă cu 
Budur şi că o iubea cu o dragoste mai mare decât aceea pe care o simt de 
obicei fraţii pentru surorile lor. Cugetă aşadar vreme de un ceas; după care 
săltă capul şi o întrebă pe maică-sa: 

— Ai putea să mă ajuţi să intru tainic la ea, ca să mă încerc de n-aş putea 
să dibăcesc pricina răului ei, şi să văd dacă are vreun leac ori ba? 

Şi maică-sa îi spuse: 

— E greu, o, Marzauan. Da, oricum, întrucât aşa doreşti, grăbeşte de te 
străvesteşte în haine de femeie şi haide după mine. 


Şi Marzauan se găti pe dată şi, străvestit în femeie, o urmă pe maică-sa la 
sarai. 

Când ajunseră la uşa iatacului, hadâmbul rânduit de pază vru să oprească 
intrarea aceleia dintre cele două pe care nu o cunoştea; dar bătrâna îi 
strecură un bacşiş frumos în mână şi îi spuse: 

— O, căpetenie a saraiului, domniţa Budur, care este aşa de bolnavă, mi-a 
mărturisit dorul ei de a o mai vedea pe fiica mea de colea şi care îi este soră 
de lapte! Aşa că lasă-ne să trecem, o, taică al bunei cuviinţe! 

Şi hadâmbul, tot atâta de măgulit de vorbele acestea pe cât era de mulţumit 
de bacşiş, răspunse: 

— Intraţi repede, da să nu zăboviţi! 

Şi intrară amândoi. 

Când ajunse de faţă cu domniţa, Marzauan îşi ridică vălul care îi acoperea 
chipul, şezu jos şi scoase de sub haină un astrolab, nişte cărţi vrăjitoreşti şi 
o lumânare, şi se pregăti să întocmească mai întâi horoscopul domniţei 
Budur, până a o iscodi în alt fel, când deodată copila se aruncă la pieptul lui 
şi îl sărută cu drag, întrucât îl cunoscuse numaidecât. Pe urmă fata îi spuse: 

— Ce, Marzauan, fratele meu, şi tu mă crezi nebună, ca toţi ceilalţi? Ah, 
schimbă-ţi gândul, Marzauan! Tu nu ştii ce spune poetul? Ascultă-i vorbele 
şi cugetă apoi la tâlcul lor: 


„A-nnebunit! şoptesc cu milă unii; 
Păcat de tinereţea ei pierdută!” 

Eu le răspund: „Sunt fericiţi nebunii, 
Căci viaţa lor oricum e mai plăcută 
Decât a gloatei proaste şi mişele 

Ce-şi bate joc de cei ce nu-s ca ea!” 

Şi le-aş mai spune; „Leac smintelii mele 
E doar iubitul meu, să-l ştiu colea!” 


Când auzi stihurile, Marzauan pricepu numaidecât că Sett Budur era 
îndrăgostită, atât, şi că numai asta era boala ei. Şi îi spuse: 

— Omul iscusit nu are trebuinţă decât de un semn ca să priceapă. Grăbeşte 
a-mi istorisi povestea ta şi, de-o vrea Allah, am să-ţi fiu izvorul de 
mângâiere şi mijlocitorul mântuirii! 

Atunci Budur îi istorisi pe de rost toată întâmplarea, care nu ar câştiga 
nimic dacă am mai spune-o şi noi încă o dată. Şi izbucni în lacrimi, zicând: 


— lacătă triştea mea cea amară, o, Marzauan; şi nu mai trăiesc decât cu 
plânsete, şi noapte şi zi, şi de-abia dacă numai stihurile de dragoste pe care 
mi le procitesc ajung să mai verse oleacă de răcoare pe arsura dinlăuntrul 

meu ! 

La vorbele acestea, Marzauan îşi plecă fruntea ca să cugete şi se cufundă 
vreme de un ceas în gândurile sale. După care săltă capul şi îi spuse 
deznădăjduitei de Budur: 

— Pe Allah! văd limpede că povestea ta este întru totului tot adevărată; 
dar fapta chiar că îmi este tare anevoie s-o pricep. Ci trag nădejde să-ţi 
tămăduiesc inima aducându-ţi împlinirea pe care o râvneşti. Numai că, pe 
Allah! fă în aşa fel ca răbdarea să-ţi fie de sprijin până ce mă întorc. Şi să fii 
bine încredinţată că ziua în care am să mă aflu iarăşi lângă tine are să ne fie 
aceea în care ţi-l voi aduce pe iubitul tău de mână! 

Şi, cu vorbele acestea, Marzauan ieşi de ispravă de la domniţă, sora lui de 


lapte şi, chiar în ziua aceea, părăsi cetatea sultanului Ghaiur. 

Odată dincolo de ziduri, Marzauan purcese a drumeţi vreme de o lună 
întreagă, din cetate în cetate şi din ostrov în ostrov, şi pretutindeni nu-i 
auzea pe oameni vorbind, drept toată jitania de taifas, decât despre povestea 
ciudată a domniţei Budur. Dar la capătul acelei luni de drumeţit, Marzauan 
ajunse într-o cetate mare aşezată pe ţărmul mării, şi care se chema Tarab, şi 
nu mai auzi pe nimeni vorbind despre Sett Budur; ci dimpotrivă, nu mai era 
vorba decât despre un cocon, fiul sultanului de pe acele meleaguri, şi pe 
care îl chema Kamaralzaman. Şi Marzauan ceru să i se istorisească 
amănuntele acelei poveşti şi le găsi atâta de asemenea întru totul cu cele ce 
le ştia în privinţa domniţei Budur, încât iscodi numaidecât în ce loc anume 
se află fiul acela de sultan. I se spuse că locul se află tare departe şi că două 
drumuri duc într-acolo, unul pe uscat, iar celălalt pe mare; pe drumul de 
uscat se cer şase luni ca să ajungi în ţara aceea a Khaledanului în care se 
află Kamaralzaman; iar pe drumul mării se cere numai o lună. Atunci 
Marzauan, fără a mai sta pe gânduri, luă drumul mării, pe o naie care 
tocmai pleca spre acele ostroave din ţara Khaledanului. 

Corabia cu care plecă Marzauan avu un vânt prielnic, cât tinu trecerea 
mării; dar taman în ziua când ajungea în faţa cetăţii de scaun a împărăției, o 
furtună năprasnică umflă valurile mării şi săltă în văzduh corabia, care se 
dete peste cap şi se sparse fără de scăpare într-un colţ de stâncă. Dar 
Marzauan, printre alte haruri, ştia şi să înoate desăvârşit; încât, dintre toţi 
călătorii, numai el fu în stare să scape cu zile, agăţându-se de catargul cel 


mare care căzuse în ape. lar puterea curgerii valurilor îl duse chiar către 
limba de pământ unde era zidit saraiul în care locuia Kamaralzaman cu tată- 
său. 

Or, vru soarta ca la ceasul acela vizirul cel mare, care venise să dea seamă 
sultanului despre treburile împărăției, să privească pe fereastra ce da către 
mare; şi, când îl văzu pe tânăr plutind aşa, le porunci robilor să dea fuga să-l 
ajute şi să-l aducă la el, după ce fireşte îi vor da alte haine să se schimbe şi 
un pahar cu sorbet să bea ca să-şi potolească minţile. 

Încât, nu peste mult, Marzauan intră în sala în care se afla vizirul. Şi, cum 
era bine făcut şi zarif la înfăţişare, îi plăcu numaidecât vizirului, care începu 
să-l întrebe şi care se dumiri pe dată despre câte lucruri ştia şi despre 
deşteptăciunea lui. Încât îşi zise în sineşi: „Negreşit că trebuie să se 
priceapă şi la leacuri!” 

Şi îl întrebă: 

— Allah te-a călăuzit încoace ca să tămăduieşti un bolnav mult iubit de 
tatăl său... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a o sută nouăzeci şi şasea noapte 


Spuse: 


...un bolnav mult iubit de tatăl său şi care este pentru noi toţi pricină de 
mâhnire necurmată! 

Şi Marzauan îl întrebă: 

— Despre ce bolnav vorbeşti? 

El răspunse: 

— Despre  beizadeaua Kamaralzaman, coconul sultanului nostru 
Şahraman, care sălăşluieşte chiar aici. 

La vorbele acestea, Marzauan îşi zise: 

— Soarta mă slujeşte până peste nădejdile mele! 

Apoi îl întrebă pe vizir: 

— Şi care este boala de care suferă fiul sultanului? 

Vizirul spuse: 

— Din partea mea, eu sunt încredinţat că nu e alta decât nebunia. Ci taică- 
său a căşunat că e numai deochiul ori ceva cam pe-aci, şi nu e prea departe 
de a da crezare poveştii aiurea pe care i-a istorisit-o fiu-său! 

Şi vizirul îi istorisi lui Marzauan toată întâmplarea, de la începuturile ei. 


Când auzi povestea, Marzauan fu bucuros până peste poate, întrucât nu 
avea nicio îndoială că beizadeaua Kamaralzaman nu ar fi chiar flăcăul care 
îşi petrecuse noaptea de pomină cu Sett Budur, şi care îi lăsase iubitei lui o 
amintire aşa de vie. Dar se feri cu grijă să se dea pe faţă dinaintea vizirului, 
şi îi spuse doar atât: 

— Sunt încredinţat că, dacă l-aş vedea pe tânăr, aş putea să judec mai bine 
ce leac i s-ar cuveni, şi cu care l-aş vindeca, dacă-o vrea Allah! 

Şi vizirul, fără a mai zăbovi, îl duse la Kamaralzaman. 

Or, cel dintâi lucru care îl tulbură pe Marzauan, când se uită la beizadea, fu 
asemănarea lui nemaipomenită cu Sett Budur. Şi rămase atâta de năucit, 
încât nu se putu ţine să nu îngaime: 

— Ya Allah! Binecuvântat să fie acela carele a zămislit nişte frumuseți 
atâta de asemenea, dăruindu-le cu haruri aşijderea şi cu desăvârşiri 
aşijderea! 

Când auzi vorbele acestea, Kamaralzaman, care zăcea întins pe pat, tare 
toropit şi cu ochii pe jumătate închişi, deschise ochii de-a binelea şi ciuli 
urechea. Dar Marzauan, care şi luase aminte la acea mişcare a flăcăului, 
însăila următoarele stihuri, prin care să-i dea de înţeles, într-un chip 
învăluit, ceea ce sultanul Şahraman şi vizirul cel mare nu trebuiau să 
priceapă: 


Încerc să cant o frumuseţe-aleasă, 
Pricin-a unui dor ce m-a răpus 

Şi amintirea care mă apasă 

A celei care-a fost fi-apoi s-a dus. 


Mi-au spus: „O, tu, rănit de-o rea săgeată, 
A dragostei, ridică-te-acum iar! 

Lăuta veseliei te aşteaptă 

Şi plinul desfătărilor pahar!” 


Eu le răspund: „Ce fel de bucurie 
Mai pot să gust, de vreme ce iubesc? 
Oare mai poate fi vreo bucurie 

Ca dragostea de care pătimesc? 


Iubita mea atâta mi-e de dragă 
Că blestem şi cămaşa de pe ea 


Când îi atinge şoldul căte-oleacă 
Şi trupul care-i însăşi viaţa mea! 


Atâta mi-e de dragă-ncât paharul 
Din care bea cu chipul luminat 

ÎI blestem că se bucură de harul 
Sărutului pe care l-a furat. 


Nu mă învinuiți că port în mine 
Atâtea flăcări şi-o iubesc atât! 
De doru-i sufăr chinuri şi ruşine, 
De dragul ei mi-e chipul mohorât. 


De-aţi şti-o, ah! E mai ispititoare 
Decât, Iosif lui Faraon cândva, 

Ca psaltul David lui Saul! Fecioara 
Maria n-a fost blândă cum e ea! 


Iar eu sunt trist ca lacob cel departe 
De fiul său, ca lona-nchis în chit; 
Ca lov, sărac şi ros de bube sparte; 
Sau ca Adam de înger izgonit! 


În boala grea de care gem şi zac, 


Numai iubita-mi poate-aduce leac 1» 

Când auzi stihurile acestea, Kamaralzaman simţi o răcoreală mare cum 
intră în el şi cum îi potoleşte sufletul, şi îi făcu semn părintelui său să-l 
poftească pe tânăr să-i vină aproape şi să-l lase singur cu el. Iar sultanul, 
nemaiputând de bucurie că îl vedea pe fiul său luând aminte la ceva, grăbi 
să-l poftească pe Marzauan să şadă alături de Kamaralzaman şi ieşi din sală, 
după ce îi făcu vizirului cu ochiul spre a-i spune să vină după el. 

Atunci Marzauan se aplecă la urcchea beizadelei şi îi spuse: 

— Allah m-a călăuzit până aici ca să slujesc de mijlocitor între tine şi 
aceea pe care o iubeşti. Şi, ca să-ţi dau dovada, iacătă! 

Şi îi dete asemenea amănunte lui Kamaralzaman despre noaptea petrecută 
cu copila, încât nu se mai putea ridica nicio îndoială |. 

Şi adăugă: 


— Iar fata se cheamă Budur şi este copila sultanului Ghaiur, stăpân peste 
EI-Buhur şi El-Kussur. Şi este sora mea de lapte! 

La vorbele acestea, Kamaralzaman fu atâta de uşurat de lâncezeala lui, 
încât simţi cum puterile îi reînvie sufletul; şi se ridică din pat şi îl luă pe 
Marzauan de braţ şi îi spuse: 

— Plec cu tine numaidecât spre ţara sultanului Ghaiur! 

Ci Marzauan îi spuse: 

— E cam departe şi ţi se cere mai întâi să-ţi capeţi la loc puterile pe 
deplin! Pe urmă avem să plecăm împreună într-acolo, şi tu însuţi o vei 
vindeca pe Sett Budur! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a o sută nouăzeci şi noua noapte 


Spuse: 


„..Şi tu însuţi o vei vindeca pe Sett Budur! 

Într-acestea, sultanul, îmboldit de nerăbdare, intră în sală şi văzu chipul 
strălucind al fiului său. Atunci, de bucurie, răsuflarea i se curmă în 
beregată; şi bucuria aceea ajunse la nebunie când îl auzi pe fiul său că îi 
spune: 

— Vreau să mă îmbrac îndată, ca să mă duc la hammam! 

Atunci sultanul se aruncă la gâtul lui Marzauan şi îl sărută, fără ca baremi 
să mai gândească a-l întreba de ce fel de leac se slujise spre a dobândi într- 
un răspăs de vreme atâta de scurt o izbândă atâta de mare. Şi pe dată, după 
ce îl copleşi pe Marzauan cu daruri şi cu cinstiri, porunci să se lumineze 
cetatea toată în semn de bucurie, şi împărţi o grămadă nemăsurată de 
caftane falnice şi de bunuri dregătorilor săi şi tuturor slugilor de la sarai, şi 
puse să se descuie temniţele şi să fie sloboziţi toţi priponiţii. Şi aşa toată 
cetatea şi toată împărăţia fură năpădite de bucurie de fericire. 

Când socoti că sănătatea lui Kamaralzaman se întremase pe deplin, 
Marzauan îl luă de-o parte şi îi spuse: 

— E vremea de plecare, întrucât nu mai ai ce să aştepţi! Aşa că fă-ţi 
pregătirile şi să pornim! 

El răspunse: 

— Dar tatăl meu nu are să mă lase să plec; întrucât atâta mă iubeşte, încât 
nu se va îndupleca niciodată să se despartă de mine! Ya Allah! Ce ciudă are 
să mă apuce! Negreşit că am să cad iarăşi mai bolnav decât înainte! 


Dar Marzauan răspunse: 

— Am şi chibzuit la atare necaz; şi am să fac aşa ca nimica să nu ne 
zăbovească. Pentru aceea, iacătă ce am închipuit: o minciună făcătoare de 
bine! Îi vei spune sultanului că ţi-e poftă să te bucuri de mireasma bună la o 
vânătoare de câteva zile în tovărăşia mea, întrucât ţi-e pieptul tare apăsat de 
atâta vreme de când stai în odaie. Şi de bună seamă că sultanul nu are să se 
împotrivească a-ţi da învoire! 

La vorbele acestea, Kamaralzaman se bucură până peste fire şi alergă să 
ceară îngăduinţă de la părintele său care, într-adevăr, spre a nu-l supăra, nu 
cuteză să-i stea împotrivă. Dar îi spuse: 

— Ci numai pentru o noapte! Întrucât lipsa ta mai îndelungată mi-ar 
pricinui o mâhnire de care aş muri 

Pe urmă sultanul puse să se pregătească pentru fiul său şi pentru Marzauan 
doi cai falnici şi alţi şase de schimb, precum şi o cămilă încărcată cu cele de 
trebuinţă la vânătoare, şi o cămilă încărcată cu merinde şi cu burdufuri cu 
apă. 

După care sultanul îi sărută pe fiul său Kamaralzaman şi pe Marzauan şi 
îi sfătui, plângând, să aibă grijă unul de celălalt şi, după bun-rămasurile cele 
mai duioase, îi lăsă să iasă din cetate cu tot tacâmul lor. 

Odată dincolo de ziduri, cei doi fârtaţi, ca să-i amăgească pe îngrijitorii 
cailor şi pe cămilari, se prefăcură că vânează toată ziua; iar când se făcu 
seară, puseră să li se ridice corturile şi mâncară, şi băură, şi dormiră până la 
miez de noapte. Atunci Marzauan îl trezi încetişor pe Kamaralzaman şi îi 
spuse: 

— Trebuie să ne prilejuim că slugile dorm, ca să plecăm! 

Aşa că încălecară fiecare pe câte unul dintre caii de schimb odihniţi şi 
porniră la drum fără a fi simţiţi. 

Merseră aşa cu pas spomic până în răsărit de ziuă. La ceasul acela, 
Marzauan îşi opri calul şi îi spuse fiului de sultan: 

— Opreşte şi tu şi descalecă! 

Iar după ce descălecă îi spuse: 

— Scoate-ţi repede cămaşa şi şalvarii! 

Şi Kamaralzaman se dezbrăcă fără să cârtească de cămaşă şi de şalvari. Iar 
Marzauan îi spuse: 

— Acuma dă-mi-le şi aşteaptă-mă oleacă! 

Şi luă cămaşa şi şalvarii şi se îndepărtă până într-un loc unde drumul se 
împărțea în patru. Atunci luă un cal pe care se îngrijise să-l aducă după el şi 


îl băgă în pădurea ce se întindea până acolo, şi îl înjunghie, şi mânji cu 
sângele lui cămaşa şi şalvarii. După care se întoarse la locul unde drumul se 
despărţea în patru şi aruncă hainele în ţărâna de pe drum. Pe urmă se 
întoarse la Kamaralzaman care îl aştepta fără a se clinti din loc şi care îl 
întrebă: 

— Tare aş vrea să ştiu ce gânduri ai! 

El răspunse: 

— Mai întâi să mâncăm oleacă! 

Mâncară, şi băură, iar Marzauan îi spuse apoi fiului sultanului: 

— lacătă! Când sultanul are să vadă că au trecut două zile fără ca tu să te 
fi întors, şi când însoțitorii noştri îi vor spune că noi am plecat în toiul 
nopţii, are să trimită numaidecât în căutarea noastră slugile care nu au să 
zăbovească a da, la răscrucea celor patru drumuri, de cămaşa şi de şalvarii 
tăi plini de sânge, şi în care am avut grijă să pun câteva bucăţi de carne de 
cal şi două oase zdrobite. Şi în felul acesta nimeni nu are a se îndoi că te-a 
mâncat vreo fiară sălbatică şi că eu am luat fuga de spaimă. 

Pe urmă adăugă: 

— Fără îndoială că ştirea aceasta înfricoşătoare are să fie o lovitură 
năprasnică pentru tatăl tău; dar şi ce mare are să-i fie bucuria mai târziu, 
când va afla că eşti viu şi însurat cu Sett Budur! 

La aceste vorbe, Kamaralzaman nu găsi nimic de cârtit şi spuse: 

— O, Marzauan, socoteala ta este minunată, iar şiretlicul tău este bine 
ticluit! Dar cum avem să rostuim cele trebuitoare la drum? 

El răspunse: 

— De asta să nu-ţi pese! Am luat cu mine nestematele cele mai frumoase, 
dintre care cea mai săracă preţuieşte mai bine de două sute de mii de dinari. 

Atunci urmară a călători astfel o bună bucată de vreme, până ce într-un 


sfârşit li se ivi cetatea sultanului Ghaiur |. 

Deteră atunci goană mare cailor şi trecură dincolo de ziduri şi intrară în 
cetate prin poarta cea largă a caravanelor. 

Kamaralzaman ar fi vrut să meargă numaidecât la saraiul împărătesc; dar 
Marzauan îi spuse să mai aibă răbdare şi îl duse la hanul la care descălecau 
străinii bogaţi, şi şezu acolo cu el trei zile întregi, ca să se odihnească bine 
de ostenelile drumului. Şi Marzauan se sluji de răspăsul acesta de vreme 
spre a pune să se întocmească pentru beizadea un tacâm întreg de astrolog, 
numai şi numai din aur şi din mademuri scumpe; îl duse apoi la hammam şi 
îl îmbrăcă, după scaldă, în haine de astrolog. Atunci numai, după ce îi dete 


sfaturile de trebuinţă, îl duse până sub saraiul sultanului şi îl lăsă acolo, iar 
el plecă să-i dea de ştire maică-sii, doica, despre venirea lui, pentru ca ea s- 
o vestească pe domniţa Budur. 

Cât despre Kamaralzaman, acesta porni către poarta cea mare a saraiului... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute noapte spuse: 


Spuse: 


„„„porni către poarta cea mare a saraiului şi, dinaintea mulţimii 
îngrămădite pe medean, şi dinaintea străjilor şi a paznicilor de la porţi, 
strigă cu glas mare: 


Sunt astrolog vestit în lumea mare; 

Sunt magul care n-are-asemănare; 

Sunt sfoara ce dă la o parte 

Perdelele rău facătoare; 

Sunt cheia care 

Descuie lăzi, dulapuri şi saltare; 

Sunt peana care-nseamnă semnele cele rare 
Pe vrăji şi răvaşe atotvindecătoare; 

Sunt mâna care-ntinde cu îndemânare 
Nisipul ce arată şi vremea viitoare; 

Sunt cel ce dă vârtute de leac farâ-amânare; 
Sunt cel ce biruieşte cu cea dintâi strigare; 
Alung fiece boală ascunsă-n mădulare; 

Nu mă slujesc nici de asudătoare, 

Nici de ceaiuri destupătoare, 

Nici de furnicătoare, 

Nici de licori amare, 

Nici de urzicătoare; 

Nu mă slujesc decât de-o închinare, 

De nişte vorbe mijlocitoare, 

De niste descântece vrăjitoare, 

Şi izbândesc vindecări de-a mirare. 
Vrednice de desfătare — 

Fără afumătoare 


Ori alte fleacuri asemănătoare 

Din buruieni vătămătoare; 

Sunt magul cel mare. 

Vestit peste tot sub soare; 

Veniţi să-l vedeţi vericare; 

Nu iau nici bani, nici odoare 
Răsplătitoare; 

Căci fac totul pentru plată nemuritoare: 
Slava cea fără de asemănare. 


Când auziră atare lăudăroşenii gogonate, străjerii şi păzitorii de la porţi 
rămaseră cu gurile căscate; întrucât, de când cu scurtarea capului celor 
patruzeci de doctori, toţi gândeau că neamul lor s-o fi stins de pe lume, mai 
cu seamă că nu mai văzuseră de atunci nici vreun vraci, nici vreun mag. 

Aşa că îl înconjurară cu toţii pe astrologul cel tânăr; şi, când văzură 
frumuseţea şi chipul lui atâta de fraged şi celelalte desăvârşiri ale lui, 
rămaseră şi vrăjiţi şi tare mâhniţi totodată; că se speriară să nu păţeasca şi ei 
beleaua celor de dinaintea lui. Cei care se aflau mai aproape de carul 
îmbrăcat în catifea pe care stătea în picioare, se rugară de el să se depărteze 
de sarai şi îi spuseră: 

— Domnia ta, magule, pe Allah! au tu nu ştii ce soartă te aşteaptă dacă 
zăboveşti pe aici? Are să te cheme sultanul ca să-ţi încerci priceperea 
asupra fiică-sii. Păcatele tale! Ai să paţi soarta tuturor celorlalţi ale căror 
capete retezate stau agăţate chiar deasupra ta! 

Dar la toate temândurile lor, Kamaralzaman nu răspundea decât ţipând şi 
mai tare: 

Sunt magul cel mare, 

Vestit peste tot sub soare. 

Nu mă Slujesc nici de ceaiuri destupătoare, 

Nici de strânutătoare, 

Nici de afumătoare, 

Veniţi să mă vedeţi vericare! 


Atunci toţi cei de faţă, măcar că încredinţaţi de priceperea lui, tot tremurau 
de frică să nu-l vadă biruit dinaintea acelei boli fără de nădejde. Aşa că 
începură a-şi plesni palmele una de alta, spunând: 

— Ce păcat de tinereţele lui! 


Or, sultanul, într-acestea, auzi zarva de pe medean şi văzu mulţimea care îl 
înconjura pe astrolog. Şi îi spuse vizirului: 

— Du-te repede şi adu-l încoace! 

Şi vizirul se supuse numaidecât. 

lar când Kamaralzaman ajunse în sala scaunului împărătesc, sărută 
pământul dintre mâinile sultanului şi îşi făcu mai întâi astfel temeneaua: 


Opt însuşiri, ce-ndeamnă la-nchinare 
Până şi frunţile cele mai cărturare, 
Îngemănezi tu, în a ta fiinţă: 
Pricepere, putere, elocvinţă, 

Avere, dărnicie, chibzuinţă, 

Har de a porunci, şi biruință! 


Când auzi proslăvirea aceasta, sultanul Ghaiur fu încântat foarte şi se uită 
cu luare-aminte la astrolog. Or, frumuseţea acestuia era atâta de uluitoare, 
încât sultanul închise ochii o clipită, pe urmă îi deschise şi spuse: 

— Vino să şezi lângă mine! 

Pe urmă spuse: 

— Vezi tu, copilul meu, ti-ar sta cu mult mai bine fără hainele astea de 
doctor! Şi chiar că aş fi tare bucuros să ţi-o dau pe fata mea de soţie, dacă ai 
izbuti s-o tămăduieşti! Dar eu tare mă îndoiesc de izbânda ta! Şi, întrucât 
m-am jurat că nimeni nu are să rămână viu după ce va fi văzut chipul 
domniţei, decât dacă va fi dobândit-o de soţie; am să mă văd silit, fără voia 
mea, să te fac să înduri şi tu soarta celor patruzeci care au fost înainte de 
tine! Aşa că răspunde-mi: Primeşti învoielile hotărâte? 

La vorbele acestea, Kamaralzaman spuse: 

— O, preanorocitule sultan, vin de atâta de departe în ţara ta înfloritoare, 
anume ca să-mi dovedesc meşteşugul şi nu ca să tac! Ştiu la ce mă 
primejduiesc, da nu dau îndărat! 

Atunci sultanul spuse căpeteniei hadâmbilor: 

— Du-l la întemniţată, de vreme ce stăruieste! 

Atunci plecară amândoi la domniţă, iar hadâmbul, văzându-l pe flăcău că 
zoreşte pasul, îi spuse: 

— Păcatele tale! tu chiar socoţi că sultanul are să-ţi fie socru? 

Kamaralzaman spuse: 


— Aşa nădăjduiesc Şi-apoi sunt atâta de tare pe iscusinţa mea, încât aş 
putea s-o tămăduiesc pe domniţă chiar de aici, ca să poată întreg pământul 
să vadă dibăcia şi priceperea mea! 

La aceste vorbe, hadâmbul, până peste poate de uluit, îi spuse: 

— Ce? tu poţi s-o lecuieşti şi fără s-o vezi? De-ar fi aşa, ce răsplată nu ţi s- 
ar cădea! 

Kamaralzaman spuse: 

— Măcar că dorul de a o vedea pe domniţa care urmează să fie soţia mea 
mă îndeamnă să intru cât mai iute la ea, am s-o lecuiesc mai degrabă stând 
colea pe după această perdea de la odaia sa! 

Şi hadâmbul îi spuse: 

— Fapta nu are să fie decât şi mai uluitoare! 

Atunci Kamaralzaman şezu jos după perdeaua de la iatacul domniţei 
Budur, scoase de la seleaf o foaie de hârtie şi călimările, şi scrise scrisoarea 
următoare... 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar în cea de a două sute patra noapte 


Spuse: 


„„„scoase de la seleaf o foaie de hârtie şi călimările, şi scrise scrisoarea 
următoare: 

„Aceste rânduri sunt scrise de mâna lui Kamaralzaman, fiul lui Şahraman 
sultan, stăpânul musulman peste pământuri şi peste ocean în insulele 
Khaledan, către Sett Budur, fiica sultanului Ghaiur, stăpânul peste El- 
Buhur si El-Kussur, spre a-i mărturisi câte, iubind-o, îndur. 

Dacă am să-ţi spun, o, domniţă, toată greaua arsură pe care inima 
aprinsă de tine o îndură, nu s-ar găsi pe pământ nicăieri trestie atâta de 
tare, încât să scrie o poveste atâta de uluitoare pe hârtie. Dar să ştii bine, 
o, minunea mea, că dacă cerneala s-ar usca, sângele din mine nu tot aşa, şi 
ti-ar mărturisi prin culoarea sa că pojarul care mă ţine, pojarul care mă 
topeşte din noaptea trăită vrăjitoreşte, când în somnul meu te-ai ivit şi pe 
de-a pururi m-ai răpit! 

Iacătă, cu această scrisoare, inelul tău de odinioară! Ti-l trimit ca pe o 
dovadă de netăgăduit că sunt chiar eu. Cel de ochii tăi pârjolit, cel cu chip 
gălbejit, ca de şofran, clocotit ca un vulcan, bântuit de nenorociri şi 


uragan, cel care strigă spre tine Aman, si care se iscăleşte cu numele lui, 


Kamaralzaman. Locuiesc în cetate, la Marele Han „o 

După ce scrise scrisoarea aceasta, Kamaralzaman o împături, strecură cu 
dibăcie în ea inelul şi o pecetlui; pe urmă i-o înmână hadâmbului, care intră 
numaidecât să i-o dea domniţei Budur, spunându-i: 

— Se află aici, o, stăpână a mea, după perdea, un tânăr astrolog care se 
laudă că vindecă oamenii fără a-i vedea. lacătă de altminteri ce mi-a dat 
pentru Măria Ta! 

Or, de cum deschise scrisoarea, domniţa Budur cunoscu pe dată inelul şi 
scoase un țipăt de mirare; pe urmă, cu minţile răvăşite, îl îmbrânci pe 
hadâmb şi sări să dea la o parte perdeaua şi, dintr-o aruncătură de ochi, îl şi 
cunoscu pe flăcăul cel frumos, căruia i se dăruise cu totului tot în somn. 

Încât bucuria ei fu atâta de mare, că de data aceasta era să chiar 


înnebunească de-a binelea”. 

Se aruncă la gâtul iubitului ei, şi amândoi se sărutară ca doi porumbei 
despărțiți vreme lungă. 

La priveliştea aceea, hadâmbul alergă în goana mare să-l prevestească pe 
sultan de cele ce se petrecuseră, spunându-i: 

— Tânărul astrolog este cel mai învăţat dintre toţi astrologii! A izbutit să-ţi 
lecuiască fata fără ca măcar s-o vadă, stând după perdea, şi-atât! 

Şi sultanul se minună: 

— Chiar e adevărat ceea ce îmi spui? 

Hadâmbul răspunse: 

— O, stăpâne al meu, nu ai decât să vii să te încredinţezi cu chiar ochiul 
tău! 

Atunci sultanul se duse pe dată în iatacul fetei sale şi văzu că lucrul era 
într-adevăr aşa. Şi fu atâta de bucurat, încât o sărută pe fiică-sa între ochi, 
căci tare o mai iubea; şi îl sărută tot aşa şi pe Kamaralzaman, pe urmă îl 
întrebă din ce ţară este. Kamaralzaman răspunse: 

— Din insulele Khaledan, şi sunt chiar fiul sultanului Şahraman! 

Şi îi istorisi sultanului Ghaiur toată povestea lui cu Sett Budur. Când auzi 
povestea aceea, sultanul se minună: 

— Pe Allah! povestea aceasta este atâta de uluitoare şi de minunătoare, 
încât, dacă ar fi scrisă cu igliţele pe colţul de dinlăuntru al ochiului, ar fi 
pricină de uimire celor care ar citi-o cu luare-aminte! Şi puse pe dată să fie 
scrisă în letopiseţe de către calemgiii cei mai dibaci de la sarai, ca să fie 
trecută din veac în veac la toate neamurile din viitorime. 


Numaidecât apoi porunci să vină cadiul şi martorii şi să scrie tot atunci 
senetul de căsătorie al domniţei Budur cu Kamaralzaman. Şi se apucară să 
împodobească şi să lumineze cetatea, vreme de şapte nopţi şi de şapte zile; 
şi mâncară, şi băură, şi se veseliră, iar Kamaralzaman şi Sett Budur ajunseră 
la capătul dorurilor lor şi se drăgostiră o bună bucată de vreme, în toiul 
petrecerilor, binecuvântându-l pe Allah Milosârdnicul. 

Or, într-o noapte, după un ospăț la care fuseseră poftiţi navabii cei mai de 
seamă din insulele de dinafară şi din insulele de dinlăuntru, şi după ce se 
bucurase într-un chip încă şi mai minunat decât de obicei de belşugurile 
soţiei, Kamaralzaman avu apoi, odată adormit, un vis în care îl văzu pe 
tâtâne-său, Şahraman sultan, că i se arată cu obrajii scăldaţi în lacrimi şi că 
îi spune cu jale: „Oare aşa mă părăseşti tu, ya Kamaralzaman? Uită-te! Am 
să mor de alean !” 

Atunci Kamaralzaman sări din somn şi o trezi şi pe soţia sa, şi începu să 
suspine din greu. Şi Sett Budur, îngrijorată, îl întrebă: 

— Ce ai, o, ochi al meu? Dacă te doare burta, mă duc îndată să-ţi fac o 
fiertură de anason şi chimen. Iar dacă te doare capul, am să-ţi pun pe frunte 
nişte oblojeli cu oţet. Iar dacă ai mâncat aseară prea mult, îţi pun pe pântece 
o pâine caldă înfăşurată într-un ştergar şi îţi dau să bei oleacă de apă de 
trandafiri amestecată cu apă de flori... 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar în cea de a două sute şasea noapte 


Spuse: 


„..Şi îţi dau să bei oleacă de apă de trandafiri amestecată cu apă de flori. 

Kamaralzaman răspunse: 

— Trebuie să plecăm, o, Budur, chiar mâine, către ţara mea, unde sultanul 
tatăl meu este bolnav. Mi s-a arătat în vis şi mă aşteaptă plângând! 

Budur răspunse: 

— Ascult şi mă supun! 

Şi, măcar că era încă noapte adâncă, se sculă numaidecât şi se duse să-l 
caute pe tatăl ei, sultanul Ghaiur, care se afla în haremul său, şi îl trimise pe 
hadâmb să-i spună că avea ceva de vorbit cu el. 

Sultanul Ghaiur, când văzu iţindu-se capul hadâmbului la ceasul acela, fu 
cuprins de nedumerire şi spuse: 

— Ce prăpăd ai să-mi vesteşti, o, chip de catran? 


Hadâmbul răspunse: 

— A venit domniţa Budur care doreşte să-ţi vorbească! 

El răspunse: 

— Aşteaptă să-mi pun turbanul. 

După care ieşi şi o întrebă pe Budur: 

— Fata mea, ce fel de piper ai mâncat de te vânzoleşti aşa la ceasul acesta? 

Ea răspunse: 

— O, părinte al meu, am venit să-ţi cer îngăduinţa de-a pleca de cu zori în 
ţara Khaledanului, la împărăţia soţului meu Kamaralzaman! 

El spuse: 

— Nu mă împotrivesc nicidecum, numai să te întorci până într-un an. 

Ea spuse: 

— Hotărât! 

Şi îi mulţumi părintelui ei pentru îngăduinţă, sărutându-i mâna, şi îl chemă 
şi pe Kamaralzaman, care îi mulţumi la fel. 

Or, a doua zi, dis-de-dimineaţă, pregătirile erau făcute, caii înşăuaţi, iar 
cămilele, atât cele cu două cocoaşe cât şi cele de povară, erau încărcate. 
Atunci sultanul Ghaiur îşi luă rămas-bun de la fiică-sa Budur şi îl rugă pe 
soţul ei să aibă grijă de ea; pe urmă îi încărcă cu daruri multe de aur şi de 


adamant, şi îi însoţi o bucată de vreme”. 

După care se întoarse în cetate, nu fără a le fi dat cele din urmă sfaturi ale 
sale, plângând, şi îi lăsă să-şi vadă de drum. 

Atunci Kamaralzaman şi Sett Budur, după lacrimile de bun-rămas, nu se 
mai gândiră decât la bucuria de a-l vedea pe sultanul Şahraman. Şi 
călătoriră astfel ziua dintâi, apoi cea de a două zi şi cea de a treia zi, şi tot 
aşa mai departe, până în cea de a treizecea zi. Ajunseră atunci la o pajişte 
tare desfătată care îi ispiti aşa de mult, încât porunciră să li se aşeze acolo 
tabia ca să se odihnească o zi, două. Iar când cortul domniţei fu gata, ridicat 
pentru ea la umbra unui palmier, Sett Budur, ostenită, intră sub el 
numaidecât, mâncă olecuţă şi nu zăbovi a adormi. 

Când Kamaralzaman isprăvi cu datul poruncilor şi după ce puse să se 
ridice şi celelalte corturi cât mai departe, ca să poată să se bucure numai ei 
doi de tihnă şi de singurătate, intră şi el sub cort şi o văzu pe tânăra lui soţie 
adormită. Şi priveliştea aceea îi aduse aminte de cea dintâi noapte de 
minune petrecută cu ea în turn. 

Într-adevăr, Sett Budur, la ceasul acela, era întinsă pe chilimul din cort, cu 
capul culcat pe o pernă de mătase stacojie. Nu avea pe ea decât o cămaşă de 


culoarea caisei, din văl străveziu, şi ceacşirii cei largi din borangic de la 
Mossul. Şi adierea de vânt îi flutura din vreme în vreme cămaşa uşoară, 
până către buric; şi, în felul acesta, tot pântecul ei frumos se ivea alb ca 
zăpada, împodobit pe la locurile cele mai gingaşe cu nişte gropiţe în care ar 
fi încăput în fiecare câte o uncie de nucşoară de muscat. 

Încât Kamaralzaman, vrăjit, nu putu să facă alta decât să-şi aducă aminte 
de stihurile acestea desfătate ale poetului: 


Când dormi pe purpuri, faţa ta răsare 
Precum aprinsul răsărit de soare, 
Iar ochii-ţi precum cerul peste mare 


Ah, trupul tău învăluit în floare 
De trandafiri şi de narcişi! Nu are 
Nici palmieru-Arabiei, îmi pare, 
Cu strălucirea ta asemănare. 


Când pletele-ţi bogate sclipitoare 
Arzând în foc de nestemate rare 

Se prăbuşesc în unduiri uşoare, — 
Mătasea-i mai puţin strălucitoare. 


Pe urmă îşi aduse aminte şi de cântarea aceasta minunată, care izbuti să-l 
ridice până peste marginile desfătării: 


Dormi! E ora fermecată 
Când în tihnă palmierii 
Sorb azur. Amiaza doarme. 
Dintr-un trandafir în floare 
Un bondar de aur soarbe 
Dulcea desfătare-a mierii. 
Tu visezi surâzătoare. 

Stai aşa în nemişcare. 


Stai aşa în nemişcare! 
Pielea ta strălucitoare 
Se zăreşte aurie 

Prin cămaşa străvezie. 
Printre palmieri străbate 


Raza limpede de soare 
Şi — o, diamant! te-aprinde 
Cu lumina-i lucitoare. 


Stai aşa în nemişcare! 
Numai sânii-ţi să coboare 
Şi să urce — val de mare — 
Sânii tăi ca de zăpadă, 

Să-i adulmec ca pe-o boare, 
Ca pe alba mării sare, 
Sânii tăi, ah, sânii lasă-i 

Să se urce şi coboare! 


Lasă-ţi sânii să respire! 

Tace râul. Iar pe floare, 
Împietrit bondarul tace. 
Arzătoarea mea privire 
Fulgeră granata crudă-a 
Celor două boabe rare. 

Ca doi struguri, sânii tineri... 
Ah, privirea-mi arzătoare... . 


Ah, privirea-mi arzătoare! 
Inima-mi să se-nfioare 
Când asupra-ți palmierii 
Freamătă de fericire 

Şi te-acopăr flori de santal 
Şi de trandafiri, de pare-a 
Păcii şi singurătăţii 
Blândă binecuvântare”. 


După ce îşi prociti stihurile acestea, Kamaralzaman se simţi ars de dorul 
de soţia lui adormită, de care nu putea să se mai sature, întocmai precum 
gustul proaspăt al apei de izvor este pururea desfătător pentru gura celui 
însetat. Aşa că se aplecă peste ea şi îi deznodă brâuleţul de mătase care îi 
lega ceacşirii; şi tocmai îşi luneca mâna spre umbra caldă a coapselor ci 
când simţi cum i se rostogoleşte pe sub degete un fel de buburuz tare. 
Scoase buburuzul de acolo şi văzu că era o cornalină legată cu un firicel de 


mătase, chiar deasupra văii trandafirilor. Şi Kamaralzaman rămase uluit şi 
cugetă în sineşi: „Dacă această cornalină nu ar avea puteri peste fire, şi dacă 
nu ar fi fost un lucru tare de preţ în ochii domniţei Budur, atunci Budur nu 
l-ar fi păstrat cu atâta străşnicie şi nu l-ar fi ascuns tocmai la locul cel mai 
de preţ al trupului ei! A făcut aşa ca să nu fie nevoită vreodată să se 
despartă de el! De bună seamă că fratele ei Marzauan, magul, trebuie să-i fi 
dat piatra aceasta, ca s-o ferească de deochi şi de pierderea sarcinii!” 

Pe urmă Kamaralzaman, până a împinge mai departe mângâierile începute, 
fu aşa de ispitit să cerceteze mai bine piatra, încât o dezlegă din firul de 
mătase care o ţinea, o luă şi ieşi din cort ca să se uite la ea în lumină. Şi 
văzu că acea cornalină, tăiată în patru feţe, era scrisă cu slove talismanice şi 
cu chipuri necunoscute. Şi, pe când o ţinea în dreptul ochilor spre a-i scruta 
mai bine amănuntele, deodată o pasăre mare se prăbuşi din vineţeala 
văzduhurilor şi, dintr-o rotitură iute ca fulgerul, i-o şi smulse din mână. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute şaptea noapte 


Spuse: 


„..Şi, dintr-o rotitură iute ca fulgerul, i-o şi smulse din mână. Apoi se duse 
să şadă oleacă mai încolo pe vârful unui copac mare, şi se bleojdi la 
Kamaralzaman, nemişcată şi batjocoritoare, ţinând talismanul în cioc. 

La întâmplarea aceea nenorocită, buimăcirea lui Kamaralzaman fu aşa de 
adâncă, încât căscă gura şi rămase câteva clipite fără a se putea clinti; căci 
pe dinaintea ochilor lui trecu toată durerea de care o şi vedea mohorâtă pe 
Budur când va avea să afle pierderea unui lucru care fără îndoială că trebuia 
să-i fie tare scump, încât, când se dezmetici din uluială, Kamaralzaman nu 
mai şovăi a-şi lua hotărârea, înhăţă aşadar o piatră şi alergă spre copacul în 
care şedea cocoţată pasărea. Ajunse la depărtarea potrivită pentru azvârlit 
cu piatra în răpitoare, şi ridică braţul ca s-o ţintească; dar pasărea zbură din 
copac şi se duse să se aşeze pe un alt copac, oleacă mai încolo. Atunci 
Kamaralzaman se luă după ea, şi pasărea îşi luă zborul şi se duse pe un al 
treilea copac. lar Kamaralzaman îşi zise: „Pesemne că a văzut piatra din 
mâna mea. Am s-o arunc, ca să-i arăt că nu vreau s-o lovesc.” Şi aruncă 
piatra hăt departe de el. 

Când îl văzu pe Kamaralzaman că aruncă piatra, pasărea cobori pe 
pământ, dar la o oarecare depărtare totuşi. lar Kamaralzaman îşi zise: 


[> 


„lacătă că mă aşteaptă!” Şi se apropie repede de ea; şi, când era s-o ajungă 
cu mâna, pasărea sări oleacă mai încolo; iar Kamaralzaman sări după ea. Şi 
pasărea sărea, şi Kamaralzaman sărea, şi pasărea sărea, şi Kamaralzaman 
sărea, şi tot aşa ceasuri şi ceasuri în şir, din vale în vale şi din dâmb în 
dâmb, până la căderea nopţii. Atunci Kamaralzaman strigă: 

— Nu este alt ajutor decât la Allah cel Atotputernic! Şi se opri, cu suflarea 
tăiată. lar pasărea se opri şi ea, dar oleacă mai încolo, pe culmea unui dâmb. 

În clipita aceea, Kamaralzaman îşi simţi fruntea asudată, mai mult de 
ciudă decât de trudă, şi se întrebă dacă nu era mai bine să se întoarcă la 
tabie. Şi îşi zise: „Mult-iubita mea Budur ar fi în stare să moară de jale dacă 
i-aş da de ştire despre pierderea acestui talisman cu însuşiri aşa de neştiute 
de mine. Şi-apoi, dacă m-aş întoarce acuma, când beznele sunt aşa de dese, 
tare m-aş primejdui să mă rătăcesc ori să fiu încolţit de fiarele de noapte!” 
Atunci, cufundat în atare gânduri deznădăjduite, nu mai ştiu ce hotărâre să 
ia şi, în descumpănirea lui, se întinse pe pământ, istovit până peste poate. 

Nu conteni totuşi să ia mereu aminte la pasărea ai cărei ochi sticleau ciudat 
în noapte; şi, de fiecare dată când el făcea vreo mişcare ori când se scula cu 
gândul s-o prindă, pasărea bătea din aripi şi da un țipăt ca să-i spună că îl 
vede. Încât Kamaralzaman, sfârşit de osteneală şi de tulburare, se lăsă până 
dimineaţa în voia somnului. 

Dar când se trezi, Kamaralzaman, hotărât să prindă cu orice preţ pasărea 
cea hoaţă, purcese iar după ea; şi goana începu iarăşi, da tot cu atâta de 
puţină izbândă ca şi în ajun. Şi Kamaralzaman, când se lăsă seara, începu să 
se plesnească amarnic, strigându-şi: „Am să mă ţin după ea cât oi mai avea 
o suflare de viaţă!” Şi culese câteva poame şi câteva ierburi, şi se mulţumi 
cu ele drept toată hrana, şi adormi, pândind pasărea, şi pândit şi el de ochii 
ei care sclipeau în noapte. 

Or, a doua zi, se petrecură aceleaşi goane, şi tot aşa până în cea de a zecea 
zi, de dimineaţa până seara; şi, în dimineaţa celei de a unsprezecea zile, 
momit mereu de zborul păsării, ajunse la porţile unei cetăţi aşezate lângă 
marea cea mare. 

În clipita aceea, pasărea se opri; puse jos dinaintea lui cornalina 
talismanică, scoase trei strigăte care ziceau „Kamaralzaman”, luă iarăşi 
cornalina în plisc, se ridică în văzduhuri, şi se tot înălţă, depărtându-se, şi 
pieri peste mare. 

La priveliştea aceea, Kamaralzaman fu cuprins de o atare mânie, încât se 
trânti pe jos, cu faţa la pământ, şi plânse îndelung, scuturat de suspine. 


După mai multe ceasuri de şedere aşa, se hotărî să se ridice, şi se duse la 
pârâiaşul care curgea pe aproape, ca să se spele pe mâini şi pe faţă şi să-şi 
facă îndătinatele curăţiri; pe urmă luă drumul spre cetate, cu gândul la mult- 
iubita sa Budur şi la toate prepunerile pe care ea pesemne că şi le făcea 
despre pieirea lui şi a talismanului,; şi îşi procitea stihuri despre despărţire şi 
despre durerile iubirii, precum acestea dintre multe altele: 


Ca să n-aud zavistioşii 

Cum mă tot ceartă cu ocară: 

M Îndură-ţi soarta, tu cel care 
Iubeşti o frumuseţe rară! 

Când e frumoasă-asa cum este, 
Iubirea-n lanţuri te-nfaşoară! ” 


Ca să n-aud zavistioşii 

Mi-am astupat cu dop de ceară 
Urechile — si strig: „Nu-i alta 
Potrivă ei în nicio ţară! 

Când vrea ursita să te lege, 

În beznă neagră te-nfăşoară, 
Şi mergi prin negură ca orbii 
Şi-alegi ceea ce ea-ti măsoară!” 

Pe urmă Kamaralzaman păşi printre porți şi intră în cetate. Purcese să 
străbată ulițele, fără ca vreunul dintre mulţii locuitori cu care se întâlnea să 
se uite la el cu prietenie, aşa cum fac musulmanii faţă de străini. Încât îşi 
urmă drumul şi ajunse astfel la poarta din cealaltă parte a cetăţii, care da 
către livezi. 

Găsind deschisă poarta de la o livadă mai mare decât celelalte, intră şi 
văzu că vine spre el grădinarul, care, el mai întâi, i se temeni cu bun- 
întâlnişul musulman. lar Kamaralzaman îi răspunse la urarea de bună pace, 
şi răsuflă din adânc când îl auzi că vorbeşte arăbeşte. Şi, după schimbul de 
salamalecuri, Kamaralzaman îl întrebă pe bătrân: 

— Dar ce-i cu toţi locuitorii de pe aici de au un chip aşa de crunt şi o 
înfaţişare de gheaţă aşa de fioroasă şi aşa de neprimitoare? 

Bătrânul cel de treabă răspunse: 

— Binecuvântat fie Allah, copilul meu, că te-a scos teafar din mâinile lor! 
Oamenii care locuiesc în cetatea aceasta sunt nişte năvălitori veniţi de prin 


ţările cele negre ale Apusului; au venit pe mare, într-o zi, au coborât aici la 
țărm pe neaşteptate şi i-au măcelărit pe toţi musulmanii care locuiau în 
cetatea noastră. Se închină la lucruri aiurea şi de nepriceput, vorbesc o 
limbă neguroasă şi păgână, şi mănâncă nişte împuţiciuni care duhnesc urât, 
de pildă brânză putregăită ori vânat învineţit; şi nu se spală niciodată; 
întrucât, de cum se nasc, nişte inşi tare urâţi şi îmbrăcaţi în negru, îi 
stropesc pe căpăţână cu apă, şi stropeala aceea, însoţită de nişte schime 
ciudate, îi scuteşte de orice altă spălare câte zile mai au de trăit. Încât 
oamenii aceştia, ca să nu fie ispitiţi vreodată să se spele, au spart de la bun 
început hammamurile şi havuzurile din cetate; şi au zidit pe temeliile lor 
nişte prăvălii, ţinute de nişte teleleici care vând, în chip de băutură, o zeamă 
galbenă cu spumă, care trebuie să fie pişoarcă dospită, de nu şi mai rău! Cât 
despre soțiile lor, o, fiul meu, d-apoi astea-s prăpădul cel mai scârbavnic! 
Nici ele nu se spală, ca şi bărbaţii lor, da numai îşi înălbesc chipul cu var 
stins şi cu coji de ou făcute praf; şi-apoi nu poartă pe ele niciun fel de 
schimburi, nici baremi şalvarii care să le ferească, pe dedesubt, de ţărâna de 
pe drumuri, încât apropierea de ele, fiul meu, este vătămătoare; şi nici focul 


iadului nu ar ajunge să le curețe”! 

lacătă, o, fiul meu, printre ce oameni îmi închei o viaţă pe care cu mare 
caznă am izbutit s-o scap de la prăpăd. Întrucât, aşa cum mă vezi, eu sunt 
singurul musulman încă în viaţă pe aici! Dar să mulţumim Celui Preaînalt 
carele ne-a făcut să ne naştem într-o credinţă curată precum cerul de unde 
ne-a venit! 

După ce spuse vorbele acestea, grădinarul socoti, după chipul trudit al 
flăcăului, că va fi având trebuinţă de hrană, îl duse în căsuţa lui prăpădită 
din fundul grădinii, şi cu chiar mâinile lui îi dete să mănânce şi să bea. 
După care îl întrebă pe ocolite ce întâmplare pricinuise sosirea sa... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute opta noapte 


Spuse: 


...ce întâmplare pricinuise sosirea sa. 

Kamaralzaman, tulburat de îndatorinţa faţă de bunătatea grădinarului, nu îi 
tăinui nimic din toată păţania lui, şi îşi încheie istorisirea izbucnind în 
lacrimi. 

Moşneagul făcu tot ce putu ca să-l aline şi îi spuse: 


— Copilul meu, domniţa Budur negreşit că trebuie s-o fi luat înaintea ta 
spre împărăţia tatălui tău, la ţara Khaledanului. Tu aici, în casa mea, vei găsi 
căldura dragostei, adăpostul şi tihna, până ce într-o zi Allah are să trimită 
vreo corabie care să poată să te ducă la insula cea mai apropiată şi care se 
cheamă Insula de Abanos. Şi atunci, de la Insula de Abanos până în ţara 
Khaledanului, depărtarea nu este aşa de mare, şi vei găsi acolo multe năi cu 
care să te călătoreşti. Aşa că încă de astăzi am să încep să mă duc la schelă, 
şi în fiecare zi am s-o iau de la cap, până ce am să dau de vreun neguţător 
care să se învoiască să te ia în călătorie la Insula de Abanos; întrucât ca să 
găsesc unul care să vrea să meargă până în ţara Khaledanului ar trebui ani şi 

ani . 

Şi grădinarul nu pregetă să facă precum spusese; ci zile şi luni se 
petrecură, fără ca el să poată afla vreo naie care să plece la Insula de 
Abanos". 

Şi iac-aşa cu Kamaralzaman! 

Şi în ceea ce o priveşte pe Sett Budur, ei i se întâmplară nişte lucruri atâta 
de minunate şi de uluitoare, o, norocitule sultan, încât mă grăbesc să mă 
întorc la ea. lacătă! 

Într-adevăr, când Sett Budur se trezi, cea dintâi mişcare a ei fu accea de a 
deschide braţele ca să-l strângă la piept pe Kamaralzaman. Încât mare îi fu 
mirarea când nu-l găsi alături de ea; iar uluirea îi fu până peste poate când 
băgă de seamă că şalvarii îi erau deznodaţi şi că sfoara de mătase pierise 
dimpreună cu cornalina talismanică. Dar gândi că poate Kamaralzaman, 
care nu o mai văzuse niciodată până atunci, o fi luat-o afară, ca să se uite la 
ea mai bine; şi aşteptă răbdătoare. 

Când, după o bucată de vreme, văzu că beizadea Kamaralzaman nu se 
întoarce, începu să se îngrijoreze rău, şi în curând fu cuprinsă de o tulburare 
amarnică. lar când se lăsă seara fără ca să aducă întoarcerea lui 
Kamaralzaman, nu mai ştiu ce să creadă despre pieirea aceea. Dar îşi zise: 
„Ya Allah! Ce lucru grozav a putut să-l silească pe Kamaralzaman să se 
depărteze aşa, el care nu poate să stea niciun ceas departe de mine? Da cum 
se face că a luat şi talismanul? Ah! talisman afurisit, tu eşti pricina 
despărțirii noastre! Şi tu, afurisitule de Marzauan, fratele meu, prăpădi-te-ar 
Allah că mi-ai dat în dar un lucru aşa de păgubos!” 

Dar când, după două zile, văzu că soţul ei nu se mai întoarce, Sett Budur, 
în loc să-şi piardă minţile cum ar fi făcut orice femeie într-o împrejurare ca 
aceea, găsi la nenorocire o tărie de care făpturile de parte femeiască sunt de 


obicei lipsite. Nu vru să spună nimic nimănuia în privinţa acelei pieriri, de 
frică să nu fie viclenită ori rău slujită de robii ei; îşi înecă durerea în suflet 
şi îi ceru copilei care o slujea să nu scape o vorbă. Pe urmă, ştiind cât de 
desăvârşit se asemuia la înfăţişare cu Kamaralzaman, îşi lepădă pe dată 
hainele femeieşti, luă din ladă hainele lui Kamaralzaman şi începu să se 
îmbrace cu ele. 

Îşi puse mai întâi o haină dungată şi frumoasă, bine potrivită pe mijloc, şi 
care lăsa gâtul gol; se încinse cu un seleaf lucrat din zarafir, în care înfipse 
un jungher cu mânerul de jad învrâstat cu pietre de rubin; îşi acoperi capul 
cu un turban de mătase colorat în mai multe culori, pe care îl strânse 
împrejurul frunţii cu o panglică întreită făcută din păr ca mătasea de cămilă 
mânză şi, după ce isprăvi aceste gătiri, luă în mână un bici, îşi îndreptă 
şalele şi îi porunci copilei roabe să se îmbrace în hainele de care se 
dezbrăcase ea şi să vină pe urma ei. În felul acesta, toată lumea, văzând-o 
pe slujnică, putea să-şi spună: „Este Sett Budur!” 

leşi atunci din cort şi dete semnul de plecare. 

Sett Budur, străvestită în felul acesta în Kamaralzaman, purcese a drumeţi, 
urmată de alaiul ei, zile şi zile în şir, până ce ajunse dinaintea unei cetăţi 
aşezate pe ţărmul mării. Porunci să se ridice corturile la porţile cetăţii şi 
întrebă: 

— Ce cetate este aceasta? 

I se răspunse: 

— Este cetatea de scaun a Insulei de Abanos. 

Ea întrebă: 

— Şi cine este sultan aici? 

I se răspunse: 

— Este sultanul Armanos. 

Ea întrebă: 

— Are copii? 

I se răspunse: 

— Nu are decât o copilă, fecioara cea mai frumoasă din împărăție, şi o 

cheamă Haiat-Alnefus ... 
În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute noua noapte 


Spuse: 


„„.fecioara cea mai frumoasă din împărăție, şi o cheamă Haiat-Alnefus! 

Atunci Sett Budur trimise un sol să ducă o scrisoare sultanului Armanos, 
spre a-i da de ştire despre sosirea sa; iar ea, în scrisoare, se da tot emirul 
Kamaralzaman, fiul sultanului Şahraman, stăpânul de peste ţara Khaledan. 

Când sultanul Armanos auzi ştirea aceea, dat fiind că totdeauna avusese 
cele mai bune legături cu preaputemicul sultan Şahraman, fu bucuros că 
putea să facă cinstirile cetăţii sale faţă de emirul Kamaralzaman. 
Numaidecât, urmat de un alai alcătuit din mai-marii de la saraiul său, porni 
spre corturi, în întâmpinarea domniţei Budur, şi o primi cu toate temenelile 
şi cinstirile pe care gândea că le aduce fiului unui sultan prieten. Şi, în 
pofida şovăielilor domniţei Budur, care încerca să nu primească găzduirea 
cu care o îmbia mărinimos la sarai, sultanul Armanos o înduplecă să-l 
însoţească. Şi îşi făcură intrarea în cetate împreună, în chip falnic. Şi, vreme 
de trei zile, nişte ospeţe strălucite desfătară tot saraiul, cu o îmbelşugare 
peste fire. 

Numai atunci sultanul Armanos se trase de-o parte cu Sett Budur ca s-o 
întrebe cum a călătorit şi ca să afle ce gândea să facă. Or, în ziua aceea, Sett 
Budur, tot străvestită în Kamaralzaman, se dusese la hammamul de la sarai, 
unde nu vroise să primească slujbele niciunui băieş. Şi ieşise de acolo aşa 
de minunat de frumoasă şi atâta de strălucitoare, iar nurii ei aveau un lipici 
atâta de mai presus de fire, sub acel chip de flăcăiandru, încât toată lumea, 
la trecerea sa, îşi curma răsufletul şi îl binecuvânta pe cel Atoatezămislitor. 

Aşadar sultanul Armanos veni să stea jos lângă Sett Budur şi tăinui cu ea 
un lung răspăs de vreme. Şi rămase atâta de înrobit de nurii şi de vorba sa 
dulce, încât îi spuse: 

— Fiul meu, chiar că însuşi Allah te-a trimis în împărăţia mea, ca să fii 
alinul zilelor mele bătrâne şi ca să-mi ţii loc de fecior căruia să pot să-i las 
de moştenire scaunul domniei mele! Vrei tu, copile al meu, să-mi dăruieşti 
atare bucurie, primind să te însori cu singura mea fată Haiat-Alnefus? 
Nimenea pe lume nu este mai vrednic decât tine de ursitele şi de frumuseţea 
ei! De-abia tocmai a împlinit vârsta de măritiş, întrucât de-abia în luna 
trecută a intrat în cel de-al cincisprezecelea an al ei. E o floare rară pe care 
tare mi-ar plăcea să te văd cum o adulmeci! Primeşte-o, fiul meu, iar eu 
numaidecât părăsesc în seama ta scaunul de domnie, pe care vârsta mea 
multă nu îmi mai îngăduie să-i port poverile ostenitoare! 

Îmbierea şi darul acela mărinimos şi atâta de pe neaşteptate o aruncară pe 
domniţa Budur într-o încurcătură tare stânjenitoare. Dintru-ntâi nu ştiu ce să 


facă spre a nu-şi da în vileag tulburarea care o frământa; şi lăsă ochii în jos 
şi chibzui o bună bucată de vreme, pe când o sudoare rece îi îngheţa 
fruntea. Cugetă în sineşi: „Dacă îi răspund că eu, fiind Kamaralzaman, sunt 
însurat cu Sett Budur, îmi va răspunde că Sfânta Carte îngăduieşte patru 
soţii legiuite; dacă îi spun drept, că sunt femeie, ar fi în stare să mă silească 
să mă mărit cu el, ori, dacă nu, treaba s-ar afla de toată lumea şi tare mi-ar fi 
ruşine; dacă nu primesc îmbierea lui părintească, dragostea lui se va preface 
într-o ură cruntă împotriva mea, şi ar fi în stare, de îndată ce voi fi plecat 
din saraiul lui, să-mi întindă vreo capcană, ca să mă dea pieirii. Aşa că este 
mai bine să primesc îmbierea lui, şi să las triştea să se împlinească! Şi cine 
ştie ce-mi ascunde nepătrunsul? Oricum, ajungând sultan, voi dobândi o 
împărăție frumoasă pe care să i-o las lui Kamaralzaman când s-o întoarce. 
Iar cât despre făptuirea lucrului cu Haiat-Alnefus, soţia mea, poate că o fi 
vreo cale; am să cuget eu.” 

Aşa că săltă capul şi, cu chipul îmbujorat de o rumeneală pe care sultanul 
o puse pe seama unei sfieli și a unei stânjeneli de înţeles la un flăcăiandru 
atâta de nevinovat, răspunse: 

— Sunt fiul cuviincios care răspunde cu supunere şi cu ascultare până şi la 
cea mai măruntă dorinţă a sultanului său! 

La vorbele acestea, sultanul Armanos fu bucuros până peste poate şi hotărî 
ca datinile de nuntă să aibă loc chiar în ziua aceea. Începu cu a lăsa scaunul 
domniei în seama lui Kamaralzaman, de faţă cu toţi emirii, dregătorii, 
musaipii şi curtenii săi; puse să se pristăvească vestea în toată cetatea de 
către crainicii obşteşti, şi trimise olăcari în toată împărăţia ca să dea de ştire 
la tot norodul. 

Atunci un ospăț cum nu s-a mai pomenit fu întocmit în cetate şi la sarai, şi, 
în vâlvora strigătelor de veselie şi în zvoană de tilinci şi de geamparale, fu 
scris senetul de căsătorie al proaspătului sultan cu Haiat-Alnefus. 

Când se lăsă seara, sultana cea bătrână, însoţită de slujnicele ei care 
scoteau liu-liu-liu-uri de voioşie, o aduse pe Haiat-Alnefus la Sett Budur, în 
iatacul ei; că ele o luau tot drept Kamaralzaman. Şi Sett Budur, în 
înfăţişarea ei de sultan flăcăiandru, păşi cu drăgălăşenie către soţia sa şi îi 
săltă, pentru întâia oară, iaşmacul de pe chip. 

Atunci toate cele de faţă, la vederea acelei perechi atâta de frumoase, 
rămaseră atâta de răpite, încât păliră de dor şi de tulburare. 

Împlinind datina, mama tinerei Haiat-Alnefus şi toate însoţitoarele ei, după 
ce rostiră un potop de urări şi după ce aprinseră toate făcliile, plecară uşurel 


şi îi lăsară pe proaspeţii însurăţei în odaia de nuntă... 
În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute zecea noapte 


Spuse: 


„„„îi lăsară pe proaspeţii însurăţei în odaia de nuntă. 

Sett Budur fu fermecată de înfăţişarea plină de prospeţime a tinerei Haiat- 
Alnefus şi, dintr-o aruncătură de ochi, o găsi într-adevăr vrednică de râvnit, 
cu ochii ei mari şi negri, speriaţi, cu obrajii luminoşi, cu sânişorii care se 
zugrăveau copili sub cămăşuţa străvezie. Şi Haiat-Alnefus zâmbi sfielnic că 
îi plăcuse soţului ei, măcar că tremura toată de tulburare stăpânită şi îşi lăsă 
ochii în jos, de-abia cutezând să se mişte sub vălurile ei şi sub nestemate. Şi 
totodată putuse şi ea să ia aminte la frumuseţea domnească a flăcăului cu 
obraji de fecioară, care i se părea mai desăvârşit decât fetele cele mai 
frumoase de la sarai. Încât nu fără de tulburare în toată făptură ei îl privi 
cum se apropie încetişor şi cum şade alături de ea pe salteaua cea mare 
aşternută cu chilimuri. 

Sett Budur luă mânuţele copiliţei în mâinile ei şi se aplecă uşurel şi o 
sărută pe gură 

Şi Haiat-Alnefus nu îndrăzni să-i întoarcă sărutul acela atâta de dulce, ci 
închise ochii cu totul şi scoase un oftat de mulţumire adâncă. Iar Sett Budur 
îi luă capul în leagănul braţelor ei, şi o strânse la piept şi, cu glas molcom, îi 
cântă galeş un cântec de o duioşie atâta de alinătoare, încât copila încet- 
încet aţipi cu un zâmbet desfătător pe buze. 

Atunci Sett Budur îi scoase vălurile şi podoabele, o culcă, şi se întinse 
lângă ea, cuprinzând-o în braţe. Şi dormiră amândouă aşa până dimineaţa. 

De cum se deşteptă, Sett Budur, care se culcase cu aproape toate hainele 
pe ea, ba şi cu turbanul pe cap, zori să-şi facă iute spălările cele îndătinate, 
întrucât îşi făcea scaldele pe furiş, ca să nu se dea în vileag, se împodobi cu 
semnele domneşti şi se duse în sala de judeţe ca să primească temenelile 
întregului sarai, să rânduiască treburile, să curme năpăstuirile, să 
căftănească şi să mazilească. Printre alte uşurări pe care le socoti grabnice, 
ridică gloabele, vămeşiile şi popreliştile, împărţi daruri mari oştenilor, 
norodului şi geamiilor. Încât mult o îndrăgiră supuşii ei cei noi şi-i făcură 
urări de bişag şi de viaţă lungă. 


Cât despre 


sultanul 
Armanos Şi 
soţia lui, 


aceştia grăbiră 
a se duce să 
afle ştiri de la 
fiica lor Haiat- 
Alnefus, şi o 
întrebară dacă, , 
soţul ei fusese `. 
destul de 
gingaş şi dacă 
ea nu se simţea 
prea  ostenită; 
căci nu vroiau 
s-o iscodească 
de-a dreptul 
despre lucrul 
cel mai de 
seamă.  Haiat- 

gură, iar eu am adormit în brațele lui, în leagăn de cântece! Ah, ce drăguţ 
este! 

Atunci Armanos întrebă: 

— Asta este tot ce s-a petrecut, copila mea? 

Ea răspunse: 

— Păi da! 

Şi maică-sa întrebă: 

— Atunci, nici măcar nu te-ai dezbrăcat de tot? 

Ea răspunse: 

— Păi nu! 


Atunci tatăl şi mama se uitară unul la altul, da nu mai spuseră nimic; pe 
urmă plecară. Şi iac-aşa cu ei! 

Cât despre Sett Budur, odată treburile isprăvite, se întoarse în iatac la 
Haiat-Alnefus şi o întrebă": 

— Ce ţi-au spus, dulceaţa mea, tatăl tău şi mama ta? 

Ea răspunse: 

— M-au întrebat de ce nu m-am dezbrăcat! 

Budur zise: 

— Asta aşa e! Am să te ajut numaidecât! 

Şi, bucată cu bucată, îi scoase toate hainele, până şi cămăşuţa cea mai de 
pe urmă, şi o luă goală-goluţă în braţe şi se întinse cu ea pe saltea. Atunci, 
dulce de tot, Budur aşternu un sărut pe ochii cei frumoşi ai copilei, şi o 
întrebă: 

— Haiat-Alnefus, mieluşeaua mea, spune-mi, îţi plac bărbaţii? 

Ea răspunse: 

— Nu am văzut niciunul niciodată, afară, bineînţeles, de hadâmbii de la 
sarai. Dar se pare că aceia nu sunt decât pe jumătate bărbaţi! Oare ce le-o 
lipsi ca să fie întregi? 

Budur răspunse: 

— Chiar ceea ce îţi lipseşte şi ţie, o, ochi al meu! 

Haiat-Alnefus, uluită, răspunse: 

— Mie? Păi ce-mi lipseşte mie, pe Allah? 

Budur răspunse: 

— Un deget! 

La vorbele acestea, micuța Haiat-Alnefus, speriată, scoase un țipăt înăbuşit 
şi îşi întinse cele zece degete, uitându-se la ele cu ochii bulbucaţi de spaimă. 
Dar Sett Budur o strânse la piept şi o sărută pe păr şi îi spuse: 

— Pe Allah! ya Haiat-Alnefus, glumeam doar! 

Şi o acoperi mai departe cu sărutări până ce o linişti de-a binelea. Atunci îi 
spuse: 

— Mândreţea mea, sărută-mă! 

Şi Haiat-Alnefus îşi apropie buzele fragede de buzele domniţei Budur şi 
amândouă, înlănţuite aşa, dormiră până dimineaţa... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar în cea de a două sute unsprezecea noapte 


Spuse: 


„..şi amândouă, înlănţuite aşa, dormiră până dimineaţa. 

Atunci Budur plecă să diriguiască treburile împărăției; iar tatăl şi mama 
domniţei Haiat-Alnefus veniră să dobândească veşti de la fata lor. 

Sultanul Armanos întrebă cel dintâi: 

— Ei bine, copila mea, Allah fie binecuvântat! Te văd tot sub pătură! Nu 
cumva eşti prea zdrobită? 

Ea răspunse: 

— Ba deloc! M-am odihnit minunat în braţele soţului meu cel frumos, care 
de data aceasta m-a dezbrăcat de tot şi m-a sărutat pe tot trupul, cu nişte 
sărutări mărunţele şi gingaşe. Ya Allah! tare dulce mai era! Peste tot 
simţeam un potop de furnicături şi de fiori! Dar tare m-a speriat într-un 
rând, când mi-a spus că îmi lipseşte un deget! Dar numai a glumit. Încât 
mângâierile lui atâta m-au desfătat şi mâinile lui erau aşa de dulci pe pielea 
mea, iar buzele lui pe buzele mele le simţeam atâta de fierbinţi şi de pline, 
încât am uitat de mine, până dimineaţa, gândind că mă aflu în rai! 

Atunci sultanul o întrebă: 

— Dar unde sunt ştergarele? Ai pierdut mult sânge, dulceata mea? 

Iar copila, nedumerită, răspunse: 

— Nu am pierdut nimic, nimicuţa! 

La vorbele acestea, tatăl şi mama, deznădăjduiţi până peste poate, se izbiră 
peste obraji, strigând: 

— O, ce ocară pe noi! o, păcatele noastre! de ce ne batjocoreşte aşa soţul 
tău şi pentru ce te scârbeşte până într-atâta? 

Pe urmă, încet-încet, sultanul fu cuprins de o mânie mare şi plecă ţipând 
către soţia sa cu un glas destul de tare, pe care micuta îl auzi: 

— Dacă nici la noapte Kamaralzaman nu îşi îndeplineşte datoria de soţ 
luând fecioria copilei noastre şi scăpându-ne astfel de ocară pe toţi, am să 
ştiu eu cum să-i pedepsesc nevolnicia! Am să-l izgonesc din sarai, după ce 
am să-l dau jos din scaunul de domnie pe care eu i l-am dat, şi nu ştiu dacă 
nu am să-i ard o pedeapsă încă şi mai cumplită! 

Spunând vorbele acestea, sultanul Armanos ieşi din odaia fiicei lui 
înmărmurite, urmat de soţia lui, al cărei nas se alungise până la picioare. 

Încât, după ce se lăsă noaptea, atunci când Sett Budur intră în odaia 
domniţei Haiat-Alnefus, o găsi pe domniţă tristă toată, cu capu-nfundat în 

perne şi scuturata de suspine . 


Se duse lângă ea şi o sărută pe frunte, îi şterse lacrimile şi o întrebă de 
pricina supărării sale; şi Haiat-Alnefus îi spuse cu glas tulburat: 

— O, doamne al meu drag, tatăl meu vrea să-ţi ia îndărăt scaunul de 
domnie pe care ţi l-a dat şi să te alunge din sarai; şi nu mai ştiu ce mai vrea 
încă să-ţi facă! Şi toate astea din pricină că nu vrei să-mi iei fecioria şi să-i 
scapi astfel de ruşine, spre cinstea numelui şi a neamului său! lar eu, o, 
stăpâne al meu mult-iubit, dacă ţi-am spus astea, nu am făcut-o ca să te 
împing să iei ceea ce eşti dator să iei, ci ca să te aperi de primejdia care te 
pândeşte! Că eu toată ziua nu am făcut altceva decât să plâng gândindu-mă 
la răzbunarea pe care tatăl meu o cloceşte împotriva ta! Ah! fie-ţi milă, dă 
zor de-mi răpeşte fecioria şi să faci astfel precum vrea mama, ca ştergarele 
să fie toate cruntate! lar eu mă încredinţez pe de-a-ntregul priceperii tale, şi 
îmi pun tot trupul şi tot sufletul în mâinile tale! Dar tu vei hotărî ce se cere 
să fac eu pentru aceasta! 

La atari vorbe, Sett Budur îşi zise: „A venit ceasul! Văd bine că nu mai 
este nicio cale de scăpare! Îmi pun credinţa în Allah!” 

Şi îi spuse copilei: 

— Ochi al meu, mă iubeşti mult? 

Ea răspunse: 

— Ca pe cer! 

Budur o sărută pe gură şi o întrebă: 

— Şi mai cât? 

Ea răspunse, înfiorată de sărut: 

— Nu ştiu, da mult! 

Şi o întrebă iarăşi: 

— Întrucât mă iubeşti aşa de mult, ai fi fericită dacă, în loc să-ţi fiu soţ, aş 
fi numai fratele tău? 

Copila bătu din palme şi răspunse: 

— Aş muri de bucurie! 

Budur spuse: 

— Şi dacă aş fi fost, dulcea mea, nu fratele, ci sora ta; dacă aş fi fost ca şi 
tine, o fată, în loc să fiu băiat, m-ai fi iubit tot atâta? 

Haiat-Alnefus spuse: 

— Ba şi mai mult, întrucât aş fi mereu cu tine, m-aş juca mereu cu tine, m- 
aş culca într-un pat cu tine, şi nu ne-am despărţi niciodată! 

Atunci Budur o trase pe copilă strâns lângă ea şi îi acoperi ochii cu sărutări 
şi îi spuse: 


— Ei bine, Haiat-Alnefus, ai fi tu în stare să ţii numai pentru tine o taină, 
şi astfel să-mi dai o dovadă de dragostea ta? 

Copila strigă: 

— De vreme ce te iubesc, totul îmi este uşor! 

Atunci Budur o luă pe copilă în braţe şi o ţinu sub buzele ei până ce 
amândouă îşi pierdură răsuflarea; pe urmă se ridică dreaptă şi îi spuse: 

— Uită-te la mine, Haiat-Alnefus, şi fii aşadar sora mea! 

Şi tot atunci, cu o mişcare iute, îşi desfăcu haina, de la gât până la brâu, şi 
lăsă slobozi doi sâni strălucitori încununaţi cu bumbii lor; pe urmă îi spuse: 

— Ca şi tine, dulceaţa mea, sunt femeie, precum vezi! Şi, dacă m-am 
străvestit în bărbat, am făcut-o în urma unei întâmplări ciudate până peste 
fire şi pe care am să ţi-o povestesc fără de zăbavă! 

Atunci şezu jos iarăşi, o luă pe copilă pe genunchi şi îi istorisi toată 
păţania ei, de la început până la sfârşit. Dar nu ar fi de niciun folos s-o mai 
spunem şi noi încă o dată. 

După ce auzi povestea, micuța Haiat-Alnefus rămase până peste poate de 
minunată şi, cum încă se afla la sânul domniţei Budur, o luă de barbă cu 
mânuţa şi îi spuse: 

— O, sora mea, ce viaţă desfătată avem să trăim noi laolaltă până ce se va 
întoarce mult-iubitul tău Kamaralzaman! Deie Allah să vină cât mai iute, ca 


să ne fie fericirea deplină ! 

Şi Budur îi spuse: 

— Să-ţi audă Allah ruga, dragostea mea, iar eu am să i te dăruiesc lui ca pe 
cea de a doua soţie, şi tustrei avem să fim atunci în cea mai desăvârşită 
fericire! 

Pe urmă se sărutară îndelung şi se jucară laolaltă cu o sumedenie de jocuri, 
iar Haiat-Alnefus se minuna de toate amănuntele nurilor pe care îi vedea la 
Sett Budur. Copila îi lua sânii şi zicea: 

— O, sora mea, ce frumoşi sunt sânii tăi! Ia uite! Sunt mai mari ca ai mei! 
Vezi ce mici sunt micuţii mei? Crezi că au să mai crească? 

Şi o cerceta peste tot şi o iscodea despre toate câte le vedea; iar Budur, în 
potopul de sărutări, îi răspundea dăscălind-o cu o înţelegere desăvârşită, iar 
Haiat-Alnefus se dumirea: 

— Ya Allah! acuma pricep eu! Închipuieşte-ţi că atunci când le întrebam 
pe roabe: „La ce slujeşte asta? la ce slujeşte aceea?” ele făceau cu ochiul, 
da nu îmi răspundeau nimic! Altele, spre mânia mea, plescăiau din limbă, 
da nu-mi răspundeau. Iar eu, de ciudă, mă zgâriam pe obraji şi ţipam tot mai 


amarnic: „Spuneţi-mi la ce slujeşte asta? Atunci, la tipetele mele, venea 
fuga mama şi întreba ce am, şi toate roabele îi spuneau: „Are că vrea să ne 
silească a-i lămuri la ce slujeşte aia!” Atunci sultana, maică-mea, supărată 
până peste poate, în ciuda împotrivirilor mele pline de căinţă, îmi dezvelea 
poponeţul şi îmi trăgea o tapangeală straşnică, spunându-mi: „lacă la ce 
slujeşte ăsta!” lar eu, până la urmă, am rămas încredinţată că aceea nu 
slujea decât ca să primească tapangeală; şi tot aşa la fel şi cu celelalte. 

Pe urmă amândouă îşi spuseră şi săvârşiră mai departe un potop de 
nebunii, aşa, încât, dimineaţa, Haiat-Alnefus nu mai avea nimica de învăţat 
şi aflase rostul minunat pe care îl aveau de îndeplinit toate ale sale... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute douăsprezecea noapte 


Spuse: 


.. aflase rostul minunat pe care îl aveau de îndeplinit toate ale sale. 

Atunci, întrucât se apropia ceasul la care tatăl şi mama urmau să se 
ivească, Haiat-Alnefus îi spuse domniţei Budur: 

— Sora mea, ce să-i spun mamei, care are să-mi ceară să-i arăt sângele 
fecioriei mele? 

Budur zâmbi şi spuse: 

— 'Treaba-i uşoară! 

Şi se duse pe furiş şi prinse un pui de găină şi îl gâtui şi mânji cu sângele 
lui armurii copilei şi ştergarele, şi spuse: 

— Nu ai decât să le arăţi astea! Întrucât datina se opreşte aici şi nu 
îngăduie cercetări mai adânci. 

Ea o întrebă: 

— Sora mea, da de ce nu vrei să mi-o iei chiar tu, de pildă cu degetul? 

Sett Budur răspunse: 

— Păi, o, ochi al meu, pentru că te păstrez, aşa cum ţi-am spus, pentru 
Kamaralzaman! 

Cu asta, Haiat-Alnefus fu mulţumită întru totul, iar Sett Budur plecă să 
diriguiască divanul judeţelor. 

Atunci intră la fiica lor sultanul şi sultana, gata să plesnească de mânie 
împotriva ei şi împotriva soţului ei, dacă totul nu se va fi desăvârşit. Dar la 
vederea sângelui şi a coapselor înroşite, se înseninară amândoi, şi 
deschiseră larg uşile de la iatac. Atunci intrară toate femeile şi izbucniră în 


chiote de voioşie şi în liu-liu-liu-uri de izbândă; iar mama, mândră peste 
poate, puse pe o pernă de catifea ştergarele cruntate şi, urmată de tot alaiul, 
făcu ocolul haremului. Şi toată lumea află în felul acesta fericita întâmplare; 
iar sultanul orândui un ospăț mare şi puse să se căsăpească pentru cei săraci 
o sumedenie de oi şi de cămile tinere. 

lar sultana şi oaspetele său intrară la tânăra Haiat-Alnefus, şi fiecare o 
sărută între ochi, plângând, şi şezură cu ea până în deseară, după ce o 
duseseră la hammam, învelită în broboade, ca să nu răcească. 

Cât despre Sett Budur, apoi ea urmă în fiecare zi să stea aşa în scaunul de 
domnie al Insulei de Abanos şi să se facă îndrăgită de supuşii ei, care o 
credeau bărbat şi care îi făceau urări de viaţă lungă. Dar când se lăsa seara, 
se întorcea cu drag la prietena ei, copila Haiat-Alnefus, o lua în braţe şi se 
întindea cu ea pe saltea. Şi amândouă, îmbrăţişate ca un soţ cu soţia lui, se 
alintau până dimineaţa cu tot soiul de fleacuri şi de zbenghiuri gingaşe, 


aşteptând întoarcerea mult-iubitului lor Kamaralzaman. Şi iac-aşa! 

Şi în ceea ce îl priveşte pe Kamaralzaman, iacătă! Rămăsese în casa 
grădinarului, musulmanul cel de treabă, dincolo de zidurile cetăţii locuite de 
năvălitorii cei atâta de vrăjmaşi veniţi din ţările apusului. lar părintele său, 
sultanul Şahraman din insulele Khaledanului nu se mai îndoia, după ce 
văzuse în pădure mădularele însângerate, de pieirea mult-iubitului său 
Kamaralzaman; şi îmbrăcase haine de moarte, şi el şi toată împărăţia lui, şi 
pusese să se zidească un cenotaf în care se închisese să plângă în tăcere 
moartea copilului său. 

Şi, la rându-i, Kamaralzaman, cu toată tovărăşia bătrânului grădinar care 
făcea tot ce putea spre a-l veseli şi a-i da nădejde că are să se ivească vreo 
naie care să-l ducă la Insula de Abanos, trăia mâhnit şi îşi aducea aminte cu 
durere de zilele frumoase de odinioară. 

Or, într-o zi, pe când grădinarul, după obiceiul lui, se dusese să dea o roată 
pe la ţărmuri în căutarea corăbiei care să primească a-l lua pe oaspetele său, 
Kamaralzaman şedea tare mohorât în grădină şi îşi procitea stihuri, uitându- 
se la jocul păsărelelor, şi deodată luarea aminte îi fu stârnită de tipetele 
răguşite scoase de două păsări mari. Săltă capul către copacul de unde 
venea acea zarvă şi văzu o încăierare crâncenă, cu lovituri aprige de 
pliscuri, de gheare şi de aripi. Dar în curând, chiar dinaintea lui, una dintre 
cele două păsări se rostogoli fără de viaţă, în vreme ce biruitoarea îşi luă 
zborul spre depărtări. 


Şi, tot atunci, alte două păsări, încă şi mai mari, cocoţate în vârful unui 
pom din apropiere, şi care văzuseră încăierarea, veniră şi şezură jos lângă 
pasărea moartă; una se aşeză la capul răposatei, iar cealaltă la picioare; pe 
urmă amândouă îşi plecară mâhnite capul şi începură să plângă vădit. 

La priveliştea aceea, Kamaralzaman rămase tulburat până peste poate şi se 
gândi la soţia lui, Sett Budur; pe urmă începu, stârnit de lacrimile păsărilor, 
să plângă şi el. 

După o bucată de vreme, Kamaralzaman le văzu pe cele două păsări cum 
sapă o groapă cu ghearele şi cu pliscurile şi cum o îngroapă acolo pe 
moartă. Pe urmă îşi luară zborul şi, după un răstimp, se întoarseră chiar 
lângă groapă, da ţinând-o, una de o aripă, iar cealaltă de picioare, pe pasărea 
ucigaşă, care se zbătea amarnic să scape şi scotea nişte ţipete înfricoşate. O 
aşternură, fără să-i dea drumul, pe mormântul răposatei, şi cu câteva lovituri 
iuți cu pliscul o spintecară, ca să răzbune astfel omorul, îi smulseră 
măruntaiele şi îşi luară zborul, lăsând-o să se zbată de ceasul morţii pe 
pământ... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute şaisprezecea noapte 


Spuse: 


„„„Şi îşi luară zborul, lăsând-o să se zbată de ceasul morţii pe pământ. 

lac-aşa, iar Kamaralzaman rămase înlemnit de uimire, văzând o privelişte 
atâta de nemaipomenită. Pe urmă, după ce păsările plecară, fu împins de 
ispită şi se duse la locul unde zăcea sfâşiată pasărea ucigaşă şi, privind la 
stârvul ei, zări în mijlocul rânzei spintecate cum străluceşte ceva roşu, care 
îi stârni luare-aminte. Se aplecă şi, ridicând lucrul acela, se prăbuşi leşinat 
de tulburare; iacătă că găsise cornalina talismanică a domniţei Budur! 

Când se trezi din leşin, strânse la piept talismanul cel scump, pricină a 
atâtor necazuri, şi suspine, şi căinţe, şi dureri, şi strigă: „Deie Allah ca 
aceasta să fie o prevestire de noroc şi semnul că voi găsi şi pe mult-iubita 
mea Budur!” Pe urmă sărută talismanul şi îl duse la frunte, apoi îl înfăşură 
cu grijă într-o bucată de pânză şi şi-l legă de mână, ca să ferească orice 
primejdie de a-l mai pierde vreodată. Şi începu să ţopăie de bucurie! 

Când se linişti, îşi aduse aminte că grădinarul cel de treabă îl rugase să 
scoată din rădăcini un roşcov bătrân care nu mai da nici frunze, nici fructe. 
Se încinse aşadar peste mijloc cu un brâu de cânepă, îşi sumese mânecile, 


luă un topor şi un coş şi se apucă pe dată de treabă, izbind vârtos în 
rădăcinile de la faţa pământului ale pomului bătrân. Şi deodată simţi că 
tăişul toporului răsună ca atunci când se izbeşte de ceva tare ca de fier, şi 
auzi un fel de vuiet surd care se înfunda în pământ. Dete atunci la o parte 
pământul şi pietrele, şi scoase astfel la iveală un capac mare de acioaie pe 
care se grăbi să-l ridice. Dedesubt văzu o scară cioplită în piatră, cu zece 
trepte destul de înalte; şi, după ce rosti vorbele cele izbăvitoare la ilah ill’ 
Allah, grăbi să coboare şi dete de o criptă mare şi pătrată, de pe vremurile 


cele de demult ale lui Thammud şi ale lui Aad”; şi în cripta aceea mare şi 
boltiră găsi douăzeci de chiupuri uriaşe, aşezate frumos în rând, pe lângă 
pereţi. Săltă capacul de pe cel dintâi şi văzu că era plin până la gură cu 
drugi de aur roşu; săltă apoi cel de al doilea capac, şi văzu că cel de al 
doilea chiup era plin ochi cu pulbere de aur. Le deschise apoi şi pe celelalte 
optsprezece şi le află pline cu drugi şi cu pulbere de aur, pe rând. 

Kamaralzaman, după ce se dezmetici din uluire, ieşi din criptă, puse 
capacul la loc, îşi isprăvi treaba, udă pomii după obiceiul pe care şi-l făcuse 
de a-l ajuta pe grădinar, şi nu se opri decât seara, când prietenul său cel 
bătrân se întoarse. 

Cele dintâi vorbe pe care grădinarul i le spuse lui Kamaralzaman fură spre 
a-i da de ştire o veste bună. Aşa că îi spuse: 

— O, copilul meu, am bucuria să-ţi dau de ştire plecarea ta apropiată spre 
tara musulmanilor. Am găsit, într-adevăr, o corabie năimită de nişte 
neguţători bogaţi şi care urmează să ridice pânzele peste trei zile; şi am 
vorbit cu căpitanul care s-a învoit să te treacă până la Insula de Abanos. La 
vorbele acestea, Kamaralzaman tare se mai bucură, şi îi sărută mâna 
grădinarului şi spuse: 

— O, taică al meu, aşa precum tu îmi dai de ştire vestea cea bună, şi eu am 
la rându-mi să-ţi dau de ştire o altă veste, care socot că are să te bucure... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute nouăsprezecea noapte 


Spuse: 


...O altă veste, care socot că are să te bucure, măcar că tu nu eşti ros de 
lăcomia oamenilor acestui veac, iar inima ta este curată de orice zavistnicie! 
Osteneşte-te numai să vii cu mine în grădină, şi am să-ţi arăt, o, taică al 
meu, ce noroc mare îţi trimite soarta milostivă! 


Îl duse atunci pe grădinar la locul unde se înălţase roşcovul cel uscat, săltă 
capacul cel mare şi, în pofida uluirii şi a spaimei sale, îl înduplecă să 
coboare în criptă şi dezveli dinaintea lui cele douăzeci de chiupuri pline cu 
drugi şi cu pulbere de aur. Şi bietul grădinar, năucit, ridica mâinile şi făcea 
ochii mari spunând, dinaintea fiecărui chiup: 

— Ya Allah! 

Pe urmă Kamaralzaman îi spuse: 

— lacătă găzduirea ta răsplătită de către cel Atoatedătător! Mâna pe care 
un străin a întins-o către tine ca să-l ajuţi la nevoie, tot ea se întinde acuma 
şi face să curgă aurul în casa ta! Aşa vor ursitele cele prielnice faţă de 
faptele smălţuite cu frumuseţea cea neprihănită şi cu bunătatea inimilor 
săritoare! 

La spusele acestea, moşul grădinar, fără a mai putea să îngaime o vorbă, 
începu să plângă, iar lacrimile lunecau încet pe barba lui lungă şi până pe 
piept. Pe urmă izbuti să grăiască şi spuse: 

— Copilul meu, ce vrei tu să facă un moşneag ca mine cu aurul şi cu 
bogăţiile astea? Sunt sărac, aşa, da fericirea mea e destulă şi mi-ar fi cu de 
prisos dacă vei binevoi să-mi dai numai o drahmă sau două ca să cumpăr un 
giulgiu pe care, când o fi să mor în singurătatea mea, să mi-l pun alături, 
pentru ca vreun trecător milos să aşeze rămăşiţele mele întru aşteptarea 
judeţului! 

Iar de data aceasta fu rândul lui Kamaralzaman să plângă. Pe urmă îi spuse 
bătrânului: 

— O, taică al înţelepciunii, o, şeicule cu mâini înmiresmate, sfânta 
sihăstrie în care se scurg anii tăi cei paşnici şterge de dinaintea ochilor tăi 
pravilele, făcute pentru turmele adamice, ale dreptăţii şi nedreptăţii, ale 
minciunii şi adevărului! Ci eu mă întorc între oamenii cei cruzi, şi pravilele 
acestea nu aş putea să le uit fără primejdia de a fi sfâşiat! Aurul accsta, o, 
taică al meu, este aşadar al tău pe deplin, întrucât locul acesta este al tău de 
la Allah! Dar, dacă vrei tu, hai să-l împărţim! Eu am să iau jumătate, iar tu 
cealaltă jumătate. Altminteri nu mă ating chiar de nimic! 

Atunci bătrânul grădinar spuse: 

— Fiul meu, maică-mea m-a născut chiar pe locul acesta, acum nouăzeci 
de ani, pe urmă a murit; iar tatăl meu a murit şi el. lar ochiul lui Allah a 
vegheat paşii mei şi am crescut la umbra acestei grădini şi în şopotul 
pârâului strămoşesc, îmi sunt dragi pârâul şi grădina aceasta, o, copilul meu, 
şi frunzele acestea murmurătoare, şi soarele, şi pământul acesta părintesc 


peste care umbra mi se aşterne slobodă şi se odihneşte, şi la vreme de 
noapte luna de peste aceşti pomi care îmi zâmbeşte până dimineaţa. Toate 
îmi vorbesc, o, copilul meu! 'Ţi-o spun, ca să ştii pricina ce mă ţine aici şi 
mă opreşte să plec cu tine către ţările musulmanilor. Eu sunt cel mai de pe 
urmă musulman din ţara aceasta în care au trăit strămoşii mei. Aşa că oasele 
mele să albească aici, şi cel mai de pe urmă musulman să moară cu faţa 
întoarsă spre soarele care luminează un pământ acum pângărit, spurcat cum 
este de fiii varvari ai apusului întunecat! 

Aşa grăi moşneagul cu mâinile tremurătoare. Pe urmă adăugă: 

— În ceea ce priveşte chiupurile acestea de preţ care te frământă, ia-le, 
dacă aşa vrei, pe cele zece dintâi, şi lasă-le pe celelalte zece în criptă. Au să 
fie răsplata celui ce va pune în pământ giulgiul în care voi dormi. Dar asta 
nu este totul! Nu acesta-i greul! Greul este cum să încarci chiupurile pe 
corabie, fără a stârni luare-aminte şi fără să aţâţi lăcomia oamenilor cu 
suflet negru care locuiesc în cetate. Or, măslinii din grădina mea s-au 
încărcat cu poame, iar acolo unde te duci, în Insula de Abanos, măslinele 
sunt lucru rar şi tare prețuit! Aşa că am să dau fuga să cumpăr douăzeci de 
chiupuri mari pe care avem să le umplem până la jumătate cu drugi şi praf 
de aur, iar cealaltă jumătate, până sus, cu măsline din grădina mea. Şi numai 
atunci vom putea să le cărăm fără teamă la corabia gata de plecare. 

Sfatul fu urmat numaidecât de Kamaralzaman, care îşi trecu ziua pregătind 
chiupurile cumpărate. Şi, cum nu îi mai rămăsese decât ultimul chiup de 
umplut, îşi zise: „Ialismanul acesta vrăjit nu este prea la adăpost la mâna 
mea; s-ar putea să mi-l fure careva când dorm; s-ar putea pierde astfel. Aşa 
că este mai bine să-l pun Ia fundul chiupului; pe urmă îl acopăr cu drugii şi 
cu pulberea de aur, şi deasupra peste toate am să aşez măslinele!” Şi pe dată 
făcu precum gândise; iar când isprăvi, astupă şi ultimul chiup cu capacul de 
lemn alb; şi, ca să-l cunoască la nevoie pe acel chiup dintre cele douăzeci, îi 
făcu o crestătură în partea de jos, apoi, mulţumit de treabă, îşi scrijelă 
numele întreg cu cuțitul, Kamaralzaman, în slove frumos înlănţuire. 

Când isprăvi treaba, îl rugă pe prietenul său cel bătrân să le dea de ştire 


oamenilor de pe corabie să vină a doua zi să ia chiupurile ”. 

lar moşneagul îşi îndeplini numaidecât solia, apoi se întoarse acasă, ostenit 
oleacă, şi se culcă toropit de o fierbinţeală uşoară şi de tremurături. 

A doua zi dimineaţă, bătrânul grădinar, care în toată viaţa lui nu fusese 
suferind, simţi că răul lui din ajun sporeşte, dar nu vroi să-i spună nimic lui 
Kamaralzaman, ca să nu-i mohorască plecarea. Rămase pe saltea, pradă 


unei slăbiciuni mari, şi pricepu că nu mai aveau a zăbovi mult clipele lui 
cele de pe urmă. 

Pe la prânz, năierii veniră la grădină să ia chiupurile, şi îi cerură lui 
Kamaralzaman, care grăbise să le deschidă poarta, să le arate ce aveau de 
luat. El îi duse lângă gard şi le arătă, rânduite, cele douăzeci de chiupuri, 
spunându-le: 

— Sunt pline cu măsline de cel mai bun soi. Aşa, încât vă rog să luaţi 
seama să nu le hurducăiţi prea tare! 

Pe urmă căpitanul, care îşi însoţise oamenii, îi spuse lui Kamaralzaman: 

— Şi mai cu seamă, domnia ta, ai grijă să vii la vreme; întrucât mâine de 
dimineaţă vântul suflă dinspre uscat, iar noi avem să ridicăm pânzele 
numaidecât! 

Şi luară chiupurile şi plecară... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute douăzeci şi doua noapte 


Spuse: 


...Şi luară chiupurile şi plecară. 

Atunci Kamaralzaman intră în casă la grădinar şi îl găsi tare îngălbenit la 
chip, măcar că luminat de o seninătate mare. Îl întrebă cum îi este şi află 
astfel de răul care îl chinuia pe prietenul său; şi rămase tare îngrijorat, îi 
dete să bea tot soiul de fierturi de ierburi de leac, dar fără mare folos. Pe 
urmă şezu cu el toată ziua, şi îl veghe peste noapte, şi putu să vadă astfel 
cum boala se înrăutăţea, încât, de dimineaţă, grădinarul cel de treabă, care 
de-abia mai avea putere să-l cheme la căpătâiul său, îl luă de mână şi îi 
spuse: 

— Kamaralzaman, fiul meu, ascultă! Nu este alt Dumnezeu decât numai 
unul Allah! Şi domnul nostru Mahomed este trimisul lui Allah! 

Apoi îşi dădu duhul. 

Atunci Kamaralzaman izbucni în lacrimi şi rămase multă vreme să plângă 
lângă el. Se sculă apoi, îi închise ochii, îi dete îngrijirile cele mai de pe 
urmă, îi întocmi un giulgiu alb, îi săpă groapa şi îl aşeză în pământ pe cel 
din urmă fiu de musulman din ţara aceea ajunsă păgână. Şi numai atunci se 
gândi să plece la corabie. 

Cumpără nişte merinde, încuie poarta de la grădină, luă cheia cu el şi 
alergă degrabă la țărm, când soarele era de mult sus pe cer; ci doar ca să 


vadă corabia, cu toate pânzele întinse, dusă de vântul prielnic către largul 
mării. 

Jalea lui Kamaralzaman, la priveliştea aceea, fu până peste poate; şi nu 
lăsă să se vadă nimic, ca să nu râdă pe seama lui lepădăturile din port; şi luă 
mohorât drumul îndărăt spre grădină, peste care acum, după moartea 
moşneagului, era singur urmaş şi singur stăpân, încât, odată ajuns la căsuţă, 
se prăbuşi pe saltea şi plânse pentru sine, pentru mult-iubita lui Budur şi 
pentru talismanul pe care îl pierduse acuma a doua oară. 

Aşa că jalea lui Kamaralzaman fu fără margini când se văzu silit de soarta 
vitregă să mai zăbovească până cine ştie când în ţara aceea vrăjmaşă; iar 
gândul că pierduse pe totdeauna talismanul domniţei Budur îl mohora încă 
şi mai tare, şi îşi zicea: „Necazurile mele au început o dată cu pierderea 
talismanului; iar norocul mi s-a întors când l-am găsit; şi-acuma, dacă l-am 
pierdut iar, cine ştie ce năpaste au să se abată pe capul meu!” Dar într-un 
sfârşit strigă: „Nu este ajutor decât la Allah Preaînaltul!” Pe urmă se sculă 
şi, ca să nu se primejduiască să piardă şi cele zece chiupuri care mai 
alcătuiau comoara din hrubă, se duse şi mai cumpără douăzeci de chiupuri, 
puse în ele pulberea şi drugii de aur, şi le umplu până sus cu măsline, 
spunându-şi: „Astfel au să fie gata, în ziua în care Allah are s-o scrie pentru 
plecarea mea!” Şi se apucă să stropească legumele şi pomii roditori, 
procitindu-şi stihuri jalnice despre dragostea lui pentru Budur. Şi iac-aşa cu 
el! 

Cât despre corabie, aceasta, cu vânt prielnic, nu zăbovi să ajungă la Insula 
de Abanos, şi înfipse furca chiar sub cheiul peste care se înălța saraiul în 
care sălăşluia domniţa Budur sub numele de Kamaralzaman. 

La vederea acelei corăbii care intra în port cu toate pânzele desfăşurate şi 
cu toate flamurile în vânt, Sett Budur fu cuprinsă de un imbold până peste 
poate de a se duce s-o vadă, cu atât mai mult cu cât trăgea mereu nădejde că 
are să-l afle într-o zi sau alta pe soţul său Kamaralzaman pe puntea vreuneia 
dintre corăbiile ce soseau din depărtări. Porunci câtorva dintre cămăraşii săi 
s-o însoţească şi se duse pe puntea naiei care, de altfel, i se spunea că e 
încărcată cu mărfuri tare bogate. 

Când ajunse pe punte, ceru să fie chemat căpitanul şi îi spuse că vrea să 
cerceteze corabia. Pe urmă, când se încredinţă că printre mulţimea de 
călători nu se afla şi Kamaralzaman, îl întrebă pe căpitan: 

— Ce ai cu tine ca încărcătură, o, reizule? 

El răspunse: 


— O, stăpâne al meu, pe lângă neguţătorii care se călătoresc, avem în 
chilnele noastre ţesături frumoase şi mătăsuri din toate ţările, horbote pe 
urşinicuri şi atlazuri, pânzeturi zugrăvite ca pe vremuri ori ca astăzi, de cea 
mai frumoasă strălucire, şi alte mărfuri de preţ; avem leacuri chinezeşti şi 
indieneşti, prafuri şi frunze tămăduitoare, balsamuri, alifii, iruri, unsori şi 
uleiuri scumpe; avem nestemate, mărgăritare, chihlimbare galbene şi 
coraiuri; avem de asemenea mirodii de toate soiurile şi parfumuri rare, 
musc, chihlimbar cenuşiu şi tămâie, mastic în picuri străvezii, smirnă tare şi 
uleiuri de toate florile; avem camfor, coriandru, cardamoame, cuişoare, 
scorţişoară de la Serendib, tamar indienesc, şi ienibahar; avem, într-un 
sfârşit, din cel din urmă port, măsline de soi, dintre cele ce se cheamă 
gâtlane, acelea care au pielita tare subţire şi o carne dulce şi de culoarea 
untdelemnului... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute douăzeci şi cincea noapte 


Spuse: 


„„.„acelea care au pieliţa tare subţire şi o carne dulce şi culoarea ca de 
untdelemn. 

Când auzi de măsline, domniţa Budur, care murea după măsline, îl opri pe 
căpitan şi îl întrebă, cu ochii sclipind de poftă: 

— Ah! cam câte măsline de-acelea gâtlane aveţi? 

El răspunse: 

— Avem douăzeci de chiupuri voinice. 

Ea spuse: 

— Sunt voinice tare, spune-mi? Şi se află în ele şi măsline din acelea de 
soi rotund, ştii, din cel la care se scoate sâmburele ca să fie umplute cu 
capere acrişoare, şi pe care sufletul meu le râvneşte mai mult decât pe cele 
cu sâmburi? 

Reizul holbă ochii şi spuse: 

— Socot că trebuie să fie şi din acelea în chiupuri. 

La vorbele acestea, domniţa Budur simţi că i se umple gura de apă de atâta 
poftă şi întrebă: 

— Tare aş dori să cumpăr unul dintre acele chiupuri. 

Căpitanul răspunse: 


— Măcar că stăpânul lor a pierdut ceasul de plecare a corăbiei, iar eu nu 
pot să fac ce vreau cu ele, stăpânul nostru sultanul are voie să ia ce-i place! 

Şi strigă: 

— Hei, flăcăi! aduceţi din chilnă unul din cele douăzeci de chiupuri cu 
măsline! 

Şi numaidecât corăbierii aduseră, după ce îl scoaseră din chilnă, unul din 
cele douăzeci de chiupuri. 

Sett Budur săltă capacul şi rămase atâta de mulţumită de înfăţişarea 
minunată a măslinelor, încât strigă: 

— Vreau să le cumpăr pe toate douăzeci! Cât ar putea să coste la preţul din 
suk? 

Căpitanul răspunse: 

— La preţul din sukul din Insula de Abanos, măslinele preţuiesc mai bine 
de o sută de drahme acuma, socot eu. 

Sett Budur spuse către cămăraşii ei: 

— Plătiţi-i reizului o mie de drahme de fiecare chiup. 

Şi adăugă: 

— Când ai să te întorci în ţara negustorului, să-i plăteşti astfel preţul 
măslinelor. 

Şi plecă, urmată de hamalii încărcaţi cu chiupurile cu măsline. 

Cea dintâi grijă a domniţei Budur, când ajunse la sarai, fu să se ducă la 
draga ei Haiat-Alnefus ca să-i dea de ştire despre sosirea măslinelor. lar 
când chiupurile, urmând poruncile date, fură aduse în harem, Budur şi 
Haiat-Alnefus, nerăbdătoare până peste poate, porunciră să fie adusă o tabla 
mare, cea mai mare dintre toate tablalele de dulciuri, şi porunciră roabelor 
să ridice binişor cel dintâi chiup şi să-l deşerte pe tabla, în aşa fel ca să 
alcătuiască o grămadă orânduită din care să poată alege măslinele cu 
sâmburi de cele care ar putea să fie umplute. 

Încât mare fu mirarea domniţei Budur şi a prietenei sale când văzură 
măslinele amestecate cu drugi şi cu pulbere de aur! Dar uimirea nu era chiar 
neadumbrită de nemulţumire, la gândul că măslinele ar fi putut să fie 
vătămate de acea amestecătură. Încât Budur porunci să fie aduse alte tablale 
şi să se deşerte toate celelalte chiupuri, rând pe rând, până la cel de al 
douăzecelea. Dar când roabele răsturnară şi pe cel de al douăzecelea chiup 
şi când numele lui Kamaralzaman se ivi de dedesubtul lui, şi când 
talismanul străluci în mijlocul măslinelor răsturnate, Budur scoase un țipăt, 
îngălbeni de tot şi căzu leşinată în braţele domniţei Haiat-Alnefus. 


Cunoscuse cornalina pe care o purtase legată cu nod de mătase la şălvăraşii 
ei! 

Când Sett Budur, mulţumită îngrijirilor date de Haiat-Alnefus, îşi veni în 
fire din leşin, luă cornalina talismanică şi şi-o duse la buze, suspinând de 
bucurie; pe urmă, ca nu cumva roabele să-i dibăcească străvestirea, le 
porunci tuturora să plece şi îi spuse prietenei sale: 

— Iacătă, o, mult-iubita mea dragă, taiismanul care a pricinuit despărţirea 
mea de soţul meu drag. Ci, întocmai precum l-am găsit iarăşi, tot aşa 
gândesc să-l găsesc şi pe cel a cărui venire ne-ar umple pe amândouă de 
bucurie! 

Numaidecât trimise după reizul naiei, care se înfăţişă între mâinile ei, şi 
sărută pământul, şi aşteptă să fie întrebat. Atunci Sett Budur îi spuse: 

— Poţi să-mi spui, o, căpitane, ce face în ţara lui stăpânul chiupurilor cu 
măsline? 

El răspunse: 

— Este ajutor de grădinar, şi trebuia să vină şi el pe corabie odată cu 
măslinele, ca să le vândă aici, dar a pierdut plecarea corăbiei. 

Budur spuse: 

— Ei bine, să ştii, o, căpitane, că, după ce am gustat din măsline, între care 
cele mai frumoase sunt într-adevăr bune de umplut, am priceput că acela 
care le-a pregătit nu poate să fie altul decât bucătarul meu de odinioară; că 
numai el ştia să dea umpluturii cu capere atâta pişcăciune şi atâta frăgezime 
totodată, care îmi plac peste măsură. Şi afurisitul de bucătar a fugit într-o zi, 
de frică să nu fie pedepsit pentru că îl betejise pe băiatul de la bucătărie, 
tăbărând pe el cu nişte zoruri prea grele şi cam nepotrivite. Aşa că trebuie să 
ridici iarăşi pânzele şi să mi-l aduci cât mai degrabă cu putinţă pe ajutorul 
acela de grădinar, care tare prepun că este bucătarul meu de odinioară, 
făptaşul betejirii ajutorului lui cel gingaş. Şi am să te răsplătesc straşnic 
dacă vei pune destul zor în îndeplinirea poruncilor mele: altminteri 
niciodată nu am să-ţi îngăduiesc să mai vii în împărăţia mea; ba chiar, dacă 
ai să mai vii, am să pun să fii ucis, dimpreună cu toţi oamenii tăi de pe 
corabie... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute douăzeci şi opta noapte 


Spuse: 


...am să pun să fii ucis, dimpreună cu toţi oamenii de pe corabia ta! 

La vorbele acestea, căpitanul nu putu să răspundă decât cu ascultare şi cu 
supunere şi, în ciuda pagubei pe care plecarea aceea silită o aducea 
negustorilor lui, se gândi că la întoarcere are să fie despăgubit de sultan, şi 
ridică numaidecât pânzele. Şi Allah îi scrise o plutire prielnică, încât ajunse 
în câteva zile la cetatea păgânească, şi coborî de pe corabie, la vreme de 
noapte, cu năierii cei mai voinici de pe corabie. 

Numaidecât se duse cu ceata la grădina unde sălăşuia Kamaralzaman şi 
bătu la poartă. 

La ceasul acela, Kamaralzaman, isprăvindu-şi treburile zilnice, şedea 
amărât şi, cu lacrimile în ochi, îşi procitea stihuri despre despărțire”. Dar 
când auzi bătaia în poartă, se ridică şi se duse să întrebe: 

— Cine e acolo? 

Căpitanul, cu glas prefăcut ruginit, spuse: 

— Un sărman de-al lui Allah! 

La ruga aceea, rostită pe arăbeşte, Kamaralzaman simți cum îi zvâcneşte 
inima de milă; şi deschise. Şi numaidecât fu înşfăcat şi priponit belci; iar 
grădina fu năpădită de corăbierii care, când văzură cele douăzeci de 
chiupuri rânduite ca şi întâia oară, se repeziră să le ducă. Pe urmă se 
întoarseră cu toţii la corabie şi ridicară pe dată pânzele. 

Atunci căpitanul, înconjurat de oamenii lui, se duse la Kamaralzaman şi îi 
spuse: 

— A, tu eşti doritorul de băieţi care l-ai betejit pe copilul de la bucătăria 
sultanului! La sosirea corăbiei, ai să găseşti ţeapa gata să-ţi facă şi ţie la fel, 
dacă nu cumva te ispiteşte încă de pe acum să te şpănguiască flăcăii aceştia 
stătuţi! 

Şi îi arătă năierii care făceau cu ochiul uitându-se la el, căci li se părea un 
chilipir minunat de luat în colti. 

La vorbele acestea, Kamaralzaman, măcar că fusese slobozit din legături 
de cum ajunsese pe punte, şi care nu rostise un cuvânt şi se lăsase în seama 
soartei, nu mai putu să îndure atare învinuire şi strigă: 

— Mă adăpostesc întru Allah! Au nu ţi-e ţie ruşine să vorbeşti aşa, o, 
căpitane? Căieşte-te întru Prorocul! 

Reizul răspunse: 

— Binecuvântarea lui Allah şi rugăciunea fie asupra-i (a Prorocului) şi 
asupra tuturor alor săi! Dar chiar tu eşti acela care l-a betejit pe băiat! 

La vorbele acestea, Kamaralzaman iarăşi strigă: 


— Mă adăpostesc întru Allah! 

Reizul i-o tăie: 

— Aibă-ne Allah întru mila sa! Ne adăpostim sub paza lui! 

lar Kamaralzaman îi răspunse: 

— O, oameni buni, mă juruiesc pe viaţa Prorocului (asupra-i fie ruga şi 
pacea!) că nu pricep nimic din atare învinuire şi că nu mi-a călcat niciodată 
piciorul în Insula aceea de Abanos unde mă duceti, şi nici în saraiul 
sultanului de acolo! Rugaţi-vă Prorocului, o, oameni buni! 

Atunci toţi răspunseră cumu-i datina: 

— Asupra-i fie binecuvântarea! 

Şi căpitanul urmă: 

— Adică nu ai fost niciodată bucătar şi nu ai vătămat niciun copil în viaţa 
ta? 

Kamaralzaman, burzuluit până peste poate, scuipă şi strigă: 

— Mă adăpostesc întru Allah! Faceţi cu mine ce vreţi, întrucât, pe Allah! 
limba mea nu are să se mai ostenească a da asemenea răspunsuri! 

Şi nu mai vru să scoată o vorbă. Atunci căpitanul adăugă: 

— În ceea ce mă priveşte, sarcina mea are să fie îndeplinită când am să te 
dau în mâna sultanului. Dacă eşti nevinovat, ai să te descurci şi tu cum vei 
putea! 

Într-acestea, corabia ajunse la Insula de Abanos; şi numaidecât reizul 
coborî pe țărm şi îl duse pe Kamaralzaman la sarai, şi ceru să intre la sultan. 
Şi pe dată, întrucât era aşteptat, fu poftit în sala domnească. 

Or, Sett Budur, ca să nu se dea pe faţă, şi spre folosul ei şi al lui 
Kamaralzaman, ticluise un tertip tare înțelept, mai cu seamă pentru o 
femeie. 

Încât, după ce se uită la acela pe care îl adusese căpitanul, dintr-o 
aruncătură de ochi îl şi cunoscu pe mult-iubitul ei Kamaralzaman; păli de 
tot la chip şi se făcu galbenă ca şofranul. Şi toţi puseră schimbarea aceea pe 
seama mâniei stârnite de betejirea copilului. Se uită la el îndelung, fără a 
putea vorbi, în vreme ce el, în hainele-i ponosite de grădinar, şedea până 
peste poate de fâstâcit şi de speriat. Şi era departe de a-i da prin gând că se 
afla dinaintea aceleia pentru care vărsase atâtea lacrimi şi îndurase atâtea 
necazuri şi supărări şi răutăţi. 

Într-un sfârşit, Sett Budur izbuti să se stăpânească şi se întoarse către 
căpitan şi îi spuse: 


— Păstrează pentru tine, ca preţ al credincioşiei tale, banii pe care ţi i-am 
dat pentru măsline! 

Reizul sărută pământul şi spuse: 

— Dar ce să fac cu celelalte douăzeci de chiupuri pe care le mai am în 
chila naiei, de data din urmă? 

Budur spuse: 

— Dacă mai ai douăzeci de chiupuri, dă zor să mi le trimiţi. Şi ai să 
primeşti o mie de dinari de aur! 

Pe urmă se întoarse către Kamaralzaman, care şedea cu ochii în pământ, şi 
le spuse cămăraşilor: 

— Luaţi-l pe tânărul acesta şi duceţi-l la hammam... 


În clipita aceasta a istorisirii, Şeherezada văzu că se luminează de ziuă şi, sfioasă, tăcu. 


Povestea cu domnița Donia şi cu şahzade Diadem 
Isprăvile tânărului Kanmakan fiul lui Daul'makan 


Povestea cu mâncătorul de haşiş 

POVESTEA CEA FERMECATĂ CU JIVINE ŞI CU PĂSĂRI 

Păstorul şi copila 

Povestea cu broasca-ţestoasă şi cu pescăruşul 

Povestea cu lupul şi cu vulpanul 

Povestea cu şoarecele şi cu nevăstuica 

Povestea cu corbul şi cu zibeta 

Povestea cu corbul şi cu vulpanul 

POVESTEA CU FRUMOASA ŞAMSENNAHAR ŞI CU ALI BEN-BEKAR 
POVESTEA CU KAMARALZAMAN ŞI CU DOMNIȚA BUDUR, CEA MAI FRUMOASĂ 
LUNĂ DINTRE LUNE 


Notes 


[+1] 


Raduan (mai corect: Ridvan), în mitologia arabă, este îngerul care păzeşte porţile raiului. 


[2] 


La M. A. Salie, înaintea acestor versuri, Aziz mai spune două citate: 


Tot ce au spus îndrăgostiţii despre-ale dragostei suspine 

Şi eu am suspinat, pierzându-mi tot ce-a fost bărbăţie-n mine. 
Iar când cu lacrimile mele vei vrea să-ţi stâmperi lunga sete. 
Să ştii că eu am mări de lacrimi toţi însetaţii să se-mbete. 

Iar când vei vrea să vezi ce face al dragostelor ferestreu 
Cu-ndrăgostiţii, să iei seama atăta doar: la trupul meu. 


Pe urmă vărsă un potop de lacrimi şi spuse următoarele stihuri: 


Acela care nu iubeşte gât mlădios şi ochi pojarnic 

Şi crede-a şti ce-i bucuria în viaţa — se înşala-amarnic. 
Un rost înalt cuprinde-n sine iubirea, minunat — şi-l ştie 
Numai acela dintre oameni care-n iubire se sfâşie. 
Allah, să nu mă laşi vreodată neiubitor pentru iubire, 
Să nu-mi răpeşti nicicând nesomnul cel plin de-amara-i fericire! 
Şi-ncercai, să scap de moarte, 

Alte dragoste, mai dese. 

Nu-i bun leacu-ţi, mi se pare. 

Ibn-Sina, o pacoste-i! 

Leacul dragostei amare 

Doar o noua dragoste-i! 


[-3] 

La M. A. Salie, aici se continuă astfel: 

Iar când Aziz şi-a încheiat de procitit stihurile, Tadj-al-Muluk (Diadem) s-a minunat cât de 
frumos le rostise Aziz şi a strigat: „Mi-ai risipit o parte din griji!” Iar vizirul a spus: „Celor din 
vremurile de demult le-au fost date multe care îi minunează pe cei ce le ascultă.” „Dacă ţi-a 
venit în minte ceva de felul acesta, fă-mă să ascult ce-ţi aminteşti din atari stihuri duioase şi 
dealungeşte tăifasuiala noastră”, a spus Tadj-al-Muluk. Şi vizirul a îngânat un cântec şi a 
procitit: 


Crezusem cândva că iubirea poate să fie cumpărată 

Fie cu darurile scumpe, fie cu-o faţă minunată. 

Şi socoteam, sărac de mine, că n-ar fi greu de dobândit, 
Măcar ca inimi mult alese de dorul ei s-au prăpădit. 

Ci iată că nu-i dăruieşte celui îndrăgostit vreun ghes 

Cu darurile ei preascumpe doar după ce şi l-a ales. 
Şi-atunci aflai că nu se poate s-o dobândeşti cu viclenii, 

Şi sub aripile tristeţii trist capul mi-l adăpostii. 

Şi cuibul dragostei drept casă alesu-mi-l-am de atunci, 
Şi-acolo-mi trec eu dimineaţa şi seara iarăşi, ceasuri lungi.” 


[-4] 

La M. A. Salie, amănuntul este dezvoltat astfel: 

„lar Aziz purcese pe dată la drum, până ce ajunse în ţara sa şi, după ce răsuflă din adânc, 
merse mai departe şi ajunse la mama sa. Şi iacătă că mama sa durase un mormânt în mijlocul 
casei şi şedea la mormântul acela; iar când Aziz intră în casă, o văzu pe maică-sa cu pârul 
despletit şi aplecată asupra gropniţei, plângând şi spunând: 


Cu-adevărat, nu mă răpuse potopul negru de năpaste; 
Numai pieirea ta mă arde, ca un jungher înfipt în coaste. 
Au cine ar putea să-ndure pieirea celui ce-i fu drag 

Şi cine-ar sta să nu se ducă pe drumul lumilor pribeag? 


Şi scoase un oftat adânc şi prociti: 


Când am trecut printre morminte si celui drag i-am dat bineţe, 
De ce n-a vrut din bunu-i suflet cu un răspuns să mă răsfeţe? 


Ci-mi spune: 


Cum să-ti pot răspunde când vorba-mi nu se mai îngână. 
Când stau zălog pentru vecie sub piatra neagră în ţărână? 
Țărâna-mi soarbe frumuseţea şi v-am uitat. răpit aşa 

De lângă neamurile mele şi cei ce m-au iubit cândva? 


Şi pe când ea rostea acestea, deodată se ivi Aziz şi păşi înspre ea, şi ea, când îl văzu, căzu 
leşinată de bucurie. Şi Aziz o stropi cu apă pe faţă, şi ea se trezi şi îl îmbrăţişă şi îl strânse la 
piept, şi Aziz o strânse şi el la piept şi îi ură bună pace, iar bătrânica îi ură bună pace şi îl 
întrebă de ce a lipsit atâta. Şi Aziz îi povesti toată întâmplarea, de la început şi până la 
sfârşit... 


[-5] 

(Az-) Zablakan (mai corect: Ziblikan), de la cuvântul arab zibli, care însemnează „gunoi”, 
„bălegar” — aşadar numele acesta vrea să fie o aluzie glumeaţă la meseria de fochist a 
hammamgiului, întrucât în Orient bălegarul uscat era folosit în mod obişnuit drept combustibil. 
EI-Mujahed (mai corect: Ali-Mudjahid) însemnează: „luptător pentru credinţă”. 


[-6] 
De aici până la sfârşit, amănuntele variantei traduse de M. A. Salie diferă mult de cele din 
traducerea lui Mardrus. Fiind însă vorba de un număr de pagini prea mare (peste 60), şi 


întrucât diferentele sunt mai degrabă conjuncturale decât esenţiale, renunțăm la ambiția de a 
prezenta cititorului ambele variante. (N.t.) 


[=7] 


El-Katul se traduce — „ucigaşul”, iar El-Majnun — „nebunul”. 


[-8] 


Adică nazareean, creştin. 


[+9] 
Mărturisirea de credinţă musulmană. Este suficient s-o rosteşti, spre a dovedi că eşti 
musulman. Şi nimeni nu va mai avea de cerut alte dovezi. Cât despre circumcizie, aceasta este 


recomandată, dar nu este cu totul necesară pentru a deveni musulman.” (Nota lui Mardrus.) 
Traducerea formulei: „Dumnezcu este numai Allah, şi Mahomed este trimisul lui Allah!”. 


[ —10] 
Ibn-Adam — în limba arabă: fiul lui Adam - adicâ omul, în exprimarea metaforică a 
Şeherezadei. 


[-11] 


În traducerea lui M. A. Salie: pui de gazelă. 


[12] 


La M. A. Salie, titlul este: Povestea cu schivnicul şi cu îngerul. 


[-13] 


In varianta tradusa de M. A. Salie, versurile sunt altele: 


Ah, de l-aş vedea pe lup 
Prăbuşit colea, huzdup! 
Mult m-a necăjit tâlharul 
Şi mi-a dat să beau amarul! 
De-ar fi scris să moară-aci. 
Pe când eu să pot trăi, 
Mi-ar rămâne mie pradă. 
Via cu întreaga-i roadă! 


[14] 


La M. A. Salie: 


Se-ndură deci soarta de năpasta mea, 

Că de-amar de vreme sufletu-mi ardea! 
Dobândit-am, iată, tot ce mi-am dorit! 
Spaima şi urgia iată c-au pierit! 

Pot să uit de-acuma chinurile toate 

Câte ieri vrăjmaşul îmi punea în spate. 
Lupul nu mai are nicăieri scăpare — 

L-a ajuns blestemul, iacătă-l cum moare! 
Singură-s stăpână de acum pe vie, 
Niciun prost prin preajmă n-are să se ţie! 


[— 15] 


La M. A. Salie: 
„O Abu-l’ Hosein...” — adică, în traducere: „taică al cetăţii”, poreclă dată vulpii de către 
arabi. 


[-16] 


La M. A. Salie sunt intercalate versurile: 


Atunci când ai putinţa, fă binele în pripă 
Nu poţi să faci un bine în fiecare clipă! 


[-17] 


În varianta tradusa de M. A. Salie, aici sunt intercalate următoarele: 


Minti zadarnic şi boceşti; 
Ce-ţi doreşti n-o să găseşti! 
Moarte-ai semănat, năvlege — 
Iată, moarte vei culege! 


Şi lupul spuse: „O, tu cel mai blând dintre toate jivinele, cred prea mult în tine ca să mă laşi 
aici în groapă.” Şi iarăşi începu să suspine, şi să se tânguiasca, şi să verse lacrimi; şi spuse 
stihurile acestea: 


O, tu cel care nu o dată mi-ai dat o mână de-ajutor, 

O, tu cel ale cărui haruri nu-şi pot afla socotitor. 

Atunci când pedepsit de soartă mă împresoară clipa rea, 
Ca sprijin mă trezesc îndată cu mâna ta în mâna mea. 


„O, vrăjmaş prostălău, zise vulpanul, cum de poţi să cobori la atâta umilire, supunere şi 
înjosire, după atâta trufie şi fudulie, şi după atâta nedreptate şi prigoană? Am fost prieten cu 
tine de frica duşmăniei tale, te-am linguşit ca să dobândesc milă, iar acuma iată că te-a trăsnit 
pedeapsa şi te-a ajuns răzbunarea.” 

Şi îi prociti stihurile acestea: 


Ai vrea şi-acuma să mai poruncesti! 
Crunt judecai — crunt astăzi o păţesti. 
Să gusti şi tu amaruri şi plânsori! 
Iar când esti lup, ca lupii să şi mori! 


[-18] 


În varianta tradusă de M. A. Salie, aici povestea este ceva mai complicată: vulpanul, tot 
faţâindu-se pe marginea gropii, îşi lasă coada în groapă si e înşfăcat de lup; apoi: 

„O, vulpan fără de milă, zise lupul, cum de-ai putut să-mi doreşti răul, cand erai prieten cu 
mine şi supus puterii mele? Acuma ai ajuns şi tu în groapă şi te aşteaptă pedeapsa. Au spus 
înţelepţii: «Dacă cineva îşi ponegreşte fratele că a supt la o căţea, să fie pus el să sugă la o 
căţea.» Şi ce frumoase sunt spusele poetului: 


Când soarta-şi mână oastea prin lume să distrugă, 
Aduce şi cămile la unii, ca să fugă. 

Spuneţi celor ce cântă când altii-s în nevoi: 

Ceea ce ei îndură, veţi îndura şi voi! 


Iar moartea este mai bună împreuna cu altul; şi eu am să grăbesc moartea ta, mai înainte ca tu 
să vezi moartea mea.” 

Şi vulpanul îşi zise: „Vai! Vai! am s-o sfeclesc odată cu asupritorul acesta, iar în împrejurarea 
în care mă aflu, numai vicleşugul şi minciuna mă mai pot scăpa! Că se spune: «Femeia îşi ţese 
beteala pentru ziua de nuntă», iar proverbul grăieşte: «Te-am păstrat, o, lacrimă, ca să-mi 
slujeşti la nevoie»! Daca nu am să amăgesc fiara asta sălbatică, am să mor, fără nicio îndoială. 
Şi ce frumoase sunt vorbele poetului: 


Ah, viclenie, vremea ta să vină, 

Cu fiii tăi ca leii-n vizuină! 

Dă drumul apei vicleniei, dară, 

Ca roata vieţii să pornească iară. 
Şi strânge roadă, că de nu, pe dată. 
Te multumeşti cu iarba cea uscată!” 


Şi îi spuse lupului: 

„Nu te grăbi să mă omori, că nu mi se cade asemenea răsplată, şi ai să te caieşti, o, 
preaputernicule, stăpân al tăriei şi al mâniei crunte. Dacă ai să aştepţi şi ai să asculţi ce am să-ţi 
spun, vei afla cu ce gând am venit la tine, iar dacă ai să mă omori, nu ai să dobândeşti nimic, şi 
ai să mori şi tu aici.” 

„O, mincinos viclean, cu ce gând ai venit, de te rogi să nu te dau morţii? la arată şi spune-mi 
ce gând ai?” strigă lupul. 

Şi vulpanul spuse: „În ce priveşte gândul cu care am venit, nu trebuie să te îndoieşti că a fost 
bun: când te-am auzit ce fagăduieşti şi că îţi recunoşti vina şi că îţi pare rău că nu te-ai căit mai 
din vreme că nu te-ai purtat frumos, şi când am auzit cum te-ai jurat, dacă scapi, să nu mai 
necajeşti pe nimeni, să nu mai mănânci nici struguri, nici alte roade, şi că ai să fii smerit, şi ai 
să-ţi tai ghearele şi să-ţi rupi colții, ai să îmbraci haina de pănură şi ai să aduci jertfe lui Allah 
Marele, atunci m-a prins mila de tine, întrucât cel mai bun dintre cuvinte este cel drept. Ţi-am 
dorit pieirea, dar când am auzit cum te căinai şi cum te jurai lui Allah, m-am socotit dator să te 
ajut şi ţi-am întins coada mea în groapă ca să te agăţi de ea. Dar tu nu te-ai lăsat de năravurile 
tale urâte şi rele, şi ai uitat de mântuire. M-ai tras de credeam că-mi dau duhul şi m-ai băgat 
alături de tine în ghearele pierzării şi ale morţii. Nu ne mai scapă de aici decât numai un lucru, 
iar dacă ai să te învoieşti cu el avem să scăpăm, eu şi tu. lar după aceea tu eşti dator să te ţii de 
făgăduielile date, iar eu am să-ţi fiu tovarăş credincios.” „Şi cu ce trebuie să mă învoiesc?” 
întrebă lupul; iar vulpanul răspunse: „Ridică-te în două labe, iar eu am să mă sui pe grumazul 


tău, aşa ca să pot să sar afară pe pământ. Şi am să dau fuga să caut să-ţi aduc ceva de care să te 
sprijini şi să ieşi şi tu.” „Nu mă încred în spusele tale, zise lupul, căci au spus înţelepţii: «Cel 
ce pune încrederea în locul urii, săvârşeşte o greşeală; iar cel ce se încrede în cel necredincios, 
va fi înşelat. Cel ce îl ispiteşte pe cel care a mai fost ispitit, acela are să se căiască şi are să-şi 
prăpădească zilele năprasnic; iar cel ce nu deosebeşte feluritele împrejurări şi nu se poartă 
precum se cuvine în fiecare, şi în toate se poartă la fel, acela va avea puţină dobândă şi multe 
au să-i fie necazurile». Şi ce frumoasă e spusa poetului: 


Să nu porţi pururi decât ură-n piept, 
Că nu e altceva mai înţelept, 

Şi nu-i pe lume un necaz mai mare 
Cât să faci bine si să dai crezare! 


Şi iacătă spusa altuia: 


Prăseşte-n tine ura — doar ea îţi e scăparea. 
Pe cel ce stă la pândă nu-l paşte supărarea, 
Cu zâmbete duşmanul întâmpină-l voios 

Şi pregăteşte-ţi arma cu care să-l pui jos! 


Şi iacătă spusa unui al treilea: 


Cel mai vrăjmas îţi este prietenul cel drag 
Fereşte-te de semeni, goneste-i de la prag! 
Prostie-i să se-aştepte vreun bine de la soartă, 
Că soarta numai spaime şi numai rele-ţi poartă.” 


Dar vulpanul îi spuse lupului: „Să vrei răul nu este frumos în nicio împrejurare, iar a vrea 
binele este harul celor desăvârşiţi, şi urmarea este izbăvirea de la spaime. Tu, o, lupule, se cade 
să cugeţi la vreun tertip ca sa scapi din beleaua în care ai căzut, iar pentru noi amândoi este 
mai bună scăparea decât moartea. Lasă gândurile rele şi ura, întrucât mai bine-i să ai încredere 
în mine, că astfel ai două căi: ori îţi aduc ceva pe care să te aburci şi să scapi, ori am să te înşel 
şi să fug, lăsându-te aici. Dar nu am să fug, întrucât eu mă tem să mint, ca să nu fiu pedepsit 
aşa cum ai fi fost pedepsit tu. Că spune o vorbă: «Frumoasă e credinţa, urâtă a vânzarea!» 
Trebuie să te încrezi în mine, că eu cunosc întorsăturile soartei. Nu te tot codi, şi invoieşte-te, 
ca să ne mântuim. Treaba s-a prea lungit, ca să mai pălăvrăgim mult.” 

Şi lupul spuse: „Măcar că nu mă încred în vorba ta, iau aminte că ai venit să mă scapi după 
ce ai auzit că mă pocăiesc. Şi aşa că îmi zic: «Dacă nu minte în spusele lui, înseamnă că a vrut 
să îndrepte răul pe care l-a făcut; iar dacă minte, are să-l pedepsească Allah.» Mă învoiesc cu 
tine! Dar dacă ai să mă înşeli, înşelăciunea are să fie pricina pieirii tale!” 

Pe urmă lupul se ridică în două labe în groapă şi, luând vulpanul pe grumaz, îl ridică până la 
faţa pământului. lar vulpanul, de pe grumazul lupului, sări afară pe pământ şi, când se văzu 
afară din groapă, se prăbuşi fără simtire. „O, prietene, spuse lupul, să nu fii delăsător cu mine 
şi să nu zaboveşti cu izbăvirea mea.” 

Dar vulpanul începu să râdă şi să hohotească şi răspunse: „O, tu, năzăratule, căzusem în laba 
ta numai ca pedeapsă pentru glumele şi batjocurile mele faţă de tine; când te-am auzit cum te 
căiai, bucuria şi fericirea m-au umplut cu totul şi m-am apucat să ţopăi şi să joc, şi coada mi s- 
a lasat în groapă şi tu m-ai apucat de ea şi m-ai tras peste tine. Şi pe urmă Allah Slăvitul m-a 
scăpat, şi iacătă pentru ce se cade să ajut la pieirea ta, anume pentru că eşti din neamul lui 
Satan. Am visat ieri noapte că jucam la nunta ta şi, când i-am povestit tălmaciului de vise visul 


meu, tălmaciul mi-a spus: «Ai să cazi într-un necaz, da ai să scapi.» Şi când am căzut în laba ta 
şi apoi când am scăpat, am priceput că toate s-au petrecut întocmai după visul meu. Şi tu ştii, 
o, prostănac năzărit, că îţi sunt dusman, aşa, încât cum de te duce mintea ta cea puţină şi 
proastă să ţi se năzărească cum că aş putea să te ajut să scapi? Şi cum să te scap, când înţelepţii 
spun: «Moartea ticălosului este tihnă pentru oameni şi curăţie pentru pământ.» Şi de nu mi-ar 
fi frică să nu fac mai multe necazuri de pe urma binelui făcut decât de pe urma înşelăciunii, 
chiar că aş dibăci eu vreo cale să te scap.” 


[19] 


La M. A. Salie, povestea se incheie astfel: 
„Şi când ei plecară, vulpanul se întoarse la groapă şi se opri la locul unde fusese omorât lupul 


şi, când îl văzu pe lup mort, începu să clatine din cap de bucurie multă, şi prociti stihurile 
acestea: 


Îşi dete lupul viaţa! Neagra-i soartă 
I se sfârşi aici, cu ţeasta spartă. 

Ai vrut să mă omori, Abu-Sirhan* 
Şi iată-te aci cum zaci buştean! 

Cel care-n gropă ca şi tine cade 

Va auzi cum vântul morţii bate. 


Şi vulpanul rămase singur în vie, să trăiască tihnit, fără de necazuri, până ce va veni şi la el 
moartea. Şi iacătă aceasta-i povestea cu lupul şi cu vulpanul.” 

(* Abu-Sirhan este la arabi porecla dată lupului; în traducere: Părintele zorilor - adesea arabii 
numind primele raze ale dimineţii, în mod metaforic, „coada lupului”.) 


[ —20] 


La M. A. Salie, titlul este: Povestea cu corbul şi cu motanul. 


[-21] 
La M. A. Salie, titlul este: Povestea cu corbul şi vulpoiul, cu puricele şi şoarecele, cu şoimul 
şi vrabia. 


[+22] 


In varianta tradusă de M. A. Salie, suita poveştilor cu animale continuă cu următoarele: „O, 
Şeherezada, ce frumoase şi ce desfătătoare sunt poveştile acestea, spuse şahul. Mai ştii oare 
asemenea poveşti pilduitoare? 

Şi Şeherezada spuse: 


POVESTEA CU ARICIUL ŞI CU HULUBUL 


Se mai povesteşte că un arici îşi durase sălaşul lângă un palmier; iar în palmier sălăşluia un 
hulub cu soţia lui; şi îşi clădiseră cuib acolo, şi trăiau o viaţă dulce. Şi ariciul îşi zise în sineşi: 
„lacătă că hulubul şi soaţă-sa nu manancă roadele palmierului, pe când eu nu pot să ajung la 
ele; da trebuie sa dibăcesc numaidecât o viclenie!” 

Şi ariciul săpa la rădăcina palmierului o vizuină pentru el şi soţia lui. Iar alături îşi ridică o 
geamie, şi sta acolo în singurătate, vădindu-şi cucernicia şi credincioşia, şi lepădarea de cele 
lumești. Iar hulubul îl văzu pe arici cum se tot închină lui Allah şi cum se tot roagă, şi inima i 
se topi de duioşie faţă de atâta evlavie. „Câţi ani ai să trăieşti aşa? îl întrebă el.” „Treizeci de 
ani, răspunse ariciul.” „Şi ce ai să mănânci? urmă hulubul.” „Ce cade din palmier, răspunse 
el.” „Dar cu ce ai să te îmbraci?” întrebă hulubul; iar ariciul răspunse: „Cu ţepii cei ascuţiţi, 
care îmi sunt de mare folos.” „Şi pentru ce ţi-ai ales taman locul acesta şi nu altul?” întrebă 
hulubul. „L-am ales pentru că se află alături cu drumul, şi astfel pot să-l îndrum pe cel rătăcit 
şi să-l învăţ pe cel neştiutor, răspunse ariciul.” Şi hulubul zise: „Nu te credeam să fii aşa, da 
acum râvnesc să fiu şi eu ca tine.” „Fu mă tem, răspunse ariciul, că vorbele tale au să-ţi 
rămână potrivnice şi că ai să te asemuieşti cu acel plugar care, la vremea semănatului, în loc să 
samene, îşi spunea: «Mă tem că ziua de azi nu are să-mi fie prielnică şi, dacă dau zor cu 
semănatul, am să păgubesc». lar când a venit vremea strânsului roadelor şi i-a văzut pe oameni 
cum seceră, l-a cuprins jalea că-şi prăpădise vremea, a plecat în lume şi a murit de amar si de 
mâhnire.” Iar hulubul îl întrebă pe arici: „Dar ce se cade să fac ca să mă dezleg de grijile 
acestei lumi şi să mă dăruiesc numai proslăvirii Domunului?” Şi ariciul răspunse: „Să te 
pregăteşti pentru viaţa care va să vie şi să te înfrânezi de la mâncare!” Iar hulubul oftă: „Păi 
cum să fac, sunt o biată pasăre şi nu am unde să zbor departe de palmierul acesta care mă 
îmbie cu poamele lui? Că nu pot să fac altminteri şi nici nu ştiu alt loc unde să mă aşez.” „Poţi 
să scuturi palmierul de curmale, şi să-ţi pui de-o parte atâtea câte să-ţi ajungă pe un an, ţie şi 
soţiei tale. Apoi să-ţi muţi cuibul sub palmier şi să te rogi lui Allah să te călăuzească pe 
drumul cel bun, spuse ariciul; după care să te mulţumeşti cu poamele acelea pe care le-ai pus 
de-o parte şi să te hrăneşti cu ele până ce au să se sfârşească. lar când curmalele se vor isprăvi, 
dacă sorocul tău are să se dealungească, ai să treci la viaţa ta ajunată.” „Să-ţi dea Allah bine 
pentru bunavoinţa ta, că mi-ai adus aminte de viaţa viitoare şi m-ai îndrumat pe calea cea 
dreaptă,” spuse hulubul. 

Pe urmă hulubul şi nevastă-sa se apucară pe clipă pe dată să scuture curmalele până ce nu 
mai rămase niciuna în palmier. Şi atunci ariciul începu să le înfulece şi să se veselească şi, 
umplându-şi cu poame bârlogul, le rândui ca să le mănânce. Şi îşi zise: „Când hulubul şi 
nevastă-sa vor avea zor de merindele astea, au să vină şi au să mi le ceară. Şi, bizuindu-se pe 
cucernicia şi pe cumpătarea mea, au să dea ascultare sfaturilor şi îndemnurilor mele şi au să 
zboare colea jos lângă mine, iar eu am să-i înşfac si am sa-i înfulec. Şi atunci locul acesta va 
rămâne pustiu, iar poamele au sa cadă din palmier, răscoapte, şi eu am să le mănânc.” 

Şi pe urmă hulubul şi soţia lui coborâră din palmier, se duseră să-şi stranga poamele şi 
văzură că ariciul le cărase pe toate în vizuina lui. Şi hulubul îi spuse ariciului: „O, 
preacucernicule arici, povăţuitorule şi indrumătorule, nu vedem nici urmă de curmale, iar alte 


roade nu mai sunt cu care să ne hrănim.” Şi ariciul răspunse: „Poate că le-o fi luat vântul; dar 
nu te îngrijora cu ce ai să te hrăneşti. Întrucât, în privinţa aceasta, cel care ne-a dat gurile nu 
are să lase gurile fără de hrană.” 

Şi urmă să dea tot astfel de îndemnuri şi dovezi de cuvioşie, până ce le-a încredinţat întru 
totul pe păsări. Şi, poftindu-le după sine, ele au păşit pragul în bârlogul ariciului, fără teamă de 
vreo viclenie. Atunci ariciul se repezi la uşă, scrâşnind din dinţi. lar când hulubul îi văzu 
ticăloşia dată în vileag, strigă: „Cât de departe este ziua de azi de ziua de ieri! Au tu uiţi că şi 
orice dobitoc îşi are un ocrotitor? Fereşte-te să vicleneşti şi să înşeli, ca să nu paţi ce au păţit 


înşelătorii care au vrut să-l viclenească pe un negustor!” „Da ce-au păţit?”, întrebă ariciul. Şi 
hulubul spuse: 


POVESTEA CU NEGUSTORUL ŞI CU CEI DOI TICĂLOŞI 


Un negustor din cetatea Sindului avea bogăţie multă. Şi-a orânduit-o în poveri, şi-a întocmit 
mărfurile şi a purces la drum spre o altă cetate, ca să le vândă. Şi s-au luat după el doi inşi 
dedaţi la ticăloşii. Şi-au încărcat şi ei nişte fleacuri încherbuite şi câteva mărfuri, şi îi spuseră 
negustorului că şi ei sunt negustori, care vor să-şi vândă şi ei marfă, şi plecară împreuna cu el. 

Iar când făcură conac, la cel dintâi popas, cei doi inşi se vorbiră să-l viclenească pe negustor 
şi să-l prade de tot ce avea. Şi fiecare în sineşi chibzuia să-l viclenească, să-l prade şi pe 
tovarăşul său, şi fiecare îşi zicea: „Dacă îl prad şi pe tovarăşul mea, viaţa are să-mi fie fără de 
griji şi voi pune gabja pe toate bunurile astea”. Şi îşi tăinuiră gândurile unul faţă de celălalt, iar 
unul dintre ei îşi luă mâncarea şi se hotărî s-o otrăvească; iar celălalt făcu şi el la fel cu 
mâncarea lui; apoi fiecare îl îmbie pe celălalt cu mâncarea sa şi mâncară şi muriră amândoi. 
Iar inşii aceia şezuseră cu negustorul şi vorbiseră cu el, iar când ei se ascunseră şi nu se mai 
iveau, negustorul se duse să-i caute ca să vadă ce e cu ei, şi îi găsi morţi. Şi atunci află el că 
erau nişte vicleni care vroiseră să-l prade, iar înşelăciunea lor se întorsese împotriva lor. Şi s- 
au prăpădit. Aşa că negustorul scăpă teafăr şi luă şi averea lor. 

Iar sultanul spuse: „O, Şeherezada, mi-ai întors gândurile către ceea ce eu am nesocotit până 
acum. Mai spune-mi asemenea pilde.” 

Şi ea spuse: 


POVESTEA CU CROITORUL ŞI CU SCAMATORUL 


Mi s-a izvodit, o, Măria Ta, că a fost odată un ins care avea o maimuţă, iar insul acela era 
hoţ. Şi când intra în vreun târg din cetatea unde trăia, nu pleca de acolo fără de vreo pradă 
straşnică. Şi iacătă că o dată văzu un croitor care venise cu nişte haine, ca să le vândă. Şi 
croitorul striga în târg că vinde haine, da nimeni nu lega tocmă cu el, şi ori de câte ori se mai 
înfăţişă vreunul, negreşit nu vroia să cumpere. Şi iacătă că hoţul cu maimuța il văzu pe croitor 
cum strânge hainele şi cum stă jos ca să se hodinească. Şi maimuța începu să zburde pe 
dinaintea lui, până ce croitorul, tot uitându-se la ea, îşi abătu luarea-aminte; iar hoţul îi şterpeli 
legătura cu haine, apoi îşi luă maimuta şi se duse într-un loc pustiu ca să se uite la haine. Legă 
apoi hainele acelea în altă legătură şi se duse la alt târg ca să le vândă, dar numai cu învoiala ca 
acela care le cumpără să nu dezlege legătura. Şi îi ispitea pe oameni cu un preţ de nimic pentru 
legatura aceea; şi îl văzu un ins şi se îmbie să ia legătura la preţul cerut. Şi cumpară legătura cu 
învoiala aceea, şi se duse acasă, gândind că dăduse de chilipir; iar când soţia lui văzu legătura, 
il întrebă: „Ce este aici?”, şi el raspunse: „Nişte haine scumpe pe care le-am cumpărat sub 
preţul lor ca să le răzvând şi să câştig la ele.” „O, amăgitule, îi spuse soţia, oare lucrurile 
scumpe s-ar vinde aşa sub preţ dacă nu ar fi de furat? Păi tu nu ştii că acela care cumpără un 
lucru fără să ştie ce ia, păţeşte ca ţesătorul?” „Pai ce-a păţit ţesătorul?”, întrebă soţul. Iar ea 
spuse: „Mi s-a istorisit că într-un sat era un ţesător care trudea din greu, dar de-abia izbutea să 


dobândească pe munca lui atâta cât să mănânce. Şi iacătă că un om bogat, care trăia într-un sat 
vecin, dete un ospăț şi pofti la el multă lume, şi fu poftit şi ţesătorul. Şi acolo ţesătorul văzu că 
oamenii îmbrăcaţi în haine alese primeau mâncăruri alese, şi că oaspeţii casei erau cinstiţi 
după cum erau îmbrăcaţi. Şi atunci ţesătorul îşi zise: «Dacă mi-aş schimba meseria cu alta, ca 
să muncesc mai uşor şi să fiu plătit mai bine, negreşit că aş dobandi mai mulţi bani şi mi-aş 
cumpăra haine mai falnice, şi m-aş înălța în rosturi, şi m-aş ridica în ochii acestor oameni, şi aş 
fi şi eu cum sunt acestia». Şi tot atunci ţesătorul văzu un scamator, care luase parte şi el la 
ospăț, cum se scoală şi se caţără pe un zid înalt şi ajunge sus, şi de acolo sare jos pe pământ şi 
se opreşte drept în picioare. Şi atunci ţesătorul îşi zise; «Numaidecât am să fac şi eu ca acesta 
şi nu am să mă dovedesc mai nedestoinic decât el!». Şi se sculă şi se cocoţă pe zid şi sări jos 
de acolo; şi când se izbi de pământ, îşi frânse gâtul şi muri pe loc. Ţi-am povestit despre el 
anume ca să-ţi aşterni demâncarea numai pe partea de masă pe care ţi-o ştii şi pe care o 
stăpâneşti pe deplin, şi ca să nu te apuce lăcomia şi sa râvneşti la ceea ce nu e pentru tine.” lar 
soţul îi răspunse: „Nu toţi cei ştiutori se izbăvesc cu ceea ce ştiu, şi nu toţi neştiutorii mor de 
ceea ce nu stiu. Mi-a fost dat să văd cum vânătorul de şerpi, care îi cunoaşte pe şerpi şi le ştie 
toate năravurile, e muşcat uneori de şarpe şi moare, pe când unul care nu ştie nimic despre 
şerpi, şi care habar nu are de năravurile lor, le vine de hac.” 

Şi nu a dat ascultarc soţiei sale, şi a cumpărat lucrurile acelea, şi s-a ţinut mai departe de 
treaba asta şi a cumpărat de la hoţi la preţuri de nimic, până ce au fost toţi prinşi şi daţi pieirii 
pentru atare ispravă. 


POVESTEA CU VRABIA ŞI CU PĂUNUL 


Şi mai iacătă că a fost odată o vrabie care se ducea în fiecare zi în ospeţie la unul dintre 
sultanii păsărilor, şi zbura pururea împreună cu el, şi dimineaţa şi seara, încât ajunsese să fie 
cea dintâi care venea la el şi cea din urmă care pleca. 

Şi iacătă că o sumedenie de păsări se strânseră într-o zi pe un munte înalt, iar una dintre ele le 
spuse celorlalte: „Ne-am înmulţit tare mult, şi neînțelegerile dintre noi au sporit, încât trebuie 
să ne alegem un sultan care să ne judece pricinile; atunci glasurile noastre au să fie bine 
rânduite, iar discordiile dintre noi au să se curme.” Taman atunci sosi în zbor si vrabia, şi le 
sfătui să-l aleagă de sultan pe păun, iar păunul acela era chiar sultanul la care se tot ducea 
vrabia. Şi păsările îl aleseră pe păun şi îl făcură sultan peste ele; iar sultanul fu milostiv cu ele, 
şi o căftăni pe vrabie calemgiu şi vizir al său; iar vrabia adeseori şedea alături de păun şi 
judeca pricinile. 

Şi o dată vrabia nu se înfăţişă la păun, iar acesta se îngrijoră până peste marginile îngrijorării. 
Ci chiar atunci se ivi şi vrabia. „Ce ai zăbovit atâta, când tu eşti cel mai apropiat dintre supuşii 
noştri şi cel mai scump noua dintre toţi?”, întrebă păunul. Şi vrabia răspunse: „Am văzut un 
lucru care nu mi se pare curat şi care m-a înfricoşat.” „Păi ce ai văzut?”, întrebi păunul. „Am 
văzut un om cu nişte laţuri, pe care le-a aşezat aproape de cuibul meu, şi în mijlocul lor a 
presărat nişte grăunţe, iar el s-a ascuns în preajma laţurilor, răspunse vrabia, şi am zăbovit ca 
să văd ce vrea sa facă. Şi, pe când stam eu aşa, deodată s-a ivit un cocor cu soaţa lui, pe care 
scrisa şi triştea lor i-a mânat acolo. Şi au căzut în mijlocul laţurilor si au început să tipe, iar 
vânătorul a venit şi i-a înşfăcat. Asta m-a tulburat şi iacătă pentru ce am zăbovit, o, sultane al 
vremilor. Şi nu pot să mai trăiesc în cuibul acela, cu spaima aceea de laţuri!” 

„Nu pleca de pe meleagul tău! că chibzuinţa nu te ajută împotriva ursitei”, spuse păunul. Şi 
vrabia se supuse poruncii lui şi spuse: „Am să îndur şi n-am să plec, rămânând supusă 
sultanului meu.” Şi vrabia se întoarse cu frică acasă şi aduse de acolo hrana ei şi a păunului, şi 
mâncară până ce se săturară, apoi se adăpară. Şi pe urmă vrabia plecă. Şi, într-o zi, în zborul 
ei, văzu că jos pe pământ se bat două vrăbii. „Cum pot eu, vizirul sultanului, să mă uit cum se 
bat două vrăbii lângă mine? îşi zise ea. Jur pe Allah că am să le împac!” Şi cobori la ele ca să 


le împace, iar vânătorul îşi roti laţurile peste ele şi le prinse pe vrăbii, pe toate, în ochiurile lor. 
Şi vânătorul luă vrabia şi i-o dete soţiei sale şi îi spuse: „[ine-o bine, că e grasă cum n-ai mai 
văzut alta ca ea.” Şi vrabia gândi: „Am dat de ce-mi era teamă că am sa dau, şi nu am fost la 
adăpost decât lângă păun. Nu m-a ajutat chibzuinţa împotriva soartei orânduite, şi nu se poate 
face nimic împotriva triştei, si degeaba fugi de ceea ce ţi-e scris. Şi bine a mai spus poetul: 


Ce nu poare fi, nici cu viclenie 

N-ai să durezi! Dar ce-i scris, va să fie, 
Şi pururi se-mplineşte la soroc! 

Aşa să ştie cel fără noroc.” 


„O, Şeherezada, spuse sultanul, mai doresc asemenea poveşti.” 
Iar Şeherezada răspunse: „Noaptea următoare, dacă sultanul mă mai lasă cu viaţă, milui-l-ar 


Allah!” 


| — 23] 


La M. A. Salie: 

Şi era întocmai precum cea despre care a spus poetul: 
Ca de mătase-i pielea-i, iar glasul ei vrăjit 
Nu-ngaimă fleacuri goale, nu stă de dăscălit. 


Ochilor ei le spuse Allah: „Să fiţi!” şi iată 
Lumina lor acuma-i ca vinul ce îmbată. 


Iubind-o, ah, aleanul mereu sporeşte-n piept. 
Şi-n ziua Judecaţii de-Apoi am s-o aştept! 


| 24] 


În traducere: Soarele unei zile frumoase. 


[| —25] 


La M. A. Salie: 
Şi când Ali ibn Bekkar o văzu, prociti stihurile acestea: 


Din ea se trage boala mea amară 
Şi dragostea grea care mă doboară. 
Mi se topeşte sufletu-n suspin 

Şi mă usuc într-al iubirii chin. 


Şi, încheind, îi spuse lui Abu-li-Hasan: „Dacă ai fi vrut să-mi faci un bine, mi-ai fi povestit 
mai demult despre frumuseţea aceasta. Atunci, înainte de a fi intrat aici. Mi-aş fi îmbărbătat 
sufletul şi l-aş fi învăţat să se ţină dârz la ceea ce îl aştepta.” 

Şi începu să lăcrimeze, să ofteze şi să se căineze, iar Abu-li-Hasan răspunse: „O, fratele meu, 
eu nu ţi-am vrut decât binele, şi m-am temut să-ţi spun acestea mai din vreme, ca nu cumva să 
te cuprindă o dragoste care să te sperie de întâlnirea cu ea şi care să se ridice între voi amândoi 
Aşa că potoleşte-ţi sufletul şi înseninează-ţi ochii, că ea şi-a întors privirile către tine şi a 
rânduit sa vă întâlniți.” 


| — 26] 


La M. A. Salie: 
Iar când ea şi-a încheiat stihurile, Şams-an-Nahar spuse altei roabe: „Zi-ne ceva de ascultat.” 
Şi aceea îngână un pestref, apoi cântă stihurile acestea: 


Nu de vinuri mă îmbăt. 
Ci doar de privirea sa; 
Legănarea lui în mers 
Mi-a luat somnul cu ea; 


Nu cu vinuri mă desfăt, 
Doar cu buclele-i m-alin; 
Chipul lui strălucitor 

Îmi e cel mai straşnic vin. 


Toată vrerea-mi stă să văd, 
Vreun inel din părul lui, 

Şi de-atâta dor amar 
Minţile mi le pierdui. 


Si, după ce auzi stihurile cântate de roabă, Şams-an-Nahar oftă lung, iar stihurile o vrăjiseră. 
Pe urmă porunci altei roabe să cânte. Şi roaba luă lauta si cântă: 


Cereasca strălucire în fata lui păleşte; 

De apa frumuseţii obrazul lui musteşte. 

Şi iată, două umbre pe chipu-i, scrise-n puf 
Pare că sunt tesute dintr-al iubirii duh, 
Văzându-l frumuseţea deodată strigă: „Ah! 
E-mpodobit cu insăşi podoaba lui Allah!” 


[27| 


La M. A. Salie, cântecul este altfel: 


Dulcii lui obraji îi scaldă 
Apa lacrimii fierbinte. 

Foc e dragostea-i nebună 
Care-n inimă se-aprinde. 
Când îi eşti alături, plânge 
Ceasul negru ce desparte, 
Plânge când este aproape. 
Plânge când este departe. 


Şi apoi cântă iar: 


Noi robi îţi suntem, doamne, tu-ntrupare 
De frumuseți, din creştet la picioare. 
Porţi soare-n mâini, iar dinţii-ţi sunt pleiade 
Ți-e chipul faţa lunii luminate. 

Spre cupele din ochii tăi privind, 

M-am îmbătat de vinul lor cu jind. 

Oare nu eşti tu luna plină chiar; 

Cea care-ndrăgostiţii-i schimbă-n jar? 
Sau eşti cel care viaţă dă ori moarte. 
Când te-ntâlneşte sau când te desparte? 
Allah te-a zămislit numai pe tine 

Din toate frumuseţile divine. 

Tu nu eşti pământean, tu înger eşti 
Ce-ai coborât din slăvile ceresti! 


[| —28] 
La M. A. Salie: 
De când te-ai dus, mi-e viaţa amară! Ah, de-aş şti 
Că şi tu, fără mine, la fel vei suferi! 


De-aş şti că pentru mine vreodată ochiu-ţi plânge. 
Eu ţi-aş întoarce plânsul cu lacrimă de sânge! 


| — 29] 
La M. A. Salie: 
Spun toti: „Să ai răbdare, apoi şi tihna vine!” 
Eu le răspund: „De unde. Când el nu-i lângă mine? 


Jurată-i sunt de-a pururi! Cătuşele iubirii 
Le-a cetluit în suflet sărutul despărțirii! 


[ — 30] 


În varianta tradusă de M. A. Salie, emirul Ali, privind în urmă spre sarai şi spre grădină, 


rosteşte aceste versuri: 


Cu-n tremur slab de mână ne despărţim acum. 
Iar mâna cealaltă o ţin la piept, sub scrum. 


Această întâlnire, vai, de n-ar fi să fie 
Cea de pe urmă hrană a noastră în vecie! 


[—31] 


La M. A. Salie, „pricina” este relatată astfel: „Am ieşit la o vreme ca aceasta întrucât am 
nişte daraveri cu un ins care îmi datorează nişte bani. Mi-a ajuns la ureche că ar vrea să se 
sfeteresească cu bunul meu şi am ieşit în seara aceasta ca să vin la el. M-am însoţit cu 
prietenul acesta al meu, Ali ibn-Bekar, şi am purces încoace, cu gândul că poate avem să dăm 
de el, dar s-a ascuns şi nu l-am găsit. Şi facem cale întoarsă cu mâinile goale, fără de nimic, şi 
ne e greu întorsul acum la vreme de noapte, că nu prea ştim pe unde s-o luăm. Aşa că ne-am 
abătut la tine, cunoscându-ţi prietenia şi obiceiele minunate.” „Vă doresc bun venit! răspunse 
stăpânul casei, şi se strădui să le dovedească toată cinstirea, şi îşi petrecură la el noaptea.” 


| 32] 
La M. A. Salie: 
„Trimise după cântărețe şi lăutari şi, când aceştia veniră, se aduseră mâncăruri şi băuturi, şi 
îşi petrecură ziua mâncând, bând şi veselindu-se până seara. Pe urmă se aprinseră făcliile şi, 


printre ele, începură să se preumble pocalele prieteniei şi să se desfăşoare taifasul; şi le era 
bine, iar una dintre cântărețe luă lăuta şi versui: 


Ah, mă străpunse vremea cu-a ochilor săgeată, 
Şi pier lăsănd în urmă tot ce-am iubit vreodată! 


La soarta nemiloasă dania mea-i firavă, 
Şi nu mai pot ca-n vremuri s-o-nfrunt fără zăbavă!” 


[| — 33] 


La M. A. Salie: 
„... iar după aceea rosti: 


Ceea ce nu-mi va fi dat şade scris în palma ei. 
Şi ce-i scris în palma ei sfarmă rosturi si temei. 


De-ale ochilor săgeți se temea, şi spaimei sale 
Pusu-şi-a, s-o apere, o mănuşă grea, de zale. 


Vraciu-mi cercetează mâna; eu îi spun cu glas amar: 
„Răul meu e-n suflet, mâna n-o mai cerceta-n zadar!” 


După umbra care-a fost şi care s-a dus, strigam: 
„Unde e, Allah? Nu pot nici s-o uit si nici s-o am!” 


Ars de sete de-as fi fost altcândva, în foc arzând. 
Şi de mi-ai fi spus: „Nu bea!”, eu n-aş fi băut nicicând. 


Ploi de margărinte curg din narcişii nălucirii, 
Dinţii-n palme îşi înfig, ca de sânge, trandafirii.” 


[34] 


La M. A. Salie, mai întâi se cântă stihurile acestea: 


Icoana ta o port în suflet, si numele ţi-l port pe buze; 
Mi-e plină inima de tine — vai unde, unde, unde pleci? 


Trec zilele vieţii-n goană, şi din pojarurile-apuse 
Rămânem numai cu mâhnirea de-a nu ne mai vedea în veci. 


[| — 35] 


La M. A. Salie se redă scrisoarea în întregime: 


Are să-ţi spună solul meu mai mult decât aceste şire. 

Ceea ce el are să-ţi spună va ţine loc de întâlnire. 
Îndrăgostita chinuită de lângă care ai plecat 

Stă cu privirile pierdute şi sufletul întunecat. 

Mă-ncerc să stau neabătută la câte inima-mi îndură. 

Ci tare greu se prăvăleşte cumplita soartei lovitură. 

Fii fericit! şi niciodată să nu mă dai uitării grele! 

O, de-ar fi scris ca nu de-a pururi să te ascunzi privirii mele! 
Vai, ce bolnav si slab esti, uite! De mine, dacă vrei a sti 

Cum sunt; priveste-aceste lacrimi pe care le presar aci! 


Şi mai departe: Nu cu degetele îţi scriu scrisoarea şi nu cu graiul îţi grăiesc. Dacă e să-ţi spun 
pe scurt, ochii mei nu mai ştiu ce e somnul, iar inima mi-e apăsată de gânduri. Şi e de parcă 
niciodată nu m-aş fi bucurat de sănătate, şi nicicând nu m-aş fi despărţit de mâhnire, şi ca şi 
cum nicicând nu aş fi văzut vreo privelişte frumoasă, şi nicicând în viaţa mea nu aş fi petrecut 
vreo zi fericită. Parcă aş fi plămădită numai din iubire şi întocmită numai din mâhnire şi din 
dureri; boala mi se perindă si chinul meu sporeşte. Şi mare mi-e chinul, iar dorul mi se zbate în 
inimi, precum spune poetul: 


Inima mi se-nchide, iar gându-mi se deschide; 
Privirea-mi rătăceşte, dar trupu-i ostenit; 
Puterile mă lasă, aleanul mă ucide; 

Mi-e mintea tulburată, iar sufletu-a-mpietrit! 


Şi să ştii că plânsetele şi suspinele nu sting pojarul durerii, da îl topesc pe bolnavul chinuit de 
jalea despărțirii. Şi mă alin rostind mereu vorba: revedere. Ce minunate sunt spusele din 
stihurile: 


Când nu-i găsesti iubirii alean la niciun dor. 
Zadarnic îl mai cauţi prin soli şi prin scrisori! 


[ — 36] 


La M. A. Salie, răspunsul este dat în stihuri: 


Şi alţii-au ars în flacăra iubirii 

Şi-n chinul ca de moarte-al despărțirii. 
Dar ce simt eu, în inimă-mi arzând, 
N-am mai văzut, nici auzit, nicicând. 


Şi precum spune poetul: 


Îndur ce nici Leila şi nici Kais nebunul 
N-au îndurat, iubindu-se, niciunul! 

Eu nu fug după fiare prin pustie, 

Dar nebunia e tot nebunie! 


[-37] 


La M. A. Salie, Abalhassan îşi începe expunerea cu versuri: 


Am plăns de bucurie ades, când laolaltă 
Cei dragi şedeau în preajmă-mi, cu inima lor caldă. 


Azi de cei dragi m-alungă pe drumuri neagra soartă, 
Şi plâng de jalea care printre străini mă poartă. 


| — 38] 


La M. A. Salie, ben-Bekar îşi întăreşte nedumerirea cu versurile: 


De i-aş fi spus vreodată să mă lase, 
Ce-ar mai fi plâns cu lacrimi mincinoase! 


Dar iată-acum eu lacrimi vărs şirag 
Şi mă topesc de dorul celui drag. 


[| — 39] 


In varianta tradusă de M. A. Salie, aici istorisirea este mai amplă, însă vrednice de reţinut nu 
sunt decât scrisorile dintre Şamsennahar şi Ali, transmise prin roaba preferată. 
Iată scrisoarea trimisă de Şamsennahar: 


Solul la mine-a venit să-mi spună de dragostea ta, 
Ştiam eu, bine ştiam, că nu e, vai, nu e aşa! 


Şi nu bucurie-am trăit, ci mare durere-am avut. 
Căci solul acela minţea, asa cum prea bine-am ştiut. 


Află, o, stăpâne al meu, că eu nu cunosc pricina pentru care nu îmi mai scrii nimic, şi că dacă 
tu te dovedeşti crud, eu îţi răspund cu supunere iar dacă dragostea ta s-a stins, eu mă hrănesc 
cu acea dragoste, fără a lua seama că ne eşti departe. Eu rămân faţă de tine precum a spus 
poetul: 


Ciuda ţi-o-ndur; cruzimea-ţi rabd; mâniei tale mă închin; 
Cere-mi — şi-ţi dau; spune — şi-ascult; poruncă dă-mi — şi rob îţi sunt deplin. 


Iata şi răspunsul lui Ali: 


Scrisoare n-am avut prin cine-ţi scrie. 
Căci solul nostru n-a mai vrut să vie. 
Găseşte tu un alt sol, mai cuminte. 

Şi mai cu seamă care nu ne minte! 


[ - 40] 


In varianta lui M. A. Salie, emirul Ali, mâhnit de veselia pe care o arăta faţa lui Amin, 
bucurie a cărei cauză nu o cunoştea, rosteşte următoarele versuri: 


De jalea mea el râde, când mă vede 
De-ar şti ce-i doru-ar plânge-acum la fel. 


Doar chinuitul de-a iubirii sete 
Pricepe chinul altuia ca el. 


Şi plâns, şi chin, şi geamăt şi suspin. 
Celei ce-o port în suflet le închin! 


Mi s-a înfipt în piept şi nu mai pleacă. 
Icoana ei precum un lanţ mă leagă. 


Şi nici nu vreau decât s-o plâng în veac. 
Şi-altceva nici nu am pe lume drag! 


[-41] 


La M. A. Salie, primele două strofe, mult deosebite, constituie un prim cântec: 
Nici somnul nu-l mai ştiu, de parcă m-am logodit cu nesomnia, 
Şi zac de parcă boala toată asupra-mi şi-a trimis mânia. 


O, dacă-aş fi ştiut, iubite, că am să te mai văd cândva, 
Aş fi murit de fericire şi-aş fi-nviat sub gura ta! 


După care Şamsennahar cântă celelalte trei strofe ca pe un cântec deosebit. 


[42] 


Pentru musulmani, sinuciderea este un păcat capital, întrucât, după doctrina islamică, sufletul 
drept-credinciosului este proprietatea lui Allah şi nu i-a fost dat omului decât temporar, spre a- 
i sluji pe pământ. Aşa, încât cel care îşi ia zilele atentează asupra unui bun al lui Allah şi 
săvârşeşte un pâcat ce nu mai poate fi ispășit în timpul vieţuirii sale pe pământ. 


[ = 43] 


La M. A. Salie, Ali ben-Bekar îşi completează lamentaţiile cu versurile: 


Îndrăgostitu-şi varsă în lacrimile-amare 
Mâhnirea care-i arde şi suflet şi răbdare. 


Şi taina ce-o strănsesem în sufletul mâhnit 
O risipeşte ochiul în lacrimă topit. 


| — 44] 


La M. A. Salie, versurile diferă: 


După alinturi, cânturi si iubire, 
Sosi degrabă neagra despărţire. 


Cumplita noapte neagră ne desparte. 
Ne-om mai vedea vreodată pân la moarte! 


Amarul morţii-o clipă-i — şi s-a dus! 
Ci doru-i parcă fără de apus. 


Ah, dacă-am fi ajuns la acel ceas 
Când despărţirea-i doar un bun-rămas! 


| —45] 


La M. A. Salie. Versurile se deosebesc întrucâtva: 


Ah, dragostea mă striga, iar eu i-ascultam chemarea — 
Pe obrazu-mi lacrima îşi scria cu foc pierzarea. 


Şi iată că lacrima îmi dă dragostea-n vileag: 
Taina mi-o dezvăluie, tăinuieşte ce mi-e drag. 


Cum să-ţi ascunzi dragostea, focu-n taină mistuit? 
Dă-n vileag privirea mea clocotul nemărginit. 


Moartea o-ndrăgesc de-acum, când iubirea piere-n vânt. 
Oare ce va mai iubi. Când eu iată nu mai sunt? 


[ - 46] 


La M. A. Salie, încheierea poveștii este puțin altfel: 

După care roaba Îi spuse giuvaiergiului: „Mă rog tie, în numele lui Allah! În ziua când are să 
vină alaiul lui Ali ben-Bekar mort, să-mi dai de ştire ca să pot să vin şi eu la înmormântarea 
lui.” Şi el îi răspunse: „În ceea ce mă priveşte, tu poţi să mă găseşti oricând vrei; da în ceea ce 
te priveste, eu unde să te găsesc şi cine să ajungă la tine acolo unde te afli tu?” Si roaba îi 
spuse: „După ce a murit Şams-an-Nahar, emirul drept-credincioşilor a dat slobozenie roabelor 
ei, din chiar ziua morţii, şi tot aşa şi mie, odată cu celelalte; şi ne găseşti lângă mormântul ei, 
în cutare loc.” 

„Şi mă ridicai, spuse giuvaiergiul, şi mă dusei la mormântul frumoasei Sums-an-Nahar, şi îl 
văzui, şi pe urmă plecai în drumul meu, şi aşteptai înmormântarea lui Ali ben-Bekar, până ce 
sosi alaiul. 

Şi toţi locuitorii Bagdadului ieşiră să-l însoţească la mormânt, şi eu iesii dimpreună cu ei, şi o 
văzui şi pe roaba aceea printre femei, da ea era mai deznădăjduită decât toate. Şi nu s-a 
pomenit în Bagdad înmormântare mai falnică decât aceea, şi noi mergeam în mare înghesuială, 
până ce am ajuns la mormânt, şi l-am îngropat întru mila lui Allah Preamăritul. 

Şi de-atunci mă duc întruna la mormântul lui şi al frumoasei Şams-an-Nahar, spuse 
giuvaiergiul. Şi iată povestea lor, pomencască-i Allah pe amandoi!” 


| —47] 


În traducere: Luna Veacului. 


| - 48] 


La M. A. Salie, se adaugă următoarele versuri: 


Când s-a ivit el, firea a strigat: 

Slăvit să fie cel ce l-a creat! 

Pe-ntreaga frumuseţe-i domn deplin, 
Şi-i se supune fără de suspin. 

Iar mierea gurii lui, să iei aminte: 

E un sirag de mândre mărgărinte! 

A lui e toată-a firii strălucire. 

Şi toţi cei ce-l privesc îşi ies din fire, 
Căci frumuseţea pe obrazu-i scrie: 
„Nu-i altul mai frumos, nici n-o să fie!” 


[49] 


Despre îngerii Harut şi Marut se spune în Coran (cap. II, v. 96): „Ei demonii îi învaţă pe 
oameni magia şi ştiinţa care au coborât de sus asupra celor doi îngeri de la Babel, Harut şi 
Marut.” Există multe comentarii şi supoziţii — destul de confuze — despre aceşti doi îngeri 
„căzuţi în păcat”, unii comentatori însă cred că nu erau decât doi oameni cărora li se spunea 
îngeri datorită frumuseţii lor răpitoare. 


[| — 50] 


Tagut este unul dintre numele date diavolului ca ispititor; în Coran (cap. II, v. 250) se spune: 
„Necredincioşii nu au alţi îndrumători decât pe Tagut. El îi va conduce din lumină în beznă şi 
vor fi daţi flăcărilor, unde vor rămâne în veci.” 


[=al] 


In varianta tradusă de M. A. Salie, este cu totul altă poezie: 


Jur pe surâsul gurii sale, şi pe obrazu-i fraged jur. 

Şi pe săgețile pe care privirea lui le-azvârle-n jur, 

Pe şoldurile-i legănate, pe ochiu-i strălucind focos. 

Mă jur! Şi jur pe albul frunţii şi păru-i negru mătăsos. 
Şi pe sprâncenele-i cu care intregu-mi somn l-a alungat 
Şi mi-e stăpân ce-mi porunceşte a-i fi de-a pururea plecat; 
Pe trandafirul feţei sale, pe puful ca un mirt în soare. 
Pe zâmbetu-i mă jur, pe dinţii-i şiraguri de mărgăritare; 
Pe gâtu-i ca o unduire, şi pe statura-i scrisă-n dor. 

Pe rodiile date-n pârgă la pieptul lui strălucitor. 

Mă jur pe coapsele-i rotunde ce tremură în mers trufaşe. 
Pe amăgirea fără seamăn a şoldurilor lui gingase. 

Mă jur pe pielea-i de mătase, pe tinereasca-i agerime. 
Pe frumuseţea care-l scaldă cu apa ei în întregime. 

Pe mâna-i darnică apururi, pe setea după adevăr 

A limbii lui, pe spiţa-i naltă cu nesmintite aşezări; 

Şi însuşi muscul, jur că nu e decât mireasmă-a gurii lui. 
Şi că suflarea lui ca ambra sfinţeşte boarea vântului. 
Nici soarele slăvit nu poate cu el să se asemuiască. 

Iar luna-i doar o tăietură din unghia-i vrăjitorească. 


[+32] 


La M. A. Salie, versurile sunt întrucâtva altfel: 


Cel amăgit de-o dezmăţată 
Scăparea n-are să-şi mai vadă. 
De şi-ar zidi cetăţi şi-o mie 
Durate-n fier din temelie! 
Degeaba şi le va zidi, 

Că tot nu-i vor putea sluji! 
În jugul dragostei trag toţi — 
Fie-nţelepţi, fie netoţi. 

Cu degete sulimenite. 

Cu dragi cosiţe împletite, 

Cu ochii daţi cu suliman 

Ne dă să bem amar şi-alean! 


[53] 


La M. A. Salie, Kamaralzaman nu citează decât două poezii, altele decât cele din varianta 
tradusa de Mardrus: 


Dacă mă întrebi de femei, eu pot să-ţi răspund cu temei. 
Căci sunt îndestul de păţit şi-n totului tot lămurit. 


Bărbatul cu părul cărunt şi fără avere la fund. 
Acela zadarnic socoate să afle iubirea lor, frate! 


Iar un alt poet a spus: 


Să nu te-ncrezi în femei — iată-o vorbă cu temei. 
Vai de-un tănăr ce se-ngână să le dea frâul pe mănă; 


Ele n-au să-i dea răgaz să se-nalţe nici cu-n pas, 
De-ar trudi el mii de ani spre-al ştiinţelor liman. 


[54] 


La M. A. Salie se adaugă: 
Şi ochii lui vărsara lacrimi, şi rosti aceste stihuri: 


E lungă noaptea mea si neagră, iar bârfitorii-au aţipit. 
Mi-e sufletu-necat de spaime, acuma când ne-am despărţit. 


Şi noaptea-i încă şi mai lungă de-atâtea griji ce-mi sparg pereţii — 
Oare ai să mai vii vreodată, lumină scumpă-a dimineţii ? 
Şi spusele altuia: 


Când am văzut mijindu-şi ochii Pleiadele a somn, şi când 
Luceafărul părea s-adoarmă şi el, din pleoape tremurând. 


Iar Ursa-şi trase vălul negru de pe obrazul ars de vânt 
Am priceput că zorii zilei se vor ivi curând, curând. 


[| —55] 


La M. A. Salie se adaugă: 
Iar apoi ochii lui şuvoiră de lacrimi şi începu să plângă pentru cele ce săvârşise. Cu sufletul 


mohorât şi cu inima sfâşiată, se căia până peste măsură de felul cum se purtase cu tătâne-său, 
şi prociti: 


Tanărului moartea-i vine dintr-a capului prostire. 

Pe când vârstnicul nu piere chiar de calcă strămb cândva; 
Căci greşeala gurii-aduce iute-a capului pieire. 

Pe când un picior becisnic se mai poate vindeca. 


[ — 56] 


Deoarece nopţile precedente nu sunt decât de câteva rânduri în textul arab, am suprimat 
împărțirile pentru a nu întrerupe prea des povestirea prea din scurt. De aici încolo se va 
proceda la fel ori de câte ori se va ivi aceeaşi situaţie (n. ed. fr.) 


[57] 


La M. A. Salie traducerea este mai exactă: 

„...şi se îndreptă către ceruri, ca să tragă cu urechea pe furiş” - explicându-se în notă că: 
„După o credinţă arabă, ginnii zboară uneori la cer ca să asculte pe furiş discuţiile dintre îngeri 
şi să afle astfel viitorul oamenilor.” 


| — 58] 


În mitologia arabă, pământul este învăluit de şapte ceruri, aşezate unul peste altul. Pământul 
însuşi este alcătuit şi el din şapte pământuri, cel pe care locuim noi fiind „pământul de sus” şi 
care se află în contact cu „cerul de jos”. 


[59] 


La M. A. Salie: 
„„„Şi desăvârşit a zugrăvit-o cel care a spus: 


Când păru-n noapte şi-l desface-n trei, 
Pare că patru nopti îşi dau temei; 

Iar chipu-i, când sub lună se arată. 
Pare că două luni lucesc deodată. 


[| — 60] 


La M. A. Salie, se adaugă: „Jar mâinile ei amândouă, rotunde şi lucitoare, sunt precum a spus 
despre ele poetul cuprins de iubire: 


Iar mâinile-i, de n-ar avea brățări. 
Din mânecă ar curge ca un izvor spre mări!” 


[61] 
La M. A. Salie se adaugă: 
...precum spune limpede gureşul poet: 


O, inimă, să nu te-ndrăgosteşti de-o frumuseţe numai, ia aminte! 
Să nu i te închini doar uneia, pierzându-ţi pentru ea întreaga minte! 


Ci toate frumuseţile din lume iubeşte-le, şi vei vedea prea bine 
Că, dacă pleacă una, va veni o altă frumuseţe lângă tine. 


Iar un altul a spus: 


Şi privind cum dorm tihnite două frunţi frumoase-alături. 
Eu pleoapele-mi uimite le-aş fi aşternut drept pături. 


[02] 


La M. A. Salie este o altă poezie: 


Ce-mi pasă de clevetitorul ce te defaimă necurmat? 

Cum să m-alin când tu esti pururi un ram mladiu şi fermecat? 
Ah, ochiul tău, sulimenitul, cu vraja-i gata de măcel, 

Trezeşte dragostea uzrită* atunci când te priveşte el! 

Privirile-ţi ca de turcoaică sfâşie inimi mai avan 

Decât tăişul ca de fulger al aprigului iatagan! 

Vai, ele mi-au supus grumazul sub greul dragostei amare — 
Cămasa ei de zale-mi pare, vai, mult prea mare, mult prea mare! 
Iubirea mea faţă de tine, doar ea se zbuciumă în mine, 

Iar dragostea faţă de alţii e prefăcută, ştii tu bine! 

De-aveam o inimă asemeni cu sufletu-ţi, as fi acum 

Mlădie ca făptura-ţi dulce şi străvezie ca de fum. 

O, lună-a cerurilor! toată lumina ta strălucitoare 

Menită-i să se dăruiască întregii lumi din zare-n zare. 

Mă întrebau defăimătorii cu gură rea: „Dar pentru cine 

Tot plăngi?” iar eu le-am dat răspunsul: „E cetluită taina-n mine!” 
O, inimă prea aspră, iată, priveşte şoldurile sale: 

Ia pildă dulcea moliciune a lor, şi fii şi tu mai moale. 

O, crunt emir al frumuseţii, sprâncenei tale-ncondeiate 

Şi ochilor, amăgitori, puţin le pasă de dreptate. 

Mint cei ce spun că frumuseţea-n lusuf** s-ar fi-ntrupat cândva — 
Ah, câţi lusufi se întrupară de-a valma-n frumuseţea ta! 

Toţi ginnii când îmi ies în cale, de spaimă ochii-abia-şi ridică — 
Ci mie, când te văd, îmi sare deodată inima de frică! 

Iar când mă duc de lângă tine, mă străduiesc să nu mă vadă 
Pizmasii — ci cât voi fi-n stare să scap de neagra lor iscoadă? 
Ah, negre-s buclele-i! Şi fruntea frumoasa cum o alta nu-i! 

Şi ochii-i vrăjitori, si boiul mlădiu — vrăjitoria lui! 


(*Uzriţii — adică membrii tribului Benzi-uzra — erau vestiți pentru credinţa şi pentru puritatea 
lor în dragoste. **Iusuf este numele arabizat al preafrumosului Iosif din Biblie.) 


[ — 63] 


La M. A. Salie, efritul Dahnaş „prociteştc” următoarea casidă: 


Sunt hulit pentru iubirea care toţi mi-o cred sminteală. 

Ci vă spun că hulitorii se înşală, se înşală! 

Dăruie-i prietenie celui care te iubeşte! 

De-l alungi, are să moară, biet de el, fără nădejde! 
Lacrimile mă sugrumă, iar iubirea grea mă frânge. 

Parcă de sub pleoape-mi curge numai sânge, numai sânge. 
Nu, să nu te miri de câte-ndur de dorul tău prăpăd! 
Miră-te că-s încă-n viaţă şi atunci când nu te văd! 

Să n-am parte de iubire, de-ţi nutresc spurcate gânduri! 
Fie-mi dragostea urgie, sufletu-mi zvârlit în vânturi! 


Şi apoi şi stihurile poetului: 


Pustie-i tabăra lor, iată, şi-s corturile-n vale sparte. 

Eu mor, iar cel ce mă ucide e prea departe, prea departe. 

Şi nu de vin, ci de iubire sunt beat. Şi lacrimile iar 
Ţâşnesc, la cântul ce se pierde al vrednicului cămilar. 

De dragoste ardeam, şi încă mai cred cu-ntreagă străşnicia 
Că numai în Budur slăvită îmi voi găsi eu bucuria. 

Nu ştiu de care dintre cele trei mari necazuri să mă tângui 
Ci să le-nşir, ca să se ştie de fiecare cât de-adâncu-i: 

Întâi sunt ochii-i, iatagane! Apoi e boiul cel subţire 

Ca sulița! Şi-apoi e claia de bucle mai presus de fire! 

Am întrebat de ea de-a rândul nomazi cu turme la păşune 
Şi târgoveţi de pe la târguri, ci iată că ea îmi spune: 

„Mă vei găsi la tine-n suflet, întoarce-ţi ochii şi pătrunde 
În sufletu-ţi!” Şi strig cu spaimă: „Dar unde-i sufletul mai, unde?” 


[64] 


La M. A. Salie: 
Şi meridul Kaşkaş se uită la ei şi se minună de frumuseţea lor şi, alungându-şi privirile spre 
flăcău şi spre copilă, se întoarse către Maimuna şi prociti stihurile acestea: 


Pe cei ce se iubesc iubeşte-i, şi las” să geamă hulitorii, 

Că hula lor nimic nu poate când dragostea şi-arată zorii. 
Şi n-a ivit Allah pe lume privelişte mai minunată 

Decăt într-un crivat, alături, iubindu-se-un flăcău şi-o fată; 
Învăluiţi de-al frumuseţii şi-al tinereţilor poclad, 

Îşi fac din mâinile lor perne şi dorm în somn îmbrăţişat. 
Când inimile îndrăgite îşi lasă dorul să le lege, 
Zavistnicii-n zadar defaimă, şi bat zadarnic fierul rece. 

Din ei de ţi-e prieten unul, e un prieten strălucit! 

Cu el trăieşte laolaltă şi ai să fii un fericit. 

Cât despre cei care defaimă iubirea şi pe-ndrăgostiţi. 

Poţi oare zvidui vreodată pe nişte inşi beteşugiţi? 

O, Doamne-al meu Preamilostive, dă-mi fruptul marii bucurii 
De a mă desfăta alături de nurii lor măcar o zi! 


[-65] 


La M. A. Salie: 
...precum a spus despre ea poetul: 


Făptura ei fără de seamăn patru minuni în sine strânge 

Cu care inima-mi sfâşie şi îmi aprinde foc în sănge: 

Lumina frunţii, noaptea neagră din păru-i revărsat şi moale, 
Bujorii din obraji şi blăndul surăs din coiful gurii sale. 


Şi iacătă şi spusele altuia: 


Strălucitoare-i precum luna, şi-i ca o salcie mlădie! 
Privirile-i ca de gazelă-s! Suflarea-i musc ce-abia adie! 
Şi-mi pare că aleanul însuşi de inima-mi s-a-ndrăgostit, 
Încât când nu-l mai simt mă doare şi-l vreau în mine, înzecit! 


[| — 66] 


La M. A. Salie: 
„„„Şi pe care erau învârstate de jur-împrejur stihurile acestea: 


Nu, n-am să-mi uit făgăduiala dată, 
Cât de departe am să fiu vreodată! 
Fii bun cu mine, doamne. şi te-ndură! 
Şi te sărut, stăpăne-al meu, pe gură! 
Şi pe Allah mă jur ’naintea ta: 

Chiar dacă pleci, eu nu mai pot pleca! 


[—67] 
La M. A. Salie: 


Şi apoi îşi ridică privirile spre tatăl său. Şi lacrimile îi şiroiră din ochi şi-i curseră pe obraji, şi 
prociti: 


Dacă-am greşit faţă de tine vreodată, şi de-am săvârşit 
Nevrednic lucru, în căinţă curată m-am învăluit. 

Se cade-a fi iertat cu milă greşelnicul, când se căieşte 

Şi când smerit îşi pleacă fruntea şi-a asculta făgăduieşte! 


[| — 68] 


La M. A. Salie, sultanul îşi întăreşte spusele cu următoarele versuri: 


Nădăjduiesc că poate soarta va-ntoarce frâul vrerii-amare — 
Şi vor aduce şi vreun bine, vai, vremurile viitoare! 

Un ajutor de oareunde poate că va schimba talazul, 

Că-aşa a fost de când e lumea: nu ţine pururea necazul! 


[69] 


La M. A. Salie, aici naraţiunea este mai amplă: „Şi Kamaralzaman, întorcându-se către 
părintele său, rosti următoarele stihuri: 


Când dragostea ta-i amăgire doar, 

Măcar în somn arată-mi-te iar! 

Ci toţi îmi spun: „Cum poţi s-o vezi în vis, 
Când ochiul tău stă pururea deschis” 


Şi Kamaralzaman, după ce îi spuse părintelui său stihurile acestea, începu să plângă, să se 
jeluiască şi să ofteze din adâncul inimii junghiate, şi prociti stihurile: 

Temeţi-vă de ochii săi — puterea lor e vrăjitoare: 

Cel săgetat de ei cândva nicio scăpare nu mai are: 

În mierea vorbelor ei dulci să nu vă-ncredeţi, că vă minte. 

Cu focul lor amăgitor îmbată inimă şi minte! 

Ah, de-ar atinge trandafirii cu măngăiosul ei obraz, 

Zavistnici trandafirii-ar plânge cuprinşi de ciudă şi necaz! 

Iar dacă vântu-n zbor ar trece prin preajma ei, s-ar îmbăta 

De-ameţitoarele miresme pe care le revarsă ea! 

Plâng salbele, iar cingătoarea cu geamăt jalnic se îngână, 

Când tac brăţările-atârnate cu drag la fiecare mână. 

Lănţugele de la picioare ar vrea să-i urce sus, cercei — 

Şi-ntreaga-i taină s-o destaine în ochii mari ai dragostei; 

Voi mă huliţi că în iubire sunt orb şi pier ca-ntr-un prăpăd — 

Au la ce bun mi s-au dat ochii dacă nu pot pe ea s-o văd? 

Defăimătorilor, zadarnic mă amăgiţi fără rusine: 

Îşi pleacă fruntea căpriorul, răpus de dor că ea nu vine! 


Iar când îşi isprăvi de spus stihurile, vizirul grăi către sultan: 

„O, sultane al veacurilor şi al vremurilor, până când ai să tot şezi aşa lângă feciorul tău, 
departe de oşti? S-ar putea să se rocoşească rosturile împărăției, dacă te prea depărtezi de mai- 
marii domniei tale! Cel înţelept, dacă are mai multe răni pe trup, se cade să se lecuiască mai 
întâi de rana cea mai primejdioasă; încât, după chibzuinţa mea, se cade să-l muţi pe feciorul 
tău de aici la saraiul dinspre mare, unde să poţi a te sihăstri împreună cu el. lar în ceea ce 
priveşte divanul judeţelor şi al ocârmuirii, să-ţi hotărăşti două zile din săptămână — joia şi 
lunea — când să poată a veni la tine emirii, vizirii, dvorenii şi dregătorii împărăției, precum şi 
ceilalţi, oştenii şi supuşii, care să-ţi înfăţişeze jalbele lor, iar tu să le împaci pricinile, să judeci, 
să căftăneşti şi să mazileşti, să slobozeşti şi să popreşti. Iar în celelalte zile ale săptămânii să 
stai cu feciorul tău.” 


[-70] 


La M. A. Salie: 
Şi pe urmă Sitt Budur, când tulburarea şi patima-i sporiră, iar dragostea şi nebunia o aduseră 
la capătul puterilor, începu să verse lacrimi şi rosti aceste stihuri: 


Iubitule, o, luna mea cea crudă! 

Gândind la tine, noaptea mea-i doar trudă! 
Şi zac de dor, şi-n pieptul meu se zbat 
Pojaruri cum nu ard în niciun iad. 

Mă mistuie a patimii orândă. 

Şi ochiul ei de foc îmi stă osândă. 


Pe urmă oftă şi iarăşi prociti: 


Mă plec cu-nchinăciune spre cel mult îndrăgit, 
Saraiul lui răvnescu-l cu ochiul chinuit! 
Închinăciune ţie — şi nu de bun-rămas — 

Ci ca o bucurie de fiecare ceas! 

Mi-e tare dor de tine, de cerul ţării tale 

Ci iată-mă-s departe şi mă topesc de jale. 


Şi, când isprăvi de spus stihurile acestea, Sitt Budur se porni pe plânsete până ce i se topiră 
ochii şi i se îngălbeniră obrajii, şi aşa îşi petrecu trei ani. 


[71| 


La M. A. Salie: 
Şi o podidiră lacrimile şi prociti stihurile acestea: 


Mai pot trăi eu făr-acel gazel, 

Când inima-mi păşune-i pentru el, 
Şi-ndrăgostitu-mi sânge nu e-n stare 
Nimic, când chinul sângeră si doare? 
Cu ochii-l văd, cu gândul lui gândesc, 
Şi una sunt cu el, şi-l întregesc. 
Săgeţile din ochii lui se-nfig 

În inima mea, şi eu pier, şi-l strig! 
Oare voi mai avea pe lume parte 

Să-l văd, măcar o dată, pân” la moarte? 
Zadarnic taina-mi zăvorăsc, căci dorul 
Mi-l vede-n lacrimă iscoditorul, 

În mine-l simt — da el departe.-i tare; 
Doar gândul mi-l apropie prin zare. 


[72] 


La M. A. Salie: 
„„.iar Sitt Budur rosti accste stihuri: 


Năluca ta umblă prin gândul meu mereu, 
Măcar că drumul este lung şi greu. 

Doar gândul mi te-aduce îndărăt 

Dar cum să vezi cele ce nu se văd? 
Lumină-a ochilor, mei, stai cu mine 
Dacă te duci, mă laşi fără lumine! 


[-73] 


La M. A. Salie, această casidă sună oarecum altfel: 


Te văd că eşti tulburat şi că gemi de dorul greu, 

Şi că frumuseţile-i vrei să Ie slăveşti mereu. 

Oare de iubire zaci, ori săgeți te săgetară? 
Suferinţe-atâtea dă rana de săgeată doară! 

Dă-mi să beau nebunul vin, şi-apoi cântul să-ţi ascult 
De Tanum şi ar-Rebab si Suleima de demult. 

Soare-al vitelor de vie, fundul cănii-i steaua ta 
Răsăritu-i mâna-ţi tare, iar apusu-i buza mea! 

Îi tem până şi cămaşa când pe şoldu-i se răsfrânge 

Şi-n alinturi de mătase trupul mlădios i-l strânge. 

Şi pocalu-l tem, cel care numai ca să-mi facă-n ciudă, 
Dezmierdat de răsuflarea-i, buza dulce i-o sărută. 

Nu din vreun tăiş de armă nemiloasa moarte-mi vine. 
Ci privirea-i ucigasă şi-a înfipt săgeata-n mine. 
După-o despărţire, iat-o, ea-i cu degete vopsite, 
Parcă-n sânge de smeoaică i-ar fi fost sulemenite! 

Şi îi spun: „Când sunt departe, tu te dai cu suliman! 

E nebun cel ce iubeşte! Dragostea e laţ viclean!” 

Şi-mi răspunde (şi în suflet jar nestins, de bucurie. 
Pune spusa ei aprinsă de-a iubirii mărturie): 

„Ah pe viaţa ta mă jurui, nu sunt cu hennea vopsite! 
Nici minciună, nici trădare nu-s în pieptul meu, iubite! 
Când ne-am despărţit, vai, palma, degetele, mâna-mi toată 
Parcă le-ai fi smuls din mine, şi-am pornit să plâng deodată 
Nu cu lacrimi, ci cu sânge, iar când mi le-am şters, aşa 
Mi-au rămas, şi iată-mi mâna parcă-i dată cu hennea!” 
Dragostea-mi s-o plâng atunci, dacă aş fi fost în stare, 
Sufletu-mi s-ar fi topit de căinţele amare. 

Ci tot ea zbucni în plânset, şi plânsei şi eu apoi — 

„Tu ai plâns întâi — îi spun — eşti întâia dintre noi!” 
Pentru dragostea ce-i port să nu mă certaţi. Vă jur. 
Doar iubirea m-a răpus, chinurile ei le-ndur! 

După chipu-i plâng pierit, învăscutu-n frumuseți. 

Nici la perşi, nici la arabi nu-i un altul mai de preţ. 
Înţeleaptă-i ca Lucman, ca Iusuf e de frumoasă. 
Cântăreaţă ca David, şi ca Mariam duioasă. 

Ci ca Iacov eu suspin, ca lunus sunt chinuit. 

Doborât ca Iov, pustiu ca Adam* cel izgonit. 

Dar pe ea n-o osândiţi! De-am să mor, atâta doar 
S-o-ntrebaţi: — Cum de-ai putut să-i faci sângele pojar? 


(*Lucman este un fel de Esop legendar al arabilor; lusuf este losif cel frumos din Biblie, 
David, Mariam - Fecioara Maria — Iacov, lunus — lona, lov şi Adam sunt cunoscutele 
personaje din Biblie.) 


[74] 
La M. A. Salie: 
Şi pe urmă îi istorisi de la început până la sfârşit toate câte se întâmplaseră cu domniţa 
Budur, şi îi dezvălui dragostea ei fără de margini faţă de el. Şi îi spuse: „Toate câte s-au 
petrecut cu tine şi cu tatăl tău s-au petrecut şi cu ea şi cu tatăl ei. Neîndoielnic că tu eşti iubitul 
ei, şi că ea este iubita ta. Încât întăreşte-ţi cugetul şi fă-ţi inima bărbată, că am să te duc la ea şi 
aveţi să fiţi în curând laolaltă. Şi voi face cu voi întocmai precum a spus poetul: 


Când se despart doi care se iubesc. 
Şi despărţirea nu mai ia sfârşit. 
Iubirea lor eu am s-o împletesc 
Cum se îmbină foarfeca-ntr-un nit!” 


[75] 


La M. A. Salie, răspunsul este mai amplu: 

„O, fiul meu, de o mie de ori fie binecuvântată ziua care ţi-a dat puterile îndărăt! Mă învoiesc 
cu plecarea ta, dar să nu înnoptezi pe acolo decât numai o noapte, iar mâine să te întorci şi să 
mi te înfăţişezi: că tu ştii ca viaţa nu îmi este dragă decât cu tine, şi nici nu îmi vine să cred că 
te-ai zviduit. Tu eşti pentru mine întocmai cum a spus poetul: 


Şi dacă-aş avea în dar chilimul lui Suleiman, 
Ori blaga Hosroilor, toate mi-ar părea în van. 

Şi n-ar preţui nici cât o aripă de ţânţar 

De n-aş putea să te văd sau să te văd doar arar” 


[+78] 


La M. A. Salie: 

... Şi spuse: 

„Pe Allah! mă rog ţie să nu stai departe mai mult decât numai o noapte pentru mine somnul 
din noaptea aceasta are să fie de lipsă, întrucât întocmai cum a spus poetul: 


Şederea lângă tine-i desfătul desfătării. 

Şi chinul chinului e să te ştiu depărtării. 

Sunt jertfa ta! Iubirea ce-ţi port, de-i un păcat, 
Mi-e fără de măsură păcatul încercat. 

Au şi tu arzi cu mine de-al dragostei amar? 
Că eu mă mistui, bietul, în iadul de pojar!” 


[77| 


La M. A. Salie. Kamar-az-Zaman rosteşte aici următoarele versuri: 


Vei fi crudă cu acel ce nu te-a putut uita? 

Pe cel care te-a dorit oare îl vei alunga? 

Să n-am parte de noroc dacă-am să-ţi înşel iubirea! 
Iar daca am să te mint, fie-mi parte despărţirea! 
Vină n-am, încât nu ai pentru ce să-mi porţi mânie. 
Iar de-s vinovat, căit vin ca să mă închin ţie! 

O minunea-a sorţii-ar fi să mă dai acum la spate. 
Măcar că al vremii zbor plin e de minuni ciudate! 


[-78] 


La M. A. Salie, înainte de a răspunde, Kamaralzaman „prociteşte” sti hurile acestea: 


Sunt ştiutor, şi iacă, nu mai ştiu 
Să-i zugrăvesc mijlocul cilibiu. 

Iar vorbele-mi cu toatele apun, 

De nu mai ştiu acum nimic să spun. 
De-aş zice că e soare — nu e soare, 
Că-n ochii mei nu are scăpărare! 
Şi-i pururi vie frumuseţea ei, 

Iar eu habar nu am cum e şi ce-i! 
Desăvărşită-i frumuseţea toată! 
De-ar fi s-o zugrăvească-aşa vreodată, 
Cel gureş ar rămâne fără gură 

Şi n-ar putea să-ngaime-o zicătura! 


[79] 

La M. A. Salie, scrisoarca este mai amplă: 

„Această scrisoare este de la acela pe care dragostea l-a topit, chinurile l-au mistuit, 
mâhnirile l-au îngălbenit, şi a cărui nădejde de viaţă s-a irosit, şi care s-a încredinţat că a ajuns 
la obştescul sfârşit. 

Şi care nu află pentru inima lui, din partea nimănui, niciun ajutor, niciun suflet de prieten 
iubitor; iar pentru ochiul lui, ce nici noaptea nu s-a închis, nimeni nu aduce un vis — zilele şi le 
mistuie-n jar, nopţile-n chinul amar şi trupu-i se stinge în sine, şi niciun semn de la cea scumpă 
nu vine.” 

Şi pe urmă scrise stihurile acestea: 


Îţi scriu, şi sufletul pe tine te pomeneşte iar si iar. 

Şi ochii mei nu lacrimi varsă, ci rău de sânge ca de jar. 
Cămasa chinului, ţesută din fir de doruri si mâhniri. 
Mi-nvaşcă fără multă milă trupul muncit de amintiri, 

Eu am hulit cândva iubirea, şi-acum de dragoste-s răpus! 
Şi toată vlaga de-altă dată din bietul suflet mi s-a dus. 
Ție mă rog acum: „Ai milă si te-ndură, si mă iartă, 

Că inima mi se sfâşie de câtă dragoste îţi poartă!” 


Iar sub stihuri, scrise îngânările acestea: 

„Lecuirea dragostei e-mplinirea patimii! Cel care de dor se chinuieşte, pe acela Allah îl 
îndrăgeşte. Cel îndrăgit, dacă pe îndrăgitor îl vicleneşte, niciun folos nu dobândeşte! Nimic nu 
este mai de preţ cât să-i fii credincios aceluia pe care îl iubeşti fără de folos!” 

Şi scrise, iscălindu-se: 

„De la un îndrăgostit chinuit, zătignit, necăjit, urgisit, de iubire muncit, de patimă bântuit, de 
dor înrobit, de la Kamar-az-Zaman, fiul lui Şahraman, către cea fără de seamăn în vremile 
toate, prea aleasa dintre cele minunate, domniţa Budur, copila sultanului al-Ghaiur. Află că 
mie nopţile mi se trec în nesomnie, zilele mi se zbat în urgie, bolind, iubind, tânjind, ars de 
jind, năpădit de suspine, plângând neîncetat după tine, frânt de iubire, cu sufletul răpus de 
despărţire, ros de alean, în lanţul patimei avan, la ospăţul amarurilor mesean! Sunt cel 
nedormit, ai căruia ochi somnul nu i-a mai învăluit, cel îndrăgostit, cel ale căruia lacrimi nu au 
mai contenit, cel cu focul inimii nepotolit, cel de pojarul patimii dovedit!” 

Şi apoi Kamar-az-Zaman scrise pe marginile scrisorii iacătă ce stihuri minunate: 


Adâncă plecăciune îi trimit 
Celei ce trup şi suflet mi-a robit. 


Şi mai scrise: 


Măcar vorbă să-mi trimiţi, rogu-te! Din mila ta. 
Sufletul meu chinuit poate se va alina. 

Pentru dragostea ce-ţi port multă deznădejde-am tras. 
Multă jale-a îndurat sufletul meu de pripas. 
Ocroteşte-mi-o, Allah, pe cea care mi-e departe, 
Dragostea care i-o port am s-o port până la moarte! 
Ci iacătă, soarta mea, izbăvindu-mă de rele 

Mă aduse-ntr-un sfârşit pân” la pragul dragei mele! 


Am văzut-o pe Budur în crivatul meu cândva — 
Soarele-i strălucitor luna mea o lumina! 


Şi apoi Kamar-az-Zaman, pecetluind scrisoarea, scrise la locul cuvenit stihurile următoare: 


Tu să-ntrebi scrisoarea mea despre ce calamul scrie — 
Are să-ţi arate ea ce durere mă sfâşie; 

Măna scrie, iar din ochi lacrimile se adună 

Şi hârtiei i se plâng de iubirea lor nebună. 

Dragostea fără alean ochiu-ndrăgostit ţi-o plânge — 
Lacrimile de-ar seca, ar porni să curgă sânge. 


Şi, încheindu-şi scrisoarea, mai adăugă la sfârşit: 


Iată, îţi trimit inelul pe care ti l-am schimbat 
Cu al meu — trimite-mi-l pe cel care ţi l-am dat! 


| — 80] 


La M. A. Salie, domniţa Budur rosteşte următoarele versuri: 


Ce chin mi-aduse despărţirea cea crudă de odinioară! 
Şuvoi de lacrimi necurmate îndureraţii-mi ochi vărsară! 
Şi m-am jurat că dacă vremea ne va mai aduna cândva. 
În veci n-o să mai pomenească de despărţire limba mea! 
Şi iat-o, bucuria! Vine ca o furtună, ca un fum — 

Încât de chinul fericirii curg lacrimile iar acum! 

Ah, ochi al meu! tu numai plânsul cel fără de răgaz îl ştii, 
De-ntâmpini doar cu val de lacrimi şi suferinţi şi bucurii? 


Iar când îşi isprăvi stihurile, Sett Budur se sculă numaidecât şi, proptindu-se cu picioarele în 
perete, trase zdravăn de zgarda de fier şi şi-o smulse de la gât, iar apoi îşi rupse lanţurile şi, 
ieşind de după perdea, se aruncă la pieptul lui Kamar-az-Zaman şi îl sărută pe gură, cum se 
giugiulesc porumbeii, şi, îmbrăţişându-l cu dor aprig şi cu patimă, strigă: „O, stăpâne al meu, 
este aievea ori e vis? Oare chiar ne-a dăruit Allah întâlnirea, după atâta despărţire? Slavă 
aşadar lui Allah carele ne-a adunat la un loc după ce pierdusem toată nădejdea!” 


[81] 
La M. A. Salie: 
Şi îi prociti în vis stihurile acestea: 


Mă înspăimântă luna prin negură albind 
Cu stetele-i de veacuri pe cruguri de argint! 
Dă-mi, suflete, putere! Vai, inimă, îndură! 
Ți-au scris cu fierul roşu amarnica arsură! 


[82] 
La M. A. Salie: 
„„„Şi plânse şi spuse: 


Domol, grăbiţii mei. Că largă-i zarea: 
Desfătul celor dragi e-mbrăţişarea! 
Domol, că soarta-i numai amăgire: 
Sfărşit iubirii-i neagra despărţire! 


[83] 


La M. A. Salie, în locul acestor două poezii nu sunt decât următoarele versuri: 


De mă-ntrebaţi (când vânt de foc mă bate, 
Când sufletul ca-ntr-un cuptor se zbate): 

„Ce ţi-ai dori: un gât de apă-a bea 

Sau dragostea-ţi s-o vezi?” — eu strig: „Pe ea!” 


| - 84] 


La M. A. Salie, poezia sună astfel: 


Măcar că eu ţineam în taină — ceea ce-ndur s-a dat pe faţă! 
Acum în ochii mei nesomnul în bună voie se răsfaţă. 

Şi am tipat când stol de gânduri cădeau asupra-mi din senin: 
„O, soartă, nu mă cruţi, şi milă nu-ţi este de sărmana-mi viaţă, 
Când sufletul mi se frământă între primejdie si chin? 

Sultanul dragostei, slăvitul, de-ar fi fost drept faţă de mine. 
Nu-mi alunga din pleoape somnul, învăluindu-l în suspine! 
Stăpâni ai mei, fie-vă milă de-un biet îndrăgostit silhui! 

Sub jugul dragostei amare ajunse-acuma de ruşine 

Cel cândva mult bogat, iar astăzi sărac cum altu-n lume nu-i! 
N-am vrut s-ascult de hulitorii care te defăimau cu ciudă. 
Şi-auzul meu din neagra hulă nimic nu a vroit s-audă.” 
Spuneau: „De-o frumuseţe goală te-ai îndrăgit” — iar eu, pecete: 
„Pe ea din toate de pe lume mi-o vreau, nimic nu mă strămută! 
Tăceţi, dar! Când te bate soarta, atunci vederea nu mai vede!” 


| — 85] 


La M. A. Salie, aceasta lungă explicaţie se reduce la un răspuns foarte scurt: „Află că 
locuitorii de aici sunt toţi nişte magi.” 

Este de precizat că pentru musulmani numele de magi (magami, magius) îi desemna pe cei 
ce se închinau focului, adepţii anticei religii ariene a zoroastrismului. 


| — 86] 


La M. A. Salie, grădinarul spune doar: 

„Avem o corabie care pleacă o dată pe an şi duce mărfuri spre țărmurile pământurilor 
Islamului, şi care ajunge de aici în marea Insulelor de Abanos, iar de acolo la Insulele 
Halidamului, unde domneşte sultanul Şahraman.” 


| —87] 


La M. A. Salie: 
Şi (Kamar-az-Zaman) nu mai ştiu ce-i tihna nici noaptea, nici ziua, aflându-se prin străini, şi 
spunea stihuri despre iubita lui. Iar printre cele care le spunea erau şi stihurile accstea: 


Ceea ce-ai făgăduit oare vei îndeplini? 

Ai făcut un legământ — legământul îl mai ţii? 

Ce e somnul nu mai ştiu, chinuit de dor cum sunt. 
Acolo departe tu doarme-ţi somnul tău cel blând! 
Ştiam că ai să-ţi ascunzi chinul în care trăiesti, 

Ci viclenii te-au silit taina să-ţi mărturiseşti. 

Şi la bine şi la greu sufletu-mi nemângâiat, 

Orice-ar fi, spre tine doar năzuieste necurmat. 

Jalea mi-o încredinţez astăzi unei lumi străine — 

O, dacă te-ai îndura şi nu ţi-ai uita de mine! 

Nu arde fiece ochi precum ochiul meu de foc. 

Nu iubeşte orice suflet ca al meu, fără noroc! 
Crudă-mi spui ce s-a mai spus: „A iubi nu-i întelept!” 
Da, aşa-i, neîndoios, ceea ce s-a spus e drept! 

Ci de-ntrebi pe-ndrăgostit — el nicicând nu s-ar trăda. 
Chiar de-ar fi să-i ardă-n foc fără milă inima! 

Iar dacă potrivnicu-mi nu ia seama cum mă frâng, 
Cui pot să mă jeluiesc şi la cine să mă plâng? 

Şi de n-as fi bântuit de a dragostei furtună. 

Nu mi-ar plânge inima în durerea ei nebună! 


| — 88] 


In traducere: Viaţa sufletelor. 


| —89] 


La M. A. Salie: 
Şi atunci domniţa Budur şezu lângă domniţa Haiat-an-Nufus şi îşi aminti de mult-iubitul său 
Kamar-az-Zaman, şi îşi zădări mâhnirea. Şi începu să plângă după el şi, de dorul lui, prociti: 


O, te-ai dus si mi-ai lăsat sufletul bătut de spaimă! 
Nu mai pot nici să suspin, jalea-n mine se îngaimă! 
Ochi-mi, fără somn cândva, sunt izvor de lacrimi, iată. 
Tot mai bună parcă-a fost nesomnia de-altă dată! 
Ai lăsat în urma ta numai lacrimi şi mâhnire. 

Cum mai pot eu îndura îndelunga despărţire? 
Dacă nu curgeau potop lacrimile mele-amare, 
Focul meu ar fi aprins lumile din zare-n zare. 

Lui Allah mă jeluiesc după cel care s-a dus, 
Cruntul care fără milă jalea-n inimă mi-a pus. 
Numai dragostea pe care i-o nutresc e vina mea: 
Dragostea e fericire, da-i şi nenoroc tot ea! 


[90] 


La M. A. Salie, Sett Budur prociteşte mai întâi stihurile acestea: 


Lacrimile mele dat-aţi în vileag tot ce-am tăinuit, 
Crunta dragoste m-a năpăstuit şi m-a prăpădit. 


În zadar mi-ascund dorul meu adânc, că mi-l pot citi 
Toţi cei care-mi văd chipul mohorât, ochii mei pustii, 


Tu, cel ce te-ai dus, cel ce m-ai lasat, iacătă-ți jur ţie: 
Nu mai am tărie, sufletu-mi se curmă, pier în pribegie. 


Că te-ai asezat în sufletul meu şi ochii-mi mereu 
Lacrimi ca de sânge varsă neîncetat de amarul greu. 


Pe cel dus departe, cu inima mea eu l-as cumpăra. 
Dragostea mea toată cu fiori de moarte zboară-n calea sa! 


Că de dorul lui, cu nesomnul lung ochii-mi s-au deprins. 
Şi de când tot plâng şi de când astept, chinul m-a învins. 


Răii socoteau că l-aş osândi şi că l-aş uita — 
Nu-mi plec urechea la îndemnul lor, nu fac eu aşa! 


Toţi s-au amăgit când s-au socotit că la greu alean 
Am să-l uit vreodat pe iubitul meu Kamar-az-Zaman. 


El în sine-a strâns haruri cum n-a strâns niciun împărat, 
N-are-asemănare nicăieri sub soare chipu-i luminat 


E atât de darnic şi de bun, încât nu-l poţi măsura 
Nici cu mult vestiţii Man ibn Zaida* ori Muavia. 


Vorba mi se curmă, stihul nu e-n stare să vă zugrăvească 
Strălucirea-i toată, dulcea-i frumuseţe parcă nelumească. 


(*Man ibn Zaida a fost demnitar şi conducător de oşti arab, devenit legendar pentru dărnicia 
sa. A murit în a doua jumătate a secolului al VII-lea. Muavia ibn abu-Safian a fost primul calif 
din dinastia omeiazilor — 661-680.) 


[91] 


La M. A. Salie: 
Şi Sitt Budur îşi aduse aminte de soţul ei şi de ceea ce petrecuse cu el în răspăsul acela scurt 
de vreme, şi începu să plângă, oftând întruna, şi prociti stihurile acestea: 


Vestea nenorocirii mele întreaga lume-o va străbate, 

Cum raza soarelui străbate prin giulgiul nopţii-ntunecate. 
Un semn prevestitor se-arată, dar cine semnul să-nţeleagă? 
De-aceea chinul meu sporeşte şi jalea necurmat mă leagă! 
Urănd cumplita frumuseţe, iubesc frumoasa lui făptură, — 
Dar cine-a pomenit vreodată îndrăgostit topit de ură? 
Privirea galeşă răneşte cu ascuţişul ei vrăjit 

(Cea mai cumplită rană-o face privirea celui îndrăgit!) 

Cu buclele-i desfăşurate şi trupu-i gol când l-am văzut. 

De frumuseţea lui cea albă şi neagră-am stat cu suflet mut! 
Şi boala mea şi leacul boalei în mâna-i sunt, precum s-a spus 
Că leac al boalei de iubire-i doar cel ce boala ţi-a adus! 
S-a-ndrăgostit de şoldu-i gingaş strălucitoarea cingătoare, 
Iar coapsele-i zavistioase-s pe nurii-i fără-asemănare, 

Iar buclele-i pe fruntea-i albă sunt aidoma-n închipuire. 

Cu noaptea neagră când se-ngână cu-a zorilor de zi sclipire! 


[92] 


La M. A. Salie, Haiat-an-Nufus adaugă: 


Taina-n piept am s-o păstrez ca-ntr-o casă cu lăcate. 
Cetluită cu peceţi şi cu cheile-aruncate. 

Ştiu cum să ascundă-o taină cei cu suflet credincios — 
Doar cei buni cunosc temeiul unei taine de folos. 


[93] 


La M. A. Salie, aici este intercalat următorul fragment: 

Cât despre sultanul Şahraman, acesta, după ce fiul său a plecat la vânătorit şi hăituit cu 
Marzuvan, precum am arătat mai înainte, a stat şi a aşteptat; ci s-a lăsat noaptea după plecarea 
lor, iar fiul său nu s-a întors. Şi sultanul Şahraman nu a dormit în noaptea aceea, care i se părea 
fără de sfârşit, şi il bântuia o spaimă fără de măsură, şi tulburarea-i sporea şi nu-i venea să mai 
creadă că au să se mai ridice vreodată zorile; iar când se făcu dimineaţă, urmă să-şi aştepte fiul 
până la amiază, ci acela nu se ivi. Şi sultanul pricepu că venise despărţirea, şi jalea după fiul 
său izbucni în el, şi strigă: „Vai, fiul meu!” — Şi pe urmă atâta plânse, încât îşi năclăi cu lacrimi 
straiele; şi prociti din adâncul inimii sfâşiate: 


Mult m-am înfruntat cu cei ce-mi vorbeau despre iubire, 
Şi-acuma iată-i beau amarul după dulcea mulţumire. 
Fără voie beau pocalul despărțirii, umilit 

Şi de cel robit iubirii şi de cel ce-i nerobit! 


Iar când isprăvi stihurile acestea, sultanul Şahraman îşi şterse lacrimile şi dete strigare către 
oşti, poruncindu-le purcedere şi grabă la drum lung. Şi toţi oştenii încălecară pe cai, şi sultanul 
porni cu sufletul arzând după fiul său Kamar-az-Zaman, şi inima îi era plină de jale. Şi 
purceseră în goana mare, şi sultanul îşi împărţi oştirea de-a dreapta şi de-a stânga, îndărăt şi 
dinainte, în şase ordii, şi spuse: „Ne întâlnim mâine la răscrucea drumurilor!” 

Şi atunci oştile se risipiră şi porniră, mergând fără de popas, toată ziua aceea, până la căderca 
nopţii. Şi merscră apoi noaptea toată până ce, la următoarea amiază, ajunseră la răscrucea celor 
patru drumuri, şi nu ştiau pe ce drum o fi luat-o Kamar-az-Zaman; dar atunci deteră peste 
rămăşiţele împrăştiate acolo, şi luară seama la carnea sfâşiată şi văzură urmele de sânge. 

Şi sultanul Şahraman, când le văzu, scoase un strigăt mare din adâncul inimii şi oftă: „Vai, 
fiul meu!” Şi începu să se plesnească peste ochi, şi să-şi smulgă barba, şi să-şi rupă straiele de 
pe el. Şi se încredinţă de moartea fiului său, şi gemetele şi plânsul îi sporiră, iar oştile incepură 
să plângă şi ele de plânsul lui, şi se încredinţară că sultanzadeaua Kamar-az-Zaman a pierit, şi 
toţi îşi turnară ţărână pe cap. 

Şi se lăsă noaptea, iar ei tot mai hohoteau şi plângeau de să se prăpădească. lar inima 
sultanului se învâlvoră de pojarul suspinelor, şi rosti stihurile acestea: 


Nu-l osândi pe cel ce geme de multa jale ce-l apasă, 

Că-i sunt destule căte-ndură bătut de soarta nemiloasă. 

Şi plănge de mâhnire mare şi de tot chinul care-l curmă. 
Şi-şi spune-n zbuciumul amarnic întreaga-i patimă din urmă. 
O, fericire! După tine de-a pururi, biet de el va plânge? 
De-a pururi, oare, despărţirea sub neagra lespede-l va frânge? 
EI plânge după mândra-i lună pierită-n umbra noptii grea. 
Cea care cu lumina-i blândă pe toti cei dragi îi lumina. 

Ca iacătă cumplita moarte i-a dat să bea pocalul plin, 

Când de la casa părintească purcese la un drum străin. 
Lăsă el ţara şi se duse să-şi afle crâncenul prăpăd, 

Fără să-şi ia nici bun-rămasul de la lăsaţii îndărăt. 

M-a junghiat şi cu plecarea şi cu nemila lui cea cruntă, 
Lăsându-mi chinul despărțirii biet sufletul să mi-l pătrundă. 
Se duse dar, pe totdeauna, neocolit, pe lunga cale — 


Să-i dea Allah adăpostire la umbrele grădinii sale. 


lar când sfârşi stihurile, sultanul Şahraman se întoarse cu oştile în cetatea sa. Şi era 
încredinţat de pieirea fiului său, şi gândi că trebuie să fi fost lovit şi sfâşiat fie de fiare, fie de 
tâlhari. 

Şi porunci să se crăinicească prin toate insulele Halidanului să se îmbrace toţi în haine de jale 
spre pomenirea fiului său Kamar-az-Zaman, şi ridică pentru el un lăcaş, pe care îl numi Casa 
Mâhnirii, şi în fiecare zi de joi şi de luni ţinea judeţe pentru ostaşi şi pentru supuşi, iar în 
celelalte zile din săptămână se încuia în Casa Mâhnirii şi se tânguia după fiul său, plângându-l 
în stihuri precum acestea: 


Mi-a fost ceas de fericire vremea când eram cu tine — 
Ceasul prăbusirii-i ceasul când te-ai dus de lângă mine — 
Dacă mă-nspăimăntă gândul că pieirea neagră vine, 

Mă alin cu visul dulce că-am să fiu iar lângă tine! 


Şi tot asa: 


Sufletul să i-l răscumpâr celui crâncen sfâşiat, 

Stau cu inima rănită şi cu duhul tulburat. 

Ca un văduv, în răspăsul sorocit*, până la capăt, 

Fără el de-ntreaga-mi viaţă de trei ori** am să mă leapăd! 


lac-asa cu sultanul Şahraman. Dar cât despre domniţa Budur, fiica sultanului al-Ghaiur, ea 
ajunse sultan peste pământurile Abanosului, iar oamenii începură s-o arate cu degetul şi să 
spună: „Acesta este ginerele sultanului Armanus”. Şi în fiecare noapte dormea cu Sitt Haiat- 
an-Nufus şi se tânguia de dorul soţului ei Kamar-az-Zaman, şi, plângând, îi zugrăvea domniţei 
Haiat-an-Nufus frumuseţea şi strălucirea lui şi îşi dorea să se întâlnească cu el măcar în vis. Şi 
spunea: 


După ce el ni s-a dus, ştie doar Allah Slăvitul 

Căte lacrimi am tot plâns, de gândeam că-mi dau sfărşitul. 

Şi-mi spuneau vrăjmaşii: „Rabdă, că-ai să-l vezi venind din zare”, — 
Ci eu răspundeam: „Dar unde pot găsi acea răbdare?” 


(*Răspăsul sorocit — adică cele patru luni şi cinci zile în decursul cărora femeia divorțată sau 
rămasă văduvă nu are voie, conform preceptelor Coranului, să se recăsătorească. **De trei ori 
— adică pentru totdeauna — aşa precum, rostind formula de divorţ de trei ori, soţul pierde orice 
drept asupra soţiei de care divorţează.) 


[ 94] 

La M. A. Salie: „vremurile lui Ad şi Samud” — Ad ar fi fost o seminţie mitică, de uriași, din 
Arabia, nimicită de „mânia lui Allah”, cum se spune în Coran, locul ei fiind apoi luat de 
Thamudiţi (sau Themodiţi, sau Samudiţi). La rându-le nimiciţi şi ei: „Themud a fost nimicit 
printr-un strigăt cumplit izbucnit din cer. Ad a fost nimicit printr-un uragan mugind năvalnic” 
(Coran, cap. LXIX, v. 4 şi 5); „neamul lui Ad locuia în Iramul cel cu mari pilaştri, cetate care 
nu îşi avea seamăn pe lume; ... Themudiţii îşi săpau casele în stânca de pe vale” (Coran, cap. 
LXXXIX, v. 5 şi 8). 


[95] 


La M. A. Salie, Kamar-az-Zaman îi mai spune bătrânului: „Când voi ajunge la Insula de 
Abanos, voi pleca de acolo la Insula tatălui meu şi voi întreba de iubita mea Budur. Vreau să 
aflu dacă s-a întors în ţara ei, ori dacă s-a dus în ţara tatălui meu, ori dacă a păţit ceva pe drum. 

Şi pe urmă prociti: 


Lăsând în suflet numai dor si chin, 
S-a rătăcit pe vreun meleag străin. 

Şi de cei dragi departe şi de ţară, 

În pribegie neagră şi amară. 

Şi nu mai am nici tihnă, nici tărie 

În inima pierită şi pustie. 

Mi s-au topit şi fericirea toată 
Şi-ntreagă viaţa mea cu ea odată. 
Mult va fi plâns în cumpăna iubirii 
La ceasul negândit al despărțirii! 

Şi de va fi să nu-i mai dau de urmă. 
Răpus de dorul ce nu se mai curmă, 
N-am să mă-nchin decât icoanei sale 
Leită-n gând, şi-n chin, şi-alean, şi jale! 


[ — 96] 


La M. A. Salie se spun stihurile: 


Zac stelele-mpietrite pe cer, fără să poată 

Să-ţi mai urmeze crugul în noaptea nemişcată. 
Şi-aştept degeaba zorii, când ceasul se precurmă. 
Ca păcătoşii-n ziua judeţului din urmă. 


